
Predici şi îndrumări duhovniceşti 



Vladimir Şohin 

EPISCOPUL IO AN MAXIMO VICI, 
MARELE FĂCĂTOR DE MINUNI 

Această povestire este despre un ucenic al lui Hristos care nu a ţinut seama că a trebuit 
să vieţuiască în secolul al XX-lea - în această epocă de slăbire duhovnicească şi de răcire a 
iubirii - şi a dat dovadă de o credinţă mai presus de orice credinţă şi, iubindu-L pe Dumnezeul 
său şi pe Cel zidit după chipul Său, i-a iubit pe aceştia până la sfârşit; despre cel care, fiind 
contemporan cu nenumăraţi prezicători occidentali şi guru orientali, a demonstrat prin viaţa sa 
puterea tradiţiei arhipastorale, ascetice şi mistice a Ortodoxiei; despre cel care, în vremurile 
deznădejdii omeneşti în faţa biruinţei pe o scară încă nemaiîntâlnită a răului mondial, le-a 
arătat oamenilor dovada existenţei lui Dumnezeu prin viaţa sa ascetică şi prin multele minuni 
pe care le-a săvârşit atât în timpul vieţii, cât şi după moarte. Numele său este Ioan 
Maximovici (1896-1966), arhiepiscop de Shanghai, al Europei de Vest şi al Americii de Vest, 
făcător de minuni, pe care îl putem socoti ca pe una dintre cele mai vii manifestări 
duhovniceşti din întreaga istorie a diasporei ruse. 



Obârşiile 

întemeietorul neamului Maksimovici 1 , Maksim Vasilkovski trăia cu soţia sa, 
Evfrosina, în oraşul Nejin, în jurul anilor 1650; în 1676 este numit „arendaş din Pecerska", 
având în concesiune cârciumile şi încasând impozitele din Pecerska, locul unde se afla vestita 
lavră. Era cunoscut şi ca Maksim Pecerski şi, între anii 1688-1690, s-a aflat sub protecţia 
cunoscutului hatman Mazepa. în anul 1690 Maksim Vasilkovski primeşte primul „universal 2 " 
şi, din acest moment, se poate vorbi de intrarea lui în rândul moşierimii Rusiei Mici 3 . 

Maksim Vasilkovski a avut şapte fii. Cel mai mare a fost cunoscutul mitropolit Ioan 
de Tobolsk şi Siberia, luminător duhovnicesc, scriitor şi misionar (trecut în rândul sfinţilor în 
1916). Şi ceilalţi urmaşi ai lui Maksim Vasilkovski au dat dovadă de evlavie şi râvnă faţă de 
Biserică. Astfel, Grigorie, fratele luminătorului Ioan de Tobolsk, a ajuns protopop al Bisericii 
din Pereiaslavl, iar nepotul său, Iachint, a îmbrăcat încă din tinereţe haina monahală. Mai este 
cunoscut şi un alt ierarh din neamul Maksimovici: Anatolie, hirotonit în 1812 ca episcop de 
Poltava şi Pereiaslavl. 

Un cunoscut urmaş al lui Maksim Vasilkovski a fost Mihail Aleksandrovici 
Maksimovici (1804-1879), prieten apropiat al lui Nikolai V. Gogol, botanist, zoolog, 
folclorist şi istoric ucrainian, profesor titular la Universitatea din Kiev, membru corespondent 
al Academiei de ştiinţe din Sankt-Petersburg. Cânturile Rusiei Mici 4 , culese şi comentate de 
el, publicate în 1827, au fost foarte apreciate de Aleksandr Sergheevici Puşkin, care a şi 
colaborat la almanahul „Denniţa" (Luceafărul) (1830-1834), editat de Mihail Maksimovici. 



1 Numele de familie al strămoşilor vlădicăi Ioan, ca şi al său, este Maksimovici. După plecarea din patrie, 
numele este transliterat în scriere latină, devenind, astfel, Maximovici - sub care a şi fost cunoscut în afara 
patriei. 

2 Act oficial conferit de un hatman al Rusiei Mici, atestând intrarea în rândurile moşierimii. 

3 Denumirea Ucrainei, începând din secolul al XlV-lea şi până la căderea Rusiei ţariste. 

4 Denumirea originară: Maior os siiskie pesnij. 



Sfântul Ioan Maximovici 

Tatăl vlădicăi Ioan, Boris Ivanovici (1871-1954), după ce şi-a terminat studiile în 
corpul de cădeţi Petrovsk din Poltava, s-a retras pe moşia tatălui său, consacrându-se 
gospodăririi moşiei. Soţia lui, Glafira Mihailovna (născută Sevastianovici), a fost fiica 
inspectorului medical din Harkov. Boris Ivanovici, un om respectabil, căpetenia moşierilor 
din judeţul Iziumsk, a reuşit să le dea copiilor săi o bună educaţie în familie şi să sădească în 
sufletele lor solide deprinderi evlavioase. 

Tradiţia neamului Maksimovici „a orientat" atât însuşirile lăuntrice native, cât şi 
ambianţa înconjurătoare a vieţii viitorului vlădică Ioan. El a moştenit întreaga măsură a 
„zestrei familiale": mărinimia, jertfelnicia, tăria în credinţă, râvna faţă de Biserică. Nu 
întâmplător, mitropolitul Antonie Hrapoviţki îi va da la tundere numele „unchiului" său 
îndepărtat, mitropolitul Ioan de Tobolsk. Luminătorul Ioan de Tobolsk a trimis o misiune la 
Pekin - în timp ce, peste veacuri, vlădica Ioan se va îndrepta spre prima sa catedră episcopală 
la Shanghai; mitropolitul Ioan se slăvise datorită trapezelor sale pentru clerici şi pentru toţi 
nevoiaşii - vlădica Ioan va institui „trapezele milosteniei" în Franţa; mitropolitul Ioan şi-a dat 
obştescul sfârşit îngenuncheat în rugăciune - în aceeaşi atitudine îşi va da sufletul lui 
Dumnezeu şi vlădica, după Sfânta Liturghie, în faţa icoanei Maicii Domnului Kursk- 
Korennaia 5 . 



Copilăria şi tinereţea (1896-1921) 

Cel căruia i-a fost dat să mărturisească sfinţenia Ortodoxiei pe întinsul a trei 
continente s-a născut în ziua de 4 iulie a anului 1896, în satul Adamovka din Gubernia Harkov 
şi a primit numele de botez în cinstea Sfântului Arhistrateg Mihail. Era un copil bolnăvicios, 
blând şi tăcut. Era sociabil, dar nu se apropia de nimeni în mod deosebit, fugea de jocurile 
gălăgioase şi îi plăcea să-şi petreacă timpul cu animalele. Ca frate mai mare, avea grijă de 
patru fraţi şi de o soră mai mică. De mic aduna icoane, cărţi bisericeşti şi istorice şi citea mult 
din vieţile sfinţilor, încă din jocurile copilăriei se dezvăluia viitoarea sa chemare: adesea îi 
costuma pe soldăţei în călugări şi din forturile de jucărie îi plăcea să construiască mănăstiri. In 
curând urma să întâlnească şi adevărata mănăstire. Moşia de la ţară a lui Boris Ivanovici se 
afla numai la opt verste de cunoscuta Mănăstire Sviatogorsk din judeţul Iziumsk, aşezată pe 
malul împădurit al Doneţului de Nord, cunoscută în istorie încă din secolul al XlV-lea. 
Familia Maksimovici ajuta material mănăstirea, o vizita adeseori şi uneori rămâneau acolo cu 
toţii preţ de câteva zile. Măreţele catedrale, înaltul „munte Tabor", peşterile, călugării, duhul 
athonit care domnea aici l-au impresionat adânc pe tânărul Mihail. Peste aproape treizeci de 
ani, în cuvântarea rostită cu ocazia hirotonirii sale ca episcop, el îşi amintea astfel de educaţia 
sa de acasă: „Din primele mele zile, de când am devenit conştient, mi-am dorit să slujesc 
dreptatea şi adevărul. Părinţii mei au aprins în mine râvna de a lupta neabătut pentru dreptate 
şi sufletul meu a fost cucerit de pilda acelora care şi-au dat viaţa pentru ea". 

Dar Mihail nu a păşit imediat pe calea ce i-a fost rânduită de Dumnezeu. Urmând 
tradiţiile militare ale familiei, Boris Ivanovici îl înscrie pe fiul său la şcoala de cădeţi din 
Petrovsk, pe care o absolvise şi el, şi tânărul va urma cursurile ei timp de şapte ani (1907- 
1914). Avea rezultate bune la toate disciplinele, cu excepţia educaţiei fizice, de care este până 
la urmă scutit, din pricina unei boli a picioarelor. Despre educaţia patriotică pe care Mihail a 
primit-o acolo mărturiseşte următoarea întâmplare. 

Când, în 1912, regele Ferdinand al Bulgariei a început pregătirile pentru al doilea 
război balcanic cu fraţii slavi din Serbia, adolescentul revoltat pe „renegat" i-a scos 
fotografiile din albumele fraţilor mai mici şi le-a ascuns într-o placă de gramofon cu imnul 
Bulgariei. In timpul studiilor, Mihail s-a distins de colegii săi prin tăcere şi evlavie, 



5 Icoană făcătoare de minuni descoperită prin minune dumnezeiască în anul 1295 la rădăcina unui copac, în 

regiunea Kursk. Este prăznuită pe 8 septembrie şi în a noua vineri de după Paşti. 

atrăgându-şi uneori ironiile şi glumele lor. Odată a fost convocat la conducerea şcolii pentru 
că-şi făcuse cruce în timpul marşului, încălcând astfel disciplina militară. Despre credinţa vie 
şi puternică a băiatului vorbeşte, printre altele, şi trecerea la ortodoxie a fostei lui guvernante 
catolice, convertită de elevul ei, pe când acesta avea 15 ani. Este probabil că Mihail auzise 
încă din anii de liceu de slăvitul şi marele ascet, episcopul de Harkov, Meletie Leontovici 
(t 1840) care, renunţând la somn, îşi petrecea toate nopţile în rugăciune - nevoinţă prin care şi 
vlădica Ioan îl va proslăvi mai târziu pe Dumnezeu. Dar se cunoaşte cu certitudine că, spre 
sfârşitul anilor de liceu, la şcoala de cădeţi, Mihail îl întâlni pe un alt celebru ierarh, episcopul 
Teofan Bîstrov care ocupa în perioada aceea scaunul de Poltava; acesta îl impresiona puternic 
pe băiat, datorită concentrării deosebite cu care săvârşea dumnezeieştile slujbe. 

In anii aceia Mihail era deja pregătit sufleteşte să păşească pe calea preoţească. El se 
hotărî să urmeze Academia Teologică din Kiev. Insă părinţii insistară să-şi desăvârşească 
studiile lumeşti, alegând pentru el cariera juridică şi tânărul, din ascultare, se supuse. Astfel, 
următorii săi ani de viaţă (1914-1918) Mihail şi-i petrece între zidurile Facultăţii de Drept a 
Universităţii din Harkov. „Studiind ştiinţele lumeşti - îşi aminteşte el - mă adânceam tot mai 
mult în studiul ştiinţei ştiinţelor: a vieţii duhovniceşti." De neobişnuitul student se interesă 
vlădica Antonie Hrapoviţki. Prima lor întâlnire a avut loc la un curs al arhiereului ţinut la o 
adunare din Zemsk. De atunci, Maksimovicii se întâlneau adesea cu arhipăstorul şi acesta 
deveni practic îndrumătorul duhovnicesc al lui Mihail, iar mai târziu îl urcă pe ucenicul său pe 
treptele slujirii arhiereşti. O altă faţă bisericească cu care s-a împrietenit studentul Mihail a 
fost preotul din Harkov, Nikolai Sanguşko-Zagorovski, care la scurtă vreme urma să ajungă 
mărturisitor al credinţei. 

Aceeaşi încercare îl aştepta şi pe Mihail. Desigur că familia de monarhişti convinşi 
Maksimovici a primit cu mare durere evenimentele din februarie 1917. Căderea monarhiei a 
ridicat toate opreliştile din calea celor mai josnice şi mai cinice puteri potrivnice lui 
Dumnezeu, pe care le-a cunoscut istoria mondială. 

Despre activităţile lui Mihail după terminarea universităţii ştim foarte puţin: avem 
cunoştinţă doar despre scurta lui slujbă la judecătoria regională din Harkov, la hatmanul P.P. 
Skoropadski (1918) şi în armata de voluntari. In schimb, este binecunoscut că nici prin gând 
nu-i trecea să-şi ascundă convingerile ortodoxe şi monarhiste în faţa criminalilor care 
puseseră mâinile pe putere. Astfel, el se ridică odată în mod deschis cu un protest în timpul 
adunării parohiale, în care toţi îşi dădeau acordul pentru topirea clopotului bisericii, „de frica 
iudeilor". Iar când începură arestările, îndemnurilor la prudenţă ale părinţilor săi el le răspunse 
amintindu-le de Acela Care a zis că şi perii capului, toţi ne sunt număraţi (vezi Matei 10, 
3 O) 6 . Mihail este arestat, eliberat şi iarăşi arestat, dar când şi cekiştii 7 se lămuresc că îi este 
indiferent unde se află - în închisoare sau în libertate - este eliberat din nou. Insă familia lui 
Boris Ivanovici nu consideră această stare de fapt ca indiferentă şi, în 1921, împreună cu mulţi 
alţii, s-au exilat la Belgrad. Dumnezeiasca Pronie nu a încununat nevoinţele lui Mihail prin 
mucenicie: acestui bineplăcut al lui Dumnezeu îi stăteau înainte alte nevoinţe. 



6 Atunci când citatul biblic din textul originar este identic din punct de vedere semantic cu cel din Biblia editată 
de Institutul Biblic şi de Misiune al Bisericii Ortodoxe Române (Bucureşti, 1982), am folosit în traducere citatul 
corespunzător din versiunea oficială a Bibliei în limba română, mai sus menţionată. Altfel, când citatul biblic din 
textul originar diferă ca sens faţă de versiunea-reper în limba română, am recurs la o traducere liberă, 
coroborând-o cu Biblia lui Şerban de la 1688 (Editura Institutului Biblic şi de Misiune al B.O.R., Bucureşti, 
1997). 

Citatele din slujbele bisericeşti au fost confruntate cu cele existente în cărţile de cult ale B.O.R., 
păstrându-se, atunci când diferenţele de vocabular o impuneau, specificul variantei ruseşti; s-a recurs la o 
traducere liberă atunci când textul liturgic nu are un echivalent în textele liturgice ale B.O.R. 

7 Membri ai C.K. - Comisia extraordinară de luptă împotriva contrarevoluţiei, a sabotajului şi a speculei, organ 
poliţienesc al Revoluţiei Roşii. 

Sfântul Ioan Maximovici 



Iugoslavia (1921-1934) 

Părăsindu-şi patria, Mihail a avut, în schimb, posibilitatea să-şi împlinească visul său 
de demult: să devină student al facultăţii de teologie. Noul student al Universităţii belgrădene 
(1921-1925) era nevoit să-şi ajute familia aflată la strâmtorare. Mulţi emigranţi îşi aduc 
aminte cum Mihail Maksimovici vindea în acei ani ziare. N. şi M. Zernov îşi amintesc: „De 
statură potrivită, greoi şi lat în umeri, cu obrajii rotunzi şi buze roşii sub mustăţile roşcate 
ucrainene, dădea impresia unei mari forţe. Comunica foarte puţin cu ceilalţi studenţi. [...] 
Trăia într-o mare sărăcie, îşi susţinea existenţa din vânzarea ziarelor. In anii aceia Belgradul 
era acoperit de noroaie care pe timp de ploaie deveneau de netrecut. Maksimovici purta o 
şubă greoaie de blană şi nişte vechi cizme ruseşti. De obicei năvălea în auditoriu cu întârziere, 
acoperit cu un strat gros de noroi de pe străzi, scotea din sân fără grabă un caiet soios şi un 
ciot de creion şi începea să-şi noteze lecţia cu scrisul său mare. Curând adormea, dar imediat 
ce se trezea îşi relua notiţele. Mulţi dintre noi erau curioşi să afle ce fel de notiţe obţinea 
Maksimovici, dar nimeni nu îndrăznea să-i ceară caietul să le citim. Acest student ieşit din 
comun a devenit episcopul cel mai ieşit din comun al Bisericii în exil". 

Sinodul arhieresc şi Conducerea superioară a Bisericii Ruse din străinătate (nucleul 
Bisericii Ruse din exil), prezidată de mitropolitul Antonie Hrapoviţki, s-au stabilit în Serbia. 
Grupul de studenţi ruşi ai Facultăţii de teologie au iniţiat un seminar pe care l-au numit 
„Frăţia Cuviosului Serafim". Dintre lectorii acestui cerc se evidenţia marele teolog, episcopul 
Teofan de Poltava, cunoscut prin cercetările sale dogmatice şi, de asemeni, episcopul Gavriil 
Celiabinski, care era apropiat de mitropolitul Antonie şi ţinea cursurile: „Pildele Domnului", 
„Minunile Domnului", „Dialogurile Domnului" şi altele. Alături de Mihail, din Frăţie mai 
făceau parte şi alţi oameni deveniţi mai târziu celebri, ca istoricul de patrologie, arhimandritul 
Ciprian (Kern), istoricul de filozofie rusă, protoiereul profesor V.V. Zenkovski, arhiepiscopul 
Ioan de San Francisco (pe atunci, cneazul Dmitri A. Şahovskoi, poet şi literat) şi arhiepiscopul 
de Chicago, Serafim. In 1924, mitropolitul Antonie, care-1 cunoştea bine pe Mihail, îl numi 
cântăreţ al Bisericii Ruse din Belgrad. 

In Iugoslavia, Mihail mai face cunoştinţă şi cu un alt viitor ierarh, Preasfînţitul episcop 
Vasili (Rodzeanko), care îi va deveni ulterior şi ucenic duhovnicesc, dar care pe atunci era 
elev intern la un gimnaziu din Belgrad: „[...] Pentru prima dată în viaţă am văzut un om cu 
ochi atât de plini de bunătate: era un copil mare. Era chiar mai tânăr decât mine, din acest 
punct de vedere, era un copil mai mic. Imediat am stabilit cu el un limbaj comun al copiilor, 
cu toate că el, desigur, nu mai era copil. El era cel despre care Mântuitorul a spus: De nu vă 
veţi întoarce şi nu veţi fi precum pruncii, nu veţi intra în împărăţia cerurilor (Matei 18, 3); a 
unora ca aceştia este împărăţia lui Dumnezeu (Marcu 10, 14). Şi mi-a luat întreaga viaţă în 
mâinile lui, din această primă clipă sfântă şi fericită şi chiar până la ultima clipă când, după 
sfârşitul său, a venit deodată la mine. Nu ştiu dacă a fost vis, stare de semitrezie sau a fost 
aievea, ţin doar minte că dimineaţa devreme - la Londra, eram deja preot, încă tânăr pe atunci 
- deodată... cineva m-a bătut în coastă, destul de puternic. Şi îl văd pe vlădica: stătea în 
picioare - atunci era deja vlădica Ioan - mă priveşte cu aceiaşi ochi plini de bunătate, dar îmi 
spune sever: «Scoală-te şi du-te să slujeşti Sfânta Liturghie, imediat!». Am sărit din pat, am 
plecat imediat şi am slujit Sfânta Liturghie [...]". 

Intre 1925-1927, Mihail, ucenicul vlădicăi Antonie predă, ca învăţător de religie, într-o 
şcoală de stat din Serbia, însă nu-1 mai putem numi Mihail. In 1926 mitropolitul îl tunde 
monah cu numele Ioan (în cinstea rudei sale, Sfântul Ioan de Tobolsk) şi îl hirotoneşte 
ierodiacon. In acelaşi an, la praznicul Intrării Maicii Domnului în Biserică, episcopul Gavriil 
îl hirotoneşte ieromonah. 

Părintele Ioan sporea în două domenii deodată: pedagogic-educaţional şi teologic- 
apologetic, încercând să-1 tăinuiască de ochii omeneşti pe al treilea: al nevoinţei ascetice. 



Predici şi îndrumări duhovniceşti 

Unul dintre absolvenţii Seminarului din Bitolia (Macedonia), unde a ajuns să predea 
tânărul Ioan, ne-a păstrat amintirea înfăţişării acestuia. „[...] Odată sosi la Seminarul din 
Bitolia un călugăr foarte modest. Era ieromonahul Ioan Maximovici, rus de origine, 
înfăţişarea sa nu producea vreo impresie deosebită, dar era în el ceva neobişnuit. Era de 
înălţime mijlocie, avea un păr negru, des, lung până la umeri, pe faţă nu avea nici un rid; ochii 
mari scrutau cu atenţie încordată de sub claia de păr. Pe atunci nu-i crescuse încă o barbă prea 
lungă. Nasul îl avea drept, maxilarul de jos era lipsit de mobilitatea necesară, devenind astfel 
o piedică pentru vorbire. Piciorul drept era mai scurt decât celălalt şi purta un pantof 
ortopedic, care bocănea în timpul mersului, mai ales pe coridor sau în clasă". 

Dar Domnul, Cel ce i-a spus Sfântului Apostol Pavel: „Puterea Mea se desăvârşeşte în 
slăbiciune" (II Cor. 12, 9), 1-a înţelepţii şi pe episcopul Nicolae Velimirovici; arhiereul 
cârmuitor al eparhiei de Ohrida (sub a cărei ocârmuire se afla pe atunci şi Seminarul din 
Bitolia). încă din anii aceia acesta le spunea păstoriţilor săi: „Dacă vreţi să vedeţi un sfânt în 
viaţă, mergeţi la Bitolia la părintele Ioan". Ceea ce episcopului Nicolae - propovăduitorul şi 
inspiratorul renaşterii religioase naţionale în Serbia - i-a fost descoperit de intuiţia sa 
duhovnicească neobişnuită, seminariştii din Bitolia au aflat „pe cale empirică", prin 
observaţie. 

Astfel, câţiva dintre ei au observat mai întâi că profesorul lor rămânea treaz multă 
vreme după ce ei plecau la culcare şi avea obiceiul să treacă noaptea pe la toţi seminariştii, 
aranjându-le păturile şi însemnându-i cu semnul crucii. Apoi au descoperit că, de fapt, el nu se 
culca deloc, îngăduindu-şi nu mai mult de un ceas-două de odihnă în timpul nopţii, când şedea 
pe jos, în faţa icoanelor. Numai după mulţi ani el recunoscu că, din momentul când a primit 
haina monahală, nu s-a mai culcat niciodată. 

Alt lucru pe care l-au descoperit studenţii bitolieni la învăţătorul lor îl apropia de cel 
pe care-1 cinstea foarte mult, dreptul şi sfântul Ioan de Kronstadt. La fel ca şi „părintele 
întregii Rusii", părintele Ioan se străduia să săvârşească zilnic Sfânta Liturghie şi să se 
împărtăşească în fiecare zi cu sfintele Taine. Adesea, când plecau acasă în vacanţă, 
seminariştii le povesteau apropiaţilor lor despre neobişnuita lui concentrare din timpul 
săvârşirii Jertfei celei fără de sânge. 

Mai povesteau şi despre postul neobişnuit pe care-1 ţinea învăţătorul lor cel plăpând cu 
trupul. Pregătindu-se pentru Liturghia de duminică, el încă de joi mânca mai puţin ca de 
obicei, iar vinerea şi sâmbăta abia se atingea de bucate, în prima şi în ultima săptămână a 
Marelui Post se înfrâna cu totul de la mâncare şi numai Liturghia Pascală îi înviora, în sfârşit, 
trupul istovit de post şi faţa i se lumina de strălucire cerească. 

In fine, seminariştii bitolieni au descoperit că, la orice oră din noapte, părintele Ioan 
putea fi găsit citind Biblia, astfel încât întruchipa în sine modelul dreptului despre care s-a 
spus: Ci în legea Domnului e voia lui şi la legea Lui va cugeta ziua şi noaptea (Ps. 1, 2). 
Rezultatul strădaniilor lui neobosite fu că, după expresia Cuviosului Serafim, mintea lui a 
ajuns parcă „să înoate" în cuvintele Sfintei Scripturi. Bunăoară, făcea referire fără greutate la 
capitole din cărţile Noului Testament, adesea citând după număr şi versetele lor. Nici nu-şi 
puteau închipui studenţii câte rugăciuni ştia pe de rost. 

Aşa era părintele Ioan în timpul profesoratului său la Seminarul din Bitolia (1928- 
1934), care întreţinea patru-cinci sute de studenţi (mai ales albanezi, cehi, ruşi, sârbi). El îi 
învăţa mai întâi de toate prin exemplul său personal „ştiinţa ştiinţelor", pe care o studia 
întotdeauna. Lecţiile părintelui Ioan erau eficiente şi datorită bunei lui pregătiri, căci de mic 
cunoştea bine limbile europene, la Universitate le-a deprins pe cele vechi şi era un excelent 
cunoscător al literaturii patristice. 

Ingrijindu-se de seminariştii săi, tânărul ieromonah nu uita nici de nevoile 
duhovniceşti ale Bisericii. Şi aici el urmează exemplul Sfinţilor Părinţi care, materializând în 
viaţa şi în păstorirea lor „teologia practică", apelau şi la cea teoretică, apărând tradiţia 
dogmatică de mai „recentele" false învăţături. In vremea Sinoadelor ecumenice aceste false 
învăţături atentau la învăţătura Biserici despre Persoanele Sfintei Treimi şi despre taina 

7 



Sfântul Ioan Maximovici 

întrupării lui Dumnezeu; în epoca isihastă, atentau la învăţătura despre energiile necreate şi 
despre harul Sfântului Duh, iar în perioada părintelui Ioan ele deformau învăţătura Bisericii 
(despre Maica Domnului, care a fost sancţionată de catolicism în 1854 cu o nouă dogmă, iar 
în filozofia rusă au fost reprezentate de curentul destul de încâlcit din punct de vedere 
conceptual, dar suficient de influent, al sofiologiei. Acest curent, a cărui esenţă constă în 
ipostazierea (ontologizarea) chipului „înţelepciunii dumnezeieşti" în persoana (Sofiei - 
energia feminină Universală, privită în calitate de „persoană" a lumii create şi, în acelaşi timp, 
introdusă în însăşi alcătuirea firii dumnezeieşti (Sofia creată şi Sofia necreată) -, a fost practic 
deja prezentat în formă finală în numeroasele opere ale lui Vladimir Soloviov. Apoi a fost 
amintit în scrierile de tinereţe ale părintelui Pavel Florenski, a fost romanţat în „imnurile 
sofianice" ale lui L. Karsavin şi apoi propus spre revizuirea ca sistem a dogmaticii ortodoxe 
de protoiereul Serghei Bulgakov. Cu acesta din urmă intră în polemică modestul învăţător al 
Seminarului din Bitolia. 

In articolul publicat în 1928, „Cinstirea Maicii Domnului şi a lui Ioan Botezătorul şi 
noua orientare a gândirii teologice ruse", părintele Ioan dovedeşte cu ajutorul textelor Sfinţilor 
Părinţi inconsistenţa încercării părintelui S. Bulgakov de a-şi fundamenta prin trimiteri 
patristice fanteziile mariologice, legate de „extragerea" iniţială a Fecioarei Măria din firea 
omenească „comună" şi de aşezarea ei „pe aceeaşi treaptă" cu Mântuitorul (în calitate de 
mijlocitoare între firile dumnezeiască şi omenească, de co-ispăşitoare a neamului omenesc şi, 
finalmente, de cvasi-zeitate feminină sui-generis, „care să stabilească echilibrul" cu El, 
considerat ca divinitate „masculină"). De asemeni, părintele Ioan arată lipsa de temei a 
încercării lui Bulgakov de a-1 prezenta pe Sfântul Ioan Inaintemergătorul ca fiind două aspecte 
ale Sofiei. 

In lucrarea apărută în acelaşi an, „Cum Sfânta Biserică Ortodoxă a cinstit-o şi o 
cinsteşte pe Maica Domnului", părintele Ioan se opreşte în mod intenţionat la mariologia 
neocatolică, arătând că, atribuind Maicii Domnului cinstiri dumnezeieşti, „râvnitorii lipsiţi de 
dreaptă socotinţă" îi micşorează de fapt meritele (eliminând, astfel, nevoinţa sfinţeniei ei) şi 
pune în relaţie aceste tendinţe cu mai sus menţionatele inovaţii ale sofiologilor ruşi (care se 
delimitează, în cuvinte, de învăţătura neocatolică). 

In fine, în articolul din 1930, „învăţătura despre Sofia, înţelepciunea dumnezeiască" 
profesorul din Bitolia, bazându-se pe scrierile liturgice şi pe textele biblice, dovedeşte 
nefundamentarea ipostazierii înţelepciunii dumnezeieşti, care indică lămurit asupra Celui de- 
Al Doilea Ipostas al Sfintei Treimi. Observând, în locuri concrete, apropierea sofiologilor de 
gnosticii secolelor II-III, părintele Ioan evidenţiază esenţa fenomenului sofiologiei: „Mai mult 
decât formal, noii filozofi se apropie de ereticii de demult, gnosticii. Şi aceia, şi aceştia au 
tendinţa de a cunoaşte toate tainele lumii de sus, de a localiza exact fiecare lucru într-o 
schemă născocită de ei. Cea care-i conduce şi prevalează este raţiunea omenească. Sfânta 
Scriptură, adevărurile revelate sunt adaptate la învăţături create de fantezia omenească şi din 
ele se ia numai ceea ce se potriveşte şi este în acord cu aceste învăţături..." 

Nu este de mirare că un luminător atât de strălucitor nu a putut rămâne multă vreme 
sub obroc. O cunoştinţă de-a părintelui Ioan, sora Măria Dmitrievna Pavlenko, povesteşte că, 
întâlnindu-1 în 1934 într-un tramvai din Belgrad, acesta i s-a plâns că fusese convocat din 
greşeală în capitală, în locul unui alt ieromonah Ioan, care urma să fie hirotonit episcop. A 
doua zi părintele îi spuse că lucrurile s-au agravat mai rău decât crezuse el, întrucât el era cel 
pe care doreau să-1 facă episcop. Ca răspuns la obiecţiunile lui, legate în primul rând de 
defectele de vorbire, în Sinod a fost făcută observaţia spirituală că şi Moise suferise de astfel 
de dificultăţi. 

Astfel, pe 28 mai 1934 Ioan deveni ultimul dintre episcopii hirotoniţi de mitropolitul 
Antonie. Ca răspuns la propunerea de a se retrage la odihnă în China, ierarhul îi scria 
destinatarului său: „Dar în locul meu vi-1 trimit, ca pe propriul meu suflet, ca pe inima mea, 
pe episcopul Ioan. Acest om mărunt, plăpând, aproape un copil ca înfăţişare, este de fapt, în 

vremurile noastre de slăbire duhovnicească generală, un model de tărie şi severitate ascetică". 
Şi episcopul Ioan se îndreptă spre Shanghai. 



China (1934-1949) 

Vlădica sosi la locul noii sale slujiri în aceeaşi zi în care, cu opt ani în urmă, avusese 
loc hirotonirea sa ca preot - era praznicul Intrării Maicii Domnului în Biserică. Dar sarcinile 
care-i stăteau în faţă erau incomparabil mai serioase: catedra vacantă a episcopului Simon îi 
lăsa o mulţime de datorii. Prima lui misiune a fost refacerea zdruncinatei unităţi bisericeşti cu 
grecii, sârbii şi ucrainenii. Pe ultimii pur şi simplu îi alipi în mod remarcabil Bisericii Ruse 
din exil, convingându-i că şi el era, din naştere, ucrainean şi avea şi o foarte lungă genealogie 
ucraineană. In acelaşi timp s-a apucat de terminarea lucrărilor de construire a marii catedrale 
în cinstea icoanei Maici Domnului „Mijlocitoarea păcătoşilor", care a fost repede terminată 
(împreună cu casa parohială şi cu clopotniţa) şi a devenit una dintre cele mai impresionante 
biserici ortodoxe ale diasporei ruse (mai târziu, în perioada „revoluţiei culturale", a fost 
distrusă). Noul arhipăstor trecu la organizarea învăţământului religios şi îşi luă ca regulă să 
asiste la examenele orale de catehism şi la alte materii din toate şcolile ortodoxe din Shanghai. 
In paralel, vlădica Ioan se ocupă de construirea unui spital, a unor azile de bătrâni, a unei şcoli 
de comerţ, a unui gimnaziu pentru fete, a unei cantine sociale. De o deosebită grijă din partea 
lui se bucurară întemniţaţii, pentru care slujeşte Sfânta Liturghie pe o masă sărăcăcioasă din 
închisoare. Este aşteptat întotdeauna cu nerăbdare şi de bolnavii de la spitalul de alienaţi 
psihic din împrejurimile Shanghaiului care, spre surprinderea generală, îl primesc cu blândeţe 
şi îi dau ascultare (ca şi posedaţii, cărora le dădea Sfintele Taine). In plus, când îi vizita pe 
bolnavi în marele oraş Shanghai, vlădica umbla întotdeauna pe jos, refuzând să se folosească 
de ricşe. 

Pe lângă bolile trupeşti şi sufleteşti, vlădica Ioan începu să le vindece şi pe cele 
sociale, îngrozindu-se de sărăcia disperată care domnea în mahalalele din Shanghai şi văzând 
copii aruncaţi în stradă (unii dintre ei deveneau hrană pentru câinii vagabonzi), el nu se 
mulţumi cu măsurile individuale (se cunosc cazuri când le împărţea cerşetorilor toate lucrurile 
sale, rămânând chiar fără sandale) şi, asemeni Sfântului şi dreptului Ioan de Kronstadt, pe 
care-1 cinstea foarte mult, întemeietorul celebrei Case a hărniciei, deschise în 1935 un 
Orfelinat al Sfântului Tihon din Zadonsk. Aici i-a adunat pe copiii orfani şi pe cei ai părinţilor 
nevoiaşi (pe o fetiţă „a cumpărat-o" de la un chinez contra unei sticle de vodcă) şi nu le dădea 
doar mâncare, ci se ocupa şi de educaţia lor, le organiza serbări de Crăciun şi, desigur, îi 
obişnuia cu viaţa Bisericii. La scurtă vreme după înfiinţarea sa, orfelinatul putea întreţine până 
la o sută de copii simultan, iar în total trecură prin el în jur de trei mii şi jumătate de copii. 
Uneori proviziile se subţiau şi odată, în anii războiului, se terminară cu totul. Când vlădica a 
fost înştiinţat că nu mai aveau cu ce hrăni copiii, el a spus: „Dumnezeu ne va trimite" şi 
petrecu toată noaptea în picioare, la rugăciune. A doua zi, în zorii dimineţii sună soneria şi în 
uşă apăru reprezentantul unei organizaţii, cu o donaţie consistentă pentru orfelinat. Cei care au 
trecut prin orfelinat nu-1 uitau niciodată pe episcopul şi părintele lor, păstrând legătura cu el şi 
după ce acesta părăsi China. 

Vlădica Ioan iubea foarte mult dumnezeieştile slujbe şi rânduiala bisericii. In fiecare 

joi, în Shanghai se ţinea consfătuirea preoţilor. Dacă cineva lipsea, vlădica îi cerea un raport 

explicativ. La aceste consfătuiri, cea mai mare parte a timpului era dedicată problemelor 

liturgice. Vlădica îi întreba pe preoţi despre particularităţile slujbelor pe care urmau să le 

săvârşească, verificându-le cunoştinţele. El însuşi săvârşea, fără excepţie, toate slujbele de pe 

parcursul unei zile, neacceptând nici un fel de prescurtări, nici pe cele mai comune şi mai 

„raţionale". Uneori citea la pavecerniţă câte cinci şi chiar mai multe canoane (ca să-i 

cinstească pe toţi sfinţii pomeniţi), rămânând adesea în altar şi după Liturghie până la orele 3- 

4 după amiază, întrucât, cum singur mărturisea, îi era greu să se desprindă de rugăciune şi să 

treacă la „cele pământeşti". Odată, fiindcă a stat mult în picioare, piciorul i s-a umflat aşa de 
tare, încât consiliul medicilor, temându-se de cangrenă, i-a prescris spitalizare urgentă, pe care 
el, desigur, a refuzat-o. Când, în sfârşit, membrii comitetului parohial reuşiră, după îndelungi 
rugăminţi şi ameninţări, să-1 spitalizeze cu forţa (într-o dimineaţă, în ajunul înălţării Sfintei 
Cruci), ei triumfară înainte de vreme. La începutul slujbei de priveghere a miezonopticii, 
„prizonierul" evada cu succes din spital şi săvârşi întreaga slujbă, evident, fără prescurtări. A 
doua zi piciorul îi trecu... 

Nici în nevoinţele sale dinainte, din Serbia, vlădica nu-şi îngăduia vreo înlesnire: 
continuând să privegheze în timpul nopţilor, el se uda cu apă rece, „ca să se împrospăteze" şi 
îşi înăsprea postul, hrănindu-se în Marele Post şi în cel al Crăciunului cu o prescură. 
Nemicşorând nimic din cele dinainte, şi-a mai introdus o pravilă nouă: în zilele de pomenire 
ale unor sfinţi a început să slujească desculţ (mai târziu ajunse să se îndeletnicească tot mai 
mult cu această nevoinţă specifică nebunilor întru Hristos). 

O dată cu nevoinţele ascetice creştea şi râvna lui în credinţă. Protoiereul Gheorghi 
Larin a fost martorul unui astfel de eveniment neobişnuit: „Odată, într-o seară, în timpul unei 
discuţii în cabinetul său, vlădica a răspuns la telefonul care sunase pe birou. Nu ştiu cine îl 
sunase, dar nu voi uita niciodată cum, continuând să vorbească, vlădica scăpă receptorul şi 
aţipi. Receptorul stătea pe genunchii săi, pe anteriu, iar el, moţăind, continuă încă multă 
vreme să asculte şi să vorbească cu cel care îl sunase. După legile naturii, era cu totul 
imposibil şi ca vlădica să-1 audă pe acela care îl sunase, şi ca acela să audă ce i se răspundea. 
Insă, după durata şi sensul celor spuse de vlădica Ioan, îmi era clar că - în chip minunat - 
dialogul se producea". 

O cunoştinţă apropiată de-a vlădicăi, O. Skopicenko povesteşte că o femeie, 
Menşikova, a fost muşcată de un câine turbat şi, neglijând regulile elementare legate de 
tratamentul muşcăturilor, s-a îmbolnăvit de turbare. Când vlădica a împărtăşit-o pe 
muribundă, ea fu cuprinsă de una din crizele specifice bolii şi, dând afară spumă pe gură, ea 
scuipă şi Sfânta împărtăşanie. Dar Sfintele Taine trebuie consumate, aşa că vlădica le-a ridicat 
de pe jos şi le-a înghiţit, însoţitorii care erau cu el n-au apucat decât să strige: „Ce faceţi? 
Turbarea este foarte molipsitoare!". Dar vlădica le-a răspuns liniştit: „N-o să se întâmple 
nimic, doar sunt Sfintele Taine". Si, într-adevăr, nu i se întâmplă nimic. 

Bărbăţia arhipăstorului din Shanghai putea fi mărturisită nu numai de slujitorii săi, ci 
şi de cei care atentaseră la turma sa. Primii au fost puterile ocupante japoneze care cuceriseră 
Shanghai-ul, când cel mai mare oraş chinezesc deveni teatrul acţiunilor militare ale celui de-al 
doilea război mondial. Imediat după ocupaţie, japonezii au hotărât să „măture" şi colonia rusă 
din Shanghai, făcând presiuni foarte dure asupra Comitetului de emigrare: doi activişti ai 
Comitetului au fost ucişi. „Shanghai-ul rusesc" a fost cuprins de panică şi vlădica Ioan hotărî 
să facă următorul gest nebunesc: se declară în mod public comandantul interimar al coloniei 
ruse. Mai mult decât atât, el continuă să-şi viziteze zilnic bolnavii, la orice oră din zi şi din 
noapte, ignorând cu totul patrulele şi orele de interdicţie a circulaţiei. 

Odată - îşi aminteşte un „rus shanghaian" - în timpul unui schimb de focuri de armă 
dintre chinezi şi japonezi prin teritoriul britanic, vlădica dori să viziteze biserica ortodoxă, 
amplasată într-o mare clădire lângă malul râului Vampu. Era miezul nopţii. El fu oprit de 
patrula japoneză şi traducătorul îl preveni că merge la moarte sigură, însă episcopul îi ceru un 
bilet de trecere pentru străzile Concesiunii şi coborî liniştit în zona focului deschis. Focul 
încetă tocmai când el traversa strada şi fu reluat abia după trecerea lui. Când se întoarse, la 
trecerea podului, patrula japoneză îi prezentă onorul: japonezii erau uimiţi de cele petrecute şi 
spuneau că Dumnezeu era Cel Care 1-a condus, şi la dus, şi la întors. 

Japonezii plecară, dar sosiră alte încercări nu mai puţin primejdioase, întrucât aduceau 
discordii şi ispite în Colonia shanghaiană. Imediat după război, în 1946, agenţii stalinişti au 
început o agitaţie susţinută în sânul emigraţiei ruse din China, provocând un întreg val de 
repatrieri. Episcopul de Shanghai, înţelegând consecinţele reale ale acestei campanii, se 
împotrivi cu îndârjire. Nu o dată au avut loc atentate împotriva lui şi „shanghaienii" apropiaţi 

organizară un pluton de pază permanentă, format din câteva persoane, care alcătuiau un 
cordon strâns în jurul său. Situaţia s-a complicat şi mai mult când arhiereul întâistătător al 
Bisericii Ruse din exil, arhiepiscopul Victor, a fost numit reprezentantul Patriarhului Aleksei I 
în Orientul Depărtat şi când toţi episcopii Orientului Depărtat s-au supus hotărârii acestuia de 
a trece sub jurisdicţia Bisericii Ortodoxe Ruse 8 . Vlădica Ioan nu îi urmă indicaţia. Pentru 
refuzul de a-şi declina jurământul faţă de Sinodul Bisericii Ruse din exil, arhiepiscopul Victor 
1-a „îndepărtat" pe vlădica printr-un decret special, interzicându-i să săvârşească sfintele 
slujbe; în acelaşi timp, Sinodul Bisericii Ruse din exil promulgă numirea vlădicăi Ioan în 
funcţia de arhiepiscop cu supunere nemijlocită faţă de Sinod. îndepărtarea vlădicăi Ioan a avut 
o consecinţă la care arhiepiscopul Victor nu se aşteptase. In loc să părăsească Sinodul, 
arhiereul de Shanghai urcă în amvon şi îşi exprimă public fidelitatea faţă de jurământul dat 
Bisericii Ruse din exil, adăugând, referitor la edictul cu privire la îndepărtarea sa: „Mă voi 
supune acestui edict numai atunci când mi se va demonstra cu ajutorul Sfintei Scripturi şi a 
legilor oricărei ţări că sperjurul este o virtute, iar fidelitatea faţă de jurământ, un păcat grav". 
Această manifestare publică a vlădicăi a salvat vieţile multor ruşi din China, întrucât foarte 
mulţi dintre cei repatriaţi în acea perioadă şi-au regretat apoi naivitatea. 

Pe japonezi trebuia să-i obligi să te respecte, pe agenţii stalinişti trebuia să-i suporţi, 
dar al treilea duşman era cel mai greu de învins, deoarece cu el trebuia să convieţuieşti. 
Dramatismul situaţiei era legat de faptul că duşmanii vlădicăi Ioan nu erau „serghieni", ci „ai 
noştri", cei care aveau o atitudine extrem de critică chiar faţă de „serghieni", convinşi fiind că 
numai ei sunt purtătorii „purităţii ortodoxe". Această discordie dintre vlădica Ioan şi o parte a 
ierarhilor Bisericii Ruse din exil, care îşi începuseră activitatea în Iugoslavia, o dată cu el, în 
timpul mitropolitului Antonie, a apărut o dată cu sosirea sa la Shanghai. Când, în 1938, 
vlădica Ioan a sosit din Shanghai în Iugoslavia, la Consfătuirea Bisericească a clericilor şi 
mirenilor ruşi de pretutindeni, au apărut deja declaraţii mincinoase împotriva sa. El însuşi, la o 
sesiune a consfătuirii, a citit o astfel de clevetire, care nu a fost luată în serios - fapt la care a 
contribuit şi primirea din Shanghai a unui „raport" total diferit, care exprima recunoştinţa şi 
dragostea păstoriţilor - atât ruşi, cât şi chinezi - faţă de episcopul lor. 

Părintele Gheorghi Larin a fost martorul unui astfel de episod ieşit din comun. Era o zi 
obişnuită şi Sfânta Liturghie era săvârşită de un preot al catedralei din Shanghai. In timpul 
predicii, acesta îl critică pe vlădica, arătându-1 cu degetul şi folosind cuvinte ca „şarpe", 
„scorpion", „broască", „fariseu" şi altele. Multă lume fu consternată de comportamentul 
preotului şi îl rugă pe vlădica să-1 pedepsească pe îndrăzneţ, dar acesta nu întreprinse nici o 
măsură, spunând că este problema sa personală. 

Insă polemicile perioadei Shanghai reprezentau doar primul act al tragediei, 
desfăşurate ulterior şi încheiate cu aproape cel mai întunecat eveniment din istoria exilului 
rus. începând să-1 ispitească pe vlădica prin confraţii săi mincinoşi, vrăjmaşul neamului 
omenesc hotărî ca, prin mijlocirea celor aflaţi deja în stăpânirea lui, să se descotorosească de- 
a dreptul de vlădica. Astfel, un preot posedat încercă de două ori să îl otrăvească, preot care 
apoi a scris articolaşe veninoase despre el în diferite ziare. Prima dată, suspectând că ceva era 
în neregulă, vlădica a refuzat să mănânce, a doua oară otrava a fost pusă în sticla folosită 
pentru clătirea sfântului potir, după Liturghie. (Pe patul morţii, bolnav de cancer, smintitul 
mărturisi cu pocăinţă arhiepiscopului Ioan păcatele pe care le făcuse faţă de el.) 

Dar povara urii cu care dreptul este înconjurat de puterile întunericului este 
întotdeauna compensată de darurile harului care i se dau. In Shanghai încep minunile vestite 
în toată lumea ale vlădicăi Ioan. 

Medicul N.N. Barabanov ne-a povestit că, odată, vlădica a fost chemat la un copil 
muribund. Intrând în apartament, episcopul se îndreptă direct spre camera în care zăcea 
copilul, cu toate că nimeni nu apucase să i-o arate. Fără să mai cerceteze copilul, el căzu în 



8 Celei din U.R.S.S. O dată cu Revoluţia Roşie şi cu masiva emigrare a unei părţi a ierarhilor şi a credincioşilor 
ruşi, Biserica Ortodoxă Rusă se scindează, ca jurisdicţie (nu şi dogmatic), în Biserica din ţară şi cea din exil. 

genunchi în faţa icoanei şi se rugă îndelung, apoi îi încredinţa pe adulţi că totul va fi bine. 
Spre dimineaţă, copilul se simţi mai bine şi curând s-a vindecat complet. 

Iată o mărturie din arhiva spitalului regional din Shanghai. Liudmila Dmitrievna 
Sadkovskaia, pasionată de călărie, a fost odată azvârlită jos de pe cal şi, lovindu-se zdravăn cu 
capul de o piatră, şi-a pierdut cunoştinţa. Consiliul de specialişti ai spitalului a declarat-o 
irecuperabilă, dându-i foarte mici şanse de supravieţuire chiar până a doua zi: pulsul aproape 
că nu se auzea, capul era spart, aşchii rupte din craniu presau asupra creierului. Chiar dacă 
inima ar fi suportat operaţia (ceea ce era foarte puţin probabil), femeia ar fi rămas surdă, oarbă 
şi mută. Sora ei 1-a implorat pe arhiepiscopul Ioan să vină la spital. Vlădica Ioan le porunci 
tuturor să iasă afară din salon şi, timp de vreo două ore, se rugă lângă capul femeii. Apoi 
chemă medicul şi-1 rugă să examineze bolnava. Cu uimire, medicul constată că avea pulsul 
unui om sănătos şi fu de acord să înceapă imediat operaţia, dar numai în prezenţa 
arhiepiscopului. După operaţie, Sadkovskaia îşi veni în fire şi ceru să bea. Ea vedea şi auzea 
totul, iar apoi a putut chiar să vorbească. După asta, a mai trăit câteva zeci de ani. 

Doamna E.M. Brinner ne-a comunicat ce i-a povestit sora de caritate a spitalului 
Frăţiei Ortodoxe Ruse. Odată, pe la orele 3 noaptea, a fost chemată de un grav bolnav, dare o 
rugă să-1 cheme numaidecât pe vlădica, întrucât îi era foarte rău şi vroia ca arhiepiscopul să-1 
împărtăşească. In acea noapte se iscase o furtună năprasnică - un taifun, însoţit de ploaie 
torenţială şi vijelia a rupt toate cablurile aeriene. Sora i-a răspuns muribundului că nu putea 
să-i îndeplinească cererea, întrucât telefonul nu funcţiona şi nu putea părăsi spitalul până la 
orele 6 dimineaţa. Dar bolnavul nu se liniştea. Şi iată că, peste 30-40 de minute, se auzi un 
ciocănit puternic în poartă; portarul, întrebând cine este, auzi: „Deschideţi, sunt arhiepiscopul 
Ioan, am fost chemat aici, sunt aşteptat". Şi, văzând-o pe soră, el o întrebă: „Unde e acel grav 
bolnav care mă aşteaptă? Conduceţi-mă la el". 

Un caz similar de clarviziune a arhipăstorului shanghaian a fost consemnat de medicul 
Spitalului rusesc (dr. Bill). Era odată internată acolo o femeie foarte grav bolnavă, care îi ruga 
pe toţi să-1 cheme pe vlădica Ioan, ca s-o împărtăşească şi să se roage pentru ea. Medicul de 
salon le-a spus infirmierelor să nu-i tulbure pe vlădica, întrucât bolnava tot avea să moară. A 
doua zi vlădica sosi la spital şi se îndreptă exact spre salonul cu pricina, spunându-i bolnavei: 
„De ce mă deranjezi din rugăciune? Acum trebuie să săvârşesc Sfânta Liturghie". El o 
împărtăşi cu Sfintele Taine, îi dădu blagoslovenie şi plecă. Spre surprinderea medicilor, 
bolnava începu repede să se însănătoşească. 

Ana Petrovna Luşnikova era profesoară de canto şi s-a ocupat odată de corectarea 
dicţiei lui vlădica, pentru care el îi lăsa regulat câte o bancnotă de 20 de dolari. In 1945, în 
timpul războiului, ea era pe moarte în Spitalul francez. Seara târziu, fiind în agonie, ea îl 
chemă pe vlădica Ioan, dar vlădica nu putea fi atunci chemat în spital, întrucât în timpul 
războiului, spitalul se încuia pe timp de noapte. Nici un fel de înduplecări nu avură efect, ci ea 
continua să-1 cheme: „Vlădică, vino! Vlădică, vino!". Şi iată că la apogeul furtunii (şi atunci 
era un taifun însoţit de ploaie torenţială), ea văzu cum, prin uşa deschisă a salonului, apăru 
vlădica, ud leoarcă, şi se apropie de ea. Vrând să se convingă că era el, ea îl atinse şi îl întrebă 
dacă era realitate sau vedenie. Vlădica zâmbi şi o încredinţa că era „realitate", o împărtăşi, 
după care bolnava dormi 18 ore. In acelaşi salon mai era o bolnavă, care a văzut cum vlădica 
a împărtăşit-o pe Luşnikova. Dar ceilalţi n-au crezut-o şi spuneau că vlădica nu avea cum să 
intre noaptea în spitalul încuiat. Nu a crezut-o nici sora, până când, făcând patul, nu a 
descoperit sub pernă o bancnotă de 20 de dolari, pe care vlădica a lăsat-o special, ca semn al 
vizitei sale, ştiind câtă trebuinţă de bani avea Luşnikova în spital. 

Mai puţin cunoscut este un caz de clarviziune a vlădicăi care, după opinia noastră, le 
întrece pe multe din cele cunoscute. Una dintre ucenicele din Shanghai ale arhiepiscopului 
Ioan, Vera Terehova povesteşte că prietena ei, Ana Leonova, şi-a pierdut soţul în anul 1945: 
pe când era la Mukden, a fost capturat de agenţii sovietici şi trimis într-un lagăr de 
concentrare din Siberia. Când, peste trei ani, fiind deja în Filipine, ea s-a dus la arhiepiscopul 
Ioan, ca să-i ceară binecuvântare să înceapă acţiunea de divorţ (întrucât, oricum, speranţe să-şi 

întâlnească soţul nu erau), el i-a spus: „Dacă vreţi, puteţi începe acţiunea, dar vă veţi mai 
vedea soţul". El nu s-a înşelat nici de această dată: peste douăzeci şi opt de ani, căutările fiicei 
ei s-au încheiat cu succes şi soţul ei sosi la San Francisco. 

Şi iată cum vlădica a întărit odată credinţa unei femei, care ulterior a intrat în 
monahism, devenind maica Augusta. In 1939, fiica ei plecă în Italia, la soţul ei. Dar viaţa ei 
nu s-a aranjat acolo: soţul mai locui cu ea doar unsprezece zile; apoi plecă în Africa, lăsând-o 
cu părinţii lui, care au izgonit-o în stradă, fără nici o sursă de existenţă; nici măcar nu 
cunoştea limba. Ea se hotărî să nu mai meargă la biserică dar, auzind de pe stradă cântările din 
catedrală, în timp ce se îndrepta spre nişte prieteni, intră totuşi în catedrală. Tocmai slujea 
vlădica, altarul era deschis. Şi iată că vlădica rosti: „Veniţi, mâncaţi, acesta este Trupul Meu" 
şi „Acesta este Sângele Meu..." - şi făcu o plecăciune până la pământ, în acest moment, după 
cuvintele vlădicăi, ea văzu cum apare o flăcăruie care se coboară în potir forma flăcăruiei era 
asemănătoare unei flori de lalea, dar mai mare. Niciodată nu şi-a închipuit că va vedea 
sfinţirea cu foc a Sfintelor Daruri. Din acel moment credinţa se încălzi în ea, de la focul 
credinţei arhiepiscopului Ioan. 

Lidia Liu i-a scris odată o scrisoare vlădicăi, cerându-i ajutor pentru o văduvă cu copii, 
dar nu a primit nici un răspuns. Trecu un an şi vlădica sosi în Hong-Kong, o descoperi pe 
femeie în mulţimea de oameni şi îi spuse: „Sunteţi cea care mi-aţi scris o scrisoare!". Ea a 
rămas înmărmurită, întrucât ştia că vlădica nu o mai văzuse niciodată. Dar i-a fost dat să vadă 
şi mai mult. Când, stând în faţa analogului, vlădica a început să predice, ea a văzut, împreună 
cu mama ei, că era înconjurat de o lumină pogorâtă de sus, a cărei strălucire „era lată de un 
picior" 9 . Şi soţul ei, care stătea puţin mai departe, a văzut acea lumină şi mulţi alţi credincioşi. 

Lumina care-1 înconjura pe vlădica era văzută doar de cei credincioşi, dar lumina lui 
Hristos strălucea, prin el, tuturor. Odată, în Săptămâna Luminată, vlădica a sosit la spital să-i 
viziteze pe câţiva ruşi de acolo. Trecând printr-unul dintre saloane, el s-a oprit în faţa unui 
paravan care acoperea un pat; pe pat zăcea o bătrână evreică muribundă. Vlădica a ridicat 
crucifixul deasupra paravanului şi a strigat cu glas tare: „Hristos a înviat!". După aceasta ea 
începu treptat să se vindece şi curând părăsi spitalul. Acesta nu este singurul caz de vindecare 
a iudeilor (unii dintre ei au trecut după vindecare la Ortodoxie). 

Arhipelagul Filipinez (1949-1951) 

O dată cu venirea la putere a comuniştilor, în faţa vlădicăi Ioan se ridica o nouă 
problemă: turma rămasă trebuia grabnic evacuată. Calea spre libertate trecea prin Arhipelagul 
Filipinez. 

Nu s-au păstrat mărturii amănunţite despre cum acest „nou Moise gângav" 1-a scos pe 
„Israelul său" afară din „casa de robie" a Chinei comuniste, dar se ştie cu certitudine că 
insulele Pacificului, care ar fi trebuit să li se pară păstoriţilor săi, după coşmarul chinezesc, un 
fel de pământ al făgăduinţei, primiseră deja în anul 1949 până la cinci mii de refugiaţi. Au fost 
nevoiţi să se instaleze pe insula Tubabao, în lagărul Organizaţiei internaţionale a refugiaţilor, 
şi să trăiască în corturi şi în condiţiile cele mai primitive, sub ameninţarea permanentă a 
taifunurilor sezoniere. 

Vlădica Ioan avea viza americană, dar a-şi părăsi copiii din Orfelinatul Sfântului 
Tihon era pentru el la fel de neimaginat ca şi a renunţa să mai slujească Sfânta Liturghie. 
Astfel, în scurtă vreme viaţa bisericească de pe insulă intră în ritmul normal. In timpul cel mai 
scurt a fost organizată cancelaria eparhială temporară, s-a întemeiat o mănăstire de călugăriţe, 
s-au deschis trei biserici, iar într-o baracă militară (din incinta mănăstirii) s-a instaurat 
catedrala, încununată pentru Pastele care se apropia cu o cupolă artiizanală în stil rusesc 10 . 



9 Un picior: 30,48 cm. 

10 în formă de bulb. 

Insă era clar de la bun început că primitoarele dar primejdioasele insule de la capătul 
pământului nu puteau constitui un adăpost permanent pentru refugiaţi şi în scurtă vreme 
vlădica a început să se ocupe de obţinerea permisului pentru trecerea lor în America. La 
consulatul S.U.A., din Manila a fost primit neprietenos şi reieşi chiar că, pentru împlinirea 
cererilor lui, aproape c-ar fi fost nevoie de schimbarea legilor americane de imigrare. 
Ajungând apoi la Washington, vlădica hotărî să nu se mişte din loc, până când cererea nu îi va 
fi satisfăcută, întors la Manila, încăpăţânatul arhiepiscop se îndrepta a doua zi spre Ministerul 
Afacerilor Interne. VA. Reyer, care-1 cunoştea foarte bine, îşi aminteşte că i se fixase 
audienţă la Minister a doua zi la orele 9, iar la orele 8 acesta 1-a surpins încă dormind în 
genunchi. Vlădica s-a sculat imediat şi peste câteva minute stătea, nepieptănat, în faţa uşilor 
ministerului. Argumentele lui Reyer că la un ministru trebuie să te prezinţi într-o ţinută 
cuviincioasă nu avură nici un efect asupra lui - fiul de mareşal al nobilimii nu dădea 
importanţă unor asemenea amănunte (nici luând în considerare faptul că ar fi trebuit 
„înmulţite" cu o întârziere de aproape o oră). Şi vlădica avu dreptate: ministrul era 
întruchiparea amabilităţii şi i-a promis să facă tot posibilul pentru uşurarea situaţiei jalnice a 
refugiaţilor ruşi de pe insula Samar. „Pentru mine a devenit evident - spune Reyer referitor la 
aceasta - că vlădica nu putea fi nici zugrăvit, nici măsurat cu măsuri omeneşti. Domnul îl 
însoţea în toate treburile lui şi ceea ce nouă ni se părea imposibil nu reprezenta o piedică pe 
drumurile lui." Nici filipinezii nu puteau să nu simtă aceasta, ştiind, mai ales, şi despre 
„puterile" eliberate de el pe insulele lor. Mulţi cunoşteau cazul vindecării la Manila a fiului 
unei persoane foarte sus puse. 

Si mai mult îl proslăvi Dumnezeu pe bineplăcutul său în oraşul Guan, într-un spital 
fîlipinez unde se aflau şi ruşi grav bolnavi. Vlădica mergea adesea acolo, de obicei îl însoţea 
cu aceste ocazii viitorul preot G. Larin, care ne-a povestit următoarea întâmplare. Intr-una 
dintre vizitele lor, intrând în salon, ei au auzit venind de departe ţipete sfâşietoare. 
Interesându-se despre ce era vorba, ei au aflat că o bolnavă în stare disperată fusese mutată în 
spitalul vecin american, ca să nu-i tulbure pe alţii cu ţipetele ei. Vlădica hotărî să se ducă la ea 
imediat, iar ca răspuns la sfaturile insistente ale sorei medicale ruse de a nu se duce la ea, 
întrucât bolnava emana o duhoare respingătoare, el zise: „Asta nu înseamnă nimic". Vlădica a 
pus sfânta cruce pe capul femeii şi a început să se roage, apoi a spovedit-o şi a împărtăşit-o şi 
când era gata de plecare femeia nu mai ţipa, ci doar gemea încetişor. Când, într-una dintre 
vizitele lor următoare, Larin cu vlădica tocmai se urcau într-un jeep în curtea spitalului, 
femeia ţâşni din clădire ca un fulger şi se aruncă la picioarele arhiepiscopului. Era acea 
bolnavă „incurabilă". 

Rugăciunea vlădicăi Ioan domolea chiar şi stihiile. Când refugiaţii ruşi se interesau la 
băştinaşi de pericolul taifunelor, aceia se mirau de întrebările lor, răspunzându-le că nu aveau 
de ce să se teamă, întrucât „Sfântul vostru dă ocol în fiecare noapte întregului lagăr şi îl 
acoperă cu semnul crucii din cele patru direcţii". Şi, într-adevăr, de-a lungul celor douăzeci şi 
şapte de luni de şedere a ruşilor în Tubabao, o singură dată au avut ocazia să vadă taifunul, 
dar şi acela îşi schimbă cursul, ocolind insula. Dar imediat ce majoritatea ruşilor au părăsit 
insula, aceasta a fost lovită de uragan, care a măturat totul în calea sa. 



Europa de Vest (1951-1962) 

Următorul capitol din viaţa vlădicăi Ioan prezintă pentru cronicar o dificultate 
deosebită. Sunt foarte multe evenimente care se suprapun permanent şi în timp, şi în spaţiu. 

In 1951, Sinodul arhieresc 1-a numit pe vlădica întâistătător al eparhiei Europei de 
Vest. Călătoreşte neîncetat la New York, la şedinţele Sinodului şi adesea nu se ştie clar unde 
s-au petrecut evenimentele relatate de martori: în Lumea Veche sau în Lumea Nouă, sau în 
timpul vreunui zbor de-al vlădicăi cu avionul dintr-o „Lume" în alta? La început, sediul 
activităţii sale este stabilit la Paris, apoi este mutat la Bruxelles, apoi iarăşi la Paris. Dar şi la 

Paris locuieşte cu întreruperi: reşedinţa sa principală devine Şcoala de cădeţi de la Versailles 
şi foarte adesea poate fi întâlnit la Medon sau la Provemon (unde a fost mutată cunoscuta 
mănăstire de călugăriţe Lesninsk), la Cannes, dar şi în toate celelalte oraşe ale Franţei în care 
s-au păstrat parohii ruse ortodoxe, azile şi cămine de copii. Astfel că în Franţa este cunoscut 
de toată lumea, dar cu mare greutate poate fi întâlnit: căci trebuie să viziteze şi parohiile din 
Germania, să asiste şi la conferinţele episcopale de la Geneva, să le poarte de grijă 
emigranţilor ruşi din Italia (mai ales din Trieste, unde fugiseră de comuniştii iugoslavi, 
precum confraţii lor din Asia, de comuniştii chinezi), să susţină şi Biserica Ortodoxă din 
Olanda sau să participe la o sfântă slujbă în Africa de Nord. Apoi, iarăşi Parisul, Bruxelles, 
călătoria dus-întors cu avionul la New York... 

Ca şi în China de după război, diaspora rusă din Europa de Vest a devenit arena unor 
dure conflicte jurisdicţionale. Parohiile Bisericii Ruse din exil din Europa Centrală au trecut 
sub jurisdicţia Patriarhiei Moscovei, iar cele din Franţa erau tot mai des „cucerite" de 
Patriarhia de Constantinopol de care, începând din 1947, după multe peripeţii, se ataşaseră 
definitiv partizanii mitropolitului Evloghie. Biserica Rusă din exil avea de suferit şi destule 
dificultăţi de ordin material, însuşi vlădica Ioan rămânea deseori „fără acoperiş" şi doar graţie 
ajutorului surorilor Mănăstirii Lesninsk a putut cumpăra o casă micuţă la Paris, pe strada 
Claude Lorrain, în care a deschis o biserică. Acest paraclis miniatural în cinstea Tuturor 
Sfinţilor care au strălucit pe pământul Rusiei este în prezent singura parohie a Bisericii în Exil 
din Paris. 

Legendele despre vlădica Ioan sunt încă vii până astăzi şi la Bruxelles, mai ales în 
biserica-memorial în cinstea Sfântului Iov Multpătimitorul şi spre pomenirea 11 lui Nikolai al 
II-lea, a familiei ţariste şi „a tuturor ruşilor ucişi în vremurile de restrişte de stăpânirea atee", 
sfinţită în 1950, unde a fost, de asemeni, întâiul paroh. Ruşii emigranţi îşi amintesc de slujbele 
săvârşite de vlădica la Cannes şi la Mănăstirile Provemont şi Fourquet; există de asemenea şi 
o fotografie de-a sa în timpul săvârşirii Sfintei Liturghii la Tunis (între doi slujitori, înconjurat 
de o aureolă strălucitoare). 

Episcopul Vasili (Rodzeanko) (pe atunci, doar preot de mir) îşi aminteşte de o 
întâmplare minunată, petrecută pe când păstorea în Europa Occidentală: 

„Ne întorceam la Paris de la Londra, unde am petrecut perioada de vară, ca să ne 
întâlnim cu sora mea, care locuia în acea vreme la Londra, şi cu multe alte rude şi prieteni. Şi 
preoteasa mea, Dumnezeu s-o ierte, s-a îmbolnăvit dintr-o dată. Nu ştiu cum s-a întâmplat: 
avea o durere groaznică în şold, nu mai putea să păşească, nu putea să se mişte, şi abia am 
adus-o la şcoala unde locuiam, de la Versailles. Imediat am chemat un medic francez. 
Medicul a examinat-o îndelung, a clătinat din cap, m-a luat deoparte şi mi-a zis: «Trebuie să 
vă obişnuiţi cu ideea că niciodată nu va mai putea merge. Va trebui să-i cumpăraţi un fotoliu 
special, cu rotile şi asta, pentru întreaga viaţă. Totuşi, o vom trimite la spital pentru un 
examen complet şi definitiv». Puteţi să vă închipuiţi: după toate încercările prin ; care am 
trecut, după ce am stat în închisoare (în Iugoslavia comunistă), după toate greutăţile prin care 
a trecut şi soţia, vă închipuiţi aşa ceva? ! 

In acest timp, vlădica Ioan era plecat din oraş. Când s-a întors, a aflat despre cele 
întâmplate, m-a chemat imediat şi mi-a spus: «Nu te îngrijora. Mâine o să vin şi o s-o 
împărtăşesc. Apoi puteţi s-o duceţi la spital». El a slujit singur Liturghia (care se ţinea într-o 
casă, amenajată ca biserică a şcolii), căci eu am rămas cu şotia. Şi iată că, imediat după Sfânta 
Liturghie, el a venit complet îmbrăcat, ţinând în mâini sfântul potir. S-a oprit în dreptul uşii şi 
a strigat: «Măria, scoală-te! Vino să te împărtăşeşti». Şi, deodată, ea se sculă şi veni. El a 
întrebat-o: «Te doare?». «Nu». «Ei, atunci vino şi te împărtăşeşte». «Te-ai împărtăşit? Acum 
du-te iarăşi şi te culcă». Ea se culcă. Parcă era în vis. Vlădica a plecat înapoi în biserică, să se 
împărtăşească şi el, iar eu am rămas cu ea. Măria îmi spuse: «Mi-a trecut durerea. Nu mai 



11 Fiind construită şi sfinţită înainte de proslăvirea ţarului martir Nikolai al II-lea şi a întregii familii ţariste, 
numele ţarului şi al familiei sale nu puteau constitui nume de hram. 

simt nimic». Cu toate acestea, după amiază a sosit salvarea şi a dus-o la spital. A stat acolo 
câteva zile, iar apoi au trimis-o acasă, cu un bilet din partea medicului: «La ce ne-aţi trimis-o? 
E sănătoasă tun, n-are nimic». Ce-a fost, cum a fost - numai Dumnezeu ştie. Eu doar 
povestesc ce a fost". 

Fiica duhovnicească a vlădicăi, Zinaida Guilleme îşi aminteşte cum, împreună cu un 
ucenic al vlădicăi, părintele Mitrofan (care a fost tuns de el), dădeau noaptea împreună ocol 
caselor şi cartierelor pariziene din apropierea bisericii, pe care vlădica le stropea pe fiecare în 
parte cu sfântă agheazmă (la fel făcea şi cu cutiile poştale). Mulţi parizieni, care-şi aduceau 
copiii ca să fie stropiţi cu agheazmă, îşi aminteau vreme îndelungată de aceasta (iar când îl 
înştiinţau pe vlădica de însănătoşirea copiilor lor, acesta se făcea că nu înţelege despre ce-i 
vorba). Una dintre slujbele lui săvârşite în stradă a fost reţinută şi de reporteri. S-a întâmplat 
la Marsilia, unde vlădica a hotărât să săvârşească o pomenire pe locul uciderii regelui sârb 
Aleksandr I Karagheorghevici (| 1934). Din timiditate, nimeni dintre subalternii săi nu a voit 
să slujească împreună cu el. Fără şovăire, vlădica a plecat singur, s-a oprit la locul cu pricina, 
a curăţat cu mătura un petic de trotuar, şi-a deschis micul geamantan şi, spre uimirea 
marseillezi-lor, aşezând pe locul măturat vulturul episcopal 12 , a aprins cădelniţa şi a început să 
slujească. 

Una dintre lucrările cele mai importante ale vlădicăi Ioan din perioada păstoririi lui 
europene a fost restabilirea cinstirii în Biserica Ortodoxă a sfinţilor de demult ai Apusului. 
Este vorba despre acei cuvioşi care s-au nevoit în ţările apusene până la desprinderea 
catolicilor de Ortodoxie în 1054 şi care n-au fost incluşi în calendarele ortodoxe. 

El a prezidat Consfătuirea Episcopilor de la Geneva din 29-30 septembrie 1952, care a 
adoptat rezoluţia referitoare la cinstirea sfinţilor din Apus. Vlădica a întocmit un raport despre 
Sfântul Ansgarie, luminător al Danemarcei şi al Suediei (|865) şi a susţinut cinstirea lui, 
remarcând că, „de vreme ce însuşi Domnul 1-a proslăvit, ar fi o îndrăzneală din partea noastră 
să nu-i cinstim ca pe un sfânt". Tot atunci s-a pus problema cinstirii şi a altor sfinţi de demult 
ai Apusului. Lista lor este prezentată în rezoluţie: 

1. Sfântul Victor, mucenic al Marsiliei (|304); 

2. Sfântul Pothinus, sfinţit mucenic, predecesorul Sfântului Irineu al Lyonului la 
scaunul lui (f 177); 

3. Alţi mucenici ai Lyonului, care au suferit, totodată, în timpul domniei lui Marc 
Aureliu: Sfinţii Alexandru şi Epipodie (au primit mucenicia la scurtă vreme după Sfântul 
Pofin), Sfânta Blandina (|177) şi alţii; 

4. Sfântul Felician, sfinţit mucenic, episcop al Umbriei ,(|252); 

5. Sfânta Genoveva, ocrotitoarea Parisului (|512); 

6. Sfântul Gherman de Auxerres, episcop, a eliberat Bretania de erezia pelagiană 
(1488); 

7. Sfântul Lup de Troyes, camarad al Sfântului Gherman în lupta împotriva ereziei 
pelagiene în Bretania (f 479) 

8. Sfântul Gherman al Parisului (f 576); 

9. Sfântul Clod, preot şi mărturisitor (|560); 

10. Propovăduitorii în Irlanda, apoi în Franţa, Elveţia şi Italia: Sfântul Columban, 
abate, întemeietor al mănăstirilor Lux, Bobbio şi altele (|615); Sfântul Fridolin, monah, 
misionar în Elveţia şi pe Rinul Superior (| sec. VII); Sfântul Gali, ucenic al Sfântului 
Columban, sihastru din Elveţia (|646); 

11. Sfânta Clotilda, regină a Franţei, în urma rugăciunilor ei, soţul ei, Clovis 13 
(Clodvig), regele francilor, a primit credinţa creştină (|545); 

12. Sfântul Ilarie de Poitiers, episcop şi mărturisitor, s-a luptat cu erezia ariană (|368); 



12 Covorul cu vultur brodat, unul dintre însemnele episcopale. 

13 Graţiere după Petit Larousse Illustre, Librairie Larousse, 1976. 

13. Sfântul Honorat al Lerinului, întemeietorul mănăstirii Lerin, apoi arhiepiscop de 
Arles (|429); 

14. Sfântul Vichentie de Lerin, învăţător al Bisericii, autor al cunoscutei lucrări 
Commonitorul (Memorii), în care este expusă învăţătura ortodoxă despre Biserică (|450); 

15. Sfântul Patrichie, luminătorul Irlandei (|461). 

Rezoluţia s-a încheiat cu un apel făcut preoţilor şi credincioşilor să-i cinstească pe 
vechii sfinţi ai Apusului numiţi aici şi pe alţii, ale căror nume îi sunt cunoscute lui Dumnezeu, 
şi să apeleze în rugăciuni la ocrotirea lor. 

Dar activitatea vlădicăi referitoare la restabilirea pomenirii sfinţilor de demult nu s-a 
oprit aici. Astfel, sosind în 1954 la Trieste (Italia de nord) la vechiul său prieten care era preot 
acolo, ieromonahul Spiridon (Efimov), el şi-a exprimat indignarea că în oraş nu se cinstesc 
sfinţii locali - Sfântul Mucenic Iust (după numele lui, oraşul Trieste se numise înainte 
Iustinopolis), Sfântul Mucenic Serghie şi Sfântul Frugifer (|524), primul episcop al oraşului. 
Fără să stea mult pe gânduri, vlădica s-a coborât împreună cu părintele Spiridon în subsolurile 
bisericilor, unde (după cercetările lui preliminare) trebuiau să se odihnească moaştele sfinţilor 
din Trieste şi acolo, cu crucea şi cu cădelniţa, le-a cântat tropare şi condace, rugându-i să 
ocrotească oraşul. Apoi a trecut la discuţii cu clerul catolic, cerând îngăduinţă pentru 
ortodocşi ca să se închine la moaştele acestor cuvioşi. 

Episodul Trieste arată foarte limpede că vlădica Ioan nu numai că-i cinstea pe sfinţii 
din vechime, dar trăia într-o neîncetată şi reală comuniune cu ei. Văzând cu ochii săi 
duhovniceşti importanţa deosebită a ajutorului sfinţilor pentru creştinii vremurilor din urmă, 
el a dorit să sublinieze necesitatea înţelegerii mai profunde a actului de canonizare, ca o mare 
Taină a Bisericii. 

Restaurând cinstirea sfinţilor dreptmăritori din vechime ai Apusului, vlădica a 
contribuit şi la întărirea Ortodoxiei în Occidentul contemporan. Istoria Bisericii Ortodoxe din 
Ţările de Jos începe din 1697, când Petru cel Mare, în perioada „marii sale solii", a întemeiat 
o mică biserică la Amsterdam (în numele marinarilor ruşi). In anii '40, Biserica Ortodoxă din 
Olanda s-a extins foarte mult, datorită celui de-al doilea val de emigranţi ruşi (de după război) 

In 1952, ca arhiepiscop de Bruxelles şi al Europei de Vest, vlădica vizitează din 
proprie iniţiativă mănăstirea din Olanda, ia cunoştinţă de activitatea misionară a ieromona- 
hului Iacob (Akkevsdyke) şi a prietenului său, părintele Adrian. [...] în 1954, vlădica răspunde 
cererii olandezilor ortodocşi de a-i lua sub omoforul său. Ajutorul său este foarte activ: el 
susţine folosirea limbii olandeze în săvârşirea sfintelor slujbe, ca şi, în general, necesitatea 
luării în considerare a condiţiilor locale, organizează viaţa călugărilor de acolo, îi îndrumă pe 
olandezi cu maximă atenţie în privinţa folosirii Tipicului (ulterior, acesta a fost tradus integral 
în limba olandeză). 

Nu întâmplător, comunitatea ortodoxă olandeză aproape că a fost prima care, în anul 
morţii vlădicăi, a publicat o biografie amănunţită a lui şi în acelaşi an au văzut lumina 
tiparului memoriile despre el scrise de egumenul Adrian. Mulţi olandezi şi-au trimis amintirile 
despre părintele lor (aşa îl numeau pe vlădica) Frăţiei Cuviosului Gherman din Alaska. Şi mai 
mulţi sunt cei care îi păstrează icoanele 14 . 

Un nou obiect al grijii arhipăstorului a devenit Biserica Ortodoxă Franceză „extra- 
jurisdicţională" 15 , pentru care a militat neobosit. 



14 Aici şi mai departe este vorba de cinstirea locală a vlădicăi Ioan. 1991, cu ocazia a 25 de ani de la mutarea lui 
la cele veşnice, în Biserica Rusă din diaspora s-a constituit o Comisie pentru canonizarea lui în întreaga Biserică, 
(nota redacţiei ruse) 

15 Este vorba de o serie de parohii care au reinstaurat ritul galican - un vechi ritual de slujire bisericească, 
existent în Biserica Apusului până la căderea ei din Ortodoxie. După sfârşitul vlădicăi Ioan, Sinodul a exercitat 
presiuni puternice asupra Bisericii Ortodoxe Franceze, în scopul întoarcerii ei la ritul răsăritean. în 1 970, mulţi 
„galicani" s-au adresat Patriarhiei Române, care i-a preluat sub jurisdicţia ei. Actualmente, numai în Franţa 

Puterea personalităţii lui harismatice, prin care harul dumnezeiesc transfigura totul, nu 
doar „pe cele sufleteşti şi pe cele lăuntrice", ci şi „pe cele trupeşti şi pe cele din afară" - cum 
spune Sfântul Teofan Zăvorâtul - era înţeleasă nu doar de cei care îi împărtăşeau convingerile. 
Despre felul cum acest har era resimţit de oamenii cei mai diverşi dau mărturie multe amintiri 
ale contemporanilor săi: iată un preot din Paris care-1 roagă să se roage pentru un fiu de-al său 
duhovnicesc, bolnav; dispecerul gării Saint-Lazare, care întârzie ordinul de pornire a trenului, 
observând de departe silueta măruntă a ierarhului, care trebuie să mai schimbe câteva cuvinte 
cu cineva; un vagabond din Lyon, care vorbeşte cu cinism despre toţi, în afară de vlădica, 
despre care povesteşte cu evlavie. Dar credem că cel mai bine a vorbit despre arhiepiscop 
parohul unei biserici catolice din Paris, care s-a adresat tineretului sceptic în problema 
credinţei cu următoarele cuvinte: „Voi cereţi dovezi, voi spuneţi că azi nu se mai întâmplă 
minuni, că nu mai sunt sfinţi. De ce să vă aduc dovezi teoretice, când acum pe străzile 
Parisului umblă un sfânt: Saint Jean Nus Pieds (Sfântul Ioan cel Desculţ)?!" 

Excepţionalul scriitor duhovnicesc, schiarhimandritul Sofronie (|1993), cel care 1-a 
descoperit lumii pe marele sfânt al secolului XX, stareţul Siluan Athonitul (f 1938), spune că 
nu este uşor să trăieşti lângă sfinţi. Nu le era uşor oamenilor obişnuiţi să trăiască alături de 
vlădica Ioan, care avea deschidere spre „suprafiresc". Unul dintre foştii săi enoriaşi din 
Bruxelles i-a povestit autorului acestor rânduri că vlădica, cu slujbele lui prelungite - cum se 
exprima el -„îi extenua în rugăciune"; iar fosta secretară a arhiepiscopului, contesa M.N. 
Apraksina, observa că era foarte pretenţios faţă de preoţi şi faţă de toţi cei ce slujeau în 
biserică. Erau multe lucruri pe care vlădica nu le îngăduia: pe femeile cu buzele rujate le 
oprea să se apropie de sfânta cruce, interzicea mutarea lumânărilor dintr-un loc în altul sau 
scoaterea lor înainte de a arde până la capăt; pe paraclisieri îi oprea să poarte cravată în timpul 
sfintei slujbe. Vlădica era foarte sever şi în unele probleme de principiu, în primul rând, 
referitor la menţinerea calendarului vechi (de aici, o nouă oprelişte: nu se îngăduia punerea 
bradului de Crăciunul heterodox). Ieromonahul Petru îşi aminteşte cum odată, la un examen la 
religie, când o fată a tras un bilet despre Patriarhul Nikon (pe care vlădica îl cinstea foarte 
mult), arhiereul a întrebat-o dacă îl considera pe patriarh o mare personalitate. Nemulţumit de 
răspunsul fetei, el i-a poruncit cu asprime să-1 considere de acum înainte pe Nikon drept „cel 
mai mare dintre patriarhii ruşi". 

O trăsătură specială a caracterului său era atitudinea neobişnuită faţă de obiecte 
aparent comune. Astfel, el insista ca secretarii lui să se poarte cu mare atenţie cu plicurile 
primite, folosind pentru deschiderea lor un cuţitaş special („Numai Stalin rupe plicurile", 
glumea el mereu în astfel de cazuri). Cu nu mai puţină „pietate" se purta cu cutiile poştale: pe 
orice vreme, chiar şi iarna, traversa strada desculţ, doar ca să pună o scrisoare, şi niciodată nu 
lăsa această treabă pe seama altcuiva. Umblatul desculţ al vlădicăi le crea multe griji 
apropiaţilor săi. De câte ori încercase Zinaida Guilleme să-i aştearnă un covoraş peste 
podeaua rece de ciment, dar el întotdeauna, zâmbind, găsea mijlocul să stea desculţ direct pe 
podea. în fine, după ce s-a rănit grav la picior într-un colţ de pietriş din parcul Versailles, 
conducerea [Bisericii] îi interzise să mai umble fără pantofi. 

Protopresbiterul M. Znosko-Borovski povesteşte: „Mulţi parizieni nu-1 înţelegeau pe 
vlădica, îi stingherea înfăţişarea lui, faptul că umbla desculţ. Au existat şi plângeri la adresa 
lui, trimise mitropolitului Anastasie. Intr-una dintre plângeri se cerea ca întâistătătorul să-i 
poruncească vlădicăi Ioan să poarte pantofi. Mitropolitul Anastasie răspunse la această cerere 
şi îi scrise vlădicăi o scrisoare. Iar enoriaşii bucuroşi se grăbiră să-i aducă arhipăstorului lor o 
pereche de pantofi noi. Vlădica primi cadoul, le mulţumi, dar nu-i încălţă, ci purta pantofii... 
sub braţ. O nouă plângere la mitropolit, acesta iarăşi îi scrie vlădicăi despre ascultare şi 
primeşte acest răspuns: <A.m împlinit prescrierea înalt Preasfinţiei Voastre, mi-aţi scris să port 



există în jur de optzeci de astfel de parohii; există parohii „galicane" şi în alte ţări ale Europei şi în America, (n. 

redacţiei ruse). 

pantofi, dar nu mi-aţi scris să-i încalţ, aşa că i-am purtat, acum însă îi voi încălţă». Şi vlădica 
păşea prin Paris în pantofi". 

Despre această „particularitate" a vlădicăi Ioan îşi aminteşte şi doamna E.G. Certkova: 
„Am fost de câteva ori să-1 vizitez pe vlădica. El locuia la Corpul de cădeţi de lângă Paris, la 
Versailles. Avea o micuţă chilie la catul de sus al clădirii. Nu exista pat în chilie: vlădica nu se 
culca niciodată. Uneori, când stăm cu el de vorbă, şezând în fotoliu, aţipea uşor. Atunci eu mă 
opream, dar el spunea imediat: «Continuaţi, continuaţi! Vă ascult». Şi, într-adevăr, vlădica îmi 
răspundea la toate întrebările. Vlădica se ruga toată noaptea, rezemându-se pe un baston înalt 
cu o mică stinghie fixată de-a curmezişul capătului de sus. Uneori se ruga în genunchi, 
desigur, atunci când făcea metanii, iar uneori aţipea pentru scurtă vreme pe jos, în această 
poziţie. 

Când nu slujea şi era la el acasă, se străduia tot timpul să umble desculţ, chiar şi pe 
gerurile cele mai aprige. Se întâmpla ca pe vreme de ger să meargă desculţ din Corpul de 
cădeţi până la biserică, pe drum pietruit. Odată şi-a vătămat piciorul şi era în pericol să-şi 
infecteze sângele. A trebuit să fie internat la spital, dar el nu voia să se culce în pat. Neavând 
cum să stea acolo altminteri, la urma urmelor vlădica se supuse, dar îşi puse o cizmă sub el, ca 
să-i fie incomod să stea culcat. Surorile medicale franţuzoaice spuneau: «Ne-aţi adus un 
sfânt». In fiecare dimineaţă sosea la el un preot şi slujea Sfânta Liturghie, iar vlădica se 
împărtăşea". 

Este momentul să povestim despre minunile vlădicăi Ioan, din care actualmente în 
Europa sunt atestate şi mai multe decât în China. Ele sunt atât de numeroase, încât vă vom 
aduce la cunoştinţă doar o parte. Vom începe cu mărturiile Zinaidei Guilleme, vom continua 
cu scrisorile trimise de diferite persoane Frăţiei Sfântului Gherman şi vom încheia cu câteva 
mărturii pe care am reuşit să le obţinem de la martori direcţi. 

Prima dată când Zinaida s-a dus singură la vlădica (până atunci îl mai vizitase 
împreună cu soţia preotului Solodovnikov), era pentru a cere binecuvântare să se angajeze la 
serviciu, în oraşul Mongeron. Vlădica, cugetând un pic (de regulă, nu răspundea niciodată 
imediat), îi spuse: „Nu, mai bine mergi la Chalifer", şi începu să-şi răsfoiască agenda. In acea 
clipă Zinaida gândi: „Ce păcat că nu l-am cunoscut când tata era bolnav, cu rugăciunile lui i- 
ar fi obţinut vindecarea". Atunci vlădica îi răspunse: „Dar ştiţi că l-am vizitat pe tatăl 
dumneavoastră la spital?" Şi, deschizând o carte, citi clar: „Iată, am găsit: Vasili Maksimovici 
Guilleme". Aşa o recunoscu vlădica pe Zinaida, al cărei nume de familie nu-i ştia până atunci. 
A doua zi Solodovnikova (soţia preotului Solodovnikov), neştiind nimic de întâlnirea lor, îi 
propuse să se angajeze în oraşul Chalifer. Dar era jenant să renunţe acum la serviciul de la 
Mongeron. Când însă Zinaida sosi la doamna care-i propusese slujba de la Mongeron, aceasta 
i-a răspuns că femeia care se hotărâse să plece de acolo se răzgândise. Şi Zinaida porni spre 
Chalifer, după cuvântul vlădicăi Ioan. 

Odată (era la începutul anilor '60) Zinaida, privind pe geam, văzu în faţa intrării 
[clădirii în care locuia], între două maşini, un obiect foarte ciudat, lung de circa un picior şi cu 
un diametru de patru ţoii, asemănător unui sul de hârtie. Curiozitatea a biruit-o şi s-a hotărât 
să cerceteze obiectul. Tocmai când se pregătea să iasă, fu întreruptă de vlădica Ioan, care sună 
la uşă şi intră în cameră, se aşeză în fotoliu şi stătu aşa vreo cinci minute, fără să spună nimic, 
în timp ce Zinaida trebăluia în jurul lui. Apoi se ridică, o binecuvânta în tăcere şi ieşi. In acest 
răstimp, în curte a intrat o maşină a poliţiei şi câţiva oameni ieşiră din ea, ridicând cu mare 
atenţie obiectul respectiv, pe care îl puseră în maşină. S-a aflat că fusese o bombă, strecurată 
de teroriştii opozanţi ai guvernului De Gaulle. Astfel, vlădica a salvat-o pe Zinaida de la 
moarte sigură. 

Odată, preoteasa Solodovnikova sosi la vlădica Ioan cu fiul ei Aleksei, să ceară 
binecuvântare pentru o călătorie în Rusia. La început vlădica nu a vrut să le dea 
binecuvântare, dar apoi „s-a predat" (în astfel de cazuri, vlădica se distingea printr-o 
neobişnuită delicateţe şi, de regulă, ceda insistenţei imprudenţilor). Când aceştia plecară, el a 
petrecut întreaga noapte în rugăciune, iar peste câteva zile, neprimind încă nici un fel de veşti 

de la Solodovnikova, pe când săvârşea pomenirea la proscomidie, s-a rugat cu glas tare pentru 
„Elena şi Aleksei, aflaţi în grea suferinţă". A doua zi a sosit o telegramă care anunţa că 
Solodovnikova căzuse la Moscova de pe scara rulantă a metroului şi se afla la spital. 

Adesea Zinaida voia să-1 întrebe ceva pe vlădica, dar nu apuca în timpul zilei, întrucât 
după Liturghie el era tot timpul ocupat cu câte ceva, ori pur şi simplu se retrăgea în chilia lui, 
iar seara, când era mai liber, ea deja uita, luată de treburi, ce voise să-1 întrebe. Şi nu o singură 
dată se întâmpla ca vlădica, aplecat deasupra farfuriei în timpul trapezei (el cina, de obicei, în 
jurul orelor 11 seara), într-o doară, de parcă nu vorbea cu ea, să-i răspundă înmărmuritei 
Zinaida la toate întrebările pe care aceasta nu apucase să i le pună. 

Odată, la biserica lor din Paris sosi din Elveţia un om în vârstă, care se numea 
Grigorie. într-o zi, acesta citea ceasurile în strană, iar vlădica săvârşea proscomidia în altar, 
iar uşa laterală era întredeschisă. Terminând de citit, Grigorie se apropie de uşa altarului şi 
înmărmuri. El îl văzu pe vlădica învăluit în lumină strălucitoare ca soarele, stând ridicat în 
aer, la un picior deasupra pământului. Grigorie se îndepărtă repede şi nu putu să rostească nici 
un cuvânt, iar vlădica îşi continuă slujba, ca şi cum nimic nu s-ar fi întâmplat. Acelaşi lucru 1- 
a văzut şi o monahie foarte bătrână din mănăstirea Lesninsk - acolo, acest fenomen se 
petrecuse cu vlădica în timp ce se ruga în faţa icoanei Ivirite a Maicii Domnului, la care avea 
mare evlavie. 

Elena Pavlova, o prietenă de-a Zinaidei Guilleme, care îl cinstea foarte mult pe 
vlădica, se plânse odată că îi apăruse o excrescenţă în talpă, pentru care era deja nevoie de 
intervenţie chirurgicală, dar ei îi era frică să se interneze pentru operaţie. Zinaida chiar se miră 
că nu îi vorbise de asta până atunci vlădicăi (după care ar fi putut merge liniştită la operaţie). 
Cu simplitate copilărească, Elena i se adresă în gând vlădicăi, cu rugămintea de a evita cu 
totul operaţia. Din ceasul acela excrescenţa îi dispăru pentru totdeauna. 

Pe 6 ianuarie 1958, francezii nou-convertiţi la ortodoxie Emile Mouana şi Pauline 
Richer a fost încercaţi de „ispita focului". La orele 10 fix dimineaţa, în drum spre mănăstirea 
Fourquet, unde se pregătea să slujească vlădica, ei au ajuns victimele unei catastrofe 
automobilistice. Au fost aduşi la spitalul Saint-Germain. Emile, care era în stare de 
inconştienţă, avea ambii genunchi zdrobiţi, coastele fracturate şi vătămări foarte grave ale 
capului şi stomacului, iar Pauline avea câteva fracturi ale mâinii şi piciorului drept (după 
operaţie a pierdut mult sânge). Emile s-a vindecat la scurtă vreme după ce vlădica i-a poruncit 
unei maici din Fourquet să-i aducă la spital pâine sfinţită, iar Pauline, când însuşi vlădica a 
vizitat-o, i-a cuprins mâinile şi, tăcând vreme îndelungată, le-a ţinut într-ale sale. Emile 
spunea că numeroase vindecări făcute de vlădica vor rămâne necunoscute, întrucât pe mulţi 
bolnavi îi vizita „foarte discret". El ne mai înştiinţa că, în timpul întâlnirii cu vlădica la 
Versailles, unii au văzut cum capul şi umerii săi erau înconjuraţi de un nimb albastru. 

Nikolai Ivanovici Bucinski, care trăieşte în Franţa, ne povesteşte două întâmplări. 
Prima sa întâlnire cu vlădica s-a produs pe când era enoriaş al bisericii ruse de pe strada 
Ribera din Paris (venind de la Versailles, vlădica săvârşea acolo slujba de duminică). Pe 
atunci, ca foarte mulţi alţi emigranţi, Nikolai Ivanovici lucra ca şofer de taxi: lua o maşină 
dintr-un garaj şi-i plătea proprietarului un procent din câştigul zilnic, într-o duminică, parohul 
bisericii i-a propus să-1 conducă pe vlădica înapoi la Versailles. Pe drum, ei şi-au amintit cu 
plăcere de tinereţea lor de cădeţi (şi Nikolai Ivanovici fusese cadet, dar nu al Corpului din 
Poltava, ci al Corpului Vladimiro-Kievski); ajunşi la Versailles, vlădica, blagoslovind, îl lăsă 
să plece. De abia din acest moment a început ziua de lucru a lui Nikolai Ivanovici (căci, pe 
deasupra, după Liturghia de la Paris, vlădica întârziase foarte mult în biserică). Şi Nikolai 
Ivanovici îşi făcea griji dacă va reuşi, după ce pierduse atâtea ore, să-i plătească şefului suma 
pretinsă. Dar blagoslovenia vlădicăi compensa totul: treaba a mers atât de spornic, încât în 
scurtă vreme a câştigat mai mult ca de obicei. De atunci nu se mai tulbura niciodată când 
trebuia să-1 conducă pe vlădica: în acele zile era deosebit de norocos. 

Bucinski îşi aminteşte şi de un alt episod, când parohia lor a fost mutată pe strada 
Claude Lorrain. Un enoriaş a ajuns la spital, unde medicii au stabilit că singurul mod de a-i 

salva viaţa era o operaţie urgentă. Soţia lui a sosit la biserică şi parohul, părintele Mitrofan, i-a 
făgăduit că îi va povesti despre bolnav vlădicăi, care îl suna zilnic de la Bruxelles. Vlădica 
Ioan îi răspunse: „Nu e nevoie de operaţie, se va vindeca". A doua zi dimineaţa bolnavul a 
refuzat operaţia şi a fost externat din spital. El s-a făcut bine şi a mai trăit mulţi ani. 

Familia doamnei Sirakuzova s-a mutat din China în America şi s-a stabilit în 
Monteree. Fiul ei, Vladimir, care mai înainte a fost paracliserul vlădicăi, slujea acum ca băiat 
de altar în biserica locală a Sfântului Serafim. în parohie s-au petrecut câteva incidente 
neplăcute, dar întrucât vlădica îi scrisese tânărului să nu părăsească biserica, acesta îl asculta. 
Dar mama cârtea. Şi într-o bună zi, când i se aminti că trebuia să meargă la biserică, ea 
protestă, spunând că, în condiţiile marii penurii de benzină, va fi doar o cheltuială inutilă. Pe 2 
mai 1954, pe când ştergea petele de benzină de pe o pelerină de cauciuc, iar toate geamurile 
erau deschise şi gazul aprins, s-a produs o explozie. Luând foc, ea sări pe geam şi se aruncă 
într-un iaz. Medicul de la urgenţe i-a spus că doar printr-o minune i-au rămas ochii 
nevătămaţi, întrucât au fost arse chiar şi sticlele geamurilor. Ea a zăcut câteva zile la spital şi 
câteva luni acasă. Ii rămăseseră arsuri pe mâini şi pe picioare, pe faţă şi pe gât, supurau 
întruna şi nu se vindecau, bandajele pe care medicul i le schimba zilnic nu-i erau de folos, 
somnul a părăsit-o cu totul. Abia după aceasta ea îşi aminti de vlădica şi îi scrise în Europa, în 
a cincea seară după trimiterea scrisorii, ea îi spuse soţului că, după ce vlădica va primi 
scrisoarea, se va ruga pentru ea şi că îi va fi mai bine. Acea noapte a fost prima în care a reuşit 
să adoarmă, iar spre dimineaţă picioarele îi erau deja mai bine. Când veni medicul a doua zi 
ca să-i facă obişnuitul bandaj, el îi spuse că s-a petrecut o minune. Sirakuzova a început 
repede să se vindece. Mai târziu s-a aflat că vlădica primise, într-adevăr, scrisoarea şi că s-a 
rugat pentru ea. 

Surorile mănăstirii Lesninsk povestesc că, atunci când la Medon (lângă Paris), a murit 
Lidia S., vlădica era plecat şi nu ştia nimic despre ea. O soră din mănăstire plecă la Medon să 
citească Psaltirea deasupra răposatei. Când vlădica s-a înapoiat la Versaillles, secretarul său 
P.S. Lopuhin a început să-i dea raportul: „La Medon a murit..." Episcopul 1-a întrerupt: „Ştiu, 
Lidia. Iar din Psaltire a citit o călugăriţă din mănăstirea Lesninsk". 

In mănăstirea Lesninsk trăia un tânăr, într-un corp de clădiri de lângă gardul 
mănăstirii. Vlădica îl adusese din China. Tânărul avea tot trupul chircit, mergea şchiopătând 
puternic, vorbea prost, avea mâinile schimonosite. Avea înfăţişarea unui om anormal, dar era 
în toate minţile. Era mereu zâmbitor şi lumea îl iubea. Odată a ajuns la spital (se pare că i se 
descoperise o meningită). Lui vlădica i s-a spus că era fără scăpare şi avea slabe şanse să 
trăiască până a doua zi. Vlădica a plecat imediat la el, s-a rugat mult deasupra capului său, iar 
a doua zi tânărul a fost eliberat din spital, sănătos. 

Intre anii 1960-1961, Nadejda Vladimirovna Leviţkaia, care locuia în Franţa, îşi 
aştepta fiica din America; într-o zi de luni a primit de la fiica ei o scrisoare, cu rugămintea s-o 
întâmpine duminica următoare. Dar în aceeaşi zi a căzut la pat cu temperatura de 40°, având 
toate simptomele de pneumonie sau pleurită. In pofida tuturor străduinţelor medicilor, 
îmbunătăţiri ale stării de sănătate nu apăreau şi Nadejda Vladimirovna căzu în deznădejde că 
nu va putea merge să-şi întâmpine fiica. Vineri dimineaţa începu să-1 cheme insistent în gând 
pe vlădica. Şi iată că după-amiază vede limpede cum vlădica, complet înveşmântat şi cu toiag, 
intră în camera ei şi se aşază pe un scaun lângă pat. Ea îşi întinse mâinile către el pentru; 
binecuvântare, dar vlădica dispăru. Peste un minut iar apăru în faţa ei, înveşmântat şi cu toiag. 
Nadejda Vladimirovna a adormit cu fericita presimţire că totul va fi bine. A doua zi 
temperatura i-a scăzut treptat de la 40 la 37 de grade, iar boala a trecut fără urme. 

Contesa M.N. Apraksina şi fratele ei V.N. Kotliarevski, secretarul bisericii 
stavropighiale din Bruxelles, cu hramul Dreptului Iov Multpătimitorul, i-au adus la cunoştinţă 
autorului acestor rânduri trei întâmplări. 

VA. Stadniţki-Kolendo a căzut de la etajul unu cu capul în jos şi şi-a spart capul. 
Medicii i-au apreciat starea ca lipsită de orice speranţa. Vlădica se aşeză la rugăciune [lângă 
el] şi accidentatul se făcu bine. 

Lui F.A. Gering i s-a descoperit un cancer al amigdalelor. După o rugăciune făcută de 
vlădica, medicii au constatat că boala a dispărut. 

Cunoscutul ostenitor pentru Biserică, N.M. Kotlearevski (tatăl celor care ne-au 
furnizat aceste mărturii) a plecat într-o staţiune balneo-climaterică din oraşul Spaa (Belgia), să 
se trateze de inimă şi hipertensiune dar, chiar în timpul tratamentului, i-a fost detectat un 
infarct. Medicii i-au spus că nu era nici o speranţă. Vlădica a început să se roage pentru el 
într-o sâmbătă, iar luni bolnavului i se constată doar „o stare de slăbiciune". 

LV. Ostaşnikov ne-a relatat că, după ce vlădica a vizitat-o pe mama sa, în aceeaşi zi ea 
a simţit pentru prima dată în viaţă că nu o mai doare spatele, fracturat demult, în copilărie. 

Preotul Raionului din Paris al Bisericii Ruse din exil, cuviosul protoiereu Veniamin 
Jukov mărturiseşte ce s-a întâmplat odată cu protodiaconul G.N. Riabinin. In anii '50 a avut 
loc un parastas în timpul căruia acesta slujea pe lângă vlădica şi un alt arhiereu. Când mergeau 
în urma coşciugului, protodiaconul s-a ispitit să-şi închipuie cum îi va face parastas lui vlădica 
însuşi. Citindu-i gândurile, vlădica s-a întors către el şi i-a spus: „încetează!". 

întâmplările arătate aici sunt doar puţin din ce ar putea înşira povestitorul despre viaţa 
vlădicăi Ioan în Europa de Vest. Dar sunt mai mult decât îndeajuns pentru a înţelege acea 
forţă de respingere pe care duhurile căzute, care sârguiesc spre pierzania omenirii, au aflat-o 
în faptele vlădicăi. Unii dintre cei ce l-au cunoscut pe vlădica mărturisesc că demonii i se 
arătau chiar pe faţă 16 . Dar mult mai multe se cunosc despre lucrările lor prin mijlocitori, pe 
care îi aleg aproape întotdeauna în asemenea cazuri dintre oamenii care nu se îndoiesc nici 
pentru o clipă că îl slujesc pe Dumnezeu mai bine ca oricine. 

Astfel, în urma clevetirilor, vlădica este transferat pentru câtăva vreme de la Paris la 
Bruxelles (unde e „mai multă linişte" şi turma e mai mică). Ura faţă de vlădica i-a lovit şi pe 
unii arhierei care-i erau apropiaţi. Aşa, de exemplu, Episcopul Leontie (Bartaşevici) al 
Genevei a fost otrăvit. Dar acestea sunt numai preludii la tragedia al cărei deznodământ a 
venit în curând. 

In 1962, marele prieten al vlădicăi, arhiepiscopul Tihon, întâistătătorul scaunului din 
San Francisco, s-a retras la odihnă la mănăstire, pe motive de boală. In lipsa lui, din pricina 
unui conflict care a împărţit în două lumea bisericească, este întreruptă construcţia unei noi 
catedrale. Ca răspuns la cererile miilor de enoriaşi din San Francisco (majoritatea provenind 
din fosta obşte din Shanghai), Sinodul îl numeşte pe vlădica Ioan ca întâistătător al acestei 
imense eparhii a Bisericii Ruse din diaspora. Lui i-a revenit ca sarcină să stingă incendiul. 



America (1962-1966) 

Vlădica Ioan a sosit la ultima sa catedră în aceeaşi zi, ca şi la prima, cea din Shanghai: 
de praznicul Intrării Maicii Domnului în Biserică, şi iarăşi era o biserică neterminată, 
închinată Maicii Domnului. In primele luni însă el a fost conducătorul eparhiei Americii de 
Vest, rămânând şi arhiepiscop al Europei de Vest. Ieromonahul Petru mărturiseşte că, până ce 
nu a fost numit oficial la noua catedră, vlădica şi-a păstrat şi ceasul potrivit după ora Europei 
de Vest. Lumea râdea de el, dar lui nu-i păsa deloc, întrucât continua să trăiască cu turma lui 
de până atunci, nesupunându-se spaţiului şi timpului. Când a fost „dezbrăcat" în altar, după 
Liturghia din Sâmbăta Mare din 1963, el, privindu-şi ceasul „european" şi fâcându-şi semnul 
crucii, a spus: „La Paris a început Utrenia" (Zinaida Guilleme îşi aminteşte cum imediat după 
aceasta el le-a telefonat la Paris ca să-i felicite de Paşti). Nici după aceea el nu şi-a schimbat 
mersul ceasului după ora de vară, repetând zâmbitor că soarele nu se supune legilor Americii. 



16 Ieromonahul Petru îşi aminteşte cum, împreună cu episcopul Nectarie şi cu vlădica, auzind din maşină 
zgomotul pătrunzător al sirenelor automobilistice, ei au început să discute despre asocierile de idei pe care le-ar 
putea trezi acest sunet. „Vlădica Nectarie ne spuse: «Nu ştiu cum urlă duhurile rele, n-am avut ocazia să le aud». 
Vlădica Ioan ascultă în tăcere, apoi spuse încet: «Să nu dea Dumnezeu să auzi cum urlă dracii». Apoi eu şi 
vlădica Nectarie ne-am spus că, din aceste vorbe ale vlădicăi, amândoi am avut impresia că el i-a auzit", (n.r.r.) 

Soarele, într-adevăr, putea să nu se supună legilor Americii, dar vlădica a fost nevoit 
să nu se supună când, la San Francisco, pe 9 iulie 1963 a început procesul împotriva sa, urzit 
de mâinile nelegiuiţilor. „Afacerea San Francisco" nu este una dintre cele mai cercetate 
momente ale biografiei arhiepiscopului Ioan şi este întru totul de înţeles, de vreme ce până 
acum mai sunt destule persoane influente interesate, dacă nu direct, cel puţin indirect de 
persistenţa acestor „pete albe". Şi ele vor rămâne, cu siguranţă, aşa până când nu vor fi 
investigate special protocoalele şi stenogramele procesului de la San Francisco. Dar câteva 
schiţe despre această chestiune şi forţele bisericeşti şi publice care au provocat-o se 
conturează totuşi din publicaţiile Frăţiei Sfântului Gherman. 

Ca pretext pentru declanşarea afacerii a slujit conflictul legat de construcţia bisericii 
„Bucuria tuturor necăjiţilor", în desfăşurarea căreia s-au constituit două partide neîmpăcate: 
unul considera că era nevoie doar de definitivarea construcţiei catedralei, iar celălalt insista 
pentru înnoirea ei (această idee era susţinută şi de vlădica). Nu ştim cine avea mai multă 
dreptate de fapt şi de drept, dar ştim că, la apelul vlădicăi, donaţiile au început să curgă şuvoi. 
Şi acest şuvoi a devenit uleiul turnat peste focul urii duşmanilor vlădicăi [...]. Unele indicaţii 
indirecte ne-au făcut să presupunem că participanţii la campania de acuzare îl învinuiau pe 
vlădica Ioan că ar fi pregătit o dezbinare în Biserica Rusă din diaspora: o versiune pretindea 
că ar fi voit să treacă sub jurisdicţia Patriarhiei Serbiei, cealaltă versiune, că se pregătea să 
devină el însuşi prim ierarh. Mai erau şi alte învinuiri, care aruncau o umbră de îndoială în 
privinţa fidelităţii vlădicăi faţă de Sinod. In fine, se strecurau prin ziare şi învinuiri cu totul 
imorale. Vlădica înţelegea perfect situaţia şi i-a scris în raportul său întâiului Ierarh al 
Sinodului, mitropolitul Anastasie [...] că se încearcă o tentativă conştientă şi bine plănuită de 
desfiinţare a lui 17 . 



într-adevăr, vlădica era cel mai autoritar şi mai popular arhipăstor al Sinodului, şi 
numirea lui la conducerea celei mai mari eparhii sinodale din San Francisco (în condiţiile 
păstrării arhiepiscopiei Europei de Vest) putea face cu uşurinţă să se vadă în el candidatul cel 
mai potrivit ca întâi Ierarh. Nu întâmplător a fost propus printre candidaţi, după retragerea la 
odihnă a mitropolitului Anastasie. [...] 

Insă duşmanii vlădicăi nu puteau să se prezinte la judecată cu adevăratele lor pretenţii: 
trebuiau prezentate motive mai „obiective". De aceea, ei s-au folosit de conflictul legat de 
construcţia catedralei, aducând împotriva vlădicăi acuzaţia fără precedent de a-şi fi însuşit 
banii eparhiei (această învinuire era adusă unui om care nici măcar nu-şi putea închipui că un 
preot poate spune neadevărul!). Pentru a face aceasta, ei au încălcat în mod deschis canoanele 
bisericeşti potrivit cărora un episcop poate fi deferit justiţiei civile numai după ce este privat 



17 Motive pentru urmărirea vlădicăi din punctul de vedere al „gândirii sinodale" erau destule. Cinstindu-i pe 
sfinţii de demult ai Apusului (mai ales pe Fericitul Augustin), din punctul de vedere al „zeloţilor" sinodali, el 
aducea o lovitură „purităţii ortodoxe"; nu voia să-i considere pe „neostilişti" ca neortodocşi (fiind el însuşi, în 
acelaşi timp, un mare râvnitor al vechiului calendar); atrăgea suspiciuni datorită legăturii ascunse cu grecii 
renegaţi; slujind de câteva ori împreună cu clerul de la Patriarhie, 1-a pomenit pe Patriarhul Moscovei alături de 
întâiul Ierarh al Sfântului Sinod, ceea ce 1-a făcut ţintă reproşurilor de complicitate cu „serghianiştii" (în pofida 
hotărâtei sale acuzări a Declaraţiei mitropolitului Serghie* şi a faptului că rămăsese singurul arhiereu din 
Orientul îndepărtat, credincios Sinodului în anii '40). (Citat din cartea „Fericitul Ioan Făcătorul de minuni", de 
ieromonahul Serafim Rose şi egumenul Gherman (Podmoşenski)). (n.r.r.) 

* Mitropolitul Serghie (Voskresenski), 1897-1944: mitropolit de Vilnius şi Lituania, exarh de Letonia şi Estonia. 
Arestat de mai multe ori de puterea sovietică. „Declaraţia sa de loialitate faţă de statul sovietic" a fost emisă, 
într-o primă variantă, în 1926ş prin aceasta, el făgăduia totală loialitate faţă de stat şi neamestecul în politică, 
subliniind, totodată, că Biserica nu-şi asumă răspunderea atitudinii politice a clerului din Rusia sau din 
străinătate. (Totuşi, în acelaşi mesaj, ca şi în cel din acelaşi an adresat bisericilor din emigraţie, mitropolitul 
Serghie le sugerează să se separe de Moscova şi să intre în componenţa Bisericilor locale.) Istoria Bisericii Ruse 
din deceniile imediat următoare Revoluţiei Roşii este deosebit de complicată şi reflectă încercările cele mai 
variate de a supravieţui dogmatic, jurisdicţional şi fizic, în condiţiile în care statul făcea tot posibilul să o 
dezbine, să o compromită şi chiar să o desfiinţeze fizic. 

de rangul său. însă judecătorul, care avea mare respect pentru vlădica, s-a dovedit mult mai 
drept şi mai evlavios decât acuzatorii, chiar dacă era de altă confesiune (aceasta este valabil şi 
pentru alţi membri ai comisiei de judecată). 

Duşmanii vlădicăi au pierdut procesul - o contribuţie importantă au avut şi partizanii 
vlădicăi, dintre care mulţi, ca, de pildă, primul său biograf, episcopul Sava, aveau o bună 
pregătire juridică. Dar duşmanii vlădicăi desigur că nici nu-şi propuseseră să câştige formal 
procesul (absurditatea învinuirilor le era şi lor evidentă). Sarcina lor era să-i zdruncine 
sănătatea şi să-i scurteze viaţa (despre asta vlădica îi scrisese mitropolitului Anastasie), şi 
această sarcină au îndeplinit-o cu brio. Acest lucru ar fi putut să fie confirmat şi de fiii săi 
duhovniceşti din Paris, care nu-i mai văzuseră niciodată într-o asemenea stare ca în timpul 
ultimei vizite la ei, înainte de proces, şi cărora el însuşi le scrisese: „Dacă veţi auzi că am 
murit, să ştiţi că am fost omorât". 

Este greu să spunem acum dacă vlădica Ioan a simţit legătura dintre procesul 
desfăşurat atunci şi scandalul urmat după canonizarea mult-iubitului său episcop Ioan de 
Tobolsk, pe când vlădica avea doar nouăsprezece ani. Declanşatorii acelui scandal erau 
persoane foarte respectabile, incluzându-i pe Noul Mucenic, episcopul Vladimir al Kievului şi 
pe ober-procurorul Sfântului Sinod, A.D. Samarin. Ei pretindeau anularea canonizării 
episcopului de Tobolsk aprobate la cel mai înalt nivel, socotind-o ca o concesie faţă de 
Rasputin şi de „protejatul" său, Preasfinţitul Varnava. Şi doar intervenţia suveranului a reuşit 
să calmeze patimile. Fără îndoială că această poveste a lăsat pentru totdeauna o urmă 
dureroasă în sufletul vlădicăi Ioan. Dar nu numai atât. Aceasta a fost pentru el, după cum 
vedem acum, un fel de avertisment trimis de sus. Vlădica a trebuit să îndure în timpul vieţii o 
ocară asemenea celei îndurate de strămoşul său episcop după moarte. 

Protoiereul Serafim Slobodskoi povesteşte cum 1-a întrebat odată pe vlădica: „Cine 
este vinovat de acea tristă tulburare iscată în jurul catedralei care se construieşte la San 
Francisco?". Vlădica a răspuns foarte simplu: „Diavolul". 

Cu toate că vlădica a fost nevoit să activeze în condiţii atât de dificile, el a rămas fidel 
propriilor convingeri în toate. In 1964, catedrala era deja terminată şi împodobită cu cinci 
cupole - ridicarea imenselor cruci a fost precedată de o procesiune ceremonială la care au 
participat o mulţime de credincioşi. Ieromonahul Petru îşi aminteşte că vlădica a dat un edict 
prin care toate cele şaptesprezece spitale din San Francisco erau împărţite între preoţi, care 
aveau datoria să viziteze spitalele repartizate cel puţin o dată pe săptămână şi să dea raporturi 
lunare, iar vlădica însuşi vizita toate spitalele în decurs de o lună. 

El a organizat şi cursuri de teologie la San Francisco, unde, în afară de el, predau şi 
câţiva preoţi. Vlădica urmărea desfăşurarea cursurilor şi îngăduia anularea lor doar dacă în 
seara respectivă se ţinea miezonoptica. El a mai organizat, pe socoteală proprie, şi seri de 
întâlnire pentru tineretul rus, în Casa de oaspeţi a Sfântului Tihon. Auzind odată că tinerii se 
pregăteau să meargă la cinema, el s-a interesat de conţinutul filmului şi, aflând că era un film 
istoric, le-a dat bani de bilete, îi plăcea uneori să glumească (pe paraclisierii care mai greşeau 
îi lovea uşor peste frunte, repetând: „Toiagul arhieresc se simte singur atras spre capul sec"). 

Dar se întâmpla să fie şi aspru. Când catedrala nu avea încă un citeţ permanent, într-o 
zi din Săptămâna Patimilor citea un om oarecare. Ştiind că era mult de citit, acesta, crezând că 
vlădica nu va observa, a întors două pagini deodată. Vlădica, stând în mijlocul bisericii şi fără 
să aibă sfânta carte în faţă, a murmurat dezaprobator. Citeţul s-a oprit şi vlădica a recitat din 
memorie tot ce sărise celălalt. Aceasta i-a fost o lecţie pentru întreaga viaţă. 

Mulţi martori îşi amintesc de sfânta mânie a vlădicăi când, în ajunul unei duminici din 
1964, în timpul săvârşirii miezonopticii pentru Sfântul Ioan de Kronstadt, proslăvit cu câteva 
zile mai înainte, enoriaşii catedralei au plecat la Centrul rus, la un bal mascat, cu ocazia 
sărbătorii americane tradiţionale Hallowen (în această zi ei au obiceiul să se mascheze în 
draci, vrăjitoare şi altele asemenea). Vlădica a sosit la bal şi a înconjurat sala într-o tăcere 
deplină; mulţi au văzut cum oameni în vârstă şi funcţionari publici se ascundeau, literalmente, 
pe sub mese. Vlădica i-a aruncat fiecăruia în parte o privire înfricoşătoare şi a părăsit sala fără 

un cuvânt. A doua zi dimineaţă a emis un edict potrivit căruia toţi slujitorii bisericii (până la 
paraclisieri şi cântăreţi) care în ajun au participat la o petrecere nu au voie să ia parte la slujbă 
în ziua următoare. 

Acum este momentul să vorbim despre unele întâmplări minunate petrecute în timpul 
arhipăstoririi lui în America. 

Doamna LA. Liu povesteşte că atunci când soţul ei s-a îmbolnăvit, el a rugat să fie 
chemat fiul lor din statul New York, unde acesta avea atunci de susţinut examene. Ea nu ştia 
ce să facă: în cazul unui sfârşit nefericit, fiul n-ar fi iertat-o că nu a fost chemat, iar dacă l-ar fi 
întrerupt din examene, ar fi pierdut un an de studiu. Ea 1-a sunat pe vlădica care a rugat-o să 
mai telefoneze o dată chiar la catedrală, după terminarea Sfintei Liturghii. Când ea 1-a sunat a 
doua oară, spre marea ei bucurie, el a încredinţat-o: „Nu vă chemaţi fiul, va da Dumnezeu şi 
soţul dumneavoastră se va face bine!". Şi el se vindecă, cu rugăciunile vlădicăi Ioan. 

N.S. Makovaia (din Los Angeles) ne scrie că lucra la o uzină de produse electronice, 
unde trebuia să şlefuiască cele mai mărunte detalii cu o curea electrică de şlefuit: în jur de trei 
mii de bucăţi pe zi. Pentru degete, acesta era un efort peste puteri, încât au început să-i iasă 
afară încheieturile, ceea ce era foarte dureros. N-a ajutat-o nici un fel de tratament. După a 
doua operaţie era deja disperată, în acea vreme a sosit în oraş arhiepiscopul Ioan, şi ea s-a dus 
să-1 întâmpine, dar nu a putut să treacă de marea înghesuială din jurul lui. A ajutat-o părintele 
Boris Kritski. Apropiindu-se de arhiepiscop, femeia i-a povestit despre boala ei, rugându-1 cu 
lacrimi în ochi să se roage pentru ea. Când, peste ceva vreme, părintele Boris a întrebat-o 
despre degete, ea s-a şi mirat de întrebare, întrucât uitase complet de boală. 

Iată scrisoarea unui băiat, Saşa Ţibruk, scrisă pe 18 august 1963 părintelui Aleksandr 
Sklearov: „Dragă şi iubite părinte Aleksandr! Mama mi-a spus că doriţi să vă povestesc 
despre prietenul meu, Marcu. După cum îmi aduc aminte, toată lumea râdea de el. Marcu avea 
pe ochi o mare albeaţă şi, pe deasupra, şchiopăta foarte tare. Atunci m-am gândit că-1 pot ruga 
pe vlădica Ioan de Shanghai să se roage pentru el, pentru că ştiam mulţi oameni care s-au 
vindecat după ce vlădica s-a rugat pentru ei. La vreo două săptămâni sau mai mult după ce i- 
am scris vlădicăi, am văzut că Marcu a început să alerge mai repede şi chiar prietenul meu, 
Dima, a observat acest lucru. Marcu a devenit un băiat vesel şi a încetat să mai şchiopăteze, 
căci înainte îşi târşa piciorul în urma lui. Dar cel mai important este că i-a trecut albeaţa de pe 
ochi. Doctorii se mirau cum de-a scăpat de această albeaţă. Am aflat că vlădica este acum la 
New York şi tata mă va duce la el. Vreau foarte mult să-1 văd. Cred că vom sosi în curând la 
dumneavoastră la biserică şi vă voi vedea şi pe dumneavoastră. Transmiteţi-i salutări 
Măicuţei. Saşa Ţibruk, care vă iubeşte". 

In luna mai 1963, doi paraclisieri de-ai vlădicăi, Mihail Viisusev şi Gheorghi 
Nazarenko, suferiră, lângă San-Rafael, o catastrofă rutieră: maşina lor intră, în plină viteză, în 
caroseria unei alte maşini răsturnate. Gheorghi avea nasul zdrobit şi faţa rănită, iar Mihail şi-a 
vătămat grav partea dreaptă a capului, iar ochiul drept i-a ieşit din orbită. Mama lui Mihail a 
fost chemată la spitalul din localitate, căci viaţa fiului ei era în mare pericol. Când a sosit, spre 
mirarea ei, vlădica era deja acolo. Doamna Viisusev era foarte stânjenită, căci ştia că vlădica 
era din cale afară de ocupat. El a încredinţat-o că totul va fi în ordine cu fiul ei şi că 
„Dumnezeu îi va salva ochiul", iar la scuzele ei i-a răspuns că datoria lui directă este să se 
roage pentru bolnavi şi că a asistat personal la operaţie. Sub „supravegherea" vlădicăi, 
medicul i-a aplicat lui Mihail treizeci şi şase de cusături, iar părinţilor săi, înţelegând situaţia 
emigranţilor, le-a cerut în loc de 23000 de dolari numai 2000. 

Vindecarea lui Vladimir Naumov, care-1 cunoştea pe vlădica încă din Shanghai, a avut 
loc imediat înaintea începerii procesului de la San Francisco. In acel an Naumov s-a 
îmbolnăvit de artrită şi când, într-o zi de iunie, familia sa a plecat în afara oraşului iar el a 
rămas acasă, crizele i s-au îndesit atât de tare, încât a fost nevoit să telefoneze noaptea la 
spitalui Kaiser, unde a fost instalat imediat la secţia de reanimare. Tocmai atunci vlădica se 
afla pe bancheta acuzaţilor. Dar chiar şi în acest timp el îl vizită de câteva ori pe Naumov, o 
dată venind cu icoana Maicii Domnului Kursk-Korennaia. Bolnavul se stingea văzând cu 

ochii: nu putea să mănânce nimic, a ajuns la greutatea de 94 de funţi, durerile erau 
insuportabile. Şi iată că la apogeul durerii, vlădica îl încredinţa: „Totul este în ordine, mâine 
vă veţi simţi mai bine". A doua zi durerea i-a dispărut cu totul. Naumov îşi aminteşte de 
uimirea medicilor care, după ce l-au mai ţinut în spital trei zile, doar ca să se supună 
regulamentului spitalicesc, i-au dat drumul acasă. Această minune i-a impresionat pe toţi cei 
care-1 cunoşteau pe Naumov şi el însuşi, încă din spital, a făgăduit ca, în caz de însănătoşire, 
să-şi dea toate puterile spre slujirea Bisericii. Naumov a participat activ în Comitetul 
însărcinat cu construcţia catedralei şi îl ducea pe vlădica pretutindeni unde erau bolnavi la fel 
de disperaţi, cum fusese şi el până nu demult. 

Truda de arhipăstor a vlădicăi s-a încheiat cu călătoria sa la Seattle, la sfârşitul lui 
iunie 1966. Cel căruia i s-a dat adesea să cunoască gândurile şi destinul oamenilor, pe care i le 
făcea cunoscute Pronia lui Dumnezeu, a fost înştiinţat şi de apropierea propriului său sfârşit. 

Astfel, în vara anului 1966, când directorul căminului de copii - cămin de care vlădica 
s-a îngrijit până în ultimele sale zile - 1-a înştiinţat că peste trei ani va avea loc congresul 
eparhial, vlădica i-a răspuns că atunci nu va mai fi aici. 

In luna mai a aceluiaşi an, o femeie care îl cunoştea pe vlădica de doisprezece ani, a 
cărei mărturie - după părerea mitropolitului Filaret - „este demnă de toată încrederea", a auzit 
de la vlădica: „Voi muri în curând, la sfârşitul lui iunie... Nu la San Francisco, ci la Seattle..." 

In fine, însuşi mitropolitul Filaret povesteşte despre neobişnuita sa despărţire de 
arhiepiscop, după o şedinţă a Sinodului, când acesta săvârşi rugăciunea de drum înaintea 
plecării lui la San Francisco. Vlădica şi-a luat rămas bun de la el într-un mod neobişnuit: în 
loc să ia mănunchiul de busuioc şi să se stropească cu agheazmă, aşa cum se cuvine unui 
arhiereu, el, plecându-se cu smerenie, 1-a rugat pe mitropolit să-1 stropească, iar apoi, în locul 
obişnuitei sărutări reciproce a mâinilor, el i-a sărutat mâna mitropolitului, smulgându-şi-o cu 
hotărâre pe a sa. Acela 1-a ameninţat cu degetul şi ambii zâmbiră. Atunci, mitropolitul nu a dat 
o importanţă deosebită acestui gest, dar când vlădica a murit, el a înţeles că aşa şi-a luat 
arhiepiscopul rămas bun de la el. 

Se mai ştie, de asemeni, că în seara din ajunul plecării la Seattle, vlădica i-a spus unui 
om pentru care săvârşise o rugăciune: „De acum, n-ai să te mai atingi de mâna mea". 

Ceea ce însuşi vlădica a prevăzut, dar pentru care nu erau deloc pregătiţi toţi cei care-1 
cunoşteau, s-a petrecut în locul şi la timpul pe care el le-a prezis. Moartea a survenit la 
Seattle, pe 2 iulie (19 iunie pe stil vechi), unde, după ce a săvârşit Sfânta Liturghie la biserica 
Nikolsk, vlădica a plecat însoţit de prietenul său apropiat, vlădica Nectarie, având cu sine 
icoana Kursk-Korennaia a Maicii Domnului. Rămânând în altar în jur de încă trei ore după 
sfârşitul Liturghiei, vlădica a mai vizitat-o pe văduva unui protoiereu (având cu el icoana 
Kursk-Korennaia) şi s-a întors în apartamentul său, pregătindu-se să meargă la cimitir (era 
sâmbătă). Deodată, cei de jos l-au auzit căzând. 

Urcând în goană la etaj, însoţitorii lui de la Seattle, I. Kalfov şi I. Hrusciov l-au găsit 
zăcând în pragul chiliei. L-au aşezat în fotoliu şi, la orele 15,50 el îşi dădu sufletul Domnului, 
încheindu-şi calea pământească, la fel ca şi strămoşul său, episcopul Ioan de Tobolsk: în faţa 
icoanei făcătoare de minuni. Nu putem să nu vedem legătura directă între nevoinţa sa de o 
viaţă întreagă, de a se înfrâna de la dormitul în pat, şi sfârşitul în poziţie aşezată. Căci, după ce 
a fost întins în patul aflat în cameră, vlădica şi-a primit pacea trupească - judecând după toate, 
pentru prima oară, din ziua în care şi-a dat făgăduinţele călugăreşti... 

„Cu toate că am murit, sunt viu" 

Imediat ce tragica veste a ajuns la San Francisco, în locuinţa arhiereului adormit - 
Casa Sfântului Tihon din Zadonsk - i s-a slujit prima panihidă. In seara aceleiaşi zile s-au 
slujit panihide în toate bisericile din San Francisco, în toate jurisdicţiile ortodoxe. [...] Trupul 
răposatului a fost lăsat la Seattle, în grija episcopului Nectarie. [...] 

In dimineaţa zilei de 3 iulie - era duminică - trupul ierarhului a fost adus în biserica din 
Seattle. Cu toate că Liturghia a fost anunţată la orele 7, biserica era deja plină la această oră 
atât de matinală. După orele 15, sicriul cu trupul vlădicăi a sosit cu un avion de pasageri la 
San Francisco, unde a fost întâmpinat de reprezentanţii clerului, ai obştilor de călugăriţe şi ai 
tuturor organizaţiilor ortodoxe ruseşti [...]. La aeroport s-a slujit o scurtă litie. In faţa noii 
catedrale episcopale aştepta o mulţime uriaşă de oameni. Prima panihidă lângă sicriul vlădicăi 
a fost slujită de episcopul Nectarie, care, printr-un edict al mitropolitului Filaret, fusese atunci 
numit conducător interimar al eparhiei Americii de Vest. După slujbă el i-a chemat pe toţi 
credincioşii să se atingă de „moaştele" episcopului şi, după declaraţiile martorilor, acest 
cuvânt a fost înţeles de toată lumea ca însemnând „trupul sfântului". La sicriul arhiepiscopului 
ortodox soseau şi clerici de alte confesiuni, şi preoţii catolici spuneau limpede: „Vrem şi noi 
să ne rugăm la sicriul sfântului vostru". 

Luni, pe 4 iulie, în catedrala episcopală a sosit episcopul Sava de Edmonton, care 1-a 
numit pe vlădica „Fericitul" şi, cu mai multă îndrăzneală, „făcător de minuni al epocii sale" şi 
a poruncit turmei să i se roage de acum ca unui sfânt. 

Miercuri, din mănăstirea Sfintei Treimi din Jordanville (statul New York) au sosit 
arhiepiscopii Leontie de Chile şi Averchie de Siracuza şi Troiţk care, cu trei ani în urmă, 
şezuseră alături de vlădica în sala judecătoriei din San Francisco. Astfel, în acea zi la sicriul 
arhiepiscopului Ioan au slujit ierarhii cei mai apropiaţi din diaspora rusă. 

Dar deosebit de sărbătorească a fost slujba de pe 7 iulie, când la catedrala episcopală a 
sosit întâistătătorul, mitropolitul Filaret, ca să înceapă ceremonia de priveghere cuprinzând 
cele şase ceasuri. Pe lângă cei 5 ierarhi, au mai participat 24 de preoţi, nenumăraţi paraclisieri 
şi 1500 de mireni, astfel încât nici cea mai mare catedrală sinodală nu a putut să-i încapă pe 
toţi cei veniţi să cinstească memoria întemeietorului ei. Cei ce se rugau pentru pacea sufletului 
vlădicăi au început acum să i se roage chiar lui. Când a început ultima sărutare a trupului, la 
miezul nopţii de 9 iulie [...], oamenii deja recunoscură, practic, sfinţenia „moaştelor" 
adormitului, atingând de sicriul său icoane, cruci şi flori, arhiereii, engolpioane şi chiar pe 
copii, dorind să-i sfinţească prin atingerea de trupul sfinţit. 

Râvna credincioşilor faţă de trupul adormitului ierarh avea cel mai real temei, în ciuda 
căldurii de iulie din San Francisco, trupul neîmbălsămat nu arăta semne de putrezire. începând 
de duminică, reprezentanţii biroului orăşenesc de pompe funebre măsurau zilnic temperatura 
trupului, la fiecare trei ore şi nu au descoperit nici un fel de modificări. Vădita neputrezire a 
„moaştelor" arhipăstorului rus a produs o puternică impresie vice-preşedintelui biroului de 
pompe funebre. 

Conducerea de stat americană i-a dat cinstirea cuvenită vlădicăi, împlinind ultima 
dorinţă a turmei sale cu privire la el. Legile ţării nu presupuneau posibilitatea înmormântării 
trupului unui episcop la temelia unei catedrale zidite de el. Pentru aceasta era nevoie de 
introducerea unui amendament în legislaţie. Dar organizatorul înmormântării a fost susţinut, 
în afară de comunitatea rusă ortodoxă, şi de avocatul O'Hara, care îl cinstea mult pe vlădica, şi 
de alţi funcţionari americani. Mulţumită strădaniilor lor, deja pe 5 iulie preşedintele comisiei 
de supraveghetori a acceptat rugămintea miilor de ortodocşi, dând permisiunea înmormântării 
trupului episcopului în catedrală, iar pe 1 1 iulie comisia a promulgat în unanimitate o hotărâre 
care satisfăcea această rugăminte. Astfel, vlădica Ioan, după ce şi-a demonstrat în timpul vieţii 
capacitatea de a schimba legile americane - când se hotăra problema refugiaţilor ruşi din 
Orientul Depărtat -, şi-a confirmat „împuternicirile extraordinare" în Lumea Nouă şi după 
sfârşitul său. 

Pe 4 septembrie, în ziua pomenirii sfântului prooroc Moise, văzătorul de Dumnezeu, la 
care vlădica avea mare evlavie, directoarea aşezământului Sfântului Tihon, MA. Şahmatova, 
a avut un vis. Se făcea că din catedrală spre aşezământ se îndrepta o mare procesiune, cu 
steaguri bisericeşti, purtând chipul şi sicriul vlădicăi şi cântând. Când sicriul a fost adus în 
casă, vlădica a ieşit din camera lui, îmbrăcat în rasă, purtând un omofor violet şi epitrahil şi, 
apropiindu-se de uşile împărăteşti, a început să-i ungă pe toţi cei adunaţi cu mir sfinţit (la fel 

cum făcea şi în timpul vieţii). După miruire, oamenii au început să se risipească şi, după 
plecarea lor, s-a apropiat şi Şahmatova, iar vlădica, miruind-o şi pe ea, i-a repetat de două ori: 
„Spuneţi lumii că, deşi am murit, sunt viu". Trezindu-se, ea şi-a notat cu emoţie aceste 
cuvinte, spuse atât de hotărât şi convingător. Ea le-a înţeles ca pe o chemare a vlădicăi ca 
lumea să-i ceară ajutorul şi după plecarea lui la cele veşnice. 

Faptele minunate săvârşite de vlădica după moarte, pe care le cunoaştem, sunt şi mai 
multe decât cele din timpul vieţii. Ele s-au săvârşit şi prin arătarea sa directă oamenilor, ca 
răspuns la rugăciunile lor, şi după ce i se slujeau panihide, şi prin harul uleiului sfinţit şi a 
altor obiecte sfinţite luate din cripta lui de la temelia catedralei din San Francisco. 

Vom începe cu mărturia Zinaidei Guilleme. Unul dintre enoriaşii catedralei din San 
Francisco, căsătorit cu o franţuzoaică, avea trei copii. Fiicei sale mai mari, de 16 ani, care 
păruse întotdeauna o tânără sănătoasă şi înfloritoare, i s-a descoperit o tumoare malignă. Ea a 
fost operată, dar a reieşit că începuse metastaza şi era atinsă o parte din plămân. Tatăl, 
disperat, i-a cerut vlădicăi Ioan să se roage pentru el. Preotul, împreună cu Zinaida, a slujit o 
panihidă arhiepiscopului. Când, după aceasta, preotul a vizitat-o pe fată la spital, medicii i-au 
spus că avea speranţe de vindecare. 

Liudmila Leonidovna Holtz şi mama ei aveau mare evlavie faţă de arhiepiscopul Ioan. 
Conform tradiţiei de familie, ei au adus în dar pentru cripta lui, după făgăduinţă, o icoană a 
Intrării Maicii Domnului în Biserică. Fiul Liudmilei Leonidovna, care ştia multe despre 
vlădica, a fost chemat în armată în timpul războiului din Vietnam. Cu puţină vreme înainte de 
plecarea sa pe front, el a venit la criptă şi a aşezat o fotografie de-a vlădicăi sub mitra de pe 
catafalcul dreptului, ca să o ia apoi pe front, ca o binecuvântare de la adormitul arhiereu. După 
ce s-a rugat, şi-a pus fotografia pe piept, ca să-1 apere de „glonţul inamicului". Şi - ne 
mărturiseşte mama lui - chipul Preasfinţitului 1-a păzit întotdeauna: şi când în jurul lui toţi 
cădeau morţi, iar el rămânea nevătămat, şi când a fost singurul supravieţuitor dintr-un 
detaşament întreg, împotmolit într-o misiune de recunoaştere, şi când a fost singurul rămas 
nevătămat de o mină care a explodat în baraca lor, şi mai târziu când, nimerind într-o capcană 
a inamicului, a reuşit să se salveze. 

Timofei Gorohov, care îl cinstea pe vlădica încă din timpul vieţii, cobora adesea în 
cripta lui şi citea acolo Psaltirea. Odată a început să se roage vlădicăi cu înflăcărare pentru 
sora sa care voia foarte mult să se mărite, dar, din pricina unei boli îndelungate, nu reuşea sa- 
şi aranjeze viata. Era într-o duminică seara. Chiar a doua zi, sora lui i-a spus lui Timofei că a 
făcut cunoştinţă cu un tânăr şi s-au plăcut. La scurtă vreme s-au căsătorit, li s-a născut un 
copil şi a avut o căsătorie fericită. 

Pe 2 noiembrie 1977, tatăl Nonei Katzenstein a suferit un atac de apoplexie, a paralizat 
şi a zăcut inconştient timp de cinci zile. Un consiliu format din doisprezece medici a anunţat-o 
în unanimitate: „Pregătiţi-vă pentru tot ce-i mai rău". Nona a plecat cu avionul la San 
Francisco, s-a rugat în cripta vlădicăi şi a primit de la un cuplu care era foarte apropiat de 
vlădica o prescură şi o decoraţie de ciocolată pentru brad, din criptă. Ea a pus o hârtiuţă cu 
numele tatălui ei sub mitra arhiepiscopului Ioan. La scurtă vreme tatăl ei a început să se ridice 
din pat, de Crăciun l-au adus acasă din spital, iar la sfârşitul lunii ianuarie deja desluşea 
cuvintele, putea să vorbească şi să joace şah. Medicii nu aveau altă explicaţie decât că s-a 
petrecut o minune. 

Monahia Nadejda (o americancă trecută la Ortodoxie) ne scrie despre două vindecări 
făcute cu ajutorul uleiului sfinţit din cripta vlădicăi. îl primul caz, aşa s-a vindecat citeţul 
Timothy Lockhead, căruia i se desoperiseră pe neaşteptate o mulţime de celule maligne, ca 
urmare a unei dezvoltări congenitale defectuoase a creierului. După ce a fost uns în spital de 
părintele Lazar, care s-a şi rugat vlădicăi pentru el, radiografia creierului a arătat că celulele 
maligne au dispărut. Un băiat grec în vârstă de opt ani, Anastasie Cortessis, din parohia 
Sfântului Tihon a fost vindecat cu ulei sfinţit de o insuficienţă renală, debutată pe neaşteptate. 

Soţul Ecaterinei Nikolaevna Verhitskaia, profesor de medicină în vârstă de 89 de ani, 
suferea de foarte multă vreme cu plămânii. Când şi-a văzut ultima radiografie, el a stabilit 

singur că emfizemul lui cronic este incurabil. I s-a propus o operaţie, dar toată lumea ştia 
foarte bine că o intervenţie chirurgicală, în condiţiile măririi celulelor pulmonare, şi mai ales 
la această vârstă, este departe de a garanta un rezultat pozitiv şi, pe deasupra, o astfel de 
operaţie era accesibilă doar oamenilor foarte bogaţi. Atunci ei au primit o bucăţică de vată cu 
ulei de la candela din cripta arhiepiscopului Ioan, care le-a fost trimisă cu porunca să se roage 
Domnului nostru Iisus Hristos, „cu rugăciunile Fericitului Ioan de Shanghai şi ale 
protoiereului Mitrofan, martirizat de bolşevici". Ecaterina Nikolaevna a început să ungă 
pieptul şi spatele soţului, de asemeni şi fruntea, însoţind ungerea cu rugăciunea care i se 
poruncise, în a treizecea zi soţului i s-a uşurat considerabil respiraţia, sufocările au dispărut, 
conştiinţa i-a devenit clară şi, în curând, s-a vindecat complet. 

Şi oameni de altă confesiune au primit ajutor de la vlădica Ioan. Elein Gerdnon (statul 
Indiana) ne-a comunicat că, atunci când tatălui „pastorului" lor, reverendul J., i s-a descoperit 
un cancer şi medicii i-au apreciat ca şanse între şase luni şi doi ani de viaţă, comunitatea a 
început să citească pentru el în fiecare săptămână canonul Fericitului Ioan. Intr-o noapte - 
imediat după ce au terminat citirea canonului - le-a telefonat mama lui J. şi i-a anunţat că, cu 
toate că soţul ei era într-o stare critică, ea se simte întru totul împăcată sufleteşte şi este 
pregătită pentru orice ar trebui să îndure (într-atât era de deznădăjduită). Şi Domnul privi spre 
credinţa şi smerenia ei. In următoarea zi ea a anunţat că soţul este într-o stare de „îmbunătăţire 
incredibilă" şi că a început să se însănătoşească. Elein i-a dat lui J. o icoană a arhiepiscopului 
Ioan, pe care acesta i-a trimis-o tatălui său, împreună cu o sticluţă de ulei de la cripta vlădicăi. 
întreaga familie a lui J. a hotărât să se roage fierbinte arhiepiscopului Ioan, întrucât îi simţise 
în mod real ajutorul. 

Este remarcabilă mărturia protoiereului Ştefan Pavlenko, a cărui mamă, sora Măria, a 
fost prietenă încă din copilărie cu vlădica. „Fratele meu, Pavel, nefiind militar, a trăit câţiva 
ani la rând în Vietnam. Acolo îi căuta pe copiii răniţi sau rămaşi orfani în timpul războiului, 
care încă nu se sfârşise, şi le găsea locuri în azile şi în spitale. Acolo a făcut cunoştinţă cu 
vietnameza Kim En, viitoarea lui soţie. Fratele meu i-a povestit despre credinţa ortodoxă, 
despre Cuviosul Serafim de Sarov şi despre alţi bineplăcuţi ai lui Dumnezeu, în diferite 
momente grele ale vieţii, ei i se înfăţişa în vis un bătrân care îi arăta ce să facă şi care o 
liniştea. Odată i-am trimis fratelui meu, pentru Paşti, casete cu cântări mănăstireşti şi câteva 
cărţi şi reviste duhovniceşti. Ei i-a arătat lui Kim literatura duhovnicească şi a fost foarte mirat 
când ea, văzând coperta unei reviste, i-a spus: <dată stareţul care mi se arată în somn şi mă 
linişteşte». Era o cunoscută fotografie a vlădicăi Ioan, printre mormintele cimitirului Noul- 
Diveevo (Novo-Diveevskii) din Spring Valley. Ulterior, Kim s-a botezat în Biserica 
Ortodoxă, primind numele Chira." 

Nina Paşcenko (din statul Alabama) a plecat odată în vizită la prietena ei, o 
americancă bătrână paralizată. Pe când se pregătea de plecare, a rugat-o pe o doamnă s-o 
conducă până acasă. Coborând din maşină în grabă, considerând că şi aşa îşi reţinuse prea 
mult însoţitoarea, ea şi-a prins în portiera maşinii trei degete de la mâna dreaptă. Acasă 
sângele a răbufnit, încheieturile degetelor s-au umflat şi s-au învineţit şi femeia se îngrozi la 
gândul că, din cauza acestei traume, îşi va pierde serviciul (lucra ca pianistă la o şcoală de 
balet şi trebuia să cânte multe ore pe zi). Ea se rugă cu lacrimi vlădicăi Ioan: „Vezi, vlădică, 
ce s-a întâmplat cu mâna mea. In timpul vieţii ţi-a plăcut să-i vizitezi pe bolnavi. Şi mie îmi 
place foarte mult şi iată că acum pot să-mi pierd serviciul". Ea a adormit cu lacrimi în ochi, 
aşezându-şi mâna bolnavă pe portretul vlădicăi. Către dimineaţă umflătura a dispărut, 
vineţeala trecu, întreaga duminică ea îi mulţumi vlădicăi şi îi ceru vindecare deplină. Până 
luni totul îi trecuse fără urme şi a putut să-şi reia activitatea muzicală, de ca şi cum nimic nu 
s-ar fi întâmplat. 

Vera Vetlughina (din San Francisco) îşi aminteşte că, în ajunul Crăciunului occidental, 
pe 24 decembrie 1967, ea îl văzu în vis pe vlădica Ioan că intră în restaurantul ei, îmbrăcat 
complet în negru, se opreşte în faţa pianului, apoi o apucă şi o aşază repede în spatele său, ca 
şi cum ar feri-o de ceva. Toată ziua a fost tulburată, iar spre seară neliniştea i se agrava, în 

acest timp, în restaurant, un tânăr rus se ciorovăi cu un american, ieşi în stradă şi se întoarse, 
ameninţând cu un pistol. Când Vera s-a aruncat între cei doi, pistolul era deja îndreptat în 
direcţia ei. In acest moment cineva a sărit de la o masă vecină şi a apucat să întoarcă mâna cu 
revolverul. Asta s-a întâmplat tocmai în locul unde îl văzuse în vis pe arhiepiscopul Ioan. 
Tânărul, enervat, ieşi din restaurant şi îşi descarcă revolverul în prima maşină întâlnită în 
parcare (era chiar maşina soţului Verei). 

Aceeaşi Vera Vetlughina ne-a comunicat cum, în 1968, într-un magazin de băcănie, 
despărţit printr-un simplu gard de restaurantul ei, s-a produs un incendiu, care s-a extins cu 
mare repeziciune, încât nu numai restaurantul s-a umplut de nori groşi de fum, dar a fost 
cuprins şi întregul bulevard Harrie pe care se aflau cele două clădiri. Focul s-a extins 
fulgerător şi pe străzile învecinate. Când Vera a ajuns în mijlocul bulevardului, peste tot era 
plin de lume iar ea, întorcându-se în direcţia catedralei episcopale, strigă cu glas tare către 
vlădica: „Dreptule ierarh! Opreşte focul, opreşte vântul!". Şi în aceeaşi clipă vântul s-a oprit, 
supunându-se, parcă, poruncii. Focul, lipsit de „aliatul" său, vântul, a fost repede domolit. Iar 
restaurantul a rămas nevătămat (focul parcă ar fi sărit peste el direct în Avenue 17) şi chiar 
instalaţiile de răcire, care se atingeau de magazinul incendiat, erau neatinse. Doar mirosul, 
care nu a reuşit să se risipească timp de un an încheiat, mai amintea de minunea întâmplată. 

Episcopul Benedict din mănăstirea Nou-Sarov din oraşul Blanko (statul Texas), pe 22 
octombrie 1986, noaptea, a suferit o perforare a intestinului gros [...]. In spitalul din San 
Antonio s-a stabilit că din momentul perforării trecuseră deja 17-18 ore şi că se declanşase 
peritonita, astfel încât nu mai erau speranţe de supravieţuire după operaţie. Episcopul a înţeles 
că trebuia să moară, s-a spovedit şi a dat ultimele indicaţii referitoare la viitorul mănăstirii. 
Dar iată că, pregătindu-se totuşi pentru operaţie, pe când se afla în stare de leşin, 1-a văzut pe 
vlădica Ioan (la a cărui proslăvire locală participase nu demult), care i-a spus: „încă nu ţi-a 
venit sorocul". Dar nu numai el a observat prezenţa vlădicăi: mulţi i s-au rugat pentru reuşita 
operaţiei. A doua zi febra a dispărut şi bătălia cu peritonita era câştigată. Peste vreo 
cinsprezece zile episcopul a fost externat din spital. 

Zinaida Guilleme s-a rugat de două ori vlădicăi Ioan pentru a primi câte o sumă de 
bani de care avea nevoie. Prima dată i s-a întâmplat să cheltuiască prea mult cu ocazia unor 
trapeze de binefacere la biserică, pentru care primea regulat câte 20 de dolari de la „Fondul 
Ioan Maximovici". Insă atunci primi înştiinţare pentru 70 de dolari, ceea ce corespundea 
întocmai sumei lipsă (după care continuă să primească tot câte 20 de dolari). A doua oară 1-a 
rugat pe vlădica să o ajute să facă rost de bani pentru o călătorie din Franţa în Statele Unite şi 
în aceeaşi zi i-a venit înştiinţare pentru cei 7700 de franci de care avea nevoie. 

Doamna Z. Silvonik (din Los Angeles) nu-1 cunoscuse pe vlădica în timpul vieţii, dar 
aflase despre cinstirea lui. Fiica ei mai mare căutase multă vreme de lucru cu sârguinţă şi, 
negăsind nimic, căzuse în totală deznădejde. Odată, la mijlocul săptămânii, i-a trecut prin 
minte să-i ceară ajutor vlădicăi Ioan şi i se rugă în genunchi. In sâmbăta aceleiaşi săptămâni a 
aflat de la fiica ei că apăruse un loc de muncă, dar că mai concurau încă zece fete pentru el. 
Mama ei i-a spus să vină grabnic ca să se roage împreună dreptului Ioan. La sosire, ea îi 
spuse: „Fiica mea! Tu eşti catolică, dar vlădica se roagă pentru toţi" şi i-a arătat fotografia lui 
dintr-o revistă. „Hai să ne rugăm împreună." S-au rugat cum s-au priceput, stând în genunchi 
şi plângând. Luni fiica a sunat-o: „Mamă, am fost angajată! Merg la serviciu". 

Aducând aceste mărturii despre faptele minunate săvârşite de vlădica Ioan, suntem 
nevoiţi să ne mărginim la puţin dintr-o mulţime imensă. Dar este îndeajuns ca să înţelegem că 
vlădica a fost trimis în lumea aceasta, în vremuri apropiate nouă, ca să-i convingă cât se poate 
de limpede pe toţi creştinii - în pofida tuturor fenomenelor care, aparent, o contrazic - că şi 
pentru vremurile noastre se potriveşte fundamentala idee creştină, conform căreia Iisus 
Hristos, ieri şi azi şi în veci, este acelaşi" (Evr. 13, 8) şi că şi în vremurile din urmă El 
continuă să săvârşească, prin cuvioşii Săi, ceea ce a săvârşit în zilele primei Sale veniri pe 
pământ. Prin faptele noului făcător de minuni se confirmă încă o dată învăţătura Părinţilor 
Bisericii, potrivit căreia omul cu adevărat îndumnezeit primeşte prin har ceea ce Dumnezeu 

are prin fire. In persoana vlădicăi Ioan avem un model al sfinţeniei ruse care, după harul arătat 
în el, poate fi pus faţă în faţă cu toată tradiţia sfinţeniei ruse, de la primii cuvioşi părinţi ai 
Lavrei Pecerska a Kievului, până la Sfântul şi dreptul Ioan de Kronstadt. Ne rămâne să ne 
exprimăm nădejdea că în scurtă vreme vlădica Ioan va fi cinstit de întreaga Biserică, întrucât, 
aşa cum putem spune chiar cu cuvintele vlădicăi referitoare la Sfântul Ansgarie, luminătorul 
ţărilor scandinave: „De vreme ce însuşi Domnul 1-a proslăvit, ar fi o îndrăzneală din partea 
noastră să nu-i cinstim ca pe un sfânt". 

ÎNVĂŢĂTURA ORTODOXA 
A FERICITULUI ARHIEPISCOP IOAN MAXIMOVICI 



Cu câţiva ani în urmă stareţa unei mănăstiri a Bisericii Ruse din diaspora, o femeie cu 
o viaţă cucernică, a rostit un cuvânt de învăţătură în biserica aşezământului, cu ocazia 
praznicului de hram al Adormirii Maicii Domnului. Ea îi îndupleca cu lacrimi în ochi pe 
surorile şi închinătorii adunaţi la praznic să primească în întregime şi fără rezerve învăţătura 
transmisă de Sfânta Biserică, pe care aceasta a păstrat-o cu atâta grijă timp de veacuri la rând 
şi să nu hotărâm noi singuri ceea ce este „important" şi ceea ce este „secundar" pentru noi; 
căci, socotindu-ne mai înţelepţi decât Sfânta Tradiţie, am putea să o pierdem de tot. 

Astfel, când Biserica ne aduce la cunoştinţă prin cântările ei şi prin sfintele icoane că 
sfinţii apostoli s-au adunat în chip minunat din toate colţurile lumii ca să asiste la Adormirea 
şi înmormântarea Maicii Domnului, noi, fiind creştini ortodocşi, nu suntem liberi să tăgăduim 
sau să răstălmăcim acest fapt, ci trebuie să credem predaniei Bisericii, cu simplitate şi cu 
inimă curată. 

Un tânăr american trecut la Ortodoxie, care a învăţat limba rusă, a asistat la acest 
cuvânt de învăţătură. Privind icoanele pictate în stil tradiţional, în care apostolii erau zugrăviţi 
pe nori care îi aduceau la Adormirea Maicii Domnului, el tocmai îşi punea această problemă. 
Se punea întrebarea dacă trebuie, într-adevăr, să înţelegem aceasta ca pe un eveniment 
miraculos sau este doar o tâlcuire poetică a adunării tuturor apostolilor la acest eveniment sau, 
poate, este doar un fel de originală imagine idealizată a unui eveniment, care nici nu a avut 
loc. (Astfel sunt, într-adevăr, problemele care îi preocupă de unii dintre „teologii ortodocşi" 
contemporani.) Cuvintele dreptei egumene l-au zguduit profund pe tânărul neofit american şi 
el a înţeles clar că există ceva mai adânc în înţelegerea şi în simţirea Ortodoxiei decât ceea ce 
ne dezvăluie mintea şi simţurile noastre. In acea clipă, Tradiţia ortodoxă i se transmitea nu 
prin cărţi, ci printr-un vas viu, plin de această învăţătură şi de Sfânta Tradiţie, şi trebuia să le 
primească nu numai cu mintea sau cu simţurile ci, mai întâi de toate, cu inima, care începea, 
în acest fel, să se pătrundă mai adânc de Ortodoxie. 

Ulterior, tânărul neofit a făcut cunoştinţă, prin cărţi şi personal, cu mulţi creştini 
ortodocşi instruiţi teologic. Este vorba de teologii noştri contemporani, care au studiat în 
instituţii de învăţământ ortodoxe şi au devenit „specialişti în teologie". De obicei, ei tâlcuiau 
cu plăcere ce e ortodox şi ce e heterodox, ce e important şi ce e secundar în Ortodoxie, şi unii 
dintre ei se mândreau cu „conservatorismul" sau „tradiţionalismul" lor în problemele 
credinţei. Dar la nici unul dintre ei nu se simţea autoritatea acelei stareţe simple care îi vorbise 
inimii lui, în pofida „neinstruirii ei teologice". 

Şi inima acestui neofit, care abia începea o viaţă ortodoxă conştientă, era însetată să 
înţeleagă cum trebuie să creadă, ceea ce însemna şi pe cine să creadă. Prea era întru totul un 
om al timpurilor noastre şi cu o educaţie modernă ca să poată pur şi simplu să se debaraseze 
de raţionamentele sale proprii şi să creadă orbeşte tot ce i se spune; dar este absolut evident că 
Ortodoxia nici nu cere aşa ceva: înseşi operele Sfinţilor Părinţi sunt o mărturie vie a 
strădaniilor minţii omeneşti, luminate de harul lui Dumnezeu. Dar, de asemeni, este evident şi 
un anumit neajuns al „teologilor" contemporani, care, în pofida întregii „logici", coerenţe şi 



18 Ieromonahul Serafim i-a fost ucenic duhovnicesc arhiepiscopului Ioan. 

cunoaşteri a textelor patristice care-i caracterizează, nu au putut transmite duhul, caracterul şi 
farmecul Ortodoxiei, aşa cum a putut simpla şi neînvăţata stareţă. 

Căutările neofitului nostru, căutările unui contact cu Predania ortodoxă vie şi 
adevărată s-au încheiat o dată cu întâlnirea arhiepiscopului Ioan (Maximovici). In acesta el 
găsi teologul cultivat al şcolii „vechi", care, în acelaşi timp, era foarte bine pus la punct în 
privinţa criticii acestui tip de teologie din gândirea teologică contemporană şi care, cu mintea 
sa pătrunzătoare, putea desluşi adevărul acolo unde acesta putea fi pus la îndoială. Dar mai era 
în el ceva ce le lipsea tuturor „înţelepţilor" teologi ai veacului nostru: simplitatea şi evlavia 
acelei stareţe care zguduise atât de profund inima căutătorului de Dumnezeu. Vlădica Ioan i-a 
cucerit mintea şi inima nu pentru că era „fără de păcat" - în Biserica lui Hristos nu există aşa 
ceva -, ci pentru că a văzut în acest episcop pilda Ortodoxiei, pe adevăratul teolog a cărui 
teologie era urmarea unei vieţi drepte şi adânc înrădăcinate în Sfânta Tradiţie a Bisericii 
Ortodoxe... Şi tânărul nostru neofit descoperi că, în pofida minţii lui agere şi a gândirii critice, 
cuvintele vlădicăi Ioan se puneau mult mai des în acord cu cuvintele simplei egumene, decât 
cu cuvintele celor mai erudiţi teologi contemporani. 

Operele teologice ale vlădicăi Ioan nu aparţin unei anumite şcoli, în ele nu se vede 
influenţa nici unui teolog din trecutul apropiat. Este adevărat că vlădica Ioan a fost chemat la 
teologhisire în acelaşi sens în care a fost chemat la călugărie şi la slujirea Bisericii - de 
marele său învăţător, mitropolitul Antonie (Hrapoviţki) şi este tot atât de adevărat că şi-a 
însuşit pe deplin tendinţa îndrumătorului său, de susţinere a necesităţii „întoarcerii la Sfinţii 
Părinţi" şi la o teologie fundamentată, în primul rând, pe o viaţă morală şi duhovnicească, 
decât strict academică. Dar operele teologice ale mitropolitului Hrapoviţki sunt foarte diferite 
şi în duh, şi în concepţie, şi în conţinut. El se învârtise mult în cercurile academice şi 
intelectuale ale vremii lui şi multe dintre lucrările lui sunt consacrate unor argumente şi 
apologetici aplicabile în cercurile pe care le cunoştea. In lucrările vlădicăi Ioan, dimpotrivă, 
apologetica lipseşte cu desăvârşire, ele nu sunt deschise pentru discuţii. El nu intra în dispută, 
ci pur şi simplu expunea învăţătura ortodoxă. Când exista necesitatea de a respinge 
învăţăturile mincinoase (cel mai grăitor exemplu îl constituie cele două mari articole ale sale 
referitoare la sofianismul lui Serghei Bulgakov), cuvintele sale convingeau nu prin coerenţa 
sau logica argumentaţiei, ci prin însăşi puterea învăţăturii patristice expuse şi a textelor citate 
de el. El nu se adresa unui public academic sau cultivat, ci conştiinţei ortodoxe nealterate şi 
nu vorbea despre „întoarcerea la sfinţii părinţi", întrucât ceea ce a scris el este pur şi simplu o 
nouă rostire şi o transmitere a Predaniei patristice, fără nici o tentativă de a justifica sau a 
scuza acest fel de abordare. 

Izvoarele teologiei vlădicăi Ioan sunt foarte simple: Sfânta Scriptură, scrierile 
patristice (mai ales ale marilor părinţi ai secolelor IV şi V) şi, ceea ce-1 scoate cel mai mult în 
evidenţă, textele slujbelor ortodoxe. Ultimele, care arareori au fost folosite în asemenea 
măsură de teologii contemporani, indică abordarea mai degrabă practică decât ştiinţifică a 
teologiei de către vlădica Ioan. Este evident că era în totalitate absorbit de sfânta slujire a 
Bisericii Ortodoxe şi că teologia lui este inspirată direct de acest izvor. Inspiraţia nu îi venea 
în timpul orelor de meditaţie, rezervate teologhisirii, ci în timpul prezenţei sale zilnice la toate 
slujbele bisericeşti. El înţelegea teologia ca pe o parte inseparabilă a vieţii obişnuite şi, 
neîndoielnic, aceasta 1-a făcut teolog într-o mult mai mare măsură decât cursurile formale de 
teologie. 

Ca urmare, nu vom descoperi la vlădica Ioan un „sistem teologic". Nu trebuie să 
vedem în aceasta un protest împotriva marilor lucrări de teologie sistematică din Rusia 
secolului al XlX-lea; fără nici o îndoială, vlădica s-a folosit de catehismele sistematice ale 
acelei epoci în activitatea lui misionară. (La fel cum au făcut mulţi mari luminători ai Greciei 
şi ai Rusiei secolelor XIX şi XX, considerând aceste catehisme ca fiind nişte îndrumare 
excelente pentru educarea ortodoxă a popoarelor lor.) Sub acest aspect, vlădica nu urma 
modei şi nu a aparţinut vreunui curent de-al teologilor şi al învăţăceilor lor, nici din trecut, 
nici din prezent, întrucât prea adesea acestea dau o importanţă exagerată câte unei abordări 

particulare a teologiei ortodoxe. El îi respecta în egală măsură pe mitropolitul Antonie 
(Hrapoviţki), cu „tendinţa lui antioccidentală" şi pe mitropolitul Petru (Movilă), care ar fi fost, 
chipurile, prea „influenţat" de Occident. Când i se vorbea despre neajunsurile acestor mari 
luminători şi apărători ai Ortodoxiei, vlădica respingea această idee şi spunea că „nu sunt 
lucruri importante", căci el se gândea în primul rând la marea moştenire patristică pe care 
aceşti teologi au reuşit s-o transmită cu bine, trecând cu vederea neajunsurile lor. Mulţi tineri 
teologi contemporani, care abordează adesea prea abstract teologia ortodoxă, prea teoretic, 
polemic şi unilateral, ar putea să ia lecţii de la vlădica. 

Pentru vlădica Ioan, categoriile teologice, chiar ale celor mai înţelepţi erudiţi teologi, 
erau „neimportante"; mai precis, erau neimportante dacă nu transmiteau adevărul şi esenţa 
lucrurilor, ci pur şi simplu se împotmoleau în erudiţie. O întâmplare petrecută pe când vlădica 
era la Shanghai caracterizează foarte viu libertatea gândirii sale teologice. Odată, asistând la 
examenele orale de religie ale unei clase superioare a şcolii de pe lângă catedrala episcopală, 
el a întrerupt înşiruirea fără greş a „profeţilor secundari" ai Vechiului Testament cu o 
observaţie dură şi categorică: „Nu există profeţi «secundari»!". Se înţelege că părintele 
învăţător al clasei s-a supărat că vlădica i-a subminat autoritatea profesorală, dar probabil că 
până în ziua de azi elevii ţin minte această aparent ciudată respingere a categoriilor şi poate că 
unii dintre ei au înţeles ceea ce a vrut să spună vlădica Ioan: la Dumnezeu, toţi profeţii sunt 
mari şi importanţi şi acest fapt contează mult mai mult decât toate „categoriile" cunoştinţelor 
noastre despre ei, oricât ar fi ele de corecte în sinea lor. 

Adesea, în articolele sale teologice, vlădica Ioan ne deschide, cu o asemenea turnură 
neaşteptată a gândirii, un nou aspect sau o semnificaţie mai profundă a subiectului discutat. 
Evident că pentru el teologia nu era doar o ştiinţă omenească, pământească, ale cărei bogăţii 
pot fi epuizate de interpretările noastre raţionaliste sau în care putem deveni „experţi" 
mulţumiţi de sine, ci era ceva care duce spre cer, care trebuie să ne atragă minţile spre 
Dumnezeu şi spre realităţile cereşti, ce nu pot fi cuprinse cu sistemele logice ale gândirii. 

Cunoscutul istoric bisericesc rus N. Talberg ne propune să-1 privim pe vlădica Ioan 
mai întâi de toate, ca pe „un nebun întru Hristos, rămas astfel şi în rangul de episcop" şi, în 
această calitate, îl compară cu Sfântul Grigorie Teologul care, în aceeaşi privinţă ca şi vlădica 
Ioan, nu corespundea conceptului standard al imaginii unui episcop. Tocmai această 
„nebunie" (în concepţia lumească) conferă tonul caracteristic şi operelor teologice ale 
Sfântului Grigorie, şi celor ale vlădicăi Ioan; şi unul, şi altul se îndepărtează de părerea 
comună, de felul cum „gândeşte" lumea şi, astfel, nu depind de vreun curent sau vreo şcoală. 
Ei abordează problemele teologice dintr-un punct de vedere elevat, dar nu academic şi astfel 
evită certurile mărunte şi duhul gâlcevii. Cu noile, neaşteptatele turnuri ale gândului, operele 
lor devin, în primul rând, un izvor de inspiraţie şi de mai profundă înţelegere a revelaţiei 
dumnezeieşti. 

Cred că cel mai mult impresionează absoluta simplitate a operelor vlădicăi. De la bun 
început este limpede că el îmbrăţişează Tradiţia ortodoxă direct şi necondiţionat, fără nici un 
fel de gânduri „duplicitare" despre cum să faci ca să crezi în această Tradiţie şi, în acelaşi 
timp, să rămâi un om „multilateral şi cult". El cunoştea critica contemporană şi, fiind întrebat, 
şi-a putut expune motivele concrete, exacte ale dezacordului său, în majoritatea privinţelor. El 
a cercetat amănunţit problema influenţei occidentale în Ortodoxie de-a lungul veacurilor şi şi- 
a menţinut un punct de vedere lucid, echilibrat, discernând cu atenţie între ceea ce trebuie 
respins ca nepotrivit pentru Ortodoxie şi care nu trebuie recomandat, dar pentru care nu 
trebuie nici să „ne înfierbântăm", şi ceea ce poate fi acceptat ca potrivit modului de viaţă şi 
evlaviei ortodoxe. Dar, în pofida tuturor cunoştinţelor lui şi a ştiinţei de a judeca critic, el 
continua să creadă cu simplitate în Predania ortodoxă, aşa cum ne-a fost dată de Biserică. 

Majoritatea teologilor ortodocşi contemporani, chiar dacă nu sunt influenţaţi de cel 
mai extremist mod de gândire protestant-reformat, totuşi privesc Tradiţia ortodoxă printr-o 
prismă academică care le este familiară. Dar pentru vlădica Ioan erau familiare, mai întâi de 
toate, slujbele ortodoxe, cărora le dedica multe ore în fiecare zi, şi astfel la el lipseşte cel mai 

mic iz de raţionalism (nu neapărat în sensul rău al acestui cuvânt), pe care-1 găsim chiar la cei 
mai reprezentativi teologi academici, în operele lui nu există „probleme"; numeroasele sale 
citate indică doar locul unde se află învăţătura Bisericii. In acest sens, el este cu totul în acord 
cu gândirea sfinţilor părinţi şi ni se pare a fi parcă unul dintre ei, iar nu un simplu comentator 
al teologiei trecutului. 

Operele teologice ale vlădicăi Ioan, tipărite în diverse publicaţii periodice bisericeşti 
de-a lungul a patru decenii, n-au fost niciodată strânse într-un singur volum. [...] Deosebit de 
valoroase sunt cele două articole referitoare la sofianismul lui Bulgakov, dintre care unul arată 
foarte convingător şi obiectiv totala incultură a lui Bulgakov în domeniul patristicii, iar 
celălalt este şi mai valoros, fiind o expunere clasică a învăţăturii Sfinţilor Părinţi despre 
înţelepciunea lui Dumnezeu. Dintre operele lui târzii trebuie să amintim un articol despre arta 
icoanei ortodoxe (în care el se dovedeşte mai bine informat în privinţa influenţei occidentale 
în arta icoanei decât învăţătorul său, mitropolitul Antonie), seria de predici, numită „Trei 
praznice evanghelice", în care dezvăluie o mai profundă semnificaţie a câtorva sărbători 
bisericeşti „secundare" şi articolul „Biserica - Trupul lui Hristos". Articolele şi predicile mai 
scurte ale vlădicăi Ioan sunt şi ele pătrunse de teologie. 

Una din predici începe cu „Imnul către Dumnezeu" al Sfântului Grigorie Teologul şi, 
pe acelaşi ton elevat şi patristic, demască lipsa de credinţă din zilele noastre. In altă predică, 
rostită în Vinerea Mare a anului 1936, vlădica îi vorbeşte lui Hristos, mort şi aşezat în 
mormânt. Ea ar fi putut fî rostită foarte bine de acelaşi Sfânt Părinte. 

Prefaţă la ediţia: „Fericitul arhiepiscop Ioan (Maximovici), „Cinstirea ortodoxă a 
Maicii Domnului" , Willmoisson, Sankt Petersburg, 1992. 

PREDICI ŞI CUVÂNTĂRI ALE EPISCOPULUI IOAN 

I. Despre Rusia 

950 de ani de la încreştinarea Rusiei 

„Măreşte cu glasuri de laudă Ţara Rîmleană pe Petru şi Pavel, prin care ai crezut în 
Iisus Hristos, Fiul lui Dumnezeu; Asia, Efesul, Patmosul - pe Ioan de Dumnezeu Cu- 
vântătorul; India - pe Toma; Egiptul - pe Marcu; toate ţările şi cetăţile şi oamenii îi cinstesc şi 
îi slăvesc pe fiecare din învăţătorii lor, care i-au învăţat credinţa dreptmaritoare. Să-1 lăudăm 
şi noi, după puterile noastre, cu umile cuvinte de laudă, pe cel ce măreţe şi minunate fapte a 
săvârşit, învăţătorul şi dascălul nostru, Marele Kagan (Cneaz) al pământului nostru, 
Volodimir, nepotul bătrânului Igor." 

Aşa glăsuia Sfântul Ilarion, mitropolitul Kievului, la mijlocul veacului al Xl-lea, când 
trecuse ceva mai bine de jumătate de veac de la încreştinarea Rusiei. încă de atunci, sfântul 
bărbat vedea cu vederea lui pătrunzătoare măreţia faptei Sfântului Vladimir şi chema Rusia 
să-1 proslăvească după vrednicie. Cu ce fel de cuvinte vom putea exprima ceea ce a făcut 
Sfântul Vladimir, încreştinând Rusia, noi, cei ce am ajuns la aniversarea a 950 de ani de la 
acest luminos eveniment? Să ne amintim ce era Rusia până la cneazul Vladimir şi ce a devenit 
ea după încreştinarea ei de către Sfântul Vladimir. 

Iată Rusia vremurilor lui Igor celui de demult sau a lui Sviatoslav, tatăl lui Vladimir. 
Fiecare trib trăia o viaţă izolată. Seminţii diferite se duşmăneau adesea, se răzbunau unele pe 
altele şi adesea se decimau reciproc, urmând legile răzbunării sângeroase. Cnejii ruşi de până 
la Vladimir erau mai mult conducători de oşti şi cuceritori decât părinţi şi binefăcători ai 
poporului lor. Campaniile militare şi prada îi atrăgeau mai mult decât grija pentru supuşi. 
Multe triburi aveau un nivel foarte coborât de dezvoltare morală şi culturală; unele dintre ele 
practicau, de pildă, obiceiul răpirii fetelor, în scopul căsătoriei. 

Dar ar fi greşit să credem că slavii aveau doar însuşiri negative şi erau doar o masă de 
oameni aproape sălbatici. Dimpotrivă, firea lor avea şi multe calităţi. Erau primitori, curajoşi 
şi cinstiţi. Soţiile erau tovarăşe credincioase soţilor lor, rămânându-le adesea fidele şi după 
moartea acestora. Slavii îşi cinsteau bătrânii şi le dădeau ascultare în probleme personale şi 
colective. Dar, pe lângă acestea, se mai făceau simţite şi trădarea, cruzimea, viclenia. Din 
timp în timp, mai ales în vreme de război, erau de temut pentru toţi vecinii lor. Paşnicul slav 
devenea o fiară sălbatică. Vai de aceia asupra cărora se aţintea furia lui, care nu cruţa pe 
nimeni! Bizanţul tremura în faţa vecinilor săi de la miazănoapte, în timp ce ei înşişi adesea se 
temeau unii de alţii. 

Aşa stătea lumea slavă, la răspântia dintre bine şi rău, ba dezvăluind minunatele 
însuşiri ale omului creat după chipul lui Dumnezeu, ba vădind semnele înfricoşătoare ale 
fiarei cu chip omenesc. 

Care puteau fi idealurile cele mai înalte ale slavilor? Spre ce puteau să li se îndrepte 
gândurile şi sentimentele? Ce anume îi putea însufleţi şi spre cine să-şi fi îndreptat privirile? 

Zeii în care credeau posedau toate însuşirile adoratorilor lor, erau întruparea 
atributelor lor pozitive şi negative. Slavii slujeau unor zei născociţi de ei, întărindu-şi astfel în 
ei propriile lipsuri, căci îşi aveau ca îndreptăţire zeii lor. Slujind temutului Perun, slavii 
duceau războaie necruţătoare, nimicindu-şi vecinii din jur. Este greu de spus în ce s-ar fi 
transformat Europa de Răsărit dacă Sfinţii Chirii şi Metodie nu ar fi revărsat lumina lui 

Hristos peste lumea slavă şi dacă n-ar fî pus piatra de temelie pentru luminarea popoarelor 
slave. 

Sfinţii Chirii şi Metodie, împreună cu ucenicii lor, au luminat cu învăţătura creştină o 
parte a lumii slave. Influenţa creştinismului şi-a spus neîntârziat cuvântul asupra slavilor şi i-a 
introdus în familia popoarelor creştine. In scurtă vreme ţările care au primit creştinismul s-au 
schimbat la faţă. Dar principala masă a slavilor, slavii de răsărit, continuau să aibă acelaşi 
mod de viaţă. Din când în când apărea primejdia ca războinicii lor cneji, de felul lui 
Sviatoslav, să nimicească chiar şi tinerele vlăstare crescute pe ogorul udat de creştinism al 
fraţilor lor. întunericul în care erau cufundate triburile răsăritene ale slavilor era atât de adânc 
şi de nepătruns, încât Olga, prima cneaghină rusă creştină care a strălucit pe tronul voievodal, 
ca o stea de dimineaţă în zare, nu 1-a putut risipi. Trebuia să răsară soarele cel mai strălucitor 
şi astfel a fost pentru Rusia nepotul cneaghinei Olga, marele Cneaz Vladimir. 

Primind de la bunica sa începătura credinţei lui Hristos, dar înăbuşindu-o în tinereţe în 
desfrâul patimilor, Vladimir, cutremurat până în adâncul inimii de moartea mucenicească a 
boierilor varegi Feodor şi Ioan, se hotărăşte să-şi schimbe modul de viaţă. După o cercetare 
amănunţită a problemei credinţei - căci viaţa lui Vladimir era strâns legată de convingerile lui 
-, Vladimir face alegerea. Fiind, din fire, un om integru şi direct, el nu se opreşte la mijlocul 
drumului şi ia ceea ce este mai bun. Se luminează cu lumina Ortodoxiei şi, botezându-se, 
devine un împlinitor plin de râvnă al poruncilor lui Hristos. Prin pilda şi chemările sale îi 
atrage după el şi pe supuşii săi. Este izbitoare schimbarea produsă în Vladimir care, dintr-un 
tânăr iubitor de plăceri şi nestăpânit, devine un sfânt bărbat. 

Dar nu mai puţin izbitoare este schimbarea produsă în Rusia proaspăt botezată. 
Botezul Kievului şi, după el, al întregii Rusii deschide o viaţă nouă pentru slavii de răsărit şi 
devine izvorul măreţei lor istorii. O dată cu primirea creştinismului, triburile slave dezbinate, 
care alcătuiau teritoriul stăpânit de Vladimir, şi-au simţit unitatea. Conştiinţa unităţii era 
îndeosebi întărită de faptul că, timp de secole întregi, din punctul de vedere al Bisericii, Rusia 
a constituit o singură mitropolie, în pofida ulterioarei ei separări în regiuni. 

Biserica a avut o înrâurire copleşitoare asupra unificării Rusiei într-un singur stat. Nu 
numai triburile slave, ci şi alte triburi care trăiau în Europa Răsăriteană, o dată cu răspândirea 
în rândul lor a Ortodoxiei, se contopeau într-un singur tot cu poporul rus. Având o acţiune 
pacificatoare în timpul frământărilor feudale, Biserica a isuflat în acelaşi timp convingerea că 
poporul rus este unul şi, de aceea, trebuie să fie în toate un singur tot. Sub umbrirea Sfintei 
Biserici dreptmăritoare s-a constituit Rusia, a crescut şi s-a întărit, devenind un mare stat, 
ocupând a şasea parte din întinderea lumii. Poporul rus, care a primit creştinismul nu în mod 
silnic, ci de bunăvoie, s-a străduit chiar din primii ai de după încreştinare să întrupeze în viaţa 
sa învăţătura evanghelică. Oamenii care înainte aveau o inimă abrutizată au renăscut şi au fost 
preschimbaţi lăuntric prin încreştinare. Păstrându-şi bunele însuşiri de dinainte, ei se 
eliberează de cele rele pe care le aveau. Lupta dintre bine şi rău se purta nu numai în sufletul 
lui Vladimir, ci şi în întregul popor văzut ca un tot, şi s-a încheiat cu o victorie din partea 
binelui. Poporul rus de după încreştinare nu mai era acelaşi ca până atunci. Era cu adevărat un 
alt popor, erau oameni noi. 

Asta nu înseamnă că brusc toţi au devenit desăvârşiţi, că răul a dispărut din sufletul 
fiecăruia şi din întreaga Rusie. Nu, răul continua să existe, continuându-şi lupta cu binele în 
sufletul fiecărui om. Dar forţa conducătoare a poporului rus era Ortodoxia care îmbrăţişa toate 
laturile vieţii individuale, sociale şi de stat. Viaţa de familie şi viaţa obştească se pătrundeau 
de duhul Evangheliei; concepţiile se formau sub influenţa regulilor Bisericii, iar legile statului 
erau în acord cu canoanele. Orientarea generală a poporului rus era căutarea dreptăţii lui 
Dumnezeu. 

De năzuinţa punerii în viaţă a dreptăţii lui Dumnezeu erau pătrunse şi legislaţia, şi 
împlinirea justiţiei şi acţiunile statului. Aceeaşi năzuinţă de a-1 sluji pe Dumnezeu caracteriza 
şi viaţa intelectuală şi spirituală a poporului rus. Aproape toate laturile vieţii lui culturale şi-au 
primit începutul din viaţa Bisericii şi s-au dezvoltat sub înrâurirea ei. 

Cărturăria şi arta rusă au început în mănăstiri şi erau atât de pătrunse de duhul creştin, 
încât nici scriitorii vremurilor de mai târziu, care au avut ca ţel lupta cu învăţătura Bisericii, 
nu s-au putut elibera pe deplin de sub influenţa acestui duh. înşişi înalţii conducători ai 
Rusiei, marii cneji şi ţarii întregii Rusii erau conştienţi de răspunderea lor în faţa împăratului 
împăraţilor şi se priveau pe sine ca pe nişte slujitori ai lui Dumnezeu, la fel fiind şi în ochii 
supuşilor lor. De aceea, conducătorii Rusiei nu erau „ţari din voia poporului", ci „ţari prin 
mila lui Dumnezeu". 

Desigur, nu se potrivea totul în Rusia acestei tendinţe generale. Multe rele s-au 
săvârşit de-a lungul veacurilor. Căci dacă „nu este om care să fie viu şi să nu greşească", cu 
atât mai mult nu se poate să nu existe păcate şi răutăţi în viaţa şi în istoria unui popor, însă, 
aşa cum pentru definirea caracterului unui om contează calităţile care sunt mai puternice în el 
şi le biruiesc pe celelalte, la fel şi pentru caracterul unui popor trebuie stabilită trăsătura 
dominantă a vieţii lui spirituale. Pentru Rusia şi pentru poporul rus, în pofida tuturor 
abaterilor şi chiar a căderilor petrecute, dominantă era slujirea dreptăţii şi aşezarea în adevăr. 

Când ne amintim de Grecia antică, ne vin în minte cuvintele Sfântului Apostol Pavel 
despre vechii greci: „elinii caută înţelepciune", cu toate că şi printre ei erau desigur mulţi care 
nu căutau înţelepciune. Gândul la Sparta îl asociem cu dezvoltarea condiţiei fizice. Fenicia şi- 
a legat numele de negoţ. Roma se lăuda prin vitejia cetăţenilor ei. Dar poporul rus şi-a câştigat 
numele de popor purtător de Dumnezeu, iar pământul rus, de pământ al Sfintei Rusii. 

Rusia este sfântă prin mulţimea cuvioşilor care au strălucit pe pământul ei. începând 
cu fiii Sfântului Vladimir, binecredincioşii cneji Boris şi Gleb, primii care s-au proslăvit în 
Rusia prin minuni, şi cu însuşi botezătorul Rusiei, Sfântul Vladimir şi bunica sa, cuvioasa 
cneaghină Olga, o mulţime nesfârşită de sfinţi au trăit şi s-au proslăvit prin sfinţenie şi minuni 
pe pământul Rusiei. Aceşti sfinţi cuvioşi erau „rodul cel frumos" al dreptmăritoarei Rusii, 
carne din carnea şi os din osul poporului rus. Ei nu erau străini de popor prin credinţele şi prin 
modul lor de viaţă, ci erau doar expresia mai puternică, mai vie a năzuinţelor întregului popor. 

De la încreştinarea Rusiei şi până în zilele noastre nu a existat, se pare, nici un singur 
ceas în care să nu fi trăit pe undeva pe pământul Rusiei vreun sfânt, care după sfârşitul său să 
nu se facă mijlocitor pentru pământul Rusiei. Toate regiunile Rusiei, de la Rusia 
Subcarpatică 19 (Cuvioşii Moise Ugrin şi Efirem Novotorjski), până la Alaska, ce aparţinuse 
până nu demult Rusiei (Cuviosul Gherman), şi-au avut nevoitorii lor. Fiecare parte a Rusiei, 
aproape fiecare oraş important îşi avea sfinţii lui. Centrele ei spirituale erau mănăstirile care 
influenţau şi satele, şi oraşele. Fiecare colţ de pământ, fiecare grai s-a sfinţit prin slujirea lui 
Dumnezeu. Istoria Rusiei, plină de dovezi minunate ale grijii lui Dumnezeu faţă de ea, este 
istoria chivernisirii lui Dumnezeu, este noua istorie sfântă. înrâurirea sfinţilor bărbaţi ai Rusiei 
asupra evenimentelor istorice este atât de copleşitoare, încât istoria statului rus nu poate fi 
despărţită de istoria Bisericii. Toată orânduirea şi modul de viaţă al poporului rus erau 
pătrunse de duhul Bisericii. Chiar şi politica externă a Rusiei era, în mare măsură, o expresie a 
chipului ei duhovnicesc. 

Aşa a fost odinioară... Dar unde eşti tu acum, Sfântă Rusie? Ori nu mai exişti? A căzut 
tronul Sfântului Vladimir, au fost batjocorite odoarele, se dărâmă bisericile. S-a transformat 
oare în fiară poporul purtător de Dumnezeu, ori balaurul roşu a mistuit Sfânta Rusie? Cum a 
devenit pământul nevoinţelor duhovniceşti, pământ de crime mârşave, şi locul unde se 
mântuiau sfinţii este stăpânit acum de tâlhari? Oare într-adevăr nu mai există şi nu va mai 
exista Sfânta Rusie, sau poate că nici nu a existat, ci doar purta un acoperământ de sfinţenie, 
căzut de acum pentru totdeauna? 

Nu! Sfânta Rusie nu este o autoînşelare sau un miraj, ci este realitatea cea mai 
adevărată! Nu pregetă să se ridice spre cer tămâia rugăciunilor sfinţilor care au strălucit pe 
pământul Rusiei şi care şi astăzi se roagă pentru ea în faţa Tronului Ceresc. Dar nu numai în 
cer, ci şi aici, pe pământul plin de păcate, Sfânta Rusie continuă să dăinuiască. Stăpânirea 

19 Ucraina de vest. 

potrivnicilor lui Dumnezeu doar a înrobit-o, dar nu a nimicit-o. Sfatul nelegiuiţilor care au pus 
stăpânire pe poporul rus îi este străin poporului, căci nu are nimic în comun cu firea Rusiei. 
Puterea internaţională străină şi-a aruncat jugul peste ea, dar continuă să-i rămână vrăjmaşă. 
Chiar şi aceia dintre ei care mai înainte se numeau pe sine ruşi, fiind astfel după sânge, astăzi 
şi-au pierdut acest nume, căci s-au înstrăinat cu duhul de Rusia. „Dintre noi au ieşit, dar nu 
erau de-ai noştri" (I In. 2, 19), Ei au căzut din poporul rus, s-au făcut asupritori ai Rusiei. 
Respingându-L pe Dumnezeu, ei s-au dezis de asemănarea cu Dumnezeu şi au întrecut fiarele 
sălbatice prin cruzime şi silnicie. 

Dar Rusia continuă să rămână sfântă. Ceata apostolilor nu s-a micşorat când Iuda a 
căzut dintre ei, nici strălucirea cinului îngeresc nu s-a întunecat când satana împreună cu 
îngerii care i s-au supus au căzut. 

Aşa cum din rândul îngerilor trebuia să apară diavolul, dar prin căderea Luceafărului 
de dimineaţă şi a adepţilor lui, ceilalţi îngeri s-au aprins şi mai tare de flacăra iubirii de 
Dumnezeu şi au strălucit pe cer şi mai aprins, la fel şi potrivnicii lui Dumnezeu au apărut din 
rândul poporului rus, dar căderea lor a vădit şi mai tare sfinţenia Rusiei şi a proslăvit-o şi în 
ceruri, şi în toată lumea de sub cer. 

O ceată nenumărată de noi mucenici şi-au mărturisit credinţa în Hristos. Poporul rus în 
întregime, îndurând cu negrăită răbdare suferinţele - suferinţe cum nu a îndurat încă nici un 
popor din lume -, a dat o mulţime nesfârşită de alte dovezi de statornicie în credinţă, în pofida 
urmăririlor celor mai aspre, Biserica rămâne neînfrântă. Cu toate că a fost distrusă o mulţime 
de biserici, astfel încât din întregul şir de oraşe mai înainte împodobite de biserici măreţe, 
astăzi nu a mai rămas nici unul, totuşi credincioşii se adună în taină şi se roagă lui Dumnezeu. 
Au înviat pentru Rusia vremurile catacombelor pe care mai înainte nu le cunoscuse, căci nu a 
cunoscut niciodată în trecut prigoana credinţei. 

In marea ceată a bineplăcuţilor lui Dumnezeu proslăviţi în Rusia au fost mulţi ierarhi, 
cuvioşi, drepţi şi nebuni întru Hristos. Dar mucenici pe pământul Rusiei au fost doar câţiva, 
de-a lungul întregii istorii de până acum. „Prealuminoasa oştire a mucenicilor", al cărei sânge 
a devenit sămânţa creştinismului în întreaga lume şi este proslăvită aproape zilnic de Biserica 
pământească, aproape că nu a existat în Biserica Rusă cerească. A venit vremea să fie 
completate aceste rânduri. 

La numărul mic de mucenici şi pătimitori de chinuri care au suferit în veacurile trecute 
s-a adăugat astăzi un număr nemăsurat de noi mucenici şi martiri. Printre ei se află şi ţarul 
purtător de cunună, urmaş şi continuator al botezătorului Rusiei, Vladimir, cu întreaga sa 
familie, şi tizul botezătorului Rusiei, întâiul ierarh al cristelniţei Rusiei 20 , şi ierarhi, cneji, 
boieri, ostaşi, preoţi, călugări, cărturari şi neînvăţaţi, orăşeni şi săteni, oameni de vază şi 
oameni simpli. Orice vârstă, orice orânduire socială, orice colţ al Rusiei a dat noi mucenici, 
întreaga Rusie s-a umplut de sânge mucenicesc, toată ţara s-a sfinţit de acest sânge. 

O, minunată şi slăvită oştire a noilor pătimitori! Cine vă va putea proslăvi cum se 
cuvine? Cu adevărat, „fericit este pământul care s-a pătruns de sângiuirile voastre, şi sfinte 
sunt aşezările care au primit trupurile voastre". 

Fericit eşti tu, pământ al Rusiei, curăţit de focul suferinţei! Ai trecut prin apa 
botezului, acum treci prin focul pătimirii şi vei ajunge şi tu la linişte. Odinioară creştinii 
adunau cu evlavie nisipul din Colosseum, plin de sânge mucenicesc. Locurile unde au suferit 
şi au murit mucenicii deveneau locuri sfinte şi cinstite cu deosebire. Iar acum întreaga Rusie 
este un loc al pătimitorilor de chinuri. Pământul ei s-a sfinţit de sângele lor, iar aerul ei, de 
înălţarea la cer a sufletelor lor. Sfinţită eşti, Rusie! A avut dreptate scriitorul din vechime 21 
care a spus că tu eşti a treia Romă şi că a patra nu va mai fi. Tu ai întrecut vechea Romă prin 



20 Sfântul Mucenic Vladimir, mitropolit al Kievului şi al Caliciei, împuşcat de bolşevici pe 26 ianuarie/8 
februarie 1918. Este prăznuit la Soborul noilor mucenici şi martiri ruşi, pe 29 ianuarie/l 1 februarie. 

21 Călugărul Filotei din Pskov, într-o scrisoare către marele cneaz Vasili al III-lea (începutul secolului al XVI- 
lea). Ideea a fost reluată şi de alţi scriitori bisericeşti. 

mulţimea de pătimiri ale mucenicilor, ai întrecut şi Roma care te-a botezat prin statornicia ta 
în Ortodoxie şi vei rămâne neîntrecută până la sfârşitul lumii. Doar glia sfinţită de suferinţele 
şi de viaţa pământească a Dumnezeului-Om este mai sfântă decât tine în ochii drept- 
credincioşilor. 

Fii ai Rusiei! Scuturaţi-vă din somnul lâncezelii şi al lenevirii! Priviţi la slava 
suferinţelor ei şi curăţiţi-vă, spălaţi-vă de păcatele voastre! Intăriţi-vă în credinţa ortodoxă ca 
să fiţi vrednici să locuiţi în lăcaşul Domnului şi să vă sălăşluiţi în sfânt muntele Său! Vino-ţi 
în fire, trezeşte-te, trezeşte-te, Rusie, tu, care din mâinile Domnului ai băut paharul mâniei 
Lui! Când se vor fi sfârşit suferinţele tale, dreptatea ta va merge cu tine şi slava Domnului te 
va însoţi. Popoarele vor veni la lumina ta şi împăraţii la strălucirea răsărită deasupra ta. Atunci 
îţi vei ridica ochii în jurul tău şi vei vedea că fiii tăi vor veni la tine de la apus şi de la 
miazănoapte, de la mare şi de la răsărit, binecuvântându-L în tine pe Hristos, în veci! 
(Canonul pascal, cântarea a 8-a). 



[Rusia] Ziua tuturor sfinţilor care au strălucit pe pământul Rusiei 

Ziua sfinţilor care au strălucit pe pământul Rusiei ne arată cerul duhovnicesc sub care 
s-a întemeiat pământul rusesc. Până la Sfântul cneaz Vladimir pe pământul Rusiei au trăit 
triburi păgâne, răzleţe, care se vrăjmăşeau între ele. Sfântul cneaz Vladimir le-a adus o nouă 
credinţă, o nouă conştiinţă de sine, un sens al vieţii, o nouă stare lăuntrică, le-a dat un nou duh 
al vieţii, care să-i unească pe toţi şi astfel s-a format un popor unic. 

însăşi existenţa poporului rus este legată de încolţirea în sânul lui a vieţii duhovniceşti, 
de însuşirea temeiurilor concepţiei de viaţă creştine: este lipsit de sens să cauţi rostul şi ţelul 
vieţii în viaţa aceasta, care se termină o dată cu moartea. Trebuie să te străduieşti să-ţi 
însuşeşti viaţa dumnezeiască, harică, veşnică, şi atunci şi aceasta trecătoare, pământească se 
va rândui cum se cuvine: Căutaţi mai întâi împărăţia lui Dumnezeu şi dreptatea Lui şi toate 
acestea se vor adăuga vouă (Matei 6, 33). 

Credinţa şi Biserica Ortodoxă au unit triburile disparate într-un singur popor, poporul 
rus, a cărui însuşire fundamentală era tocmai credinţa în împărăţia lui Dumnezeu, căutarea ei, 
căutarea dreptăţii lui Dumnezeu. 

Pentru împărăţia lui Dumnezeu, pentru părtăşia la ea, pentru a se ruga, asceţii ruşi 
părăseau deşertăciunea lumească şi plecau în codri, pe insule nelocuite. Ei căutau doar 
împărăţia lui Dumnezeu, nu doreau să întemeieze şi să zidească nimic, fugeau dintre oameni, 
dar oamenii îi urmau, pentru împărăţia lui Dumnezeu, care apărea pe acele insule şi în 
pădurile din jurul drepţilor, şi aşa se dezvoltau lavrele şi sfintele lăcaşuri. 

Căutarea dreptăţii dumnezeieşti este firul călăuzitor al vieţii poporului rus şi nu este 
întâmplător că primul cod scris de legi, care trebuia să reglementeze viaţa poporului, a fost 
numit „Dreptatea Rusă". 

Dar la cer şi la împărăţia lui Dumnezeu nu cugetau doar cei ce plecau din lume şi 
dintre oameni, ci toţi credincioşii ruşi înţelegeau adevăratul sens al vieţii. Toţi cei ce au 
contribuit într-adevăr la făurirea Rusiei ca stat, trăind în lume şi împlinindu-şi datoriile, 
considerau, de asemeni, că cel mai important lucru era să fii credincios împărăţiei lui 
Dumnezeu şi dreptăţii lui Dumnezeu. în Rusia au existat cneji, conducători de oşti, gospodari, 
oameni de toate felurile şi ocupaţiile, dar concepţia lor fundamentală, năzuinţa şi sensul vieţii 
lor erau, de asemeni, dobândirea împărăţiei lui Dumnezeu, părtăşia la împărăţie. 

Sfântul Aleksandr Nevski şi-a petrecut întreaga viaţă în acţiuni militare şi în treburi de 
stat, a traversat călare întreaga Siberie spre hanatul tătărăsc, pentru a face pace în Rusia, s-a 
proslăvit prin victorii în luptă, dar când s-a îmbolnăvit şi a ajuns la ceasul morţii, el a primit-o 
ca pe o izbăvire de greutăţile vieţii pământeşti; iar înainte de moarte s-a afierosit pe sine 

chemării celei mai scumpe sufletului său: a primit tunderea , pentru a intra în mult râvnita 
împărăţie a lui Dumnezeu nu ca ostaş pământesc, ci ca ostaş al lui Hristos. 

De asemeni, şi cneazul Smolenskului, Feodor, a primit înainte de moarte cinul 
monahal. Aceşti conducători spirituali ai poporului rus, în năzuinţa lor spre împărăţia lui 
Dumnezeu, sunt cea mai bună expresie a trăsăturii principale a vieţii spirituale a poporului 
rus, a forţei fundamentale care dirija viaţa istoriei sale. 

Primirea credinţei creştine i-a renăscut şi pe cnejii ruşi. Puterea este întotdeauna 
expresia conştiinţei de sine şi a voinţei. Puterea se orientează întotdeauna, în activitatea ei, 
după o filozofie sau alta, după un mod sau altul de înţelegere a scopului şi sensului vieţii. 

Până la Vladimir cel Sfânt, cnejii ruşi erau conducătorii unor triburi ce se războiau 
între ele şi purtau bătălii de dragul prăzilor de război şi al slavei. Creştinându-se, ei au devenit 
conducătorii unor părţi distincte ale unui singur popor. O dată cu primirea creştinismului, s-a 
născut conştiinţa de sine şi conştiinţa unităţii. Dreptatea însemna frăţia dintre cneji, iar luptele 
feudale erau, de acum, nedreptatea. 

Sfântul cneaz Vladimir a dat poporului rus un nou sens al vieţii şi o nouă putere de 
viaţă. Nenorocirile, nereuşitele, înfrângerile sunt neputincioase în faţa principalei forţe a 
vieţii, sunt neputincioase în faţa vieţii duhovniceşti. împărăţia lui Dumnezeu, bucuria 
duhovnicească a părtăşiei la împărăţie rămân nevătămate de acestea. Furtuna înfricoşată trece, 
şi omul trăieşte din nou. De aceea zâmbeau mucenicii în timpul chinurilor celor mai crude, 
datorită simţirii îmbucurătoare a harului lui Dumnezeu. 

De aici vine puterea de viaţă a Rusiei. Nenorocirile nu-i vătăma inima. Tătarii 
pârjolesc întreaga Rusie. Kievul cade şi se ridică în acelaşi an. Novgorodul şi marele co- 
mandant de oşti şi conducător al poporului rus, binecredinciosul cneaz Aleksandr Nevski 
ridică poporul rus la luptă nu cu tătarii, care torturau trupul Rusiei, ci cu suedezii catolici care, 
profitând de nenorocirile Rusiei, râvneau să înrobească sufletul oamenilor şi să ucidă puterea 
spirituală a poporului rus şi a Rusiei. Pentru Aleksandr Nevski era important, în primul rând, 
să păstreze această forţă spirituală. 

Istoria ridicării Moscovei este o puternică întărire a acestei idei. La zămislirea ei, 
Moscova era o mică grupare de localităţi. Dar întâistătătorii ei sunt cneji binecredincioşi care 
şi-au însuşit înţelesul dreptmăritor al dreptăţii. De aceea, când Preasfinţitul mitropolit Petru îi 
spune cneazului că Moscova va fi proslăvită şi că însuşi Preasfinţitul va locui în ea şi că tot 
acolo va fi înmormântat, dacă el va zidi casă în Moscova Preasfintei Născătoare de 
Dumnezeu, atunci cneazul împlineşte porunca. Cu alte cuvinte, Preasfinţitul Petru a spus că: 
„Dacă vei fi credincios Ortodoxiei până la sfârşit şi vei căuta, înainte de toate, împărăţia lui 
Dumnezeu şi dreptatea Lui, atunci toate acestea, toate cele lumeşti, toate ale vieţii acesteia şi 
ale statului ţi se vor adăuga ţie". 

Astfel a fost zămislirea Moscovei şi ea a rămas credincioasă poruncii Sfântului Petru, 
şi strigarea de noapte a paznicilor de pe zidurile Kremlinului se făcea cu cuvintele: 
„Preasfântă Născătoare de Dumnezeu, miluieşte-ne pe noi!". 

Asta nu înseamnă că viaţa şi oamenii erau sfinţi. Da' de unde! Oamenii sunt 
întotdeauna păcătoşi, dar este izbăvitor când există conştiinţa binelui şi a răului, când există 
năzuinţa spre dreptatea lui Dumnezeu, căci atunci poate exista renaştere. 



22 A primit tunderea cu numele Aleksei. A murit pe 14 noiembrie 1263, fiind înmormântat în mănăstirea Naşterii 
Maicii Domnului din oraşul Vladimir. A fost trecut în rândul sfinţilor pentru virtuţile sale creştine şi pentru 
minunile săvârşite. Astfel, cronicile relatează că, în timpul domniei marelui cneaz Dmitri Donskoi, în biserica în 
care era înmormântat trupul cneazului Aleksandr, într-o noapte, lumânările s-au aprins singure; doi stareţi au 
ieşit din altar şi s-au apropiat de mormântul cneazului, spunând: „Aleksandre! Scoală-te şi mântuieşte-1 pe 
strănepotul tău Dimitrie, încolţit de străini!". Aleksandr se sculă din mormânt şi plecă însoţit de cei doi monahi; 
întâmplarea a fost văzută de paraclisier, care a povestit-o superiorilor săi. Ca urmare, moaştele neputrezite ale 
Sfântului au fost aşezate în raclă, fiind vindecătoare pentru bolnavii care se atingeau de ele cu credinţă. în cinstea 
lui, în secolul XVIII, Petru I a întemeiat mănăstirea de pe malurile Nevei, unde au fost mutate moaştele 
binecredinciosului cneaz. Este prăznuit pe 30 august, în ziua în care a încheiat tratatul de pace cu suedezii, şi pe 

23 noiembrie, ziua înmormântării lui. 

Moscova cea păcătoasă, capitala păcătoasei Rusii, de-a lungul istoriei se întâmpla să 
se prăbuşească până la fund, dar apoi iarăşi se scula, pentru că nu i se stingea conştiinţa 
dreptăţii în faţa lui Dumnezeu. 

A fost o vreme de tulburări când Rusia a căzut atât de mult, încât duşmanii ei erau 
încredinţaţi că este lovită de moarte, în Rusia nu era ţar, conducere şi armată 23 . La Moscova, 
puterea era în mâinile străinilor. Oamenii s-au împuţinat sufleteşte, au slăbit cu duhul şi 
aşteptau salvarea de la străini, în faţa cărora începeau să se linguşească. Pieirea era de 
neînlăturat, şi Rusia ar fi pierit inevitabil dacă ar fi fost pierdută complet conştiinţa dreptăţii în 
faţa lui Dumnezeu. Dar Rusia şi poporul rus au fost izbăvite de Sfântul Ermoghen. Duşmanii 
Rusiei îl ţineau într-un beci din Kremlin, îşi băteau joc de el, îl torturau, se străduiau să-1 facă 
să li se supună, să trădeze înţelegerea teologică a dreptăţii, proprie poporului său. Sfântul 
Ermoghen a fost torturat până la moarte, dar nu s-a predat cu duhul şi a chemat Rusia pe 
drumul ei istoric, de stat creştin cu o conducere creştină, a chemat-o să ţină minte adevărul şi 
să-i rămână credincioasă. 

înalt Preasfinţitul Ermoghen a renăscut spiritual şi moral poporul rus în credinţă şi în 
mărturisire, şi Rusia s-a aşezat din nou pe calea căutării împărăţiei lui Dumnezeu şi a dreptăţii 
Lui, a dreptăţii înţelese ca supunere a vieţii de stat pământeşti începăturii duhovniceşti. Şi 
Rusia se ridică. Nu se poate găsi în istorie o asemenea cădere a statului şi o asemenea 
grabnică şi minunată ridicare, într-un singur an, când oamenii renăscură spiritual şi moral. 
Aceasta este istoria Rusiei, acesta este drumul ei. 

După Petru I viaţa socială a Rusiei se abătu de pe drumul ei. Cu toate că nu s-a abătut 
până la capăt, a pierdut conştiinţa duhovnicească a dreptăţii, claritatea credinţei în adevărul 
evanghelic: Căutaţi mai întâi împărăţia lui Dumnezeu şi dreptatea Lui şi toate acestea se vor 
adăuga vouă. 

Grelele suferinţe ale poporului rus sunt urmarea faptului că Rusia s-a trădat pe sine, şi- 
a trădat drumul şi chemarea. Dar aceste suferinţe anevoioase, chinul vieţii sub stăpânirea 
cruzilor atei mărturisesc că poporul rus nu şi-a pierdut definitiv conştiinţa duhovnicească a 
dreptăţii, că în plan spiritual şi moral îi este greu de îndurat nedreptatea statului ateu nelegiuit 
şi a stăpânirii vrăjmaşe lui Dumnezeu. 

Rusia se va ridica la fel cum s-a ridicat şi altă dată. Se va ridica atunci când se va 
aprinde credinţa, când oamenii se vor scula duhovniceşte, când iarăşi le va fi scumpă credinţa 
clară şi puternică în dreptatea cuvintelor Mântuitorului: „Căutaţi mai întâi împărăţia lui 
Dumnezeu şi dreptatea Lui şi toate acestea se vor adăuga vouă ". Rusia se va scula când va 
îndrăgi din nou credinţa şi mărturisirea Ortodoxiei, când îi va vedea şi îi va iubi pe drepţii şi 
mărturisitorii ortodocşi. 

Astăzi, în Ziua tuturor sfinţilor care au strălucit pe pământul Rusiei, Biserica ni-i arată 
şi ortodocşii văd, cu mare bucurie duhovnicească, cât sunt de mulţi aceştia în împărăţia lui 
Dumnezeu! Şi câţi sunt încă neproslăviţi, că nu se pot număra! 

Iată cum, netulburat şi fără să spună nici un cuvânt, merge la moarte mitropolitul 
Kievului, Vladimir! Ucigaşii îl scot afară pe porţile Lavrei, ca să-1 omoare în afara oraşului, 
cum L-au omorât şi pe Mântuitorul, şi, tăcând ca mielul înjunghiat, înalt Preasfinţitul primeşte 
moartea pentru Hristos, pentru credinţă, pentru Biserica Rusă, deoarece a căutat, mai înainte 
de toate, împărăţia lui Dumnezeu şi viaţa veşnică. 

Iată o mulţime de martiri şi mărturisitori, şi vedem din nou binecuvântarea lui 
Dumnezeu peste nevoinţa credinţei lor, şi iată iarăşi moaşte neputrezite: sunt trupurile 
drepţilor, care trăiesc deja după legile vieţii viitoare, unde nu există suferinţă, nici stricăciune, 
iar neputrezirea moaştelor o mărturiseşte aceasta. Astfel, rămăşiţele neputrezite ale marii 



23 Referire la perioada considerată de istoriografi ca cea mai neagră din istoria Rusiei, supranumită „vremurile de 
restrişte" sau „vremurile tulburi" ("smutnoe vremia"), de la moartea ţarului Ivan al IV-lea Groznâi (1584), până 
la urcarea pe tron a lui Mihail Feodorovici Romanov (1613). 
42 



Predici şi îndrumări duhovniceşti 

cneaghine Elisaveta Feodorovna 24 , care odihnesc în mănăstirea Ghetsimani, ne dau mărturie 
despre viaţa ei dreaptă în ochii lui Dumnezeu. 

Rusia va renaşte când îşi va ridica privirea şi va vedea că toţi sfinţii care au strălucit pe 
pământul ei sunt vii în împărăţia lui Dumnezeu, că în ei se află duhul vieţii veşnice şi că 
trebuie să fim împreună cu ei, să ne atingem duhovniceşte de ei şi să ne împărtăşim de viaţa 
lor veşnică. In aceasta stă mântuirea Rusiei şi a întregii lumi. 

Din Rusia lipseşte duhul vieţii, lipseşte bucuria vieţii. Toţi se tem acolo de acest duh, 
ca de draci. Tot aşa, Rusia era odinioară înfricoşătoare pentru alte state, dar atunci pentru că 
atrăgea popoarele spre ea. 

Fidelitatea faţă de porunca „ Căutaţi mai întâi împărăţia lui Dumnezeu şi dreptatea 
Lui" a născut smerenia ruşilor şi a smerit şi puterea, iar în zilele celei mai măreţe glorii 
pământeşti, conducerea Rusiei, prin gura împăratului Aleksandr I, s-a mărturisit pe sine ca 
putere creştină şi a scris pe monumentul gloriei sale: Nu nouă, nu nouă, ci numelui Tău (vezi 
Ps. 113, 9). 

Cerul Rusiei, sfinţii ruşi ne cheamă să fim împreună cu ei, la fel cum şi ei sunt cu noi. 
Ne cheamă să ne împărtăşim de duhul vieţii veşnice, căci acesta este duhul de care însetează 
întreaga lume. De Rusia renăscută are nevoie întreaga lume - lume de care s-a depărtat duhul 
vieţii, care se clatină toată, cuprinsă de spaimă, ca înaintea unui cutremur. 

Rusia aşteaptă o oştire iubitoare de Hristos, aşteaptă împăraţi şi conducători iubitori de 
Hristos care să călăuzească poporul rus nu pentru slavă pământească, ci pentru credincioşia 
faţă de drumul teologic al dreptăţii ruse. Nu nouă, nu nouă, ci numelui Tău. Fie ca prin 
pocăinţă, prin credinţă, prin curăţire să se înnoiască pământul Rusiei şi să renască Sfânta 
Rusie. 

Pavăza Rusiei pe fluviul Neva 

Anul 1240. Este distrusă cetatea de scaun, mama tuturor cetăţilor Rusiei: Kievul. 
Mulţimi nenumărate de tătari năvălesc pe pământul rusesc, nimicind oraşele şi pârjolind 
satele. Pier, una după alta, oştirile răzleţelor cnezate ruseşti, care cutezaseră să se ridice la 
luptă împotriva tătarilor. 

Dar iată că apare o altă nenorocire: dinspre apus pornesc alţi vrăjmaşi ai Rusiei 
dreptslăvitoare. Suedezii îşi trimit oştirile spre ea, iar în urma lor cavalerii teutoni şi livoni 25 
îşi ascut săbiile. Ei au un scop comun: să pună stăpânire nu numai pe pământul, ci şi pe 
sufletul poporului rus, să înrobească trupurile oamenilor unei puteri străine, iar sufletele, 
tronului papal. 

Iată că soseşte clipa hotărâtoare. Oştirile suedeze au debarcat deja în împrejurimile 
Novgorodului. Ce-i de făcut? Să-şi plece capul sau să pornească la luptă, riscând să piară 
întreaga mică oştire novgorodeană? 

Conducător al Novgorodului era atunci binecinstitorul cneaz Aleksandr Iaroslavovici. 
El a înţeles că, dacă s-ar fi supus, ar fî salvat vieţile şi averile novgorodenilor, dar ar fi pierdut 
nu numai libertatea statală, ci şi pe cea spirituală; el a înţeles că străinii - când prin silnicie, 
când prin viclenie - vor prinde sufletul rus în mrejele Romei şi că Rusia îşi va pierde credinţa 
dreptmăritoare. Cneazul Aleksandr ştie că Ortodoxia este adevărul şi că este mărgăritarul cel 
nepreţuit, pentru care trebuie să jertfească totul. El crede că Dumnezeu nu-i va lăsa pe cei care 
s-au nevoit pentru adevăr şi dreptate şi hotărăşte să pornească la luptă. 



24 Cea întocmai cu mucenicii, ucisă de bolşevici, împreună cu alţi membri ai familiei ţariste, pe 29 ianuarie/l 1 
februarie 1918. Este prăznuită la Soborul noilor mucenici şi martiri ruşi, pe 29 ianuarie/l 1 februarie. 

25 Cavaleri din Ordinul livon - ordin catolic, aparţinând Ordinului teuton, în secolele XII-XVI a existat un stat al 
livonilor, Livonia, pe actualul teritoriu al Lituaniei şi Estoniei. Aliaţi, adesea, cu polonezii şi suedezii, livonii au 
constituit, practic, pe toată perioada existenţei lor ca stat, o continuă ameninţare pentru Rusia, urmărind 
expansiunea teritorială, în general, şi a catolicismului, în special. 

Pe 15 iulie 1240, în ziua adormirii creştinătorului Rusiei, marele cneaz Vladimir, 
cneazul Aleksandr atacă oştirea suedeză tocmai debarcată şi, cu ajutorul lui Dumnezeu, o 
spulberă pe capete 26 . Rămăşiţele oştirii venetice părăsesc în grabă pământul rusesc; la scurtă 
vreme, cneazul Aleksandr respinge şi alţi vrăjmaşi veniţi din apus 27 . 

In acest timp, dinspre răsărit pornesc către Rusia noi oştiri tătăreşti. Dar Aleksandr nu 
se sperie de ele: tătarii, împresurând populaţia rusă cu biruri, nu se amestecau în treburile ei 
interne. Cneazul Aleksandr înţelege că nu era cu putinţă, în momentul acela, să se lupte cu ei 
prin forţă, dar ştie că, dacă sufletul ortodox al poporului va fi păstrat nealterat, va veni şi 
vremea când ţara se va scutura de jugul tătăresc. 

El vede în tătari biciul lui Dumnezeu trimis peste Rusia pentru păcatele ei şi se 
hotărăşte să îndure cu smerenie încercarea trimisă de Dumnezeu. Aşa că se duce umil la 
Hoardă, împlineşte toate poruncile hanului, îi convinge pe ruşi să nu se împotrivească 
stăpânirii tătare, ci să adune în ei puteri duhovniceşti şi să-şi pună nădejdea în Dumnezeu. 

Nu i-a fost uşor gloriosului biruitor de pe Neva să se înjosească în faţa hanului, nu i-a 
fost uşor nici să-i convingă pe ruşi să-i urmeze exemplul. Dar faptele eroice ale Sfântului şi 
Marelui Cneaz Aleksandr, bărbăţia sa în susţinerea cauzei credinţei ortodoxe şi smerenia în 
faţa încercării trimise de Dumnezeu şi-au dat roadele, chiar dacă nu imediat. Păstrător al 
dreptei credinţe, poporul rus s-a întărit, chiar sub jugul tătarilor, care slăbi treptat. 

Şi a venit ziua când Rusia dreptmăritoare îşi îndreptă spatele şi se scutură de sub jugul 
tătar. Şi purtând lumina Ortodoxiei, ruşii porniră ei înşişi peste locurile în care se aşezaseră 
tătarii 28 . 

Astfel, în ziua Acoperământului Maicii Domnului a căzut şi cel mai puternic bastion al 
imperiului tătăresc, oraşul Kazan. Imediat după alipirea Kazanului, sosiră acolo 
propovăduitori ortodocşi şi mulţi tătari primiră sfântul botez. 

Au trecut aproape 27 de ani de la cucerirea Kazanului şi o fecioară binecredincioasă 
cu numele Matrona a văzut-o în vis pe Preacurata Maică a Domnului, care i-a poruncit să le 
vestească conducătorilor Bisericii şi cetăţii să-i dezgroape icoana dintr-un loc indicat de ea. 
Această vedenie s-a repetat de trei ori, şi fata împlini porunca. Când, pe 8 iulie 1579 au fost 
făcute săpături în locul indicat de Preasfânta Născătoare, s-a găsit o icoană îngropată. 
Părintele Ermolai, care slujea la biserica Sfântul Nicolae, a dezgropat icoana din ţărână şi a 
adus-o în biserica sa. La scurtă vreme, această icoană s-a proslăvit prin multe minuni şi a 
devenit vestită în întreaga Rusie, sub numele de Icoana făcătoare de minuni din Kazan 
(Kazanskaia). 



26 Referire la marea bătălie de pe fluviul Neva, de unde şi supranumele „Nevski" atribuit cneazului Aleksandr. în 
privinţa ajutorului ceresc primit de marele cneaz, un letopiseţ al vremii consemnează vedenia căpeteniei armatei 
marine, care a zărit la orizont o luntre uşoară, condusă de vâslaşi „în veşminte de ceaţă" şi în care stăteau doi 
viteji foarte strălucitori, înveşmântaţi în purpură, semănând cu Sfinţii Mucenici Boris şi Gleb, aşa cum sunt 
înfăţişaţi în icoane. Căpetenia oştirii marine 1-a auzit pe cel mai mare dintre ei spunând: „Hai să-i ajutăm fratelui 
nostru, Aleksandr!". Pe lângă aceasta, dincolo de un râu aflat în afara câmpului de luptă a fost găsită o mulţime 
de suedezi morţi - ucişi, fără îndoială, de îngeri, mai notează cronicarul. 

27 între 1240-1242, cavalerii cruciaţi germani, danezi şi suedezi, profitând de slăbirea dinspre est a Rusiei, 
datorată presiunilor tătaro-mongole, atacă sistematic graniţele de nord-vest, ocupă câteva cetăţi şi, în 1241, 
plănuiesc să cucerească Novgorodul, Karelia şi malurile Nevei. în acelaşi an, Aleksandr Nevski eliberează o 
parte din teritoriile ocupate (printre care şi Pskovul), după care, pe 5 aprilie 1242, repurtează o victorie decisivă 
asupra cavalerilor li vono -germani, în bătălia de pe lacul îngheţat Ciud (de lângă lacul Ladoga). 

Observăm că Fericitul Ioan, urmând, pe de o parte, modelul de relatare evanghelică a pildei „Dreptului 
Lazăr şi a bogatului nemilostiv", iar pe de altă parte, adresându-se unui public istoriceşte avizat, evită în mod 
repetat, în relatările sale istorice, să pomenească numele agresorilor. Respectând atitudinea istoriografică a 
povestitorului, vom evita şi noi precizările onomastice neesenţiale, oferind totuşi cititorului român un minimum 
de informaţii pentru înţelegerea tabloului istoric evocat. 

28 Este vorba de campaniile asupra Kazanului, reşedinţa hanatului tătărăsc, desfăşurate la mijlocul secolului al 
XVI-lea. Primele campanii (1545-1550) nu obţin rezultatul scontat, dar în 1552, sub domnia lui Ivan al IV-lea, 
Kazanul este asediat pe 2 octombrie şi cucerit în aceeaşi zi. 

Părintele Ermolai, rămas văduv, la scurtă vreme intră în viaţa monahală cu numele 
Ermoghen, mai târziu a ajuns mitropolit al Kazanului, iar în „vremurile de restrişte" a devenit 
Patriarh al întregii Rusii şi stâlp al pământului rusesc. Abia după ce, fiind torturat prin 
înfometare de vrăjmaşii Rusiei pentru statornicia lui, Sfântul Ermoghen şi-a dat sfârşitul, 
epistolele sale, trimise în toată Rusia, împreună cu scrisorile arhimandritului Lavrei Sfintei 
Treimi a Sfântului Serghie, Cuviosul Dionisie, şi-au împlinit lucrarea. Ele au pus ţara în 
mişcare şi, din Novgorodul de Jos (Nijnii Novgorod), se ridică oştirea să elibereze Rusia de 
ocupanţii ei polonezi. Armata luă cu sine Icoana Maicii Domnului adusă din Kazan, 
descoperită odinioară de Sfântul Ermoghen. Cu această icoană armata rusă eliberă Moscova şi 
intră în oraş în procesiune triumfală, purtând în faţă Icoana făcătoare de minuni din Kazan. 
Era pe 22 octombrie 1612, zi care de atunci a început să fie sărbătorită şi este prăznuită până 
astăzi de întreaga Rusie. 

In amintirea acelei zile, la Moscova a fost construită o biserică în care a fost aşezată o 
copie întocmai a icoanei din Kazan. Iar când ţarul Petru i-a înapoiat Rusiei malurile Nevei, 
pierdute în anii de restrişte, şi a înălţat acolo o nouă cetate de scaun, el ridică tot acolo şi o 
mănăstire în cinstea Sfântului Aleksandr Nevski. Acolo, pe malurile proslăvite prin bărbăţia 
cneazului Aleksandr, au fost mutate din Vladimir sfintele sale moaşte. Iar în măreaţa catedrală 
ridicată în cinstea Maicii Domnului din Kazan a fost aşezată icoana ei făcătoare de minuni, 
găsită în fosta capitală a hanatului tătăresc, în faţa căruia se smerise odinioară marele cneaz 
Aleksandr, pregătind cu smerenia sa biruinţa, unirea şi slava pământului rusesc. 



Cuvânt în Săptămâna tuturor sfinţilor care au strălucit pe pământul Rusiei 

Astăzi este praznicul tuturor sfinţilor care au strălucit pe pământul Rusiei, al tuturor 
sfinţilor pe care i-au crescut Biserica Rusă şi pământul rusesc. Astăzi este praznicul cerului 
duhovnicesc de deasupra Rusiei. Acest cer se întinde de demult, de la sfântul cneaz Vladimir 
şi fericita cneaghină Olga. Ei au fost într-un fel rădăcinile tuturor sfinţilor care au strălucit pe 
pământul Rusiei. Din ei a crescut o imensă mulţime, un mare pom al sfinţeniei. Este adevărat 
că şi până la marele cneaz Vladimir au existat sfinţi şi drepţi care au strălucit în locuri pe care 
se întinde astăzi pământul rus. Acele părţi care sunt astăzi îngrădite de hotarele Rusiei, încă 
dinainte să fi fost pământ rus au strălucit prin sfinţi bineplăcuţi lui Dumnezeu. 

Hersonul se laudă cu şapte episcopi care, încă de la începuturile creştinismului, au 
cercetat acel ţinut; de asemeni, mai târziu, Sfinţii Chirii şi Metodie au propovăduit acolo. In 
Herson s-a botezat Sfântul cneaz Vladimir, care apoi a adus în Kiev, împreună cu moaştele 
Sfinţitului Mucenic din vechime Clement Romanul, credinţa ortodoxă şi a pus acolo început 
bun creşterii Bisericii Ruse. 

Astăzi îi prăznuim pe toţi acei bineplăcuţi ai lui Dumnezeu: pe cuvioşii Antonie şi 
Teodosie şi pe mulţi alţi făcători de minuni ai Lavrei Pecerska, pe toţi cuvioşii care au 
strălucit pe pământul Rusiei, pe sfinţii episcopi care au întărit Ortodoxia şi care au adus 
pământului rus creştinismul, care au întărit în popor credinţa şi cucernicia; îi prăznuim pe 
sfinţii care s-au prefăcut nebuni, fiind, de fapt, înţelepţi şi care prin aparent comicele lor 
purtări îşi smereau mândria, îi învăţau pe copii să se închine în faţa sfinţeniei şi să urmeze 
Evanghelia, îi proslăvim pe mulţi cuvioşi ai lui Dumnezeu care au strălucit pe diferite 
meleaguri ale pământului rus; pe pătimitorii de chinuri care au îndurat cu răbdare suferinţele 
trimise şi, în sfârşit, pe mucenicii care au strălucit în număr mic în vechime, dar care acum au 
udat din belşug cu sângele lor fiecare petic de pământ rus. Glia s-a sfinţit prin sângele lor, 
văzduhul s-a sfinţit prin înălţarea sufletelor lor la cer. Cerul de deasupra Rusiei s-a sfinţit prin 
această ceată de sfinţi cuvioşi ai lui Dumnezeu, care strălucesc deasupra ei. Mulţimea lor este 
nenumărată. 

Există o carte extraordinară, scrisă de curând, intitulată Sfânta Rusie. Crucea sfinţeniei 
ruse este descrisă acolo amănunţit. Din această carte putem afla cum s-a înrădăcinat sfinţenia 

şi a crescut în Rusia, cum din unii sfinţi se năşteau duhovniceşte alţii, cum erau legaţi între ei, 
şi toate acestea constituie într-adevăr lanţul de aur al sfinţeniei pământului rus. 

Pe toţi aceştia îi prăznuim noi astăzi, pe toţi aceştia pe care e imposibil să-i înşiruim. Ii 
vedem pe minunaţii ierarhi care au susţinut ideea rusă prin lucrarea lor păstorească. Vedem 
cum pământul rus s-a preamărit nu numai prin faptele de vitejie ale împăraţilor, boierilor, 
conducătorilor de arme, dar şi cum pământurile Rusiei, pe măsura maturizării lor, se legau 
duhovniceşte între ele prin această sfinţenie. Iată de ce se numea Rusia „Sfânta Rusie", nu 
pentru că n-ar fi avut păcate, că n-ar fi existat nelegiuiri, căci oriunde există oameni au fost şi 
vor fi păcate şi nelegiuiri. 

O dată cu căderea în păcat a strămoşilor noştri, în lume a pătruns răul, dar nici un rău 
nu a reprezentat vreodată idealul în Rusia şi nici măcar nu era îngăduit. Existau fapte rele, dar 
după aceea oamenii se căiau. Se căiau chiar şi tâlharii; cei care îşi sfârşeau viaţa la eşafod, 
chiar şi aceia, în majoritatea cazurilor, înainte de moarte îşi aduceau aminte de Domnul Iisus 
Hristos, se închinau poporului, cerându-şi iertare de crimele prin care au adus ispită în lume şi 
le cereau oamenilor să se roage pentru împăcarea sufletelor lor. Aşa era în vechime, şi această 
sfinţenie este păstrată şi astăzi de pământul rusesc. Şi îi lăudăm pe toţi sfinţii care prin faptele 
lor şi prin întreaga lor viaţă i-au arătat pământului rus pilda acestei sfinţenii. 

Iată-i pe Sfântul cneaz Vladimir şi pe fericita cneaghină Olga - iată istoria cnejilor care 
au strălucit ca bineplăcuţi ai lui Dumnezeu. De ce? Deoarece, cu toate că de demult aveau în 
mâinile lor puterea şi stăpâneau mari bogăţii, nu s-au înrobit bogăţiei, nu i s-au făcut 
prizonieri. Bogăţia şi puterea le-au folosit ori ca să facă bine, ori ca să le dea altora 
posibilitatea să trăiască după poruncile lui Dumnezeu. 

Alţi cuvioşi ai lui Dumnezeu se retrăgeau în peşteri, se îndepărtau în codri de netrecut, 
în pustiuri, dar acolo deveneau magneţi care îi atrăgeau duhovniceşte pe cei ce căutau să-şi 
întărească sufletele. Iar cuvioşii care se ascundeau de lume şi se străduiau să rămână neştiuţi 
de nimeni deveneau cunoscuţi şi oamenii alergau la ei. Din negura veacurilor, ei ne luminează 
nouă şi vremurilor noastre. Domnul le-a proslăvit faptele, le-a proslăvit sfintele moaşte prin 
minuni, şi ei sunt propovăduitori până astăzi întru slava lui Dumnezeu. 

Câţi ani a trăit singur Cuviosul Serghie în inima codrului de nepătruns, unde nu se afla 
ţipenie de om, ci numai fiare! Dar până astăzi Lavra Sfintei Treimi a Cuviosului Serghie 
atrage credincioşi nu numai din toate colţurile Rusiei dar şi din toate marginile şi hotarele 
lumii. Şi nu se slăveşte cu nimic altceva decât cu nevoinţa Cuviosului Serghie şi a sfinţilor 
care s-au mântuit prin învăţătura lui. Şi acum ea este într-un fel inima pământului rus, 
împreună cu prima noastră cetate de scaun, Moscova, care străluceşte nu numai de bogăţii şi 
de edificii străvechi, ci şi prin sfinţenia cuvioşilor care s-au nevoit şi ale căror moaşte 
odihnesc acolo. 

Ii proslăvim astăzi pe toţi cei care, pe diferite meleaguri ale pământului rus, au întărit 
creştinismul şi l-au propovăduit celor care încă nu-i cunoşteau. Rusia i-a reunit pe toţi sub un 
singur acoperământ, nu atât prin hotare, cât prin chemarea la sfinţenie lansată de sfinţii care 
au strălucit pe pământul ei. Multe nume au intrat în istoria poporului rus. Şi cu toate că la 
temelia lui se află poporul slav, în componenţa lui sunt o mulţime de nume [seminţii] diferite 
şi nimeni nu era socotit străin din momentul în care primea credinţa creştină. Credinţa 
ortodoxă a salvat Rusia. Credinţa ortodoxă a sfinţit-o. Credinţa ortodoxă a întărit-o. Cum se 
mântuiau oamenii în vremurile grele ale jugului tătăresc? Numai prin credinţa în Dumnezeu. 
Şi atunci, în acele vremuri grele, se construiau mai multe biserici, se ridicau mai multe 
mănăstiri. Şi în acele vremuri grele oamenii îl chemau întotdeauna mai aprig pe Dumnezeu şi 
atunci Rusia învia duhovniceşte. 

încă cu multă vreme înaintea nenorocirilor din zilele noastre au existat şi în afara 
hotarelor Rusiei sfinţi care aparţineau poporului rus, care au răsărit în Rusia, dar au strălucit 
pe alte tărâmuri. Iată, în Grecia, cine este unul dintre cuvioşii slăviţi ai lui Dumnezeu? Ioan 
Rusul, care a fost rob pe vremea lui Petru cel Mare, a trăit printre turci şi s-a arătat atât de tare 
în credinţa creştină, încât, văzându-i viaţa cea dreaptă, musulmanii s-au închinat în faţa lui. 

Au încercat să-1 convertească la religia musulmană, dar el a rămas neclintit; atunci nu au mai 
insistat, ci doar se minunau, văzând viaţa dreaptă a acelui rus care mai înainte se aflase printre 
ei ca un rob, dar a ajuns să domnească cu duhul peste ei. Când grecii au trebuit să părăsească 
Asia Mică, ei au dus moaştele Cuviosului Ioan Rusul într-o biserică de pe insula Eubea, nu 
departe de Atena. Acum această biserică este un loc spre care se îndreaptă emigranţii pelerini, 
atât greci, iar în ultima vreme şi ruşi. 

Tot dincolo de hotarele Rusiei s-a nevoit şi Paisie Velicikovski, care nu a fost 
proslăvit încă 29 , dar care a devenit părintele duhovnicesc al multor drepţi, ajunşi îndrumători 
duhovniceşti în Rusia vremurilor din urmă. Pe toţi aceştia îi prăznuim astăzi. 

Cât de diferite sunt vieţile lor! Unii au fost cneji, alţii, oameni simpli. Unii au ocupat 
ranguri importante, alţii cutreierau străzile, pe jumătate dezbrăcaţi, şi, în acelaşi timp, de 
cuvântul lor ascultau împăraţii! Ivan cel Groaznic, în faţa căruia toţi tremurau, începând cu 
membrii propriei familii, şi care 1-a surghiunit pe mitropolitul Filip, un sfânt bărbat care îl 
dăduse în vileag, asculta de Fericitul Vasili (Blajenîi), care umbla pe jumătate gol. Odată, 
Ivan cel Groaznic stătea în biserică şi, ieşind afară, 1-a văzut pe Vasili Blajenîi. El i-a spus: 
„Vasili, nu te-am observat, nu te-am văzut în biserică". „Iar eu, ţarule, te-am văzut, dar nu 
aici, în biserică, ci cum te plimbai pe dealurile Vorobiovî" Şi s-a intimidat ţarul Ioan: „Da - 
spuse el - în timpul obedniţei mă gândeam cum să construiesc un palat pe dealurile 
Vorobiovî". Ţarul Ioan a zdrobit marele Novgorod. S-a apropiat şi de Pskov, dar un alt nebun 
întru Hristos, fericitul Nikolai, a venit la el şi i-a oferit carne. „Nu mănânc astăzi carne, este 
vineri", a spus Ivan cel Groaznic. „Dar tu faci mai rău decât atât, tu bei sânge de om - i-a 
răspuns fericitul Nikolai. Pleacă cât mai repede din oraş! Dacă mai întârzii, n-ai să ai cu ce să 
fugi de aici!". Şi Ivan cel Groaznic a fost oprit de cuvintele fericitului. Imediat au început să 
se împlinească cuvintele lui, căci imediat ţarului i-a dispărut fără veste calul iubit. Ivan cel 
Groaznic a părăsit Pskovul în grabă, renunţând la orice răfuială. Astfel, sfinţenia biruia 
pretutindeni. 

Din vremuri apropiate de ale noastre, ţarul Nikolai I soseşte la Kiev. Acolo îl 
întâmpină fericitul Teofil, şezând pe podea, un alt cuvios încă neproslăvit al pământului 
Rusiei 30 . Teofil îi dă diverse poveţe şi ţarul, suveranul autoritar în faţa căruia Europa tremură, 
îi dă ascultare. 

Până în vremurile din urmă pământul Rusiei şi-a avut drepţii săi. Mulţi dintre ei au 
fost proslăviţi şi sunt cunoscuţi întregii lumi, mulţi alţii au rămas necunoscuţi până azi şi vor 
străluci lumii dacă aşa va voi Dumnezeu, atunci când va veni vremea pentru aceasta. Sfântul 
Ermoghen, de pildă, timp de trei sute de ani după nevoinţa lui a dormit neproslăvit. 
Dumnezeu le rânduieşte astfel ca noi să privim spre diferite exemple şi nu numai să-i 
preamărim pe sfinţi în ziua de azi, iar apoi, ieşind din biserică, să ne vedem de ale noastre şi 
să-i uităm. Trebuie mai degrabă ca sfinţii să fie marii noştri călăuzitori, trebuie să-i avem 
mereu în faţa ochilor noştri. 

Aici, în străinătate, avem încă în zilele noastre drepţi, chiar dacă n-au fost proslăviţi, 
dar de la care oamenii au primit semne minunate. Iată, bunăoară, episcopul Iona al 
Manciuriei 31 , Simte că i se apropie sfârşitul vieţii pământeşti. Cheamă un preot şi începe 
singur să citească rugăciunea pentru ieşirea sufletului, în clipa când sufletul i se ridică spre 
cer, un băiat din acelaşi oraş, care zăcea bolnav de picioare şi de multă vreme nu putea să 



29 Este vorba de perioada în care a fost rostită această predică. între timp, Cuviosul Paisie Velicikovski a fost 
proslăvit local de Biserica Rusă din diaspora, în schitul Sfântul Ilie de la Muntele Athos, în 1982, iar apoi şi de 
întreaga Biserică, împreună cu stareţii de la Optina, în 1990. în Rusia, Cuviosul Paisie Velicikovski a fost 
proslăvit la Sinodul Local al Bisericii Ortodoxe Ruse din 1988, închinat jubileului a o mie de ani de la 
încreştinarea Rusiei, (n.r.r.) 

30 Fericitul Teofil a fost proslăvit de Biserica Ortodoxă Rusă în Ucraina în 1993, ca un cuvios cu cinstire locală, 
al Lavrei Pecerska a Kievului, (n.r.r.) 

31 Sfântul Iona (Pokrovski), episcop de Hankoussk şi Manciuria, 17/20 octombrie 1925, proslăvit de Biserica 
Rusă din exil în 1996. (n.r.r.) 

meargă, începe să alerge şi să strige: „Mamă, mamă, mi s-a arătat acum episcopul Iona şi mi-a 
spus: Iată, eu nu mai am nevoie de picioare, primeşte picioarele astea!". Băiatul, care zăcuse 
la pat fără să se poată mişca, acum aleargă! Şi tocmai în acel moment trece vestea sfârşitului 
vlădicăi Iona, în acelaşi moment. 

In Franţa, cu câţiva ani în urmă, la mutarea unui cimitir, când a fost deschis un 
mormânt, muncitorii au sărit deodată în lături, îngroziţi, în groapă zăcea, înveşmântat com- 
plet, un preot ortodox şi a reieşit că preotul zăcuse acolo mai mult de şaisprezece ani. Murise 
de cancer, boală în care omul de obicei se descompune de viu, iar el zăcea acolo întreg şi 
neputrezit; acum trupul lui a fost mutat în împrejurimile Parisului. 

Strălucesc cuvioşii lui Dumnezeu în vremurile noastre! Şi câţi nu sunt în nefericita, 
chinuita noastră patrie! Câţi sfinţi mucenici nu sunt acolo! Câţi pătimitori de chinuri! Nimeni 
nu poate să-i numere. Câţi arhierei n-au fost deportaţi în diferite locuri, unde şi-au dat sfârşitul 
şi care, prin viaţa lor, sunt asemenea arhiereilor prigoniţi în vremurile iconoclaste şi ale altor 
erezii! Şi Petru al Krutiţkului, şi Chirii al Kazanului şi mulţi alţii, care şi-au dat sfârşitul în 
locuri de nimeni ştiute, ale căror moaşte poate că nici nu vor fi vreodată găsite, dar care 
strălucesc ca lumina cea mai aprinsă în faţa ochilor noştri duhovniceşti, pe cerul Rusiei. Toţi 
aceşti sfinţi cuvioşi ai lui Dumnezeu, proslăviţi şi neproslăviţi, se roagă pentru noi şi ne arată 
pilda lor. 

Repet: întotdeauna au existat păcate şi nelegiuiri în Rusia. Au existat din vremurile 
cele mai străvechi, întrucât răul a umplut pământul din momentul când strămoşii noştri au 
păcătuit în rai. Dar păcatul nu trebuie să rămână păcat şi dacă cineva se căleşte, din criminal 
devine sfânt. Cât de păcătoasă a fost Măria Egipteanca, alţii au fost tâlhari iar apoi au devenit 
cuvioşi. 

Să ne rugăm acum ca Domnul să ne trimită în inimi duhul lor. Pentru ca noi, cei din 
străinătate, urmându-le pilda, să ţinem minte că nu degeaba purtăm numele de fii ai Rusiei. Că 
nu degeaba Dumnezeu ne-a dat darul de a avea rădăcini, şi unora le-a dăruit să crească în 
patrie, iar altora să se nască din părinţi ruşi. Pentru că, dacă are vreo ţară cu ce să se laude, 
pământul Rusiei se laudă cu sfinţenia. „Splendida Franţă" - se spune. Diferitelor ţări li s-au 
dat diferite supranume, după ceea ce era deosebit la fiecare popor. Dar pământul Rusiei este 
numit mai ales „Sfânta Rusie". Numai o singură ţară mai este astfel numită: Sfântul Pământ, 
în care a strălucit Domnul nostru. Nici o altă ţară, nici un alt popor nu şi-a atribuit acest nume. 
De ce? Pentru că tot ce e mai important pentru noi, tot ce ne este mai scump, mai măreţ, este 
sfinţenia. Acesta este idealul, aceasta este nivelul de aspiraţie al poporului rus. Noi uităm, 
adesea, să năzuim spre cerul duhovnicesc, dar eu nădăjduiesc că nu am uitat pentru totdeauna. 
Aşa cum călătorii care merg noaptea prin deşert privesc cerul şi îşi află calea după stele, la fel 
şi noi trebuie să privim la cerul nostru rusesc, pentru ca Domnul să ne arate calea şi să ne 
aducă la pace şi la unitate aici, în străinătate, pentru ca Domnul să schimbe la faţă inimile 
ruşilor din exil; şi atunci, biruite de tensiunea duhului, vor cădea şi lanţurile distanţelor care 
ne separă. Şi Rusia va învia în toată slava şi măreţia ei. Binecuvântarea Domnului să fie cu 
voi. 



Cuviosul Serafim de Sarov 

In numele Tatălui şi al Fiului şi al Sfântului Duh. 

„In timpul verii se vor cânta cântece de Paşti" - s-a spus odinioară în Sarov. Au trecut 
70 de ani de la moartea aceluia care a rostit aceste cuvinte. Pe 19 iulie 1903, întreaga Rusie s- 
a adunat într-un singur glas în cântări de laudă, proslăvind pe Dumnezeu şi pe bineplăcutul 
Său. într-adevăr, întreaga Rusie jubila atunci ca de Sfintele Paşti, ba chiar mai mult. 

Apoi au venit vremuri groaznice pentru Rusia, dar amintirea Cuviosului Serafim nu s- 
a stins şi nici nu s-a împuţinat. La fel vin la el ruşii şi îl proslăvesc atât pe pământul sfâşiat al 
patriei, cât şi în toate colţurile lumii pe unde s-au împrăştiat. Şi alte popoare încep să cunoască 

viaţa Cuviosului Serafim; viaţa lui este tradusă în diferite limbi, stârnind nu numai însufleţire, 
ci şi dorinţa multora de a aplica în propria lor viaţă învăţăturile pe care le aflăm din biografia 
Cuviosului Serafim. Astfel, în pofida tuturor schimbărilor produse în lume, amintirea 
Cuviosului Serafim nu numai că nu slăbeşte, ci rămâne ca o făclie luminând din ce în ce mai 
puternic omenirii. 

La fel s-a întâmplat şi în zilele vieţii lui pământeşti. Se dărâmau oraşe, se restaurau 
imperii, Napoleon însoţit de douăsprezece popoare venea peste Rusia, iar apoi cu ruşine o 
părăsea, Moscova ardea incendiată şi apoi iar se ridica din cenuşă, decembriştii organizau 
rebeliunea şi apoi erau judecaţi, iar pe Cuviosul Serafim parcă nici nu-1 interesau aceste 
evenimente. El era în întregime ocupat de dobândirea „singurului lucru de trebuinţă", îşi lucra 
„creşterea duhovnicească". „Egoist, închis în sine", „incult, care nu se interesează de nimic, în 
afară de cele ce-1 privesc pe el personal" - aşa l-ar fi caracterizat mulţi gânditori dintre cei care 
nu vor să vadă nici un folos în nevoinţele desăvârşirii de sine. Dar iată că moare fratele 
Serafim. S-ar fi părut că trebuia să se şteargă cu totul din memoria lumii chipul acestui stareţ 
care fugise atât de aprig de lume. Dar iată că începe un întreg pelerinaj la mormântul lui, 
oameni veniţi de pe toate meleagurile Rusiei primesc de la el ajutor, mângâiere şi înţelepţire, 
iar cinstirea lui începe să se răspândească şi printre alte popoare. 

In ce constă, aşadar, puterea Cuviosului Serafim? In ce constă nevoinţa lui? El a năzuit 
spre împlinirea poruncii lui Hristos: „Fiţi desăvârşiţi, după cum Tatăl vostru ceresc desăvârşit 
este"; el s-a străduit să refacă în sine chipul primordial al omului, care mai apoi a fost urâţit de 
păcat. Cuviosul Serafim şi-a atins scopul: a biruit păcatul şi a devenit asemenea, după har, lui 
Dumnezeu, s-a făcut cu adevărat asemănare a lui Dumnezeu. Noi nu-1 putem vedea pe 
Dumnezeul Cel nevăzut. Dar Domnul ne dă posibilitatea să-1 vedem în asemănările Lui, în 
bineplăcuţii Săi. Şi iată că unul dintre aceste asemănări a devenit Cuviosul Serafim. In el 
vedem firea omenească restaurată, eliberată de robia păcatului. El este întruchiparea biruinţei 
veşnicului asupra trecătorului, a sfinţeniei asupra păcatului, a binelui în faţa răului. Prin 
exemplul său, Cuviosul Serafim îi cheamă pe toţi să-1 urmeze pe calea arătată de Hristos. El 
ne cheamă să ne luptăm cu păcatul şi cu neajunsurile noastre, fiind far şi luminător tuturor 
căutătorilor mântuirii. Cuviosul Serafim ne cheamă să căutăm binele desăvârşit, roadă 
duhului, despre care Sfântul Apostol Pavel a spus: Roadă Duhului este dragostea, bucuria, 
pacea, îndelungă-răbdarea, bunătatea, facerea de bine, credinţa, blândeţea, înfrânarea (Gal. 
5, 22-23). Dar pentru acestea trebuie să îţi răstigneşti carnea cu patimile şi cu poftele (Gal. 5, 
24). 

Anevoioasă este calea către împărăţia Cerurilor, căci păcatul a pus stăpânire pe firea 
omului şi a stricat-o. Fiecare dintre noi are păcatele lui proprii, personale. Dar există şi păcate 
colective, pentru care este vinovat întregul popor. Astfel, întregul popor rus este vinovat că a 
părăsit viaţa şi obiceiurile evlavioase ale strămoşilor săi şi că a început să facă şi să caute cele 
ce-i sunt străine, neortodoxe, că s-a încrezut în clevetirile răspândite despre Unsul lui 
Dumnezeu şi a îngăduit ca mai întâi să-i fie ruptă cununa, iar apoi să fie ucis binecredinciosul 
ţar, împreună cu toată familia sa, primul care s-a închinat proslăvitelor moaşte ale Cuviosului 
Serafim. 

Cuviosul Serafim ne cheamă pe toţi la pocăinţă şi la îndreptarea vieţii, şi a celei 
personale, şi a celei colective. Chiar dacă e anevoioasă calea aceasta, bineplăcutul lui 
Dumnezeu ne va ajuta. Cuviosul Serafim ne este far şi luminător pe această cale; el ne este şi 
ajutorul. 

Cu rugăciunile cuviosului Tău, ale părintelui nostru Serafim, Doamne, dăruieşte -ne 
pocăinţă şi biruinţă asupra păcatului, nouă, păcătoşilor, şi adu-ne în cereasca Ta împărăţie. 
Amin. 

Serbia, 1928 

în amintirea Mucenicilor 

Cuvânt ţinut înainte de slujba parastasului pentru suveranul Nikolai al II-lea şi a 

celor ucişi împreună cu el 

In numele Tatălui şi al Fiului şi al Sfântului Duh. 

Mâine (4/17 iulie), Sfânta Biserică îl proslăveşte pe Preasfinţitul Andrei, episcopul 
Cretei, autorul marelui Canon de pocăinţă, iar noi ne-am adunat aici ca să ne rugăm pentru 
împăcarea sufletelor ţarului mucenic şi a celor ucişi împreună cu el. La fel se adunau şi în 
Rusia în fiecare an oamenii în biserici, de ziua Sfântului Andrei Criteanul, dar nu a celui 
proslăvit mâine, ci a lui Andrei, Cuviosul Mucenic, martirizat pentru mărturisirea lui Hristos 
şi a adevărului lui Hristos 32 . în această zi a Cuviosului Mucenic Andrei, oamenii se adunau în 
Rusia cu simţăminte de bucurie ca să-i mulţumească Domnului pentru minunata salvare a 
suveranului Aleksandr al III-lea în Borki, pe 17 octombrie 1888. In timpul călătoriei lui s-a 
petrecut o îngrozitoare catastrofă feroviară, toate vagoanele au fost distruse, în afara unuia 
singur, în care se afla ţarul cu familia sa. 

Astfel, în ziua Cuviosului Mucenic Andrei Criteanul - martirizat de vrăjmaşii lui 
Hristos şi ai Bisericii Lui - a fost salvat moştenitorul, iar mai târziu suveranul Nikolai 
Aleksandrovici; tot aşa, în ziua Sfântului Andrei Criteanul - cel care şi-a sfârşit în mod paşnic 
zilele - suveranul a fost ucis de atei şi de trădători. Tot în ziua Cuviosului Andrei Mucenicul, 
Rusia îl proslăvea şi pe prăznuitul în aceeaşi zi, Proorocul Osia, care a prezis învierea lui 
Hristos. In cinstea lor s-au înălţat biserici, în care poporul rus îi mulţumea lui Dumnezeu 
pentru izbăvirea suveranului său. Iar peste treizeci de ani, în ziua Sfântului Andrei, învăţătorul 
pocăinţei, suveranul a fost ucis în faţa întregului popor, care n-a făcut nici cea mai mică 
încercare de a-1 salva. Aceasta este cu atât mai înfricoşător şi de neînţeles cu cât suveranul 
Nikolai Aleksandrovici a întruchipat în sine cele mai bune calităţi ale ţarilor cunoscuţi, iubiţi 
şi cinstiţi de poporul rus. 

Ţarul mucenic s-a asemănat cel mai bine cu ţarul Aleksei Mihailovici Tăcutul, dar 1-a 
depăşit prin blândeţea lui de nezdruncinat. Rusia 1-a cunoscut pe Aleksandr al II-lea 
Eliberatorul, dar ţarul Nikolai al II-lea a eliberat şi mai multe popoare-surori din seminţia 
slavă. Rusia 1-a cunoscut pe Aleksandr al III-lea Pacificatorul, dar suveranul Nikolai al II-lea 
nu s-a limitat doar la a avea grijă de liniştea zilelor sale, ci a făcut un pas major pentru ca toate 
popoarele Europei şi ale întregii lumi să trăiască în bună înţelegere şi să-şi rezolve 
disensiunile pe cale paşnică. In acest scop, din iniţiativa sa personală, dezinteresată şi nobilă, 
a fost convocată Conferinţa de la Haga. Rusia a fost entuziasmată de Aleksandr I şi 1-a numit 
Binecuvântatul, pentru că a eliberat Europa de sub stăpânirea străină a unui om. Suveranul 
Nikolai al II-lea, în condiţii de multe ori mai dificile, s-a ridicat împotriva unei încercări 
similare a altui om de a-şi extinde stăpânirea asupra unui popor slav, care îi era străin după 
sânge şi după credinţă şi, în apărarea lui [a poporului], a dovedit o tărie neştiutoare de 
compromisuri. Rusia 1-a cunoscut pe marele reformator Petru I, dar dacă ar fi să amintim toate 
reformele lui Nikolai al II-lea, nu vom şti cui să dăm întâietate, mai ales că reformele celui din 
urmă au fost făcute cu mai multă grijă, au fost mai bine gândite şi au fost aplicate fără 
brutalitate. Pe Ioan Kalita şi Ioan al III-lea, Rusia i-a cunoscut ca unificatori ai ţării, dar 
lucrarea lor a fost dusă la bun sfârşit de suveranul Nikolai al II-lea când, în 1915, chiar dacă 
pentru scurtă vreme, acesta i-a reîntors Rusiei toţi fiii. Suveran al întregii Rusii - a fost primul 
şi singurul ţar al întregii Rusii. Portretul său lăuntric, spiritual şi moral a fost atât de minunat, 
încât chiar bolşevicii, dorind să-1 urâţească, îi pot reproşa un singur lucru: evlavia. 

Ştim, fără putinţă de tăgadă, că întotdeauna îşi începea şi îşi sfârşea ziua cu rugăciune, 
întotdeauna la toate marile praznice bisericeşti se împărtăşea şi, în plus, uneori se amesteca în 



32 Cuviosul Mucenic Andrei din Creta, care a pătimit pentru icoane, f 17 octombrie. 

mulţimea care se apropia de Marea Taină, aşa cum s-a întâmplat la descoperirea moaştelor 
Cuviosului Serafim. Era întruchiparea castităţii şi capul unei familii ortodoxe exemplare, şi-a 
educat copiii pentru a fi gata să slujească poporului rus şi i-a pregătit cu severitate pentru 
muncile şi nevoinţa care îi aşteptau. Era profund sensibil faţă de nevoile supuşilor săi, voind 
să le cunoască precis şi îndeaproape activitatea şi slujirea. Tuturor le este cunoscut cazul când 
a parcurs singur multe verste îmbrăcat în tot echipamentul militar, ca să înţeleagă mai 
îndeaproape condiţiile slujirii soldăţeşti. Drumul 1-a făcut atunci de unul singur şi astfel sunt 
vădit ruşinaţi defăimătorii care susţineau că ţarul s-ar fi temut pentru viaţa sa. Dacă Petru I a 
spus: „Iar despre Petru, ştiut să vă fie că viaţa nu-i e scumpă, ci Rusia de-ar trăi" - putem 
spune că suveranul Nikolai Aleksandrovici a împlinit cu adevărat acest cuvânt. Se zice că era 
încrezător. Dar marele părinte al Bisericii, Sfântul Grigorie cel Mare spunea că, cu cât inima e 
mai curată, cu atât e mai încrezătoare. 

Cum i-a răsplătit Rusia suveranului ei cel curat cu inima şi care a iubit-o mai mult 
decât propria viaţă? 

Cu clevetiri. El a fost de o înaltă ţinută morală - au început să se vorbească despre el 
lucruri imorale. El iubea Rusia - a început să se vorbească despre trădare. Chiar dintre 
apropiaţii suveranului erau mulţi care repetau această calomnie, transmiţând unul altuia 
zvonuri şi vorbe defăimătoare. Sub influenţa relei intenţii a unora, a desfrâului altora, 
zvonurile se întindeau şi iubirea poporului faţă de ţar a început să slăbească. Apoi a început să 
se vorbească despre pericolul care pândea Rusia şi să fie dezbătute metodele de depăşire a 
unui pericolul inexistent; se răspândea ideea că, pasămite, în numele salvgardării Rusiei, 
trebuia îndepărtat suveranul. Răutatea calculată îşi împlini lucrarea: ea despărţi Rusia de ţarul 
ei. Astfel, la Pskov, în clipa cea înfricoşătoare, el a rămas singur. Fără nici un fel de apropiaţi. 
Mai existau şi supuşii, dar nu au fost lăsaţi să vină la el. Groaznica părăsire a ţarului... Dar nu 
el este cel care părăseşte Rusia, ci Rusia îl părăseşte pe el, pe cel care o iubea mai mult decât 
propria viaţă. Văzând aceasta şi nădăjduind că autoînjosirea sa va linişti şi va împăca patimile 
dezlănţuite ale poporului, suveranul renunţă la tron. Dar patima niciodată nu se linişteşte când 
a atins ceea ce şi-a dorit, ci se aprinde şi mai tare. Şi a sosit ceasul jubilării acelora care 
doriseră prăbuşirea suveranului. Ceilalţi tăceau. A urmat arestarea suveranului şi 
evenimentele ulterioare au devenit inevitabile. Dacă lăsăm un om într-o cuşcă cu fiare, mai 
devreme sau mai târziu acestea îl vor sfâşia. Suveranul era ucis şi Rusia tăcea. Nu s-a auzit 
nici o indignare, nici un protest în timp ce avea loc această îngrozitoare ticăloşie; această 
tăcere este marele păcat al poporului rus, săvârşit în ziua Sfântului Andrei Criteanul, autorul 
marelui Canon de pocăinţă care se citeşte în Marele Post... 

Sub bolta beciului din Ekaterinburg a fost ucis Cârmuitorul Rusiei, prin meschinărie 
omenească, a fost lipsit de cununa imperială; dar, prin dreptatea dumnezeiască, nu şi de sfânta 
mirungere. Toate regicidurile din istoria Rusiei au fost comise de o mică clică de oameni, iar 
nu de popor. Când a fost ucis Pavel I, poporul nici nu ştia, iar după ce a aflat, mulţi ani la rând 
şi-a adus prinosul de compătimire şi rugăciuni la mormântul lui. Uciderea lui Aleksandr al II - 
lea a stârnit în Rusia o furtună de indignări, care a însănătoşit starea morală a poporului, fapt 
care a avut urmări asupra domniei lui Aleksandr al III-lea. Poporul nu a fost pătat de sângele 
ţarului-eliberator. Pe când acum tot poporul este vinovat în vărsarea sângelui ţarului său. Unii 
l-au ucis, alţii au încuviinţat uciderea, săvârşind astfel un păcat la fel de mare, iar alţii nu i-au 
împiedicat cu nimic pe ucigaşi. Cu toţii suntem vinovaţi şi, cu adevărat, trebuie să spunem: 
„Sângele lui asupra noastră şi asupra copiilor noştri!" (Matei 27, 25). Trădare, încălcare a 
jurământului de credinţă făcut ţarului Mihail Feodorovici şi urmaşilor săi, pasivitate şi 
împietrire, nesimţire - iată din ce a împletit poporul rus cununa cu care şi-a încununat ţarul. 

Astăzi este zi de întristare şi de pocăinţă. De ce - vom întreba - Domnul 1-a izbăvit pe 
ţar în ziua Mucenicului Andrei, dar nu 1-a izbăvit în ziua celuilalt Andrei, învăţătorul 
pocăinţei? Cu adâncă întristare vom răspunde: Da, Domnul l-ar fi putut izbăvi şi în această zi, 
dar poporul rus nu a meritat-o. 

Acum suveranul şi-a primit cununa mucenicească, dar aceasta nu ne este o scuză, nu 
este spre micşorarea vinovăţiei noastre, după cum nu sunt îndreptăţiţi, ci încă mai tare sunt 
învinuiţi prin învierea lui Hristos, Iuda, Pilat şi Caiafa şi cei care i-au cerut lui Pilat uciderea 
lui Hristos. 

Este un mare păcat să ridici mâna asupra Unsului lui Dumnezeu. Când regele David a 
primit înştiinţarea despre uciderea lui Saul, el a poruncit să fie omorât vestitorul, cu toate că 
nu luase parte la uciderea lui, ci doar s-a grăbit să aducă această veste şi să-şi atribuie sieşi 
uciderea regelui. Nici cea mai mică părtăşie cu acest păcat nu rămâne nepedepsită. Cu durere 
rostim: „Sângele lui asupra noastră şi asupra copiilor noştri!". 

Dar să ţinem minte că această nelegiuire a întregului popor a fost săvârşită în ziua 
Sfântului Andrei Criteanul, care ne cheamă la adâncă pocăinţă. Să ţinem minte că nu există 
nici un păcat care să nu poată fi spălat prin pocăinţă. Dar pocăinţa noastră trebuie să fie 
deplină, fără nici o dezvinovăţire, fără rezerve, osândindu-ne pe noi şi toată nelegiuirea 
noastră, de la începutul ei. 

După salvarea familiei imperiale la Borki, a fost desenată o icoană reprezentându-i pe 
sfinţii ai căror nume erau purtate de membrii familiei imperiale. Poate că va veni vremea când 
nu numai ocrotitorii lor cereşti, ci înşişi mucenicii imperiali vor fi reprezentaţi în icoane, în 
amintirea evenimentului pomenit. Dar acum ne vom ruga pentru împăcarea sufletelor lor şi 
să-i cerem Domnului adâncă pocăinţă cu lacrimi şi iertare pentru noi şi pentru întregul popor 
rus. 



Cuvânt înaintea slujbei de parastas pentru ţarul mucenic 

Cu patruzeci de ani în urmă, într-o singură zi s-a prăbuşit măreţia şi slava împărăţiei 
ruseşti, reazemul păcii din întreaga lume. Semnătura împăratului suveran Nikolai 
Aleksandrovici pe actul de renunţare la tron este graniţa istorică care desparte trecutul măreţ 
şi glorios al Rusiei de starea ei întunecată şi chinuitoare de azi. 

Tot greul răului actualei puteri şi organizări a vieţii este îndreptat împotriva oamenilor 
cinstiţi, bine intenţionaţi şi evlavioşi şi întregul popor este subjugat şi se află într-o 
permanentă stare de teamă. Oamenii se tem de propriul lor gând, nedivulgat nimănui, se tem 
ca gândul să nu li se citească pe faţă. 

Ce s-a întâmplat în ziua aceea, cu patruzeci de ani în urmă? Poporul s-a despărţit de 
Unsul lui Dumnezeu, s-a despărţit de stăpânirea supusă lui Dumnezeu, s-a despărţit de 
jurământul de credinţă faţă de suveran, Unsul lui Dumnezeu, făcut în faţa lui Dumnezeu, şi 1-a 
condamnat pe acesta la moarte. Acela care, în numele lui Dumnezeu, şi-a folosit toată puterea 
spre slujirea Rusiei a fost lipsit de putere, iar apoi şi de libertate. Decenii întregi forţele 
întunecate ale răului au dus lupta împotriva Unsului lui Dumnezeu, împotriva puterii de stat 
credincioase lui Dumnezeu. Aceleaşi forţe l-au ucis şi pe împăratul suveran Aleksandr 
Nikolaevici, ţarul-eliberator. Acea crimă a trezit poporul, a scuturat întreaga ţară, şi acea 
revenire morală a dat posibilitatea împăratului suveran Aleksandr al III-lea Pacificatorul să 
conducă Rusia cu o mână puternică. Au trecut două decenii de viaţă paşnică şi de dezvoltare 
în Rusia şi s-a urzit un nou complot împotriva tronului imperial. Era complotul duşmanilor 
Rusiei. Chiar în Rusia se desfăşura lupta împotriva propriei ei fiinţe şi, după ce au distrus 
tronul, vrăjmaşii Rusiei i-au nimicit până şi numele. 

Acum toată lumea poate vedea cât sunt de legate între ele puterea imperială 
credincioasă lui Dumnezeu şi Rusia. A dispărut ţarul, a dispărut şi Rusia. Lupta împotriva 
ţarului şi a Rusiei era dusă de ateismul ascuns, care apoi şi-a arătat faţa în mod deschis. 
Aceasta este esenţa luptei împotriva ţarului şi a Rusiei, împotriva temeliei vieţii ei şi a 
progresului istoric. Acestea sunt sensul şi ţelul acelei lupte, care poate că nu au fost 
conştientizate de toţi complicii ei. împotriva ţarului şi a Rusiei a fost aţâţat tot ce este murdar, 
nemernic şi păcătos în sufletul omenesc. Toate acestea se ridicau din toate puterile la luptă 

împotriva coroanei imperiale încununate de Cruce, căci slujirea împărătească este purtare de 
Cruce. întotdeauna oamenii sunt ridicaţi împotriva Crucii prin clevetire şi minciună, făcând 
lucrarea diavolului, căci, după cuvântul Domnului Iisus Hristos: El este minciună şi tatăl 
minciunii şi când grăieşte minciuna, grăieşte dintru ale sale (In. 8, 44). 

Toate au fost asmuţite împotriva celui mai blând, mai curat şi mai plin de iubire dintre 
ţari, pentru ca în ceasul cumplit al luptei împotriva lui, el să rămână singur. In prealabil au 
fost răspândite zvonuri murdare despre ţar şi familia sa, pentru ca poporul să se răcească faţă 
de el. Aliaţii necredincioşi au luat parte la complot. Atunci când suveranul a avut nevoie de 
susţinere morală, colaboratorii săi cei mai apropiaţi nu i-au oferit-o şi astfel şi-au încălcat 
jurământul. Unii, luând parte la complot, alţii, din slăbiciune, sfătuindu-1 să abdice. Suveranul 
a rămas cu desăvârşire singur, iar în jurul său era doar „trădare, mârşăvie şi laşitate". 

Din ziua abdicării toate au început să se surpe, una după alta. Altminteri nici nu putea 
fi. A fost dat jos cel care unea totul, stând în apărarea dreptăţii. A fost săvârşit păcatul şi s-a 
deschis calea păcatului. Degeaba vor unii să despartă evenimentele din februarie de cele din 
octombrie: unul a fost consecinţa directă a celuilalt. 

In acele zile din martie, Pskovul a fost Ghetsimani pentru suveran, iar Ekaterinburgul 
a devenit Golgota sa. Suveranul Nikolai Aleksandrovici şi-a dat sfârşitul ca un mucenic, cu 
credinţă nezdruncinată şi cu răbdare, înghiţind paharul suferinţei până la fund. 

Păcatul împotriva lui şi a Rusiei a fost săvârşit de toţi cei care, într-un fel sau altul, au 
acţionat împotriva lui, nu s-au împotrivit celor întâmplate sau chiar numai au simpatizat cu 
evenimentele petrecute cu patruzeci de ani în urmă. Acest păcat apasă asupra tuturor, câtă 
vreme nu va fi spălat prin sinceră pocăinţă. 

Inălţând rugăciuni pentru împăcarea sufletului său, ne rugăm şi pentru ţarii Pavel 
Petrovici şi Aleksandr Nikolaevici, ucişi tot în zilele lui martie. Şi ne rugăm ca să-i fie iertate 
poporului rus grelele păcate ale trădării şi al regicidului. Vai celor care numesc răul bine şi 
binele rău. Pentru noi, pentru poporul rus, calea renaşterii este calea recunoaşterii păcatului şi 
a pocăinţei. Pentru renaşterea Rusiei sunt inutile toate alianţele politice şi uniunile de 
programe: Rusia are nevoie de înnoirea morală a poporului rus. 

Trebuie să ne rugăm pentru iertarea păcatelor noastre şi pentru miluirea Patriei 
noastre, la fel cum Domnul Dumnezeu, după ce a eliberat Israelul din robia babiloneană, a 
refăcut şi dărâmată cetate a Ierusalimului. 



Păcatul regicidului 

După moartea lui Saul, care a căzut în propria lui sabie în timpul luptei cu filistineii, 
un amalecit a fugit să-i vestească aceasta lui David, care era pe atunci prigonit de Saul. 
Presupunând că David va fi foarte bucuros de vestea adusă, el a hotărât să se dea drept 
ucigaşul lui Saul, ca să-şi mărească astfel răsplata. Insă, ascultând povestirea născocită de 
amalecit, cum, la rugămintea lui Saul care ar fi fost rănit, acesta 1-a omorât, David îşi smulse 
hainele şi la fel făcură toţi cei care erau cu el. Ei au plâns şi s-au jeluit şi au postit până seara. 
Şi i-a spus David tânărului care îi povestise acestea: „De unde eşti?". Acesta i-a răspuns: 
„Sunt fiul unui străin amalecit". Atunci David 1-a întrebat: „Cum de nu te-ai temut tu să ridici 
mâna ca să-1 ucizi pe Unsul Domnului?" şi i-a poruncit uneia dintre slugi să-1 omoare. In acest 
timp David a spus: Sângele tău să fie pe capul tău, căci buzele tale au mărturisit împotriva ta, 
când ai zis: Eu am ucis pe unsul Domnului (II Reg. 1, 1-16). 

Aşa a fost pedepsit străinul care s-a dat drept ucigaşul lui Saul. El a fost supus unei 
pedepse crunte, cu toate că Saul făcuse mult rău, fapt pentru care Domnul S-a depărtat de la el 
şi Saul a ajuns prigonitorul nevinovatului David. 

Din cuvintele lui David vedem că el se îndoia de adevărul povestirii amalecitului şi nu 
era convins că acesta era ucigaşul lui Saul; cu toate acestea, 1-a condamnat la moarte, 

considerând vrednic de moarte chiar simplul fapt de a se numi pe sine ucigaş de rege şi a se 
lauda cu o asemenea faptă. 

De câte ori este mai grea, aşadar, şi mai păcătoasă uciderea dreptcredinciosului Uns al 
lui Dumnezeu? De câte ori este mai mare pedeapsa care trebuie să atârne asupra ucigaşilor 
ţarului Nikolai al II-lea şi ai familiei sale? ! 

Spre deosebire de Saul, care s-a depărtat de la Dumnezeu şi care pentru aceasta a fost 
părăsit de El, ţarul Nikolai al II-lea este modelul evlaviei şi al totalei supuneri în faţa voii lui 
Dumnezeu. 

Primind nu ungerea cu mir veterotestamentară, ci pecetea harică a Duhului Sfânt în 
taina mirungerii, împăratul Nikolai al II-lea a fost credincios până la sfârşitul vieţii înaltei sale 
chemări şi şi-a înţeles toată responsabilitatea în faţa lui Dumnezeu. Prin fiecare faptă, 
împăratul Nikolai al II lea dădea seamă în faţa propriei conştiinţe, „umbla înaintea 
Domnului". Blagocestiv nu doar cu numele, ci şi cu faptele în zilele bunăstării sale 
pământeşti, în zilele de ispită a dovedit o răbdare asemenea răbdării dreptului Iov. Asupra 
unui asemenea ţar s-au ridicat mâinile criminalilor şi tocmai când, în urma suferinţelor prin 
care a fost încercat, el s-a curăţit ca aurul în foc, devenind un patimilor nevinovat în deplinul 
înţeles al acestui cuvânt. 

Crima împotriva ţarului Nikolai al II-lea este cu atât mai cumplită şi mai păcătoasă, cu 
cât împreună cu el a fost ucisă întreaga sa familie, copiii cu nimic vinovaţi! Astfel de crime nu 
rămân nepedepsite. Ele strigă la cer şi pogoară mânia lui Dumnezeu asupra pământului. Dacă 
un străin a fost condamnat la moarte - presupusul ucigaş al lui Saul -, pentru uciderea ţarului 
patimilor lipsit de apărare şi a familiei sale suferă astăzi întregul popor rus, care a îngăduit 
această groaznică nelegiuire şi a tăcut când ţarul a fost umilit şi privat de libertate. 

Dreptatea lui Dumnezeu ne cere o adâncă recunoaştere a păcătoşeniei faptelor 
săvârşite şi pocăinţă în faţa memoriei ţarului mucenic. 

Amintirea cnejilor nevinovaţi, Sfinţii Boris şi Gleb, a trezit conştiinţa ruşilor în timpul 
tulburărilor feudale şi i-a ruşinat pe cnejii care începuseră dezbinarea. Sângele Sfântului şi 
Marelui Cneaz Igor a produs o transformare sufletească în inimile kievenilor şi a unit Kievul 
şi Cernigovul în cinstirea sfântului cneaz ucis. 

Sfântul Andrei Bogoliubski a sfinţit cu sângele său unitatea de stat a Rusiei, instaurată 
la destul de multă vreme după sfârşitul său mucenicesc. 

Cinstirea în întreaga ţară a Sfântului Mihail al Tverului a vindecat rănile de pe corpul 
Rusiei, pricinuite de luptele dintre Moscova şi Tver. 

Proslăvirea Sfântului ţar Dimitrie a luminat conştiinţa ruşilor, le-a împrospătat forţele 
morale şi, după zdruncinări anevoioase, a dus la renaşterea Rusiei. 

Ţarul mucenic Nikolai al II-lea cu familia sa multpătimitoare intră astăzi în rândul 
acelor pătimitori de chinuri. Crima majoră săvârşită faţă de el trebuie să fie ştearsă prin 
cinstirea lui arzătoare şi prin proslăvirea nevoinţei sale. In faţa înjositului, Defăimatului şi 
Chinuitului trebuie să se plece Rusia, aşa cum odinioară s-au plecat kievenii în faţa 
Cuviosului Cneaz Igor cel martirizat de ei, la fel cum locuitorii Vladimirului şi ai Suzdalului 
s-au plecat în faţa marelui cneaz ucis, Andrei Bogoliubski! 

Atunci ţarul patimilor va căpăta îndrăzneală la Dumnezeu şi rugăciunea lui va mântui 
pământul Rusiei de nenorocirile pe care le îndură. Atunci Ţarul Mucenic şi cei pătimitori 
împreună cu el vor deveni noii apărători cereşti ai Sfintei Rusii. Sângele vărsat nevinovat va 
face Rusia să renască şi o va acoperi cu o nouă slavă! 

Sângele lui asupra noastră! 
Cuvânt rostit în biserica-memorial din Bruxelles 

Uciderea împăratului Nikolai al II-lea şi a familiei sale este un fapt nemaiîntâlnit, atât 
prin vinovăţia poporului rus, cât şi prin consecinţele lui. Ea nu s-a produs dintr-o dată, ci a 
fost pregătită pas cu pas. 

Mârşava defăimare a clătinat devotamentul faţă de ţar şi chiar încrederea în el a unei 
părţi considerabile a societăţii ruse. In legătură cu aceasta, rebeliunea care a izbucnit, 
provocată în mod artificial, nu şi-a primit riposta cuvenită nici din partea stăpânirii, nici din 
cea a societăţii. Ambele au dovedit în cel mai înalt grad şovăială, frică, mişelie şi trădare. 
Mulţi s-au grăbit să caute încredere şi milă la criminalii sosiţi la putere. La început, „poporul 
tăcu", iar apoi începu rapid să se folosească de noile condiţii create. Fiecare îşi căuta propriul 
câştig, călcând în picioare poruncile lui Dumnezeu şi legile omeneşti. Nu s-a făcut nimic în 
mod deschis pentru apărarea suveranului şi a tronului. Ştirea despre privarea de libertate a 
ţarului şi a familiei sale a fost întâmpinată în tăcere. Cei mulţi, care nu s-au lăsat pradă ispitei 
generale şi înţelegeau crima acelor fapte, doar în ascuns rosteau rugăciuni şi suspine. De 
aceea, suveranul a rămas cu totul prizonier în mâinile temnicerilor săi şi ale noii stăpâniri, 
care ştia că poate face tot ce doreşte. 

Crima s-a cuibărit în conştiinţa şi în sufletul întregului popor. Vinovaţi sunt toţi, într-o 
măsură mai mare sau mai mică: unii, de răzmeriţa propriu-zisă, alţii de pregătirea ei, alţii de 
duplicitate şi de trădare, alţii de justificarea celor petrecute sau de exploatarea faptelor în 
interesul lor personal. Uciderea ţarului mucenic este urmarea directă a acestora. 

Sângele lui este asupra noastră şi asupra copiilor noştri. Şi nu numai asupra 
generaţiei actuale, ci şi asupra celei viitoare, întrucât aceasta va fi educată în spiritul simpatiei 
faţă de crimele şi orientările care au condus la regicid. Doar totala ruptură spirituală de ele, 
recunoaşterea crimei şi a păcatului săvârşit şi pocăinţa pentru noi înşine şi pentru strămoşii 
noştri vor izbăvi Rusia de păcatul ce apasă asupra ei. 

Biserica-memorial ne cheamă la aceasta, ea ne vesteşte acest lucru. Această biserică 
este o lumânare aprinsă de întreaga diasporă rusă pentru ţarul mucenic al întregii Rusii, pentru 
familia ţaristă şi pentru toţi cei ce au suferit în anii de restrişte. Zilnic se înalţă aici rugăciuni 
pentru ei. Această biserică îi uneşte în duh pe toţi cei devotaţi memoriei ţarului mucenic şi 
credincioşi patriei noastre suferinde şi reprezintă un simbolic memorial funerar al familiei 
imperiale şi al tuturor celor ce au pătimit împreună cu ea şi pentru cauza ei. Şi aşa va rămâne 
până când, cu mila lui Dumnezeu, nu se va înălţa din partea întregului popor rus o măreaţă 
catedrală deasupra groaznicului beci din Ekaterinburg. 

Bruxelles, 1962 



Starea spirituală a emigraţiei ruse 
Dare de seamă la Sinodul întregii Biserici din exil, din 1938 

Ca urmare a prăbuşirii Statului rus, a apărut Rusia din diasporă. Mai mult de un milion 
de ruşi au fost nevoiţi să-şi părăsească patria şi să se răspândească pe toată întinderea globului 
pământesc. Vieţuind în condiţii noi, printre alte popoare, mulţi ruşi, cu trecerea anilor, au 
ajuns aproape să-şi uite patria, limba şi obiceiurile şi să se contopească cu masa în mijlocul 
căreia trăiau. Majoritatea copleşitoare însă nu numai că şi-a păstrat specificul naţional, dar 
chiar trăieşte cu speranţă întoarcerii în patrie, după căderea puterii de acum. Actualmente ruşii 
trăiesc în toate colţurile lumii. Nu există vreun petic de pământ unde să nu fie ruşi, într-un 
număr mai mic sau mai mare. Importantă este întrebarea: ce reprezintă din punct de vedere 
spiritual ruşii din diasporă? 

O parte însemnată a ruşilor plecaţi în străinătate aparţine acelei pături a intelectualităţii 
care trăise, în ultima vreme, cu ideile Apusului. Numărându-se printre fiii Bisericii Ortodoxe, 
declarându-se ortodocşi, oamenii acestei categorii, în modul lor de a privi lumea, s-au abătut 
mult de la Ortodoxie. Principalul lor păcat a fost faptul că nu-şi întemeiau convingerile şi 
rânduiala vieţii pe credinţa ortodoxă, ci se străduiau ca regulile şi învăţăturile Bisericii 
Ortodoxe să le pună în acord cu propriile lor dorinţe şi obiceiuri. De aceea, pe de o parte, ei se 
interesau destul de puţin de esenţa învăţăturii ortodoxe, adesea considerând învăţătura 
dogmatică a Bisericii ca fiind cu totul nereală, iar pe de altă parte, respectau cerinţele şi 
obiceiurile Bisericii Ortodoxe, dar doar în măsura în care aceasta nu le stingherea modul de 
viaţă mai mult european decât rusesc. De aici atitudinea neglijentă faţă de posturi, mersul la 
biserică doar pentru răgazuri scurte, şi acelea mai mult pentru satisfacerea unor sentimente 
estetice decât a celor religioase, şi o totală neînţelegere a religiei ca fundament principal al 
vieţii spirituale a omului. Mulţi, desigur, aveau o altă orientare lăuntrică, dar puţini au avut 
destulă putere de spirit şi pricepere ca să exprime acest lucru în viaţă. 

în sfera vieţii publice, această pătură trăia tot cu ideile Apusului. Nelăsând nici un loc 
în viaţa ei influenţei Bisericii, această categorie se străduia să reconstruiască întreaga viaţă a 
Rusiei, mai ales în sfera conducerii de stat, după modele occidentale. De aceea, în ultima 
vreme s-a dus o luptă deosebit de crâncenă cu puterea de stat; în plus, necesitatea reformelor 
liberale şi a unui sistem democratic în Rusia a devenit pentru ei un fel de nouă credinţă, pe 
care dacă n-o mărturiseai, însemna că eşti înapoiat. Folosindu-se, pentru lupta cu monarhia, de 
clevetirile la adresa familiei imperiale, larg răspândite în întreaga Rusie şi fiind, în acelaşi 
timp, stăpânită de setea conducerii, intelectualitatea a contribuit la prăbuşirea Rusiei imperiale 
şi a pregătit terenul pentru puterea comunistă. Apoi, neîmpăcându-se cu gândul pierderii atât 
de îndelung aşteptatei puteri, ea a declarat război comuniştilor, având ca motiv principal, la 
început, refuzul de a le ceda lor puterea. Apoi, bătălia împotriva puterii sovietice a cuprins 
cercuri largi ale populaţiei, atrăgând, mai ales, tineretul care, într-un elan arzător, dorea să 
refacă „o Rusie unică şi indivizibilă" cu preţul propriei vieţi. S-au făcut multe fapte de vitejie, 
care au întipărit în istorie eroismul armatei ruse iubitoare de Dumnezeu, însă poporul rus s-a 
dovedit încă nepregătit pentru eliberare, şi comuniştii au fost biruitori. 

Parţial, intelectualitatea a fost nimicită, parţial, a fugit peste graniţă, salvându-şi viaţa, 
între timp, comuniştii şi-au dat întreaga aramă pe faţă şi, în afară de intelectualitate, o mare 
mulţime de oameni din alte categorii a părăsit Rusia, pe de o parte salvându-şi viaţa, pe de altă 
parte nedorind să slujească ideologic comunismul. 

Ajunşi în străinătate, ruşii au avut de îndurat zguduiri sufleteşti şi mai puternice. In 
sufletul majorităţii s-a produs o ruptură semnificativă, manifestată prin întoarcerea, în masă, a 
intelectualităţii la Biserică. Multe biserici din străinătate sunt umplute mai ales de intelectuali. 
Intelectualitatea a început să se intereseze de problemele vieţii spirituale şi a început să 
participe activ la acţiunile Bisericii. S-au format o mulţime de cercuri şi societăţi cu obiective 
religios-educaţionale, ai căror membri studiază Sfânta Scriptură, operele Sfinţilor Părinţi şi, în 
general, viaţa duhovnicească şi problemele teologice. Mulţi dintre aceştia au intrat în rândul 
preoţimii. 

însă toate aceste fenomene îmbucurătoare au avut şi o faţă negativă. De departe, nu 
toţi cei care s-au întors la credinţă au primit-o în toată deplinătatea învăţăturii ortodoxe. 
Mintea orgolioasă nu s-a putut împăca cu faptul că, până acum, se aflase pe o cale greşită. Aşa 
că apărură tendinţe de a pune în acord învăţătura creştină cu părerile şi ideile dinainte ale 
proaspeţilor reveniţi la credinţă. De aici, apariţia unui şir de noi curente religios-filozofice, 
adesea total străine de învăţătura Bisericii. Dintre acestea, o deosebită răspândire a căpătat 
sofîanismul, bazat pe recunoaşterea valorii de sine stătătoare a omului şi exprimând 
psihologia intelectualităţii. 

Sofîanismul ca învăţătură este cunoscut unui cerc relativ restrâns de persoane, dar îl 
respectă în mod deschis foarte puţini, însă o parte importantă a intelectualităţii din emigraţie îi 
este înrudită spiritual, întrucât psihologia sofîanismului constă în cinstirea omului considerat 

nu ca rob smerit al lui Dumnezeu, ci ca fiind el însuşi un mic dumnezeu, care nu are nevoie să 
se supună orbeşte lui Dumnezeu. Sentimentul unui orgoliu subtil, legat de credinţa în 
posibilitatea omului de a trăi după propria înţelepciune, este foarte caracteristic multor oameni 
de cultură în sensul actual al cuvântului, care îşi aşază mai presus de toate propriile concluzii 
şi nu doresc să asculte întru totul de învăţătura Bisericii, având faţă de aceasta o atitudine 
tolerant-condescendentă. 

Din această pricină, Biserica din diaspora a fost zguduită de o serie de schisme care i- 
au dăunat până în ziua de astăzi şi care au atras după ele chiar şi o parte a ierarhiei. Acest 
sentiment al valorii personale se manifestă şi în treburile publice, unde oricine care a ieşit cât 
de cât din rând sau care doar crede că a ieşit în faţă îşi aşază propria părere mai presus de 
toate şi se străduieşte să ajungă conducător. Din acest motiv, societatea rusă s-a împărţit într-o 
sumedenie de partide şi grupări, vrăjmaşe neîmpăcate între ele şi care se străduiesc să-şi pună 
în practică numai propriile programe, care uneori reprezintă un sistem foarte elaborat, iar 
alteori un simplu apel de a urma o personalitate publică sau pe o alta. 

Sperând să salveze şi să renască Rusia prin punerea în practică a programelor lor, 
activiştii sociali trec cu vederea aproape întotdeauna că în evenimentele istorice, în afară de 
faptele omeneşti, se manifestă şi Degetul lui Dumnezeu. Poporul rus în întregime a săvârşit 
păcate imense, care au ajuns pricina nenorocirilor de acum: acestea sunt sperjurul şi regicidul. 
Conducătorii obşteşti şi militari au refuzat ascultarea şi fidelitatea faţă de Ţar, încă înainte ca 
el să abdice, obligându-1 pe suveran - care nu dorea vărsare de sânge în ţară - la acest gest, iar 
poporul a salutat pe faţă şi zgomotos cele întâmplate, nemanifestându-şi public dezacordul. 
Astfel, s-a încălcat jurământul făcut faţă de suveran şi de moştenitorii săi legali; în plus, peste 
capetele celor ce au comis aceste crime au căzut şi blestemele strămoşilor - ale Sinodului 
Local din 1613, care şi-a pecetluit hotărârile prin blestemul celor care le-ar încălca. 

De păcatul regicidului s-au făcut vinovaţi nu doar executanţii fizici ai crimei, ci 
întregul popor care a jubilat cu ocazia detronării ţarului şi care a îngăduit înjosirea lui - 
arestarea şi deportarea, lăsându-1 fără apărare în mâinile criminalilor, fapt care, prin el însuşi, 
îi pecetluia sfârşitul. In acest fel, nenorocirea venită peste Rusia este o urmare directă a 
acestor grele păcate şi renaşterea ei este posibilă numai după curăţarea de ele. Insă, până 
acum, nu a existat pocăinţă adevărată, n-au fost acuzate cu claritate crimele comise, iar mulţi 
participanţi activi la revoluţie continuă şi acum să susţină că nu s-a putut proceda altfel. 

Neexprimând o acuză directă a revoluţiei din februarie, a revoltei împotriva Unsului 
lui Dumnezeu, poporul rus continuă să se facă părtaş la păcat, mai ales când apără roadele 
revoluţiei, căci, după cuvintele Sfântului Apostol Pavel, sunt cu deosebire păcătoşi cei care 
deşi au cunoscut... că cei ce fac unele ca acestea sunt vrednici de moarte, nu numai că fac ei 
acestea, ci le şi încuviinţează celor care le fac (Romani 1, 32). 

Pedepsindu-1, Dumnezeu îi arată în acelaşi timp poporului rus calea spre mântuire, 
făcându-1 propovăduitor al Ortodoxiei în întreaga lume. Ruşii împrăştiaţi pretutindeni au 
vestit Ortodoxia în toate colţurile lumii, căci masa emigranţilor ruşi este, în mare măsură fără 
ştiinţa ei, propovăduitoare a dreptei credinţe. Oriunde în lume trăiesc ruşi, ei construiesc mici 
biserici ale emigranţilor sau chiar catedrale măreţe, iar adesea, în lipsa acestora, fac slujbe 
chiar şi în spaţii improvizate. 

Majoritatea emigranţilor ruşi nu au cunoştinţă de curentele religioase din rândul 
intelectualităţii şi se hrănesc cu rezervele spirituale acumulate în patrie. Mase largi de 
emigranţi merg la sfintele slujbe, unii participă activ la ele, cântând sau citind la strană sau 
dând ajutor în biserică. Pe lângă biserici s-au constituit comitete bisericeşti care poartă grijă 
de întreţinerea şi bunăstarea bisericilor, iar adesea se ocupă şi cu activităţi de binefacere. 

Privind mulţimea de credincioşi care umplu bisericile până la refuz în zilele de 
sărbătoare, s-ar putea crede că, într-adevăr, poporul rus s-a întors la Biserică şi se căieşte de 
păcatele lui. Insă, dacă vom compara numărul ruşilor care merg la biserică cu numărul celor 
care trăiesc într-o anumită localitate, vom vedea că merge regulat la biserică în jur de o 
zecime din populaţia rusă, în jur de tot atâţia vin la biserică cu ocazia marilor praznice, iar 

ceilalţi ori vin foarte rar, pentru motive excepţionale şi din când în când mai fac câte o 
rugăciune acasă, ori s-au îndepărtat cu totul de Biserică. Ultima categorie se află uneori 
conştient sub influenţă sectară sau a altor mişcări antireligioase, dar în majoritatea cazurilor 
oamenii pur şi simplu nu-şi pun probleme spirituale, se usucă şi se abrutizează sufleteşte şi nu 
rareori ajung până la cel mai autentic nihilism. 

în imensa lor majoritate, ruşii duc o viaţă grea, plină de grele suferinţe sufleteşti şi 
lipsuri materiale. Oricât de ospitaliere ar fi cu noi unele ţări, mai ales Iugoslavia soră, al cărei 
guvern şi popor fac tot posibilul ca să-şi arate iubirea faţă de Rusia şi să uşureze suferinţa 
surghiuniţilor ruşi, ruşii simt pretutindeni durerea despărţirii de patrie. Toată conjunctura din 
jurul lor le aminteşte că sunt venetici şi că trebuie să se acomodeze cu obiceiurile care adesea 
le sunt străine, hrănindu-se cu firimiturile care cad de la masa celor ce-i adăpostesc. Chiar şi 
în ţările unde suntem trataţi cu toată bunăvoinţa, la împărţirea locurilor de muncă se dă 
întâietate, în mod firesc, stăpânitorilor ţării, iar veneticii, în dificila situaţie actuală a 
majorităţii ţărilor, adesea nu pot primi un loc de muncă. Iar aceia dintre ei care trăiesc într-o 
relativă bunăstare, sunt nevoiţi totuşi să resimtă în permanenţă lipsa de drepturi şi absenţa 
organelor care să-i apere de injustiţii. Doar o relativ infimă parte a lor s-a contopit total cu 
societatea locală, dar această stare este adesea legată de o totală înstrăinare faţă de poporul 
natal şi de ţară. 

în această situaţie dificilă din toate punctele de vedere, ruşii din exil au dovedit 
răbdarea ieşită din comun, puterea de a îndura şi spiritul de sacrificiu. Ca şi cum ar fi uitat de 
condiţiile de viaţă prospere de odinioară, de meritele lor faţă de patrie şi faţă de ţările aliate cu 
ea în timpul marelui război 33 , ca şi cum ar fi uitat de studiile pe care le au şi de toate celelalte 
aspecte care le-ar fi putut trezi dorinţa dobândirii unui confort în viaţă, ruşii din exil s-au 
apucat de orice fel de muncă sau ocupaţie, numai ca să-şi asigure existenţa în străinătate. 
Foştii aristocraţi şi generali s-au făcut simpli muncitori, meseriaşi şi mici negustori, nescâr- 
bindu-se de nici un fel de muncă şi ţinând minte că nici o muncă nu e înjositoare, dacă nu este 
legată de fapte imorale. în această privinţă, intelectualitatea rusă a dat dovadă nu numai de 
capacitatea de a-şi păstra energia vitală în orice situaţie şi de a învinge tot ce stătea în calea 
existenţei şi dezvoltării ei, dar a scos la iveală şi înaltele calităţi sufleteşti pe care le avea: 
puterea de a se smeri şi de a răbda. Pe mulţi, şcoala de viaţă a surghiunului i-a renăscut 
moraliceşte şi i-a înălţat. 

Trebuie să le dăm cinstirea şi respectul cuvenite celor care îşi duc crucea surghiunului 
lor, împlinind munci neobişnuit de grele pentru ei, trăind în condiţii care înainte le-au fost 
total necunoscute şi la care nu se gândiseră, rămânând în acelaşi timp tari cu duhul, păstrându- 
şi nobleţea sufletească şi iubirea de patrie şi îndurând fără cârtire încercarea, în căinţă pentru 
greşelile din trecut. Mulţi dintre ei, bărbaţi şi femei, în necinstea lor de acum sunt cu adevărat 
mai slăviţi decât în vremurile slavei lor; şi bogăţia sufletească dobândită de ei este mai de preţ 
decât bogăţia materială lăsată în patrie, iar sufletele lor, asemenea aurului curăţat prin foc, s- 
au curăţat în focul suferinţelor şi ard acum ca nişte candele strălucitoare. 

Dar cu durere trebuie să observăm că nu asupra tuturor suferinţele au avut acest efect. 
Mulţi s-au dovedit a fi nu aur sau metal preţios, ci trestie şi paie care sunt nimicite de foc. 
Mulţi nu s-au curăţat şi au încărunţit în suferinţă dar, neîndurând încercările, s-au făcut mai răi 
decât erau înainte. 

Unii s-au învârtoşat cu inima şi nu au înţeles că, fiind pedepsiţi de Dumnezeu, trebuie 
să ne mângâiem şi să ţinem minte că nu există copii care să nu fi fost vreodată pedepsiţi; şi că 
Dumnezeu, mustrându-ne, ne cercetează ca pe fii şi pe fiice care trebuie îndreptaţi prin ocară. 
Unii ca aceştia, uitându-şi păcatele dinainte, în loc de pocăinţă, adaugă păcat peste păcat, 
susţinân că nu este folositor să fii drept, că Dumnezeu ori nu priveşte spre treburile omeneşti, 
întorcându-Şi faţa de la oameni, ori chiar că nu este Dumnezeu (Ps. 13, 1; 52, 1). Socotind, în 
pretinsa lor dreptate, că suferă ca nevinovaţi, aceştia sunt mai mândri cu inima decât fariseul 



33 Primul război mondial, dacă ţinem seama că document a fost alcătuit în 1938. 

lăudăros, iar adesea, prin nelegiuirile lor, îi întrec şi pe vameşi, în învârtoşarea lor împotriva 
lui Dumnezeu ei nu sunt cu nimic mai prejos decât prigonitorii credinţei din patria noastră şi, 
prin felul lor de a gândi, s-au înrudit pe deplin cu aceştia. De aceea, unii dintre duşmanii lor 
cei mai înfocaţi le-au devenit aici, în exil, prieteni, au devenit slujitorii lor ascunşi sau 
declaraţi şi se străduiesc să-şi ademenească fraţii. Iar alţii nu mai văd, în genere, nici un sens 
pentru a mai trăi şi se dedau viciilor în mod conştient ori, nemaigăsind bucurie în nimic, îşi 
sfârşesc viaţa prin sinucidere. 

Mai sunt şi alţii care nu şi-au pierdut credinţa în Dumnezeu şi conştiinţa propriei 
păcătoşenii. Dar voinţa le este cu desăvârşire zdrobită şi s-au făcut asemenea trestiei bătute de 
vânt. Pe dinafară sunt asemeni celor dinainte, despre care tocmai am vorbit, dar pe dinăuntru 
diferă de aceştia prin recunoaşterea mârşăviei purtării lor... Negăsind însă forţa să se lupte cu 
propriile slăbiciuni, ei se coboară tot mai jos, făcându-se robi băuturilor îmbătătoare sau 
dedându-se narcoticelor şi devin, astfel, incapabili de orice muncă. Cu durere putem vedea 
cum unii oameni, odată demni şi respectabili, se coboară aproape de nivelul necuvântătoarelor 
şi îşi pun întregul sens al existenţei în satisfacerea slăbiciunilor lor, având ca unică ocupaţie 
căutarea surselor pentru acest scop. Nemaifiind capabili de un câştig propriu, ei privesc 
adesea cu lăcomie la mâinile trecătorilor şi, primind câte ceva de pomană, se grăbesc imediat 
să-şi satisfacă patima. Numai credinţa, ascunsă în străfundul sufletului multor astfel de 
decăzuţi, împreună cu învinuirea de sine ne pot da speranţa că nu toţi dintre ei sunt pierduţi 
definitiv pentru veşnicie. 

Mai buni decât ei, pe dinafară, dar poate că mai răi pe dinăuntru sunt mulţi care trăiesc 
respectând toate regulile bunei cuviinţe şi decenţei, dar şi-au ars conştiinţa. Ocupând uneori 
poziţii foarte bine plătite, reuşind chiar să-şi câştige un loc în societatea în care trăiesc, 
aceştia, parcă împreună cu patria lor, şi-au pierdut legea morală lăuntrică. Plini de iubire de 
sine până în măduva oaselor, ei sunt gata să facă rău oricui ar sta în calea succeselor lor. Ei 
sunt surzi la suferinţele compatrioţilor lor, străduindu-se uneori să pară că n-ar avea cu ei 
nimic în comun. Fără ruşine, ei urzesc intrigi împotriva altora şi îi clevetesc ca să-i înde- 
părteze din calea lor şi fac asta unora la fel ca ei, unor surghiuniţi din patrie, ca unor oameni 
lipsiţi de apărare. 

Sunt unii care se străduiesc să pară total rupţi de fosta lor patrie, ca să câştige 
bunăvoinţa noilor concetăţeni. De obicei, aceşti oameni cu sufletul pustiit nu au înlăuntrul lor 
nici o barieră morală, motiv pentru care sunt capabili de orice fel de nelegiuiri, în urma cărora 
ar avea de câştigat avantaje dacă nu vor fi descoperiţi. 

De aceea, spre ruşinea noastră, aproape în toate ţările împrăştierii noastre se comit 
multe delicte şi crime de către oameni cu nume ruseşti, motiv pentru care lumea a început să- 
şi piardă încrederea în ruşi şi, din pricina unora ca aceştia, numele nostru este hulit între 
neamuri. 

Decăderea noastră morală îşi spune deosebit de limpede cuvântul în privinţa relaţiilor 
de familie. Acolo se petrec lucruri cărora nimeni nu le-ar fî dat crezare acum vreo douăzeci şi 
cinci de ani. Sfânta Taină a căsătoriei parcă a încetat să mai existe şi căsătoria s-a transformat 
într-o banală convenţie. O mulţime de soţi respectabili, care timp de decenii au trăit într-o 
căsnicie care părea fericită şi trainică, şi-au rupt lanţurile căsătoriei şi s-au legat cu altele noi. 
Unii au făcut aceasta fiind stăpâniţi de patimă, alţii, pentru avantajele oferite de noua 
căsătorie. Se caută orice fel de motive şi de temeiuri pentru desfacerea căsătoriilor şi, pe 
deasupra, se declară neadevărul chiar sub jurământ. 

Căsătoriile nou-înfîinţate, atât la oamenii în vârstă, cât şi la tineri, nu se remarcă prin 
nici o trăinicie. Au devenit un fenomen obişnuit cererile de desfacere a căsătoriei la câteva 
luni după întemeierea ei. Cea mai măruntă neînţelegere, cel mai mic dezacord au ajuns astăzi 
motiv pentru încetarea uniunii conjugale, pentru că s-a pierdut conştiinţa păcatului desfacerii 
căsătoriei. In schimb, desfrâul se pare că nu cunoaşte nici un fel de stavile, depăşind chiar şi 
regulile existente în lumea de azi. După desfacerea căsătoriei, se trece repede la o alta, la fel 
de şubredă ca şi prima, iar apoi, adesea, şi la o a treia. 

Neavând posibilitatea să-şi satisfacă toate poftele prin legarea de căsătorii şi trecând 
cu vederea orice legi, bisericeşti şi morale, mulţi merg şi mai departe, neconsiderând că ar fi 
nevoie să apeleze la Biserică pentru binecuvântarea legăturii lor. In ţările în care legile civile 
permit înregistrarea căsătoriilor fără a pretinde obligativitatea căsătoriei religioase, se trece tot 
mai adesea la traiul în comun fără cununie religioasă, ca şi la desfacerea legăturilor de familie 
prin divorţ civil, chiar dacă s-a făcut cununie în biserică. In acest timp se uită că păcatul faptei 
nu se micşorează din motiv că i s-a dat o denumire mai cuviincioasă şi că orice trai împreună 
nesfinţit prin cununie religioasă este curvie şi preacurvie. Mulţi trăiesc în mod deschis în 
legături nelegiuite, neîngrijindu-se deloc să-şi acopere în vreun fel văditul desfrâu. Unii se 
poartă aşa fiind robiţi de patimă, alţii, pentru interesul obţinut din concubinaj; înăbuşind în ei 
orice ruşine, ei nu se ruşinează să se afişeze oriunde în societate cu concubinii şi concubinele 
lor, pe care îndrăznesc, pe deasupra, să-i numească şi soţi. 

Deosebit de dureros este că în ultima vreme lumea a început să privească cu 
indiferenţă la aceste fenomene, neexprimându-şi nici un fel de reprobare, motiv pentru care 
ele se înmulţesc pe zi ce trece, întrucât nu mai există frâne care să le oprească. Fapta pentru 
care, după legile Bisericii, se cuvine oprirea de la sfânta împărtăşanie timp de şapte ani şi mai 
mult, iar după legile civile, limitarea drepturilor cetăţeneşti, iar societatea, până nu demult, o 
înfiera cu dispreţ, astăzi a devenit un fenomen obişnuit, chiar printre oamenii care vin regulat 
la biserică şi doresc să participe la treburile parohiale - ceea ce, după pravilele Bisericii, nu au 
dreptul, dacă duc o asemenea viaţă. 

Ce să mai vorbim despre cei care se supun mai puţin influenţei Bisericii! Cât de mult a 
decăzut moralitatea unei părţi a compatrioţilor noştri, care au ajuns să frecventeze regulat 
locurile în care femeile locuiesc în speluncile de desfrâu! Dedându-se unei vieţi mai rele decât 
a animalelor, ei îşi necinstesc numele de rus şi atrag mânia lui Dumnezeu asupra generaţiei 
actuale. 

Generaţia viitoare, copiii şi tineretul, cresc, urmărind aceste lecţii de imoralitate din 
partea adulţilor. Dar şi în afară de aceasta, generaţia actuală comite un mare păcat faţă de 
întreaga generaţie viitoare în totalitate, conferind prea puţină atenţie educaţiei ei. Dacă mai 
înainte, în patrie, o mare înrâurire asupra educaţiei copiilor o aveau moravurile cotidiene şi 
modul de viaţă al societăţii, astăzi, lipsind toate acestea, copiii ar putea fi crescuţi cum se 
cuvine doar printr-o atenţie sporită acordată educaţiei din partea părinţilor şi a vârstnicilor. In 
acelaşi timp, putem observa contrariul: se acordă o atenţie cu totul redusă educaţiei copiilor, 
nu numai din partea părinţilor, adesea ocupaţi cu căutarea mijloacelor de trai, dar şi din partea 
întregii societăţi ruse din străinătate, în genere. Chiar dacă în unele locuri s-au organizat şcoli 
în limba rusă - care însă nu întotdeauna îşi împlinesc menirea - în majoritatea lor copiii ruşi 
din diaspora studiază în şcoli străine, unde nu învaţă nici legea dreptslăvitoare a lui 
Dumnezeu, nici limba rusă. Ei cresc complet străini faţă de Rusia, necunoscându-i adevărata 
bogăţie. In unele localităţi există şcoli de duminică sau alte şcoli ruse, pentru dobândirea 
cunoştinţelor pe care copiii nu le pot primi în şcolile străine; există şi unele organizaţii care se 
ocupă, în parte, de aceasta. Dar suntem nevoiţi să recunoaştem cu tristeţe că părinţii se 
îngrijesc prea puţin să-şi trimită copiii la aceste şcoli, şi de aceasta se fac vinovaţi nu doar 
părinţii săraci, ci, încă mai mult, cei bogaţi. 

In anii care au trecut, în pofida condiţiilor anevoioase pentru ei, mulţi ruşi au reuşit 
totuşi să-şi agonisească sau să-şi creeze o situaţie apreciabilă. Sunt printre noi şi dintre cei 
care au putut scoate din Rusia sume de bani substanţiale sau au avut încă dinainte capital în 
străinătate şi l-au păstrat până azi. Cu toate că mulţi dintre aceştia îşi ajută cu mărinimie 
confraţii şi cauza generală a ruşilor [emigranţi], totuşi majoritatea se ocupă numai de 
problemele personale. Tratând cu indiferenţă necazurile compatrioţilor lor, pe care-i privesc 
de sus, ei sunt preocupaţi de sporirea propriilor avuţii, iar timpul liber şi-1 consumă în 
distracţii şi petreceri luxoase, nu rareori uimindu-i pe străini prin nechibzuinţa cu care-şi 
risipesc banii - străini care refuză să creadă că există şi ruşi nevoiaşi, de vreme ce sunt printre 
ei asemenea bogătaşi, şi se indignează apoi când vin la ei ruşi să le ceară ajutor. într-adevăr, 

dacă ar exista mai multă conştiinţă naţională şi înţelegere a datoriei faţă de patrie, s-ar mai 
putea face încă multe lucruri bune în diaspora. 

Astăzi avem doar o parte cu totul neînsemnată din ceea ce am fi putut avea, dar chiar 
şi acele puţine organizaţii de binefacere şi educaţionale pe care le avem sunt susţinute mai 
mult prin donaţiile străinilor, decât prin ale noastre. De aceea, majoritatea instituţiilor noastre 
nu deţin destule mijloace, iar ruşii avuţi, în loc să le vină în ajutor, preferă să se folosească de 
instituţiile străine analoage, investindu-şi capitalul în acestea, iar de instituţiile ruseşti se 
folosesc cei mai puţin înstăriţi. Este o ruşine pentru noi că ruşii înstăriţi îşi dau adesea copiii 
la studii în şcoli străine, care, oricât de bine ar fi situate, nu le pot oferi nimic copiilor pentru o 
înţelegere creştin-ortodoxă a lumii şi pentru cunoaşterea patriei lor. Ei [ruşii înstăriţi] nu oferă 
nici un fel de ajutor şcolilor ruse şi nici nu se îngrijesc să le completeze copiilor lor golurile în 
privinţa educaţiei naţionale, având totuşi posibilităţi materiale să o facă. Mulţi părinţi sunt cu 
totul indiferenţi faţă de viitoarea concepţie despre lume şi viaţă a copiilor lor, şi unii din 
sărăcie, pentru a profita de burse, iar alţii, cu toate că au fonduri considerabile, îşi dau copiii la 
instituţii de învăţământ al căror scop declarat este formarea copiilor într-un duh potrivnic 
Ortodoxiei. Diferite colegii unde se desfăşoară o anumită educaţie religioasă, dar diferită de 
cea ortodoxă, sunt pline de copii ruşi, înscrişi acolo ori de părinţi bogaţi, care văd în educaţie 
doar partea de suprafaţă, ori de părinţi săraci, ademeniţi de educaţia gratuită a copiilor lor şi 
care pentru aceasta îşi oferă copiii instituţiei, pentru a fi formaţi după dorinţa acesteia. 

Suntem nevoiţi să prevedem că, în viitor, din diaspora [rusă] se vor ridica mulţi 
lucrători conştienţi împotriva Rusiei pravoslavnice, care se vor strădui să o catolicizeze sau să 
semene în ea diferite secte, sau dintre cei care, rămânând ruşi şi ortodocşi pe dinafară, vor 
activa în ascuns împotriva Rusiei. Mulţi dintre cei care astăzi învaţă în şcoli străine, mai ales 
în cele din cadrul mănăstirilor [heterodoxe] - dar desigur că, în nici un caz, toţi - vor deveni 
trădători ai credinţei şi ai patriei lor. Vinovaţi de aceasta nu vor fi numai ei, ci şi mai vinovaţi 
vor fi părinţii lor, care nu i-au păzit de acest drum şi care n-au semănat în sufletele lor un 
devotament statornic faţă de Ortodoxie. 

Străduindu-se să-şi asigure doar material copiii în viaţa aceasta şi, de aceea, alegându- 
le şcoli care, după părerea lor, le-ar putea asigura un viitor mai bun, aceşti părinţi nu sunt 
atenţi la sufletele copiilor lor şi se fac vinovaţi de viitoarea lor cădere şi trădare a credinţei şi a 
patriei. Aceşti părinţi sunt criminali pentru Rusia, criminali mai mari decât copiii lor, care 
adesea la o vârstă încă inconştientă sunt ademeniţi la o altă credinţă, iar apoi sunt educaţi într- 
un duh de ură faţă de Ortodoxie. La fel de criminali, pe deasupra vrednici de cel mai adânc 
dispreţ, sunt cei care se leapădă singuri de credinţa dreptslăvitoare, ca să-şi asigure o situaţie 
mai avantajoasă sau un loc de muncă bine plătit. Păcatul lor este păcatul trădătorului Iuda, iar 
situaţia sau avantajele câştigate prin lepădarea credinţei sunt argintii lui Iuda. Să nu susţină 
unii ca aceştia că au procedat aşa din convingerea că Ortodoxia nu este adevărul şi că se vor 
strădui să slujească Rusiei, în noua lor credinţă. Rusia s-a întemeiat şi s-a preamărit prin 
Ortodoxie şi numai Ortodoxia o va mântui. Asemeni celor ce au trădat-o în vremurile de 
restrişte din anul 1612, noii trădători nu trebuie să fie admişi la zidirea noii Rusii şi chiar nu 
trebuie lăsaţi să intre în hotarele ei. Şi, în general, ce poate oferi străinătatea viitorului, în 
condiţiile descompunerii care domneşte în ea? Nu va deveni ea oare un nou focar de infecţie 
când ne vom întoarce în patrie? 

Starea ruşilor aflaţi în străinătate ar fi fost disperată din punct de vedere moral dacă, 
alături de tristele fenomene arătate, nu am vedea şi fenomenul unei mari înălţări spirituale şi 
al unui deosebit spirit de sacrificiu. 

în pofida condiţiilor de viaţă grele, sub toate aspectele, ale surghiuniţilor ruşi, ei 
găsesc surse pentru construirea şi împodobirea bisericilor, pentru întreţinerea clerului şi, de 
asemeni, pentru acoperirea parţială a lipsurilor celor nevoiaşi. Alături de cei ce şi-au 
învârtoşat inimile şi care nu contribuie cu nimic la cauza generală, există oameni care rezervă 
acestor necesităţi o parte considerabilă a venitului lor. Au mai rămas printre noi oameni care 
jertfesc bucuroşi pentru Biserică - unii, sume importante din averea lor cu greu agonisită, alţii, 

oboluri mărunte, dar care reprezintă aproape întregul lor venit, asemeni obolului sărmanei 
văduve. Jertfelnicia se manifestă nu numai în daruri materiale, ci şi printr-o muncă neobosită 
în folosul Bisericii şi al aproapelui - lucrare căreia i s-au consacrat mulţi, care trudesc cu 
râvnă în diverse organizaţii bisericeşti şi de binefacere, sau pe cont propriu, îngreunaţi şi fără 
asta de o mulţime de treburi de serviciu sau legate de căutarea celor necesare traiului, ei îşi 
dăruiesc acestei lucrări timpul lor liber, energia şi puterile, renunţând din dragoste la odihna 
necesară şi dovedind, în aceste condiţii, chibzuinţă caracteristică, în cazul bărbaţilor, şi 
dragostea proprie inimii lor, în cazul femeilor. 

Grijile ruşilor din străinătate îmbrăţişează nu numai nevoile diasporei ruse. Există şi 
viteji luptători pentru patrie, care îi pregătesc eliberarea, unii dintre ei trecându-i, pentru 
aceasta, hotarele şi îndreptându-se aproape la moarte sigură. Dragostea de patrie i-a mişcat pe 
unii să săvârşească şi în străinătate fapte pentru care au trebuit să sufere grele încercări, dar pe 
care istoria le va consemna ca acte de eroism. 

Multă râvnă şi destoinicie a fost dovedită în lupta pentru dreptatea Bisericii. Un 
fenomen deosebit de îmbucurător îl prezintă o parte a tineretului, devotată fierbinte Bisericii 
şi patriei - niciodată văzută, dar iubită cu toată fiinţa lor. 

Aceste exemple şi altele asemenea, alături de vocea necurmată a conştiinţei, ne dau 
speranţa că se vor mai găsi încă acei zece drepţi pentru care Domnul a fost gata să cruţe 
Sodoma şi Gomora; ele arată calea diasporei ruse. 

Ruşilor din exil le este dat să lumineze întreaga lume cu lumina Ortodoxiei, pentru ca 
şi celelalte popoare, văzându-le faptele bune, să-1 proslăvească pe Tatăl nostru Care este în 
ceruri, şi prin aceasta să-şi afle mântuirea. Neîmplinindu-şi misiunea şi chiar înjosind 
Ortodoxia prin viaţa pe care o duce, diaspora noastră are în faţă două căi: ori să se întoarcă pe 
calea pocăinţei şi, implorând iertare de la Dumnezeu şi renăscând cu duhul, să devină în stare 
să ajute la renaşterea suferindei noastre patrii, ori să fie definitiv respinsă de Dumnezeu şi să 
rămână în exil, prigonită de toţi, până când nu va decădea treptat şi nu va dispărea de pe faţa 
pământului. 



Scrisoare către generalul Raier, referitoare la atitudinea faţă de conducătorii 

Mişcării Albe 

întrebaţi despre posibilitatea de pomenire a conducătorilor Armatelor albe din 
Războiul Civil şi, de asemeni, puneţi problema articolelor din presă care îi ponegresc. 

Desigur că nu numai că avem voie să ne rugăm pentru ei, ci chiar suntem datori, atât 
în rugăciunile de acasă, cât şi în biserică. Ei au fost ortodocşi şi au rămas astfel până la 
sfârşitul vieţii; toţi au păcate, iar pentru cei care au păcătuit mai mult trebuie să ne şi rugăm 
mai mult. De asemeni, nu pot fi aprobate în nici un fel articolele din presă îndreptate 
împotriva lor. Ei le sunt dragi multor camarazi de arme şi le sunt dragi pentru calităţile lor. 
Astfel de articole lezează sentimentele multor oameni şi îi jignesc, creând o discordie 
dăunătoare între ruşi. 

Noi însă trebuie să avem clare în minte nu numai aspectele lăudabile ale activităţii lor, 
ci şi pe cele negative, ca să cunoaştem cauzele nenorocirilor noastre şi ca să nu facem şi noi 
ca ei; iar dacă şi noi suntem vinovaţi în vreun fel, să încercăm sincer să îndreptăm ce se mai 
poate. Dar sub nici o formă nu avem voie să îndreptăţim răul şi cu atât mai puţin să-1 
înnobilăm. Vai de cei ce zic răului bine şi binelui rău. . . care socotesc amarul dulce şi dulcele 
amar! (îs. 5, 20). 

Scrieţi că mulţi îl socotesc vinovat pe suveran de nereuşitele noastre şi, de aceea, 
consideră că au dreptul să-şi încalce jurământul. Jurământul este o sfântă făgăduinţă făcută în 
faţa Crucii şi a Evangheliei şi încălcarea lui se numeşte sperjur. Şi chiar dacă, într-adevăr, 
împlinirea jurământului ar putea avea urmări cu totul nefaste sau ar fi evident imorală, chiar şi 
atunci cel ce 1-a încălcat nu se poate socoti pe deplin nevinovat şi ar trebui să ceară dezlegare 

de jurământ de la Biserică. Iar dacă şi cel ce 1-a încălcat din motive bine întemeiate, este totuşi 
parţial vinovat şi trebuie să se curate de acest păcat, cu cât mai vinovaţi sunt cei ce s-au dedat 
clevetirii şi minciunii! Căci Comisia de anchetă, numită de Guvernul Provizoriu, nu a găsit 
dovezi pentru învinuirile aduse familiei imperiale şi a fost nevoită să recunoască aceasta. „Cui 
i s-a dat mai mult, de la acela se va şi cere mai mult" şi, de aceea, cu cât este mai înalt locul 
de răspundere ocupat de cineva, cu atât este mai vinovat de neîmplinirea datoriei sale. 

Dacă mai-marii armatei şi funcţionarii publici, în loc să-1 implore „în genunchi" pe 
suveran să abdice, şi-ar fi împlinit datoria cuvenită potrivit jurământului, revolta declanşată 
artificial la Petrograd ar fi fost înăbuşită, iar Rusia, salvată. Nu demult, Franţa s-a aflat într-o 
situaţie dificilă. Pentru mulţi francezi, declaraţia lui De Gaulle referitoare la autodeterminarea 
algerienilor, mai ales pentru cei născuţi şi crescuţi în Alger, a sunat ca o trădare şi s-a iscat o 
revoltă care cerea ca „trădătorul" să fie dat jos şi pedepsit. Dar majoritatea persoanelor cu 
funcţii de răspundere au rămas credincioase datoriei lor şi Franţa, care se îndrepta spre neant, 
a fost salvată. La fel s-ar fi întâmplat şi la noi dacă conducătorii armatei şi ai societăţii ar fi 
rămas fideli jurământului făcut şi datoriei. 

S-a săvârşit un groaznic păcat în faţa lui Dumnezeu şi o mare crimă de stat. In ce 
măsură şi-a îndreptat fiecare păcatul, aceasta numai Dumnezeu o ştie. Dar aproape nimeni nu 
a manifestat o pocăinţă declarată. Chemarea la luptă pentru Rusia, după căderea Guvernului 
Provizoriu şi pierderea puterii aproape câştigate, cu toate că multora le-a stârnit sentimente de 
recunoştinţă şi a dus la o mişcare corespunzătoare, nu a fost totuşi o expresie a pocăinţei din 
partea principalilor vinovaţi, care continuau să se considere eroi şi salvatori ai Rusiei. 

In acelaşi timp, în memoriile sale, Troţki recunoaşte că Sovietele se temeau cel mai 
tare ca nu cumva să fie proclamat Ţarul, căci atunci căderea puterii sovietice ar fi fost 
inevitabilă, însă aceasta nu s-a întâmplat, „conducătorii" temându-se de acelaşi lucru. Ei i-au 
însufleţit pe mulţi la luptă, dar chemarea lor întârziată şi vitejia lor n-au salvat Rusia. Unii 
dintre ei şi-au pus viaţa şi şi-au vărsat sângele pentru lupta aceea, dar cu mult mai mult este 
sângele nevinovat care continuă să se verse în întreaga Rusie şi care strigă la cer. 

De aceea, atitudinea faţă de ei, ca şi faţă de toţi activiştii de stat ai Rusiei trebuie să fie 
cea exprimată de Puşkin, prin vorbele cronicarului: „Pentru slava lor, pentru faptele bune, 
lăudaţi-i, iar pentru păcate, pentru faptele întunecate, cu smerenie rugaţi-vă Mântuitorului..."; 
adică nici să nu încercăm să-i îndreptăţim în vreun fel, dar nici să nu-i acuzăm în gura mare, 
căci ceea ce s-a întâmplat este spre ruşinea noastră a tuturor, este ruşinea şi nenorocirea 
Rusiei. 

3 martie 1960 

II. CICLUL PRAZNICAL 



înţelepciunea şi-a făcut sieşi casă 
Cuvânt la Naşterea Preasfintei Născătoare de Dumnezeu 

Cât s-au mărit lucrurile Tale, Doamne, toate cu înţelepciune le-ai făcut! (Ps. 103, 25) 
exclama încă în vechime Psalmistul. Ce este, aşadar, acea înţelepciune (sau, pe greceşte, 
sophia), prin care s-au făcut toate? 

In alt psalm se spune: Cu cuvântul Domnului cerurile s-au întărit şi cu duhul gurii Lui 
toată puterea lor (Ps. 32, 6). Iar Sfântul Evanghelist Ioan Teologul glăsuieşte: La început era 
Cuvântul şi Cuvântul era la Dumnezeu şi Dumnezeu era Cuvântul. Acesta era întru început la 
Dumnezeu. Toate prin El s-au făcut; şi fără El nimic nu s-a făcut din ce s-a făcut (In. 1, 1-3). 

înţelepciunea lui Dumnezeu sau Cuvântul lui Dumnezeu, prin care toate s-au făcut de 
Dumnezeu nu este doar un concept abstract al unei însuşiri a lui Dumnezeu. Acelaşi 
evanghelist glăsuieşte mai departe: Şi Cuvântul S-a făcut trup şi S-a sălăşluit între noi şi am 
văzut slava Lui, slavă ca a Unuia-Născut din Tatăl (In. 1, 14). Aşadar, Cuvântul prin Care 
toate s-au făcut este Unul-Născut, Fiul lui Dumnezeu, a doua Persoană a Sfintei Treimi. El se 
mai numeşte şi „înţelepciunea lui Dumnezeu", aşa cum spune în epistola sa Sfântul Apostol 
Pavel: Fiindcă şi iudeii cer semne, iar elinii caută înţelepciune, însă noi propovăduim pe 
Hristos cel răstignit... puterea lui Dumnezeu şi înţelepciunea lui Dumnezeu (I Cor. 1, 22-24). 

Fiul lui Dumnezeu Se numeşte Cuvântul şi înţelepciunea lui Dumnezeu pentru că 
Dumnezeu-Tatăl pe toate le săvârşeşte prin Fiul Său. In acest fel, prin Fiul lui Dumnezeu, 
Tatăl ni Se vesteşte prin faptele Sale şi prin El [Fiul] s-a arătat în diversitatea ei înţelepciunea 
lui Dumnezeu. 

înţelepciunea lui Dumnezeu s-a manifestat prima oară la crearea lumii văzute şi 
nevăzute. Noi vedem acum lumea ajunsă la starea păcătoasă, după ce şi-a pierdut bunătatea 
dintru început, dar lumea este minunată, chiar şi stricată de păcat şi răsfrânge în ea înalta 
înţelepciune a Creatorului. Dacă vom privi cerul, vom vedea mişcările armonioase ale 
luminătorilor cereşti, totul se mişcă după legi veşnice, date naturii de Ziditor, la facerea ei. 
Dacă vom privi în jurul nostru, în fiecare plantă, în fiecare animal, chiar şi în oricare pietricică 
vom vedea înţelepciunea Celui ce le-a zidit! 

Fiecare vietate, până la cele mai mici insecte, este înzestrată cu toate însuşirile 
necesare pentru supravieţuirea, apărarea şi dezvolarea vieţii sale şi pentru înmulţirea speciei. 
Fiecare corp însufleţit şi neînsufleţit din natură este compus din particule minuscule, 
distribuite armonios, care alcătuiesc o zidire minunată, o ţesătură graţioasă a Marelui Artist şi 
Ziditor. Să ne uităm în noi înşine, ce combinaţie minunată şi înţeleaptă a nevăzutului cu 
văzutul alcătuim! Prin trupul nostru aparţinând lumii zidite, noi alcătuim cea mai meşteşugită 
zidire, în care fiecare celulă îşi are menirea ei. 

Cu cât ştiinţa pătrunde mai adânc în tainele naturii, cu atât devine mai evident că 
natura este zidirea unei preamăreţe înţelepciuni şi cu atât mai sus se înalţă ochiul minţii 
noastre, în cunoaşterea Creatorului său. 

Despre înalta înţelepciune a lui Dumnezeu mărturiseşte cu deosebire duhul nostru cel 
după asemănarea lui Dumnezeu 34 , care-1 înalţă pe om deasupra pământului şi a mării vieţii 
acesteia şi ne dă putinţa să ne împărtăşim chiar şi în viaţa aceasta de puterile înaltului. 



34 Asemenea lui Dumnezeu, în textul rusesc: Bogopodobnăi. 

Toate acestea le avem chiar şi acum, în starea noastră păcătoasă, a omului căzut, 
supusă stricăciunii naturii. Cum a fost, dar, frumuseţea şi bunătatea lumii la zidirea ei! 
încântat de propria frumuseţe, primul dintre îngeri, Luceafărul de dimineaţă, s-a mândrit şi, 
dorind să se facă deopotrivă cu Cel Preaînalt, a căzut de la Dumnezeu. Alungat din cer, el 1-a 
pizmuit pe omul creat şi 1-a ademenit să încalce porunca lui Dumnezeu. 

Păcătuind Adam, cel întâi zidit, o dată cu el întreaga omenire s-a lipsit de slava şi de 
cinstea ei cea dintru început. Mintea omului s-a întunecat, voinţa i-a slăbit, simţurile i s-au 
întinat. Omul s-a lipsit de comuniunea harică cu Dumnezeu, Izvorul vieţii, şi a devenit 
muritor. 

Pierzând omul cununa zidirii, s-a produs o schimbare în întreaga lume, căci urmările 
păcatului s-au simţit peste tot. întreaga lume a devenit stricăcioasă şi păcătoasă. Natura, 
începând cu animalele, a început să-i facă rău omului, iar omul, înlăuntrul său, era chinuit de 
despărţirea de Dumnezeu. 

Insă Preaînţeleptul Dumnezeu, încă înainte de zidirea lumii, nu numai că a prevăzut 
căderea omului pe care urma să-1 zidească, dar a şi hotărât dinainte cum să-1 îndrepteze. 
înainte ca lumea să fie zidită. In Sfatul Sfintei Treimi a fost dinainte rânduit că a doua 
Persoană a Sfintei Treimi, Fiul lui Dumnezeu, va deveni om şi va lua asupra Lui păcatele 
lumii, îndreptând greşeala lui Adam. 

Nimănui nu i-a fost dezvăluit leacul pregătit pentru boala omenească; hotărârea 
Sfatului Sfintei Treimi a rămas o taină pentru întreaga lume zidită. Trebuia pregătit pe pământ 
un adăpost vrednic să-1 primească pe Fiul lui Dumnezeu, Cel ce urma să Se întrupeze. în 
neamul omenesc stricat de păcat trebuia găsit un vas nepângărit, în care să Se coboare 
Cuvântul lui Dumnezeu, Cel Care pe toate le-a zidit şi, cu trupul primit, să Se sălăşluiască 
printre oameni, El însuşi devenind om. De multe veacuri a fost nevoie ca să se pregătească 
împlinirea preaînţeleptei chivernisiri a lui Dumnezeu. Şi a apărut o Fecioară Curată, vrednică 
a deveni Maica după trup a Aceluia prin Care s-au făcut cerul şi pământul şi prin Care urmau 
să se împlinească cele dinainte hotărâte de Preaînţeleapta Treime, pentru mântuirea lumii. 

Când a venit plinirea vremii (Gal. 4, 4) şi a venit sorocul ca să Se întrupeze Fiul lui 
Dumnezeu pe pământ, taina minunatului Sfat al Sfintei Treimi a fost dezvăluită de Dumnezeu 
Arhanghelului Gavriil, care a fost trimis în Nazaret să-i binevestească Preacuratei Fecioare 
Măria despre naşterea Mântuitorului lumii, ce avea să se petreacă de la ea. 

„Sfatul cel mai dinainte de veci descoperindu-1 Pruncei, Gavriil se înfăţişă" 
Preacuratei, vestindu-i: Bucură-te, ceea ce eşti plină de har, Domnul este cu tine. 
Binecuvântată eşti tu între femei. Vei naşte Fiu şi vei chema numele lui Iisus. Acesta va fi 
mare şi Fiul Celui Preaînalt se va chema (Le. 1, 28-32). S-a tulburat smerita copilă auzind 
această prevestire. De la vârsta de trei ani ea se afla la templu, fiind dată de părinţi şi 
petrecând necontenit în rugăciune, a fost crescută în Sfânta Sfintelor, unde a auzit glasurile 
locuitorilor cereşti, dar cu toate acestea n-ar fi putut gândi să devină Maica 
Răscumpărătorului, dând în acelaşi timp şi făgăduinţa de a rămâne Fecioară. 

„Duhul Sfânt Se va pogorî peste tine şi puterea Celui Preaînalt te va umbri; pentru 
aceea şi Sfântul care Se va naşte din tine, Fiul lui Dumnezeu se va chema " - rosti îngerul, 
răspunzându-i la întrebarea: „Cum va fi aceasta, de vreme ce eu nu ştiu de bărbat? ". „Iată 
roaba Domnului. Fie mie după cuvântul tău!" - răspunse Măria cu smerenie şi cu supunere 
faţă de voia lui Dumnezeu (Le. 1, 35-38). Atunci Cuvântul lui Dumnezeu, Fiul Cel Unul- 
Născut al lui Dumnezeu Se sălăşlui în Măria. Cel pe Care cerul şi cerurile cerurilor nu-L încap 
(III Regi 8, 27; II Paralipomena 6, 18), Căruia Cerul îi este scaun şi pământul aşternut 
picioarelor (Isaia 66, Fapt. 7, 49), Şi-a ales ca sălaş o Fecioară, din pântecele (vintrele) ei 
făcându-Şi Prestol şi pântecele ei mai mult decât cerurile lărgindu-1. „Mai întinsă decât 
cerurile" s-a făcut Fecioara Măria. 

Peste nouă luni ea a născut un Fiu, pe Dumnezeu arătat în trup. „Taina cea ascunsă din 
veac şi de îngeri neştiută, prin Născătoarea de Dumnezeu, Dumnezeu Se arătă pe pământ, în 
unire neamestecată întrupat." 

Insă Fecioria Măria şi întruparea, prin ea, a Fiului lui Dumnezeu au rămas o taină 
pentru diavol, până când Domnul nu a împlinit lucrarea mântuirii noastre. „Primind de 
bunăvoie pentru noi crucea asupra Sa", suferind moarte şi înviind din morţi, Domnul Iisus 
Hristos a dăruit viaţă neamului omenesc şi i-a deschis raiul care fusese pecetluit [pentru el]. 

Intrupându-se din Fecioara Născătoare de Dumnezeu, ,Adam s-a chemat, Eva s-a 
slobozit, blestemul s-a sfârşit, moartea s-a omorât şi noi am înviat". 

împreună cu omul, întreaga lume este izbăvită de stricăciune, pregătindu-se de acum 
pentru ziua când lumea va fi curăţată prin foc, când toată făptura va fi slobozită de robia 
stricăciunii, când cerul cel nou şi pământul cel nou vor dezvălui zidirea lui Dumnezeu în toată 
frumuseţea şi bunătatea ei. 

Astfel, este sfărâmată uneltirea răutăţii diavoleşti şi Ziditorul lumii, cu înalta Sa 
înţelepciune, le îndreaptă pe toate după voia Sa pentru binele întregii făpturi. Aşa cum 
Dumnezeu a creat la început lumea prin Cuvântul Său, adică prin Fiul Său, la fel prin Fiul lui 
Dumnezeu lumea este renăscută după căderea în păcat. Prin Cel prin care s-a arătat 
înţelepciunea lui Dumnezeu în zidire, tot prin Acela s-a descoperit înţelepciunea lui 
Dumnezeu şi în restaurarea lumii distruse de păcat şi în întoarcerea bunăvoirii lui Dumnezeu 
asupra lumii. 

De aceea, Fiul lui Dumnezeu este numit înţelepciunea lui Dumnezeu sau, în greceşte, 
Sophia, pentru că prin El noi L-am cunoscut şi îl cunoaştem pe Preaînţeleptul Dumnezeu. 
Iisus Hristos pentru noi S-a făcut înţelepciune de la Dumnezeu şi dreptate şi sfinţire şi 
răscumpărare (I Cor. 1, 30). 

Preacurata Fecioară, prin care S-a întrupat Hristos, Fiul lui Dumnezeu, Ziditorul şi 
Mântuitorul nostru, ca să ne dăruiască viaţa veşnică, a fost scara pe care Dumnezeu S-a 
coborât pe pământ şi a devenit pentru noi puntea pe care urcăm la cer. 

Cu mult înainte de întruparea lui Hristos au prevestit despre ea proorocii, cei care 
profeţeau venirea lui Mesia. Profetul Iezechiel o vede ca pe o poartă închisă la răsărit, prin 
care trece Domnul şi care rămâne închisă, ceea ce înseamnă că până la naştere, în timpul 
naşterii şi după naştere, Măria a rămas Fecioară. Profetul Daniel, tâlcuind misteriosul vis al lui 
Nabucodonosor, o preînchipuie ca pe un munte feciorelnic din care o piatră se desprinde de la 
sine, fără ajutorul vreunei mâini omeneşti, şi umple pământul, ceea ce iarăşi înseamnă 
naşterea fără de sămânţă şi neprihănită a lui Hristos din Fecioară. Iată, Fecioara va lua în 
pântece şi va naşte fiu şi vor chema numele lui Emanuel, care se tălcuieste: Cu noi este 
Dumnezeu (Isaia 7, 14; Matei 1, 23). 

Strămoşul Iacov a văzut în vechime în vis o scară sprijinită pe pământ, al cărei vârf 
ajungea la ceruri şi care o pre-închipuia pe cea prin care S-a pogorât pe pământ Fiul lui 
Dumnezeu. Regele David, Psalmistul, o cântă ca pe o Regină aşezată de-a dreapta Regelui, 
îmbrăcată în veşminte de aur şi împodobită, a cărei întreagă slavă se află înlăuntrul ei. Iar 
înţeleptul Solomon vorbeşte despre ea în Cartea Pildelor ca despre Casa înţelepciunii: 
înţelepciunea şi-a zidit casă rezemată pe şapte stâlpi (Pilde 9, 1). Iar casa în care S-a sălăşluit 
Preaveşnica înţelepciune la întrupare este tocmai Preacurata Fecioară Măria. Stâlpii acestei 
case sunt virtuţile ei. La popoarele orientale din vechime, cifra şapte simboliza desăvârşirea, 
şi cei şapte stâlpi ai casei închipuie desăvârşirea în bine a Maicii Domnului. De aceea, în 
icoane este reprezentată înţelepciunea lui Dumnezeu - Fiul lui Dumnezeu pe tron, ca şi cum 
S-ar afla într-o clădire aşezată pe şapte stâlpi, care o închipuie pe Preacurata Sa Maică. 
Deasupra sunt şapte arhangheli, de amândouă părţile stau şapte prooroci cu suluri de hârtie 
acoperite cu profeţii despre Maica Domnului, iar dedesubt sunt numele celor şapte virtuţi. 
Cifra şapte repetată de multe ori închipuie desăvârşirea duhovnicească a Preasfintei Fecioare. 

Astăzi, când cântăm „Naşterea ta, Născătoare de Dumnezeu Fecioară, a vestit bucurie 
întregii făpturi", se chiverniseşte Casă pământeană pentru înţelepciunea Cea veşnică, se 
pregăteşte lăcaş pentru Fiul lui Dumnezeu, Cel ce vine din ceruri pentru mântuirea neamului 
omenesc. 

„Pe Hristos din ceruri întâmpinaţi-1." Pentru întâmpinarea Lui se zideşte o Cămară 
însufleţită, o Biserică sfinţită, în care Se va sălăşlui Cuvântul lui Dumnezeu Cel dinainte de 
veci, coborât pe pământ, pentru ca de aici să înceapă rezidirea lumii, ca să unească din nou 
cerul cu pământul. 

Să ne bucurăm, aşadar, şi să ne veselim de Naşterea Alesei de Dumnezeu Prunce 
Măria, să o lăudăm pe cea mai cinstită decât oştirile cereşti, Preacurata Fecioară Născătoare 
de Dumnezeu, Casa înţelepciunii dumnezeieşti, să dăm cinstirea cuvenită drepţilor ei părinţi şi 
împăratului veacurilor, Celui Nestricăcios, Nevăzutului, Singurul Dumnezeu Preaînţelept, 
prin Iisus Hristos, Căruia I se cuvine cinstea şi slava în vecii vecilor (I Tim. 1, 17). Amin. 

Cindao, 1948 



Epistolă la Naşterea Domnului 

„In peşteră Te-ai sălăşluit, Hristoase 
Dumnezeule, ieslea Te-a primit, 
păstorii şi magii Ţi s-au închinat" 
(Stihiră la stihoavnă) 

Văzând neamul omenesc pierind din pricina păcatelor, Fiul lui Dumnezeu Se pogoară 
pe pământ. Iar când a venit plinirea vremii, Dumnezeu a trimis pe Fiul Său, Unul-Născut ... 
Cape cei de sub Lege să-i răscumpere" (Gal. 4, 4-5). Pentru noi, oamenii, şi pentru a noastră 
mântuire S-a coborât El din ceruri pe pământ. Fiul lui Dumnezeu va primi firea omenească, 
pentru ca pe om să-1 unească din nou cu Dumnezeu. El a coborât pe pământ când omenirea 
ajunsese la cea mai josnică decădere morală, când oamenii se chinuiau nevăzând nici o ieşire. 

Iudeii îl aşteptau pe făgăduitul Mesia. Şi păgânii aşteptau ceva extraordinar, care 
trebuia să preschimbe totul. „Sau Dumnezeu va veni pe pământ, sau lumea va pieri" - a spus 
celebrul filozof roman al acelor vremuri, Seneca. 

După proorociri, iudeii puteau vedea limpede că venise vremea împlinirii [făgăduinţei] 
lor. Se sfârşeau cele şaptezeci de săptămâni [de ani] de la refacerea Ierusalimului, când - aşa 
cum i-a vestit Arhanghelul Gavriil profetului Daniel - va veni vremea sosirii Unsului lui 
Dumnezeu şi a sfârşirii Vechiului Legământ (vezi Daniel cap. 9). Dar, în pofida suferinţei 
duhovniceşti de obşte şi a aşteptării neobişnuitului prunc, prin a cărui naştere urma să înceapă 
„veacul de aur" pe pământ, mult-aşteptatul Prunc a fost recunoscut şi salutat de puţini atunci 
când s-a născut. 

Mai mult, nici loc nu s-a găsit pentru El în casele oamenilor. Măria a născut pe Fiul 
său, Cel Unul-Născut şi L-a înfăşat şi L-a culcat în iesle, căci nu mai era loc de găzduire 
pentru ei (Le. 2, 7). Şi când păstorii, auzind cântările îngereşti, veniră să-1 vadă pe Cel pe care 
cerul îl proslăvea, ei „au aflat pe Prunc culcat în iesle ". Cu multă vreme înainte de venirea lui 
Hristos, stând la dumnezeiască priveghere, a prevăzut aceasta cu ochii săi duhovniceşti de 
Dumnezeu cuvântătorul Avacum:,, Doamne, am înţeles lucrurile Tale şi m-am îngrozit: între 
două animale vei fi cunoscut" 36 (Avacum 3, 2-3). între dobitoace stătea culcat împăratul 
întregii lumi, venit să mântuiască lumea, întrucât oamenii se depărtaseră de El foarte. 



35 în Biblia editată de Institutul Biblic şi de Misiune al Bisericii Ortodoxe Române, Bucureşti, 1982 (pe scurt, 
Biblia B.O.R.): născut din femeie" '. 

Biblia B.O.R. prezintă un text având un totul alt înţeles: Doamne, auzit-am de faima Ta şi m-am temut de 
punerile Tale la cale, Dumnezeule ! Fă să trăiască, în cursul anilor, lucrarea Ta şi, în trecerea vremii, fă-o să 
fie cunoscută! (Avacum 3, 2-3). „Biblia de la 1688" prezintă un text cu un sens mult apropiat celui din citatul 
rusesc: Doamne, socotiiu faptele Tale şi mă spăimîntaiu. în mijlocul a doao vieţuitoare Te vei cunoaşte, 
apropiindu-se anii Te vei mai cunoaşte, sosind vreamea Te vei arăta cînd să va tulbura sufletul mieu, cu urgie de 
milă îţi vei aduce aminte (Avacum 3,1-2). 

De mă voi sui în cer, Tu acolo eşti. De mă voi coborî în iad, de faţă eşti (Ps. 138, 8), 
striga odinioară Psalmistul. 

Doar în oamenii înrobiţi păcatului nu locuieşte Dumnezeu. Nu va rămâne Duhul Meu 
pururea în oamenii aceştia, pentru că sunt numai trup (Fac. 6, 3), a spus Domnul Dumnezeu, 
când pământul s-a stricat şi s-a umplut de nedreptate, înainte de potop. 

Şi iarăşi omenirea a devenit „trup" înainte de venirea Mântuitorului pe pământ. Cea 
mai mare parte a omenirii „cugeta pământeşte", unii dedându-se fără frâu plăcerilor trupului şi 
altor păcate, iar alţii chiar şi în cele mai bune năzuinţe ale lor căutând doar cele pământeşti. 
Puţini erau cei care căutau împărăţia lui Dumnezeu, pregătită oamenilor de la facerea lumii. 

De aceea, nu s-a găsit loc în casele oamenilor pentru împăratul cerurilor, ci L-au 
primit dobitoacele necuvântătoare, care au rămas credincioase firii lor. „Fiul omului nu avea 
unde să-Şi plece capul" nici atunci când mii de oameni mergeau în urma Lui şi toţi încercau 
să se atingă de El, pentru că putere ieşea din El şi-i vindeca pe toţi (Luca 6, 19), iar El sătura 
cu câteva pâini o mulţime de oameni. Pentru ca să sfinţească poporul cu sângele Său, Iisus a 
pătimit în afara porţii (Evr. 13, 12), căci vierii iudei L-au scos afară din cetate de Fiul lui 
Dumnezeu, ca să-L răstignească. 

Dar Mântuitorul Cel înălţat de pe pământ pe Cruce le-a atras pe toate la Sine. Aşa cum 
păstorii cei cu inima neîntinată şi magii pregătiţi să dea totul pentru Adevăr L-au recunoscut 
pe Cel culcat în iesle, la fel toţi cei ce caută mântuirea L-au recunoscut pe Dumnezeu în Cel 
Răstignit. Şi la fel cum Pruncul născut la Bethleem de Preacurata Fecioară a fost prigonit, tot 
aşa a fost prigonită şi Neprihănita Lui Mireasă, Sfânta Biserică, în zilele prunciei ei, iar cei ce 
i se închinau erau nevoiţi să se ascundă de stăpânitori, ca magii de Irod. Era nevoie de un nou 
semn pe cer, pentru ca Biserica să triumfe asupra prigonitorilor; şi, în locul stelei de la 
Bethleem, pe cer apăru Crucea, prin care cerul le propovăduia tuturor pe Cel Răstignit şi pe 
regi îi aducea la Hristos, ca să i se închine cu credinţă, „întreg pământul s-a umplut de 
cunoaşterea lui Dumnezeu" şi nu numai „din toată Iudeea şi din Ierusalim şi din părţile Tirului 
şi ale Sidonului", ci şi din toate colţurile lumii o mulţime nesfârşită de oameni se grăbea să 
asculte şi să împlinească învăţătura lui Hristos, tămăduindu-se nu atât de neputinţele trupeşti, 
cât de cele sufleteşti, biruind duhurile necurate şi făcându-se înfricoşători pentru ele. 

Insă stăpânitorul lumii acesteia nu voieşte să renunţe cu uşurinţă la stăpânire şi îşi 
adună toate forţele ca să-i ţină pe fiii oamenilor în jurul său. Pretutindeni seamănă neghină, 
pentru ca, prin ea, să înăbuşe grâul lui Hristos, pentru ca să stârnească patimi păcătoase în 
inimi cucernice şi mai ales să-şi asmuţă supuşii ca să urmărească tot ce poartă numele lui 
Hristos. 

Lupta dintre Cel ce a adus pe pământ pacea cerească şi stăpânitorii întunericului 
veacului acestuia, duhurile răutăţii cele de sub cer, începută la Bethleem, se desfăşoară fără 
întrerupere şi cu putere tot mai înteţită. Ea este purtată în toată lumea, în fiecare loc. Ea 
împarte omenirea, ea îi desparte pe oamenii care au fost mai înainte prieteni, ea are loc 
înlăuntrul fiecărui om, până când nu va birui definitiv în el binele sau răul. 

Astăzi mai mult ca oricând poate fi resimţită dezbinarea (Luca 12, 51) pe care a vestit- 
o Cel proslăvit acum de cântarea îngerească: Slavă întru cei de sus lui Dumnezeu Şi pe 
pământ pace, între oameni bunăvoire (Luca 2, 14). Sabia adusă pe pământ de Pruncul culcat 
în iesle (Matei 10, 34) desparte şi dezbină pe tată de fiu, pe mamă de fiică, pe soacră de noră. 
Cu adevărat se împlinesc întocmai cuvintele: duşmanii omului (vor fi) casnicii lui (Matei 10, 
36), prevestite încă de profetul Miheia, care a prezis naşterea lui Hristos la Bethleem (Miheia 
5, 2; 7, 6). 

Nici în ei înşişi oamenii nu-şi găsesc pacea, chinuiţi fiind de lupta lăuntrică nu numai 
dintre carne şi duh, dar adesea simţind o dedublare şi în năzuinţele lor, prăbuşindu-se şi 
neavând un reazem înlăuntrul lor. 

Şi se pare câteodată că şi acum locul cel mai potrivit pentru Pruncul Hristos ar fi mai 
degrabă ieslea necuvântătoarelor, încă ferită de toate „realizările" distructive ale vicleanului 
veac de acum, decât societatea omenească! 

Dar nu pentru propria Sa linişte a venit pe pământ Fiul lui Dumnezeu, ci ca să 
tămăduiască rana lui Adam. Inchinându-se lui Hristos, s-au întors păstorii, slăvind şi lăudând 
pe Dumnezeu " (Luca 2, 20) şi magii care L-au găsit „s-au bucurat foarte cu bucurie mare". 
Bucuria duhului şi veselia inimii i-au cuprins pe păstorii şi pe magii care veniseră la Hristos. 
Numai El Singurul este pacea noastră (Efes. 2, 14), numai El este „Calea şi Adevărul şi 
Viaţa" (In. 14, 6). Ca şi fiecare om în parte, întreaga omenire numai în Lumina Lui va vedea 
lumină. 

Depărtându-ne de deşertăciunea pământească, să ne alipim cu mintea de peştera din 
Bethleem şi sufletul nostru va simţi bucurie nepământească, iar gura va slavoslovi împreună 
cu îngerii: „Slavă pogorârii Tale, Unule Iubitorule de oameni". Hristos S-a născut! 

Shanghai, 1947 



Hristos Se naşte, slăviţi-L! 

"In taină Te-ai născut în peşteră, 
Mântuitorule, dar cerul, ca o gură, tuturor 
Te-a propovăduit, steaua arătând-o!" 

Fiul lui Dumnezeu S-a pogorât pe pământ şi S-a întrupat în linişte şi fără zarvă. Aşa 
cum picătura de rouă cade peste ţarină, la fel puterea Celui Preaînalt a umbrit-o pe Preacurata 
Fecioară şi S-a născut de la ea Mântuitorul lumii. 

Dar lumea n-a observat măreaţa lucrare înfăptuită de Dumnezeu. Oamenii erau 
ocupaţi fiecare cu treburile lui, atenţia lor era îndreptată spre grijile zilnice şi spre 
zgomotoasele întâmplări ale lumii. 

Roma îşi consolida stăpânirea asupra popoarelor şi puterea de stat. Grecia dezvolta 
artele şi se deda unei subtile înrobiri a cărnii. Popoarele orientale se străduiau să găsească în 
manifestările naturii răspunsuri la toate întrebările spiritului. Iudeii doreau fierbinte eliberarea 
de sub puterea străină şi aşteptau izbăvitorul în persoana lui Mesia - împăratul pământesc. 

Insă treburile cotidiene nu-i mulţumeau pe oameni, chiar când aveau spor. Tot mai 
tare se auzea „dorul duhului" după adevăr şi se simţea că lumea, împotmolită în deşertăciune 
şi în vicii, se îndrepta spre pieire. 

Nu doar iudeii aşteptau un izbăvitor, dar şi cei mai vrednici dintre păgâni erau în 
aşteptarea cuiva care să mântuie lumea de la pieire. Dar fiecare îşi închipuia în felul său 
venirea acestuia şi, fiind ei înşişi trupeşti, nu se puteau gândi la ceva duhovnicesc. Iudeii cer 
semne, iar elinii caută înţelepciune (I Cor. 1, 22). 

Şi nimeni nu aştepta un Mântuitor blând şi smerit cu inima, acoperit nu de slavă 
pământească, ci cerească. Şi tocmai aşa a fost „Cel ce voia ca toţi să se mântuiască şi să 
ajungă la cunoştinţa adevărului". 

Nu cu o putere din afară sau prin trufaşă înţelepciune a venit El să domnească peste 
popoare, nu „înfricoşând cu năluciri" [rugăciunea de sfinţire a apei], ci în chip de rob a venit 
Mântuitorul, ca să ia asupra Sa păcatul lui Adam, să poarte pe umerii Săi povara omenească, 
fiind gata să primească pe fiecare. Fiul Omului n-a venit ca să i se slujească, ci ca El să 
slujească şi să-Şi dea sufletul răscumpărare pentru mulţi (Marcu 10,45; Matei 20, 28). 

Potrivit cu aceasta, El Se naşte în peşteră, într-un mărunt orăşel, în care familia bogată 
doar în virtuţi a săracului dulgher, dreptul Iosif sosise pentru perioada recensământului. 
Nimeni dintre pământeni nu-şi închipuia că într-o asemenea sărăcie va apărea Izbăvitorul şi că 
astfel va veni la oameni Cel Ce împărăteşte peste toate făpturile. 

Şi însuşi voievodul lumii de atunci, mândrul potrivnic al lui Dumnezeu, diavolul, se 
văzu înşelat şi nu îl recunoscu în Cel născut pe Acela pe Care îl pizmuise pe când încă era 
înger. Taina cea dinainte de veci, ascunsă puterii sale, despre mântuirea neamului omenesc 

putea fi cunoscută doar de cei care iau aminte la glasul din cer şi într-acolo îşi îndreaptă 
privirile. 

Păstorii îi auziră pe îngeri cântând venirea lui Hristos în trup - acei sărmani păstori din 
Bethleem, al căror singur izvor de înţelepciune era cartea deschisă a înţelepciunii lui 
Dumnezeu, arătată în frumuseţea zidirilor Sale, neatinse de păcătoasa mână omenească. 

Iar celeilalte părţi a omenirii, care nu a auzit cântarea îngerească, prin lumina 
strălucitoare a stelei ce s-a aprins pe cer, cerul parcă din gură i-a vestit: întru ale Sale a venit 
Lumina cea adevărată care luminează pe tot omul care vine în lume (In. 1, 1 1; 1, 9). 

Cerul le-a vorbit tuturor celor care au cunoscut slava lui Dumnezeu. Dar numai regii- 
magi, ce căutau să descopere în cer judecăţile lui Dumnezeu şi erau gata să meargă oriunde 
pentru a afla adevărul, au priceput glasul cerului. Strângându-şi comorile ca să le aducă în dar 
nou-născutului împărat, ei îşi lăsară tronurile, îşi părăsiră pământul natal şi plecară neştiind 
încotro, urmând doar mersului stelei, care le arăta calea spre împărăţia cea veşnică. 

Anevoioasă le-a fost calea, dar raza stelei din Bethleem o lumina. Şi înţelepţii-magi, 
depăşind toate piedicile, mergeau pe cărările arătate de cer, lepădăndu-şi voia lor proprie. 
Steaua i-a adus la Ierusalim, unde au auzit cuvântul scris al lui Dumnezeu, iar apoi la 
Bethleem, unde au văzut Cuvântul întrupat, pe Dumnezeu în trup, şi s-au închinat Soarelui 
Dreptăţii. 

Iar lumea continua să freamăte în patimile ei. 

Irod, auzind de naşterea Veşnicului împărat, căută să-1 omoare; negăsindu-1, el ucise o 
mulţime de prunci, dar nu reuşi să-1 omoare pe Cel născut tainic în peşteră. Taina aceasta 
rămânea ascunsă pentru cei ce trăiau după stihiile lumii acesteia. „El era printre oameni, dar ei 
nu l-au cunoscut" (In. 1, 31 37 ). 

Ci li Se dezvăluia treptat doar inimilor curate, căutătoare a dreptăţii lui Dumnezeu, 
gata să lupte pentru adevăr, descoperindu-Se şi acelora care voiau să-şi curate inima şi erau 
gata să-şi supună propria voie voii cereşti. 

Şi a venit vremea când lumina de la Bethleem s-a întins peste toate marginile lumii. 
„Astăzi va fi iarăşi pace! Unii au fost gata să-L omoare pe Prunc şi se străduiesc să îi 
şteargă numele, alţii parcă nici nu-L observă. Dar El este printre noi, descoperindu-Se 
acelora care „încearcă mărturiile Lui şi îl caută cu toată inima lor" (Ps. 118, 2). „Pentru 
ce s-au întărâtat neamurile şi popoarele au cugetat deşertăciuni? Ii va paşte pe ei cu toiag de 
fier, ca pe vasul olarului îi va zdrobi pe cei ce L-au mâniat pe El! 39 " (vezi Ps. 2, 1, 9). 

Lor steaua de la Bethleem iarăşi străluceşte nevăzut deasupra lumii, chemând toate 
popoarele şi pe fiecare om în parte să-şi aţintească privirea spre cer, sus să-şi ţină inima, să 
cadă la Noul-Născut şi să se bucure cu bucurie mare, fiindcă cu noi este Dumnezeul „ Cu noi 
este Dumnezeu, înţelegeţi, neamuri, şi vă plecaţi, căci cu noi este Dumnezeu!". Hristos S-a 
născut! 



Cuvânt în ziua Botezului Domnului, înainte de sfinţirea apelor 

„S-a deschis cerul, şi S-a coborât Duhul Sfânt... în chip trupesc, ca un porumbel" 
peste Fiul lui Dumnezeu, Care stătea în Iordan. Şi glasul lui Dumnezeu-Tatăl s-a auzit din cer: 
„ Tu eşti Fiul Meu cel iubit, întru Tine am binevoit" (Luca 3, 21-22; Mc. 1, 1 1 ; Matei 3, 17). 

Deschis este şi astăzi cerul, şi din nou Duhul Sfânt Se pogoară deasupra apelor şi 
Dumnezeu îl mărturiseşte pe Fiul Său. 

O, de s-ar deschide şi ochii noştri sufleteşti! O, de-ar putea urechile noastre să audă 
glăsuirile cereşti! Am vedea că cerurile sunt deschise deasupra noastră. L-am vedea pe Fiul lui 



37 Citatul nu există ca atare în Biblia B.O.R. 

38 în Biblia B.O.R. : „păzesc poruncile Lui. 

39 A doua propoziţie, în Biblia B.O.R., este prescurtată. 

Dumnezeu stând printre noi şi pe Duhul Sfânt plutind deasupra noastră şi am auzi glasul lui 
Dumnezeu vestind dumnezeirea Mântuitorului lumii. Am simţi cum Duhul Sfânt Se coboară 
deasupra apelor, cum le redă bunătatea pe care au avut-o la facerea lumii şi le dăruieşte puteri 
tămăduitoare, cu care să renască natura căzută. Noi înşine ne-am acoperi de lumină, gurile 
noastre s-ar umple de duh şi L-ar cânta cu bucurie pe Cel ce ne-a întărit pe noi pe piatra 
credinţei. 

Dar numai cei curaţi cu inima văd cele dumnezeieşti. Cei întunecaţi de păcat văzând 
nu văd şi auzind nu aud. Oamenii au văzut cerul în timpul Botezului Domnului, dar numai 
Ioan Botezătorul a văzut că cerul era deschis. 

Mulţi L-au văzut pe Domnul Iisus Hristos când a venit la Iordan, dar Ioan a fost 
singurul care a simţit că El era Fiul lui Dumnezeu întrupat, iar ceilalţi îl vedeau ca pe un om 
obişnuit, un dulgher şi un fiu de dulgher. Se poate ca nu doar Ioan să-L fi văzut pe Duhul 
Sfânt pogorât deasupra Lui în chip de porumbel, dar numai el a priceput că Acela este Duhul 
Sfânt, în timp ce ceilalţi l-au luat drept un simplu porumbel în zbor. Poate că mulţi au auzit la 
Iordan glasul lui Dumnezeu-Tatăl, dar numai Ioan a desluşit pe deplin mărturia lui Dumnezeu 
despre Fiul Său, în timp ce celorlalţi li s-a părut că aud un tunet deasupra apelor, la fel ca şi 
mai târziu, când oamenii au luat drept tunet răspunsul din cer al lui Dumnezeu-Tatăl la 
rugăciunea Fiului Său (In. 12, 28-29). 

La fel şi astăzi, vedem norii acoperind cerul, dar nu vedem că cerul este deschis, 
inspirăm aerul, dar nu simţim Duhul Sfânt pogorât asupra noastră şi a apelor, auzim cuvintele 
cântărilor bisericeşti, dar nu le pricepem puterea dumnezeiască. Dar cu adevărat Se află între 
noi Cel ce a spus: „ Unde sunt doi sau trei adunaţi în numele Meu, acolo sunt şi Eu în mijlocul 
lor" (Matei 18, 20). Cu adevărat cerurile sunt acum deschise şi Ziditorul lor îl mărturiseşte 
acum pe Cuvântul Cel împreună-veşnic cu El, şi acum Se va pogorî Duhul Sfânt peste ape şi 
le va sfinţi. Prin harul lui Dumnezeu, apa va deveni izvor de sănătate sufletească şi trupească, 
izvor de sfinţire, a noastră, a caselor noastre şi a întregii naturi şi se va păstra nestricată vreme 
de mulţi ani, fâcându-se un fel de glas al lui Dumnezeu, care vesteşte că Mântuitorul nostru 
Iisus Hristos este Fiul lui Dumnezeu pogorât pe pământ ca să ne renască spre nestricăciune şi 
să ne aducă în Biserica cerească. 

Să ne deschidem inimile prin credinţă şi, deschizându-ne gurile spre slavoslovire, să 
strigăm din adâncul inimii: „Mare eşti, Doamne, şi minunate sunt lucrurile Tale şi nici un 
cuvânt nu este de ajuns pentru a lăuda minunile Tale!". 

Shanghai, 1947 



Botezul Domnului 

In numele Tatălui şi al Fiului şi al Sfântului Duh. 

Sărbătorind Botezul Domnului, ne aducem aminte şi că Dumnezeu S-a descoperit 
oamenilor ca Treime, şi că Iisus S-a arătat oamenilor ca Hristos. Unde S-a arătat Hristos? 
Unde Şi-a început lucrarea? S-a dus, oare, într-un mare oraş şi S-a arătat acolo în slava Sa? 
Ori S-a urcat pe un multe înalt, ca o mulţime numeroasă de oameni adunată în jur să-L 
privească de jos, ca pe o ciudăţenie? Nu! Hristos S-a dus în pustie, la apa Iordanului, unde 
Ioan boteza poporul. Ioan propovăduia pocăinţa şi îi chema pe păcătoşi ca, în semn de 
pocăinţă, să se boteze în Iordan. Şi iată, tot ca un păcătos vine şi Hristos şi cere să fie botezat. 
El, Care nu are păcat. S-a temut Ioan. „Tu trebuie să mă botezi pe mine." „Lasă asta acum - îi 
răspunde Iisus - căci aşa ni se cuvine să împlinim toată dreptatea." 

Adam a păcătuit prin mândrie, a vrut să se înalţe, să fie ca Dumnezeu. Iar Hristos a 
venit să plinească dreptatea lui Dumnezeu, să îndrepte prin smerenie păcatul mândriei lui 
Adam. Adam a voit să se înalţe în faţa lui Dumnezeu, iar Dumnezeu Se smereşte în faţa 
omului. Hristos S-a coborât în apă şi a primit botezul de la robul Său. Tremurând, Ioan a pus 

mâna pe Stăpânul şi Dumnezeul său şi Hristos Şi-a plecat smerit capul în faţa lui. Această 
smerenie a lui Hristos a deschis cerul. S-au desfăcut atunci cerurile şi s-a auzit glasul lui 
Dumnezeu-Tatăl: „Acesta este Fiul Meu cel iubit întru Care am binevoit. Acesta este Fiul 
Meu, Care S-a smerit pe Sine ca să împlinească voirea Mea, este Fiul Meu cel adevărat, care 
Se micşorează ca pe om să-1 înalţe". Iar Duhul Sfânt S-a pogorât din cer peste Iisus, întărind 
cuvintele Tatălui. Astfel, prin smerenie, Hristos a deschis cerul şi a descoperit oamenilor taina 
Treimii dumnezeieşti. 

Dar de ce a făcut asta tocmai pe apă, iar nu în vreun alt loc? Să ne amintim cum a creat 
Dumnezeu lumea. Când Dumnezeu a făcut cerul şi pământul, „pământul era nevăzut şi gol 40 
şi Duhul lui Dumnezeu Se purta pe deasupra apelor". Apoi Dumnezeu a despărţit pământul de 
apă, dar astfel încât apa să rămână totuşi peste tot căci este trebuincioasă oricărei făpturi. Nici 
omul nu poate trăi fără apă şi nici un fel de vieţuitoare. Apa se găseşte în aer (ca umezeală); să 
luăm o mână de ţărână de oriunde - şi acolo e apă; se află apă şi în piatră, chiar dacă nouă ni 
se pare că nu este; ea se află şi în piatră şi când Dumnezeu vrea, poate să o scoată din ea, cum 
a făcut în vremea lui Moise. „Al Domnului este pământul şi plinirea lui; lumea şi toţi cei ce 
locuiesc în ea. Acesta pe mări l-a întemeiat pe el şi pe râuri l-a aşezat pe el" - spune 
Psalmistul (Ps. 23, 1-2). „Cerurile şi pământul erau în vechime din apă şi din apă s-au 
închegat, prin cuvântul lui Dumnezeu - scrie Sfântul Apostol Petru - de aceea, lumea de 
atunci a fost potopită de apă şi a pierit" (II Petru 3, 5-6). 

Când omul a păcătuit, el a adus mânia lui Dumnezeu nu numai asupra lui, ci şi asupra 
întregii făpturi. Omul este cununa zidirii lui Dumnezeu; el a fost pus împărat al naturii. Iar 
când împăratul s-a făcut duşman al celuilalt împărat, atunci şi întreaga lui împărăţie a devenit 
o împărăţie potrivnică. Pedeapsa a fost dată nu numai omului, ci şi întregii făpturi. „ Ştim că 
toată făptura împreună suspină şi împreună are dureri până acum" (Romani 8, 22). Dai, făp- 
tura a fost supusă deşertăciunii - nu din voia ei, ci din cauza aceluia care a supus-o " 
(Romani 8, 20). De aceea, iertarea vinovatului eliberează şi făptura din robia stricăciunii 
(Romani 8, 21). Această natură stricăcioasă va fi nimicită şi va fi preschimbată în cer nou şi 
pământ nou, în care locuieşte dreptatea (II Petru 3, 12-13). Pentru a face cu putinţă această 
preschimbare, pentru a pregăti natura pentru starea nestricăcioasă care va veni după Ziua cea 
înfricoşătoare, a venit Hristos la apele Iordanului. 

Cufundându-Se în Iordan, Hristos a sfinţit nu numai apele Iordanului, ci şi întreaga 
fire, aşa cum glăsuieşte Biserica în cântările ei: „Hristos S-a arătat la Iordan, ca apele să le 
sfinţească" (tropar din ajunul sărbătorii), „Astăzi firea apelor se sfinţeşte" (tropar cântat în 
timpul mersului la Iordan). Şi, având în vedere că apă se găseşte peste tot, sfinţind apele 
Hristos a pregătit natura ca şi ea să se bucure de urmările jertfei pe care El a venit să ne-o 
aducă. Dar nu este numai atât. El a dat apelor puterea să spele păcatele omeneşti. Botezul lui 
Ioan era numai un semn de pocăinţă. Botezul creştin este noua naştere, iertarea tuturor 
păcatelor. Prin apă a pedepsit Dumnezeu păcatele lumii dintâi şi a pierdut-o prin apă, la potop. 
Tot prin apă îi mântuieşte acum Dumnezeu pe oameni, în taina botezului. 

Astfel, Hristos a sfărâmat în apele Iordanului capul balaurului - aşa cum se cântă în 
cântările bisericeşti - care i-a înşelat pe Adam şi pe Eva, prin smerenia Sa şi le-a descoperit 
oamenilor că Dumnezeu este Treime; a sfinţit apele, iar împreună cu apele a pregătit şi 
întreaga făptură să primească cuvântul iertării şi pentru nestricăciune. Şi atunci, biruindu-1 
încă o dată pe diavol în pustie, Hristos a mers să pregătească oamenii pentru împărăţia 
viitoare şi Şi-a început propovăduirea cu cuvintele: „Pocăiţi-vă, căci s-a apropiat împărăţia 
cerurilor" (Matei 4, 17) sau, cum este scris în altă Evanghelie: „S-a împlinit vremea şi s-a 
apropiat împărăţia lui Dumnezeu. Pocăiţi-vă şi credeţi în Evanghelie" (Marcu 1, 15). 



40 în Biblia B .O.R.: „netocmit şi gol". 



în Biblia B.O.R.: „ Că cerurile erau de demult şi că pământul s-a închegat, la cuvântul Domnului, din apă şi 
prin apă ". 

Până acum, Ioan Botezătorul propovăduia pocăinţa, pregătind calea Domnului. Acum 
însuşi Domnul le strigă oamenilor: „Pocăiţi-vă!". Acest glas nu este adresat doar oamenilor 
trăitori în vremea lui Hristos, ci cu aceste cuvinte Hristos li S-a adresat tuturor oamenilor din 
toate timpurile şi din toate veacurile. Am auzit şi noi aceste cuvinte în Evanghelie. Cât timp 
încă nu au încetat cântările sărbătoreşti ale Bobotezei, ele ne amintesc că vremea pocăinţei se 
apropie. 

Să luăm aminte! Nu sunt cuvinte de prooroc sau de înger, ci ale Domnului însuşi. Să 
ne pocăim şi să ne străduim în Postul care se apropie să ne biruim patimile şi să primim 
iertarea păcatelor, pentru ca în veacul ce va să vină să intrăm în împărăţia cea nestricăcioasă, 
pe care Domnul ne-a pregătit-o. Amin. 

Bitolia (Serbia), 1928 



Astăzi firea apelor se sfinţeşte 

La Epifanie, adică la Botezul Domnului, se săvârşeşte în fiecare an o mare minune. 
Duhul Sfânt, pogorându-Se deasupra apei, îi schimbă însuşirile fireşti. Ea devine 
nestricăcioasă, adică nu este supusă stricăciunii, rămâne limpede şi proaspătă mulţi ani la 
rând, primeşte harul vindecării bolilor, al izgonirii dracilor şi a oricărei puteri potrivnice, îi 
păzeşte pe oameni şi casele lor de orice primejdie, sfinţeşte diferite obiecte, folosite în 
biserică sau în casă. De aceea, creştinii ortodocşi gustă cu evlavie din apa sfinţită - agheazmă 
mare, cum o numesc grecii. 

Trebuie să avem întotdeauna în casă destulă agheazmă mare, ca să ne ajungă întregul 
an şi s-o folosim la orice trebuinţă - la boală, când plecăm în călătorie, când avem o stare de 
nelinişte, când cei ce învaţă merg la examene. Bine fac cei ce beau zilnic, înainte de a mânca, 
puţină apă sfinţită. Ea ne întăreşte puterile sufleteşti, desigur, dacă facem aceasta cu rugăciune 
şi evlavie, iar nu să aşteptăm de la ea pur şi simplu o acţiune mecanică. 

Fiecare preot trebuie să aibă grijă ca să sfinţească o cantitate suficientă de apă pentru 
biserica sa, ca să o aibă pe parcursul întregului an, pentru orice trebuinţe şi pentru a o împărţi 
celor ce cer, iar enoriaşii trebuie ca de Bobotează să-şi facă provizii de apă sfinţită pentru 
întregul an şi chiar pentru anii următori. 



Discuţie despre Judecata de Apoi 

Astăzi suntem în Săptămâna înfricoşatei Judecăţi şi este firesc să vorbim despre 
înfricoşata Judecată şi despre semnele sfârşitului lumii. Nimeni nu cunoaşte ziua aceea, afară 
de Dumnezeu-Tatăl, dar semnele apropierii ei sunt date şi în Evanghelie, şi în Apocalipsa 
Sfântului Apostol Ioan Teologul. Apocalipsa vorbeşte despre evenimentele sfârşitului lumii şi 
despre înfricoşata Judecată cu precădere în simboluri şi în ghicitură, dar Sfinţii Părinţi au 
tâlcuit-o şi există o tradiţie autentică a Bisericii care ne vorbeşte şi despre semnele apropierii 
sfârşitului lumii, şi despre Judecata de Apoi. 

înainte de sfârşitul vieţii pe pământ vor fi tulburare, războaie, frământări civile, 
foamete, cutremure. Oamenii vor suferi de spaimă, vor muri de aşteptarea nenorocirilor (Luca 
21, 26). Nu va fi nici viaţă, nici bucuria vieţii, ci o stare chinuitoare de pierdere a legăturii cu 
viaţa. Dar nu se va pierde numai legătura cu viaţa, ci şi cu credinţa; şi Fiul omului, venind, va 
găsi oare credinţă pe pământ? (Luca 18, 8). Oamenii vor fi mândri, vor fi nemulţumitori, vor 
respinge Legea lui Dumnezeu: alături de pierderea legăturii cu viaţa, va slăbi şi morala. 
Binele va slăbi şi răul va creşte. 

Despre aceste vremuri vorbeşte şi Sfântul Apostol Ioan Teologul în lucrarea sa 
insuflată de Dumnezeu, numită Apocalipsa. El însuşi mărturiseşte că „a fost în Duh", ceea ce 

înseamnă că însuşi Duhul Sfânt era în el când i s-au descoperit în diferite imagini simbolice 
destinele Bisericii şi ale lumii; de aceea, Apocalipsa este o descoperire a lui Dumnezeu. 

El prezintă destinul Bisericii în chipul unei femei care se ascunde în acele zile în 
pustie: ea nu se arată în viaţă, aşa cum se întâmplă acum în Rusia. 

In realitate, vor avea importanţă hotărâtoare forţele care pregătesc venirea lui 
Antihrist. Antihrist va fi un om, iar nu diavolul întrupat. Cuvântul „anti" înseamnă „vechi" 
sau „în loc de" sau „împotrivă". Acel om doreşte să fie în locul lui Hristos, să ocupe locul Său 
şi să aibă ceea ce ar trebui să aibă Hristos. El doreşte să aibă aceeaşi putere de fascinaţie şi 
aceeaşi stăpânire asupra întregii lumi. 

El va primi acea putere înainte de pieirea sa şi a întregii lumi. El îl va avea ca ajutor pe 
un mag care prin puterea falselor minuni îi va împlini voia şi-i va ucide pe cei ce nu recunosc 
stăpânirea lui Antihrist. înainte de moartea lui Antihrist vor apărea doi drepţi, care îl vor da în 
vileag. Magul îi va omorî şi timp de trei zile trupurile lor vor rămâne neîngropate. Aceasta va 
fi cea mai mare jubilare a lui Antihrist şi a tuturor slujitorilor lui. Dar, deodată, acei drepţi vor 
învia şi toată oştirea lui Antihrist va fi în mare tulburare şi se va îngrozi, iar Antihrist va cădea 
deodată mort, omorât de puterea Duhului. 

Dar ce se ştie despre omul-Antihrist? Originea lui exactă nu se cunoaşte. Tatăl este cu 
totul necunoscut, iar mama este o femeie stricată care se dă drept fecioară. El va fi evreu din 
seminţia lui Dan. Pentru aceasta avem semn că Iacov, murind, a spus că printre urmaşii săi 
"Dan va fi şarpe la drum, viperă la potecă, înveninând piciorul calului, ca să cadă călăreţul" 
(Facerea 49, 17). Aceasta ne indică metaforic că el va acţiona prin viclenie şi răutate. 

Ioan Teologul vorbeşte în Apocalipsa despre mântuirea fiilor lui Israel, că înainte de 
sfârşitul lumii o mulţime de evrei se vor întoarce la Hristos, dar din şirul seminţiilor mântuite 
lipseşte seminţia lui Dan. Antihrist va fi foarte inteligent şi va şti cum să se poarte cu oamenii. 
Va fi fermecător şi prietenos. 

Filozoful Vladimir Soloviov a lucrat mult ca să-şi închipuie venirea şi personalitatea 
lui Antihrist. El a folosit minuţios toate materialele existente pe această temă, nu numai ale 
Sfinţilor Părinţi, ci şi textele musulmane, şi a creionat acest tablou tulburător 42 . 

Până la venirea lui Antihrist în lume, venirea lui este deja pregătită. „Taina lucrează 
deja" şi forţele care-i pregătesc apariţia se luptă, în primul rând, împotriva împărăţiei legiuite. 
Sfântul Apostol Pavel spune că Antihrist nu poate apărea până nu va fi îndepărtat „ cel care o 
împiedică" (II Tes. 2, 7). Sfântul Ioan Gură de Aur tâlcuieşte că „cea care o împiedică" este 
stăpânirea legiuită cinstitoare de Dumnezeu. 

Această stăpânire 43 se luptă cu răul. „Taina" 44 care lucrează în lume nu doreşte 
aceasta, nu doreşte lupta cu răul prin mijloacele forţei: dimpotrivă, ea doreşte stăpânirea 
fărădelegii şi când o va obţine, nimic nu va mai împiedica venirea lui Antihrist. El nu va fi 
doar inteligent şi fermecător, dar va fi milostiv, va face acte de caritate şi fapte bune pentru 
întărirea stăpânirii sale. Iar când şi-o va întări într-atât, încât îl va recunoaşte întreaga lume, 
atunci îşi va arăta faţa. 

Capitala pe care o va alege va fi Ierusalimul, pentru că aici Mântuitorul Şi-a descoperit 
învăţătura dumnezeiască şi Persoana, aici întreaga lume a fost chemată să guste fericirea 
binelui şi a mântuirii. Dar lumea nu L-a primit pe Hristos şi L-a răstignit la Ierusalim. In 
timpul lui Antihrist, Ierusalimul va deveni capitala lumii, care i-a recunoscut stăpânirea: 

Atingând culmile puterii, Antihrist le va cere oamenilor să-1 recunoască drept cel ce a 
obţinut ceea ce nici o altă putere pământeană şi nimeni nu a mai obţinut vreodată şi va 
pretinde închinare ca unei fiinţe supreme, ca unui dumnezeu. 



Vezi Scurtă povestire despre Antihrist, în Vladimir Soloviov, Trei dialoguri despre sfârşitul istoriei 
universale, Editura Humanitas, Bucureşti, 1992. 

43 Regalitatea. 

44 Lucrarea lui Antihrist. 

Vladimir Soloviov descrie foarte bine caracterul activităţii lui Antihrist, ca a unui 
conducător de rang înalt. El le va face pe plac tuturor, cu condiţia ca aceştia să recunoască 
supremaţia puterii sale. El va crea condiţii de viaţă Bisericii, îi va îngădui să slujească, va 
promite că va construi biserici splendide, cu condiţia recunoaşterii lui ca „fiinţă supremă" şi 
ca lumea să i se închine. Va avea o ură personală faţă de Hristos. Va trăi din această ură şi se 
va bucura de lepădarea oamenilor de Hristos şi de Biserică. Va fi o apostazie generală şi, pe 
deasupra, mulţi episcopi vor trăda credinţa, iar ca justificare, vor arăta spre starea strălucită a 
Bisericii. 

Căutarea compromisului va fi atitudinea caracteristică a oamenilor. Fermitatea 
mărturisirii va dispărea. Oamenii vor căuta cu asiduitate să-şi motiveze căderea, iar răul, ca o 
moleşeală malignă 45 , va susţine această stare generală. Oamenii vor avea obişnuinţa lepădării 
de dreptate, a dulceţii compromisului şi a păcatului. 

Antihrist va îngădui oamenilor totul, numai ca ei „căzând în faţa lui, să i se închine". 
Nu este o atitudine nouă faţă de oameni: şi împăraţii romani erau gata să le redea libertatea 
creştinilor cu condiţia ca ei să le recunoască divinitatea şi suprema putere divină şi îi chinuiau 
doar pentru că ei mărturiseau că „Domnului Dumnezeului tău să te închini şi Lui Singur să-i 
slujeşti" (Matei 4, 9-10). 

întreaga lume i se va supune şi atunci el îşi va descoperi faţa şi ura faţă de Hristos şi 
de creştinism. Sfântul Ioan Teologul spune că toţi cei ce i se vor închina vor avea un semn pe 
frunte şi pe mâna dreaptă. Nu se ştie dacă aceasta va fi cu adevărat un semn pe trup sau este o 
exprimare simbolică a faptului că oamenii vor recunoaşte şi cu mintea necesitatea închinării la 
Antihrist şi că întreaga lor voinţă îi va fi supusă, în timpul unei astfel de supuneri totale a 
întregii lumi - şi cu voinţa, şi cu conştiinţa - vor apărea cei doi drepţi de care am amintit, care 
vor propovădui fără teamă credinţa şi îl vor da în vileag pe Antihrist. 

Sfânta Scriptură spune că înainte de venirea Mântuitorului vor apărea două „sfeşnice", 
doi „măslini arzători", „doi drepţi". Pe aceştia Antihrist îi va omorî cu puterile magului. Cine 
sunt drepţii aceştia? După Predania Bisericii, sunt cei doi drepţi care nu au gustat moartea: 
profetul Ilie şi profetul Enoh. Există o proorocire că aceşti drepţi Care nu au gustat moartea o 
vor gusta pentru trei zile, iar peste trei zile vor învia. 

Moartea lor va fi o mare bucurie pentru Antihrist şi pentru slugile lui. învierea lor de 
peste trei zile îi va aduce într-o stare de nespusă groază, de înfricoşare şi tulburare. Atunci va 
veni sfârşitul lumii. 

Sfântul Apostol Petru spune că prima lume a fost creată din apă şi a pierit prin apă. 
„Din apă" este tot un simbol al haosului masei fizice, şi a pierit prin apa potopului. Iar lumea 
de azi este păstrată pentru foc (II Petru 3, 5-7). "Pământul şi lucrurile de pe el se vor mistui" 
(II Petru 3, 10), toate stihiile se vor aprinde. Această lume de acum va pieri într-o singură 
clipă, într-o clipă totul se va schimba. 

Şi se va arăta semnul Fiului lui Dumnezeu - adică semnul Crucii, întreaga lume care s- 
a supus de bunăvoie lui Antihrist „va plânge". Totul s-a sfârşit. Antihrist a fost omorât. Este 
sfârşitul împărăţiei sale, a luptei cu Hristos. Este sfârşitul şi vremea răspunsului pentru 
întreaga viaţă, răspuns dat Adevăratului Dumnezeu. 

Atunci, din munţii Palestinei va apărea chivotul Legii: profetul Ieremia ascunsese 
chivotul şi Focul sacru într-o adâncă fântână. Când din acea fântână a fost luată apă, ea s-a 
aprins. Dar chivotul nu a fost găsit. 

Când privim acum la viaţa din jur, cei ce pot vedea văd că tot ce a fost prezis despre 
sfârşitul lumii se împlineşte. 

Cine este, dar, acest om, Antihrist? Sfântul Ioan Teologul îi dă în mod simbolic 
numele 666, dar toate încercările de a înţelege acest însemn au fost zadarnice. 

în viaţa contemporană putem avea o viziune destul de clară despre posibilitatea arderii 
lumii, când „toate stihiile se vor aprinde". Această viziune ne-o oferă fisiunea atomului. 



în textul rusesc: „ laskovoe zio ". 

Sfârşitul lumii nu înseamnă distrugerea ei, ci schimbarea ei. Totul se va schimba 
deodată, într-o clipită. Morţii vor învia în trupuri noi: vor fi trupurile lor, dar înnoite, aşa cum 
Mântuitorul a înviat în trupul Său, care purta urmele rănilor şi ale suliţei, dar avea însuşiri noi 
şi, în acest sens, era un trup nou. Nu se ştie clar dacă va fi un trup nou cu totul sau va fi trupul 
cu care omul a fost creat. 

Şi Se va arăta Domnul în slavă, pe nor. Cum îl vom vedea? Cu ochii duhului. Şi acum, 
înainte de moarte drepţii văd în jurul lor ceea ce ceilalţi oameni nu văd. 

Trâmbiţele vor suna cu putere. Ele vor suna în suflete şi în conştiinţe. Totul se va 
limpezi în conştiinţa omului. 

Proorocul Daniel, vorbind despre Judecata de Apoi, povesteşte despre un Bătrân 
Judecător aşezat pe tron, în faţa căruia este un râu de foc. Focul este elementul curaţilor. 

Focul mistuie păcatul, îl arde şi dacă păcatul s-a altoit de sufletul omului, atunci îl 
mistuie şi pe om. Acest foc se va aprinde înlăuntrul omului: văzând Crucea, unii se vor bucura 
iar alţii vor cădea în disperare, se vor tulbura, se vor îngrozi. Astfel, oamenii se vor despărţi 
dintr-o dată: în relatarea evanghelică unii se aşază la dreapta, în faţa Judecătorului, iar alţii la 
stânga: i-a despărţit conştiinţa, însăşi starea sufletească a omului îl aruncă într-o parte sau în 
cealaltă, la dreapta sau la stânga. Cu cât mai sârguincios şi mai insistent a năzuit omul spre 
Dumnezeu în viaţa sa, cu atât mai mare îi va fi bucuria când va auzi cuvântul: „Veniţi la 
Mine, binecuvântaţilor!" şi, dimpotrivă, aceleaşi cuvinte vor stârni focul groazei şi al chinului 
celor care nu L-au dorit, L-au evitat ori chiar s-au luptat cu El sau L-au hulit în timpul vieţii. 

Judecata de Apoi nu cunoaşte martori sau listă de protocol. Totul este scris în sufletele 
oamenilor şi aceste însemnări, aceste „cărţi" se vor deschide. Totul se va descoperi tuturor şi 
fiecăruia în parte, şi starea sufletească a omului îl va face să meargă la dreapta sau la stânga. 
Unii, la bucurie, alţii la chin. 

Când se vor deschide „cărţile", toţi vor înţelege limpede că rădăcinile tuturor viciilor 
sunt în sufletul omului. Iată beţivul, desfrânatul: când moare trupul, unii cred că moare şi 
păcatul. Nu e aşa, în suflet exista o înclinaţie, pentru suflet păcatul era dulce. Şi dacă nu s-a 
pocăit de păcatul respectiv, dacă nu s-a eliberat de el, sufletul va veni la Judecata de Apoi cu 
aceeaşi dorinţă a dulceţii păcatului şi niciodată nu îşi va satisface dorinţa. Va suferi de ură şi 
de răutate. Şi aceasta e o stare infernală. „Gheena de foc" este focul lăuntric, este flacăra 
viciului, flacăra neputinţei şi a răutăţii şi aici va fi „plânsul şi scrâşnirea dinţilor" răutăţii 
neputincioase. 



Cuvânt despre pocăinţă 

„ Deschide-mi uşile pocăinţei, 
Dătătorule de viaţă! 

Cuvântul grecesc pentru pocăinţă este „metanoia". In sens literal acesta înseamnă 
schimbarea minţii, a modului de a cugeta. Cu alte cuvinte, pocăinţa este schimbarea atitudinii, 
a modului de a gândi, schimbarea omului lăuntric său. Pocăinţa este revizuirea părerilor 
omului, este schimbarea vieţii lui. 

Cum poate să aibă ea loc? La fel cum se întâmplă atunci când un om ajunge într-o 
cameră întunecată, care deodată este luminată de razele soarelui: cât timp a privit camera în 
întuneric, i se părea într-un anume fel: multe din cele aflate acolo nu le vedea, şi nici nu 
presupunea că se află acolo. Multe lucruri şi le închipuia cu totul altfel de cum erau de fapt. 
Trebuia să se mişte cu grijă, întrucât nu ştia unde se află obstacolele. Dar iată, camera se 
luminează, el vede totul limpede şi se mişcă liber. 

Acelaşi lucru se petrece şi în viaţa duhovnicească. Când suntem cufundaţi în păcate iar 
mintea noastră este ocupată numai de grijile lumeşti, nu luăm aminte la starea sufletului 

76 



Predici şi îndrumări duhovniceşti 

nostru. Suntem nepăsători la starea noastră lăuntrică şi mergem neîncetat pe o cale greşită, 
fără să ne dăm seama de asta. 

Dar iată, o rază a luminii dumnezeieşti pătrunde în sufletul nostru. Câtă murdărie vom 
vedea atunci în noi înşine! Cât neadevăr, câtă minciună! Cât de dezgustătoare ne vor apărea 
atunci multe gesturi ale noastre, pe care ni le închipuisem că sunt strălucite! Vom înţelege 
limpede că mergem pe căi greşite. Şi vom înţelege clar care-i calea cea bună. 

Dacă vom conştientiza nimicnicia duhovnicească, păcătoşenia noastră, şi vom dori din 
tot sufletul să ne îndreptăm, suntem aproape de mântuire. Din adâncul sufletului vom striga 
către Domnul: „Miluieşte-mă, Dumnezeule, miluieşte-mă după mila Ta!", „Iartă-mă şi mă 
mântuieşte!", „Dă-mi să-mi văd greşelile mele şi să nu osândesc pe fratele meu!". 

O dată cu apropierea Marelui Post, să ne grăbim să ne iertăm unul altuia toate 
supărările şi mâhnirile. Fie ca întotdeauna să auzim cuvintele Evangheliei din Duminica 
Iertării : „ Că de veţi ierta oamenilor greşealele lor, ierta-va şi vouă Tatăl vostru Cel Ceresc; 
iar de nu veţi ierta oamenilor greşealele lor, nici Tatăl vostru nu vă va ierta greşealele 
voastre" (Matei 6, 14). 



înaintea Postului 

Se deschid uşile pocăinţei, începe Postul Mare. El se repetă în fiecare an şi de fiecare 
dată ne aduce mult folos dacă îl parcurgem cum se cuvine. Marele Post este pregătirea pentru 
viaţa viitoare, iar ca ţel mai apropiat este pregătirea pentru Sfânta înălţare. 

Aşa cum o clădire înaltă este prevăzută cu o scară, pentru ca pe treptele ei oamenii să 
poată urca uşor până la etajele de sus, la fel şi diferitele zile din an sunt trepte pentru urcuşul 
duhovnicesc şi pentru înălţarea noastră. Dintre acestea fac parte în primul rând zilele Postului 
Mare şi ale Sfintelor Paşti. 

Prin Postul Mare ne curăţim de murdăria păcatului, iar de Sfintele Paşti simţim 
fericirea cerească a împărăţiei lui Hristos ce va să vină. Când urcăm pe un munte înalt, 
încercăm să ne eliberăm de orice povară nefolositoare. Cu cât cineva este mai puţin îngreunat, 
cu atât îi este mai uşor să urce şi cu atât mai sus va reuşi la ajungă. 

La fel, ca să ne înălţăm duhovniceşte, mai întâi de toate trebuie să ne eliberăm de 
povara păcatului. Ne debarasăm de ea prin pocăinţă, cu condiţia obligatorie ca noi înşine să 
dăm afară din suflet orice vrăjmăşie şi să iertăm fiecăruia pe care-1 socotim vinovat faţă de 
noi. Apoi, curăţiţi şi iertaţi de Dumnezeu, întâmpinăm Sfânta înviere a Domnului. 

Ce dar de preţ, care înseamnă încheierea nevoinţei înfrânării, primim atunci de la 
Dumnezeu? Despre asta ne vorbeşte întâia cântare începătoare a stihirilor zilnice din Post: „Şi 
ni se dă spre mâncare Mielul lui Dumnezeu, în sfânta şi luminoasa noapte a învierii, 
junghierea adusă pentru noi, primită de ucenici în seara tainei". 

împărtăşirea cu Trupul şi Sângele Hristosului înviat, spre viaţa veşnică - iată care este 
ţelul Sfântului şi Marelui Post. Lumea nu se împărtăşeşte numai de Paşti. Iar de Paşti trebuie 
să se împărtăşească cei care au postit, s-au spovedit şi s-au împărtăşit în perioada Marelui 
Post. Chiar înaintea Paştelui nu avem putinţa să ne spovedim de toate păcatele, cum se cuvine, 
căci preoţii sunt foarte ocupaţi cu slujbele Sfintelor Patimi. Trebuie să ne pregătim din timp 
pentru aceasta. 

Fiecare împărtăşire cu Sfintele Taine ale lui Hristos este o unire cu Hristos însuşi şi 
este mântuitoare pentru noi. De ce se dă o însemnătate atât de mare împărtăşirii în noaptea 
Sfintelor Paşti, de ce suntem cu toţii chemaţi la aceasta? Pentru că atunci mai cu seamă putem 
să simţim împărăţia lui Dumnezeu. Atunci mai ales ne luminăm de Lumina cea veşnică şi ne 
întărim pentru înălţare duhovnicească. 



46 Duminica dinaintea Postului Mare. 

Acesta este un dar de neînlocuit al lui Hristos, este o binefacere fâră asemănare. Fie 
ca nimeni, din voia lui, să nu se lipsească de această binefacere şi, în loc ca în noaptea de 
Paşti să se împărtăşească, să se grăbească a gusta din mâncăruri cu carne şi altele, 
împărtăşirea pascală cu Sfintele Taine ne pregăteşte pentru ospăţul din veşnica împărăţie a lui 
Dumnezeu. 



Cuvânt în prima săptămână a Marelui Post 

Toate slujbele Marelui Post sunt reunite de gândul pregătirii pentru Sfintele Paşti, ca 
să-L întâmpinăm cu inimă curată pe Hristos cel înviat. De ce ne pregătim astfel? Ce înseamnă 
Pastele? Pastele înseamnă gustarea bucuriei raiului. In ce constă această bucurie? In a-L vedea 
pe Dumnezeu şi slava Sa! Biserica iubeşte slava lui Dumnezeu. Când sărbătoreşte Biruinţa 
Ortodoxiei, Biserica săvârşeşte această prăznuire în ziua repunerii în drepturi a cinstirii 
icoanelor. 

Icoana ne aminteşte de Hristos-Dumnezeul-Om pe pământ. Icoanele sfinţilor ne 
amintesc de toţi cei care L-au urmat pe Hristos, care i-au fost credincioşi şi devotaţi, care au 
ars de iubire pentru El. Cinstirea sfintelor icoane este cinstirea slavei lui Dumnezeu: cine se 
bucură de slava lui Dumnezeu şi de tot ce aminteşte de ea în viaţa aceasta, acela se va bucura 
şi în veacul viitor. Cine în viaţa aceasta a năzuit spre Dumnezeu, acela va alerga cu bucurie la 
El, când la Judecata de Apoi va auzi cuvântul: „Veniţi la Mine, binecuvântaţilor!". 

Toţi cei ce nu ştiu să se bucure de slava lui Dumnezeu, cei cărora lumea lui Dumnezeu 
şi legile ei îi nemulţumesc, cei ce iubesc întunericul sau semiîntunericul, cei ce nu iubesc 
lumina, aceia nu vor veni la chemarea: „Veniţi la Mine, binecuvântaţilor!". Aceia se vor da la 
o parte indignaţi, nemulţumiţi, invidioşi şi mânioşi pe cei blânzi şi smeriţi, care vor merge 
spre lumină, mânioşi pe Dumnezeu însuşi, pe Care îl vor învinui pentru starea în care se află; 
mânioşi pe ei înşişi, însă fără a voi să-şi recunoască vinovăţia. Această stare este tocmai 
chinul cel adevărat. 

începutul iadului este aici, pe pământ. De asemeni, şi raiul începe în inima omului, 
încă din viaţa pământească. încă de aici ni se întâmplă să ne atingem de cele dumnezeieşti, în 
ziua Luminoasei învieri şi când ne împărtăşim cu vrednicie. 

Trebuie să ne pregătim pentru spovedanie. Trebuie să scoatem afară toată molima, 
căci de vom lăsa chiar o parte, va începe să facă puroi. Trebuie să ne rugăm pentru pocăinţă şi 
pentru bucuria curăţirii, pentru ca o rază de lumină să se atingă de sufletul nostru şi el să 
îndrăgească lumina. Trebuie să ne rugăm ca să-L întâmpinăm cu inimă curată pe Hristos cel 
înviat, ca să gustăm astfel cât de puţin din bucuria împărăţiei Cereşti. 



Predică în Săptămâna Ortodoxiei 

în numele Tatălui şi al Fiului şi al Sfântului Duh. 

„între doi tâlhari, măsură a dreptăţii s-a aflat Crucea Ta: căci unul, prin povara hulei, 
în iad a coborât, iar celălalt, uşurându-se de păcate, spre cunoaşterea teologiei [a urcat]..." 
{Tropar din Marele Post, glasul al 9-lea, la slavă). 

Aşa se spune despre Crucea Domnului. Măsura dreptăţii s-a aflat între doi tâlhari: trei 
cruci a înfipt Pilat pe Golgota - [două pentru] doi tâlhari şi [una pentru] Dătătorul vieţii. Dar 
numai Crucea Mântuitorului a fost izbăvire întregii omeniri, Crucea care stătea la mijloc, ea 
este arma păcii, biruinţa cea nebiruită - biruinţă asupra diavolului şi asupra morţii. Dintre 
celelalte două cruci, una a fost mântuitoare pentru cel spânzurat pe ea, cealaltă a fost scară 
spre iad. 

Doi tâlhari erau spânzuraţi pe cruci lângă Domnul Iisus Hristos, unul îl hulise tot 
timpul şi continua să-L hulească, iar celălalt era cât pe ce să hulească, dar şi-a venit în fire şi, 

cunoscându-şi păcatele, a strigat către Domnul: „Pomeneşte -mă, Doamne, când vei veni întru 
împărăţia Ta!". Şi i-a răspuns Domnul: „Astăzi vei fi cu Mine în rai!". 

Astfel, prin Cruce, prin suferinţă, a ajuns tâlharul cel înţelept să creadă în Hristos Cel 
răstignit - cum se spune, a crezut spre cunoaşterea teologiei. Iar când Domnul i-a iertat 
păcatele, acesta L-a cunoscut în El pe însuşi Fiul lui Dumnezeu, a înţeles că Omul Acela care 
zace spânzurat fără slavă şi în necinste este slăvitul împărat al slavei, a înţeles că Acela Care 
pare acum slab şi neputincios este însuşi Atotputernicul Ziditor şi Stăpânilor al întregii lumi. 
Aşadar, tâlharului spânzurat în partea dreaptă i s-au deschis ochii minţii, ochii sufletului, şi a 
ajuns la aceasta prin pocăinţă, prin smerenie. 

La fel şi Hristos S-a smerit pe Sine mai mult decât toţi oamenii, S-a umilit pentru ca 
astfel să şteargă şi să nimicească păcatul mândriei lui Adam. La fel şi tâlharul, cunoscându-şi 
cu smerenie păcatele, I-a cerut Domnului iertare şi, în acest fel, Domnul I S-a arătat în toată 
slava Sa. 

Iar celălalt tâlhar, spânzurat în partea stângă [...], L-a hulit tot timpul, L-a hulit pentru 
că recunoştea că e păcătos, criminal, că a încălcat şi legile omeneşti, şi pe cele dumnezeieşti, 
dar nu voia să se pocăiască, nu voia să se smerească; şi hulea tocmai legile pe care le 
încălcase, îl hulea pe însuşi Legiuitorul, Cel Care a dat legile firii, Care a pus în oameni 
conştiinţa, după care ei îşi scriu legile lor omeneşti, chiar dacă acestea nu sunt întotdeauna în 
acord cu ea; L-a hulit şi a continuat să-L hulească, până când povara hulei i-a coborât sufletul 
în iad. 

Iată cele două căi care stau înaintea oamenilor. In faţa noastră stă Crucea Domnului, 
cea de-viaţă-dătătoare. Domnul a spus: „Cine vrea să vină după Mine să-şi ia crucea şi să-mi 
urmeze Mie". încotro să meargă? La început, prin suferinţe, aşa cum a suferit şi Hristos, iar 
apoi va merge cu Hristos şi în împărăţia Cerească, unde Domnul Iisus Hristos stă pe Tronul 
Său. Nu este altă cale, decât să mergem pe urmele Domnului. Şi tâlharul spânzurat în partea 
dreaptă L-a cunoscut pe Dumnezeu şi L-a urmat cu sufletul. Desigur, nu putea atunci să se 
transforme printr-un miracol, nu este nevoie de aceasta, ci a mers cu sufletul după Domnul, L- 
a recunoscut în El pe Dumnezeu, Care S-a smerit pentru mântuirea oamenilor, şi [tâlharul] s-a 
smerit, şi-a cunoscut păcatele şi, împreună cu Hristos, a mers în rai. 

In faţa noastră se află căile celor doi tâlhari. Pe care cale vom merge? întotdeauna 
omenirea a urmat o cale sau alta. Crucea Domnului a fost ispită pentru iudei, iar pentru elini, 
adică pentru păgâni, nebunie. Cum te poţi închina unei unelte de umilire, unui instrument de 
tortură? Ei nu înţelegeau că prin acest instrument Domnul a izbăvit întreaga omenire de 
împărăţia diavolului, de împărăţia păcatului, de moartea cea veşnică. 

Şi pentru iudei a fost sminteală Crucea Domnului, căci ei doreau să-1 vadă pe Mesia al 
lor ca pe un împărat al slavei, ca pe un împărat pământesc, care să înalţe neamul iudeu. Şi 
astfel, Crucea pe care era răstignit Hristos era o ispită pentru ei. Sminteală şi nebunie părea 
răstignirea lui Hristos; cum ne spune Sfântul Apostol Pavel, iudeilor sminteală, elinilor 
nebunie, iar pentru noi este Hristos, puterea şi înţelepciunea lui Dumnezeu. Iată cum ceea ce 
unora le-a fost spre pieire altora le-a fost spre mântuire. 

Crucea Domnului îi împarte pe oameni în două categorii. Astfel, unii au crezut în 
Hristos, iar alţii s-au împiedicat de piatra de poticnire şi au prigonit Biserica lui Hristos, 
Trupul lui Hristos, al cărei Cap este însuşi Domnul Iisus Hristos. Biserica lui Hristos este 
Trupul lui Hristos, El însuşi o cârmuieşte şi cu Trupul şi cu Sângele Său dumnezeiesc îi 
hrăneşte pe credincioşi, pe fiii Bisericii Sale, aşa că trebuie să fim şi noi una cu Hristos, şi cu 
trupul nostru, şi cu duhul. Ne unim cu trupul cu Hristos prin dumnezeieasca împărtăşanie şi 
trebuie să ne alipim sufleteşte de El şi să-i urmăm numaidecât poruncile. 

Cu toţii păcătuim, dar unii păcătuiesc şi se căiesc, iar alţii hulesc toate poruncile pe 
care le încalcă. Aşa a fost şi în vechime, când Arie şi alţi eretici au respins dogmele Sfintei 
Biserici; adesea sufereau atunci credincioşii. Sufereau credincioşii pe vremea conducătorilor 
nelegiuiţi care îi trimiteau în exil; astfel, Sfântul Atanasie cel Mare, din cei patruzeci şi şapte 
de ani de episcopat, douăzeci de ani a petrecut în surghiun. Şi alţi episcopi tot aşa au suferit 

pentru adevăr, au suferit şi mulţi credincioşi; cu toate acestea, în curăţia Ortodoxiei, ei s-au 
mântuit şi au deschis porţile vieţii veşnice, porţile împărăţiei Cereşti. Adesea biruiau 
necredincioşii, adesea împilau Biserica lui Hristos, dar apoi le venea vremea pieirii şi a 
căderii, şi sufletele lor erau trimise nu spre împărăţia Cerească, ci spre chinurile veşnice, în 
gheenă, la fel cum odinioară Hristos a trimis în iad sufletul lui Irod şi pe al altora, care voiau 
să-i ia viaţa. 

în faţa noastră se află calea mântuirii sau calea pierzării. De Cruce s-au împiedicat şi 
creştinii în vremea luptelor iconoclaste, când începuse prigoana sfintelor icoane, când au 
început să fie distruse şi alte odoare, printre care şi Crucea Domnului. Şi era vorba de cei care 
se numeau pe sine dreptcredincioşi, ba se socoteau şi ortodocşi. Astfel, o sută cincizeci de ani 
a domnit erezia iconoclastă, până când, în sfârşit, a fost sfărâmată definitiv. 

în ziua Biruinţei Ortodoxiei sărbătorim biruinţa lui Hristos asupra iconoclasmului şi 
asupra tuturor diavolilor. Crucea Domnului i-a despărţit pe credincioşi de necredincioşi, pe 
cei care mergeau pe calea mântuirii de cei ce mergeau pe drumul pierzării. 

La fel resping Crucea Domnului şi iconoclaştii de astăzi - protestanţii şi alţii, care 
resping sfintele icoane; ei sunt gata să accepte în casele lor orice reprezentări frumoase ale 
evenimentelor evanghelice, însă neagă cinstirea sfintelor icoane, care ne aduc aminte că 
mântuirea se dobândeşte pe o cale anevoioasă, pe o cale îngustă pe care a mers însuşi Domnul 
Iisus Hristos, pe calea luptei cu păcatele şi cu viciile noastre, pe calea postului şi a rugăciunii. 
Aceasta nu recunosc cei ce doresc să vadă în creştinism doar ceva roz şi splendid, prin care se 
poate ajunge la fericirea cea veşnică fără nici o silinţă, fără nici o încordare, fără nici un fel de 
luptă cu propriile păcate. Ei merg pe drumul pe care a mers tâlharul spânzurat de-a stânga: ei 
tăgăduiesc toate legile pe care le-a dat Domnul cu gura Sa, care i-a trimis pe apostoli să le 
propovăduiască în întreaga lume; ei tăgăduiesc scrierile şi rânduielile pe care Sfânta Biserică 
Ortodoxă le păstrează cu sfinţenie. 

Şi iată că prin Cruce unii se mântuiesc spre cunoaşterea teologiei, spre cunoaşterea 
Adevărului veşnic, iar alţii, prin povara hulei, se coboară la chinurile iadului. Această cale 
largă se află în faţa noastră, a ortodocşilor, şi există şi aici ispite care-i despart pe credincioşi, 
dacă ei vor şi doresc să meargă pe calea pe care le-a arătat-o Hristos. 

Cu toţii păcătuim, cu toţii încălcăm poruncile lui Hristos şi legile Sfintei Biserici, dar 
unii se recunosc păcătoşi din pricina căderii lor şi se căiesc de greşelile lor, iar alţii, în loc de 
aceasta, resping înseşi legile şi nu voiesc să li se supună, spun că aceste legi s-au învechit, că 
nu mai este nevoie de legi, că noi am fi mai deştepţi decât cei care au dat legile Bisericii, pe 
care însuşi Domnul Hristos le-a dat prin apostolii şi arhiereii Săi. Iată cele două căi care se 
află în faţa voastră: calea tâlharului înţelept şi calea tâlharului care, prin povara hulei, s-a 
coborât în iad. 

Tot în faţa noastră se află acum şi acele opere nemuritoare. Ei [iconoclaştii de astăzi] 
sunt gata să accepte imaginile dacă sunt bine pictate, dacă sunt frumoase şi desfată privirea, 
alţii cinstesc acele icoane în care sfinţii sunt reprezentaţi în suferinţă, unde sunt înfăţişate 
nevoinţele lor muceniceşti, posturile şi rugăciunile lor şi diverse lucruri neplăcute la suprafaţă, 
dar frumuseţea lăuntrică se vede în aceste imagini sfinţite. Aceasta este, fraţilor, calea celor 
doi tâlhari. Unii doresc mântuirea, alţii doresc doar desfătarea în lumea aceasta şi, când nu o 
primesc, hulesc legile care sunt date pentru mântuirea noastră. 

Şi acum pot apărea între noi diverse separări. Dar întrucât legile Bisericii lui Hristos 
sunt neschimbătoare, creştinul trebuie să se supună legilor şi rânduielilor Bisericii, indiferent 
de felul în care alţii se raportează la ele, indiferent dacă societatea este binevoitoare sau ostilă 
faţă de ele. Cei ce-i sunt credincioşi lui Hristos îl urmează pe calea acelor legi, pe calea 
rânduielilor păzite cu sfinţenie de Sfânta Biserică. Iar cei ce-şi doresc înlesniri fără măsură şi 
bucurii în lumea aceasta pământeană, care va pieri mai devreme sau mai târziu, aceia preferă 
alte legi, nu pe cele ale Bisericii, ci pe cele care le permit să trăiască aşa cum vor şi să 
gândească după bunul lor plac, să-şi aşeze voia lor proprie deasupra duhului Bisericii - duh 
dat de însuşi Domnul Dumnezeu - şi îi cheamă şi pe alţii să le urmeze calea. 

Este posibil, fraţilor, ca în curând iarăşi să aveţi parte aici de tulburări, şi unii dintre 
voi să vă cheme să mergeţi pe calea tăgăduirii legilor sfinte şi să vă supuneţi numai legilor 
stăpânirii omeneşti. Temeţi-vă de această cale! Temeţi-vă de calea pe care a mers tâlharul din 
stânga, căci prin povara hulei, prin povara hulirii lui Hristos, s-a dus la moartea cea veşnică. 
Cei ce hulesc legile Bisericii îl hulesc pe Hristos însuşi, Care este Capul Bisericii, căci legile 
Bisericii sunt date de Duhul Sfânt, prin apostoli. Iar legile locale sunt întemeiate pe aceleaşi 
legi, pe legile şi pe canoanele Bisericii. Să nu ne credem mai înţelepţi ca arhiereii care au 
rânduit pravilele Bisericii, să nu ne socotim mari învăţaţi. Ci să strigăm smeriţi, împreună cu 
tâlharul cel înţelept: „Pomeneşte-mă, Doamne, întru împărăţia Ta!". 

Rugaţi-vă pentru iertarea păcatelor. Dacă ne îndepărtăm de legile Bisericii, dacă le 
încălcăm necontenit, rugaţi-vă ca Domnul să ne miluiască şi, împreună cu tâlharul, să ne ducă 
în împărăţia Cerească. Atunci nu vom merge pe calea pe care a mers tâlharul nelegiuit, care a 
rămas nelegiuit până la sfârşit şi s-a coborât în gheenă - de care să ne izbăvească Domnul pe 
toţi. Amin. 



Pentru ce a fost miluit tâlharul cel înţelept 

"Iar unul dintre făcătorii de rele răstigniţi, îl hulea zicând: Nu eşti Tu Hristosul? 
Mântuieşte-Te pe Tine însuţi şi pe noi. Şi celălalt, răspunzând, îl certa, zicând: Nu te temi tu 
de Dumnezeu, că eşti în aceeaşi osândă? Şi noi pe drept, căci noi primim cele cuvenite după 
faptele noastre; Acesta însă n-a făcut nici un rău. Şi zicea lui Iisus: Pomeneşte-mă, Doamne, 
când vei veni în împărăţia Ta. Şi Iisus i-a zis: Adevărat grăiesc ţie, astăzi vei fi cu Mine în 
rai" (Luca 23, 39-43). 

Astfel povesteşte Sfântul evanghelist Luca despre profund pilduitorul şi înduioşătorul 
eveniment, despre convertirea şi miluirea de către Hristos a tâlharului spânzurat alături de El, 
pe crucea de pe Golgota. 

Prin ce s-a învrednicit tâlharul de aşa o milostivire? Ce anume i-a provocat Domnului 
un răspuns atât de prompt şi de hotărât? In iad încă se aflau toţi drepţii Vechiului Testament, 
incluzându-1 şi pe Ioan Botezătorul, însuşi Domnul se pregătea să Se coboare la iad, e 
adevărat, nu ca să sufere acolo, ci ca să-i scoată de acolo pe cei întemniţaţi. 

Nimănui nu-i mai făgăduise Domnul să-1 ducă în împărăţia Cerească, chiar şi 
apostolilor le-a făgăduit să-i ducă în lăcaşurile Sale abia după ce le va pregăti. 

De ce atunci tâlharul s-a învrednicit primul de milostivirea Domnului, de ce lui i se 
deschid atât de repede uşile raiului? Să pătrundem în starea sufletească a tâlharului şi să 
privim situaţia din jurul lui. 

Toată viaţa el şi-a petrecut-o în tâlhării şi în crime. Dar se vede că nu pierise conştiinţa 
în el şi că, în adâncul sufletului, îi mai rămăsese ceva bun. Predania spune chiar că ar fi fost 
tocmai tâlharul care, în timpul fugii lui Hristos în Egipt, s-a îndurat de Pruncul cel minunat şi 
nu le-a îngăduit tovarăşilor săi să-L ucidă, împreună cu care năvălise asupra Sfintei Familii 
fugare spre Egipt. Oare nu şi-a amintit acum de chipul acelui Prunc când a privit cu atenţie la 
chipul Celui spânzurat pe cruce, alături de el? 

De-a fost aşa sau de nu, în orice caz, când tâlharul L-a privit pe Hristos, în el s-a trezit 
conştiinţa. Acum atârna spânzurat împreună cu Cel Drept, alături de Cel împodobit cu 
frumuseţea mai mult decât fiii oamenilor (Ps. 44, 3), al Cărui chip era pe atunci^ara cinste, 
dispreţuit mai mult decât toţi fiii oamenilor, Care „nu avea nici chip, nici frumuseţe" (vezi 
Isaia 53, 2-3). Privindu-L, tâlharul parcă se trezi dintr-un somn adânc. I se dezvălui clar 
deosebirea dintre Acela şi el însuşi. Acela era drept, fără putinţă de tăgadă, Care îi ierta chiar 
şi pe chinuitorii Săi şi Se ruga lui Dumnezeu pentru ei - Dumnezeu pe Care îl numea Tatăl 
Său. Pe când el era ucigaşul multor victime, vărsător de sânge al unor oameni care nu-i 
făcuseră nici un rău. Privind la Cel spânzurat pe Cruce, el şi-a văzut parcă în oglindă propria 
decădere morală. Tot ce se ascundea mai bun în sufletul său se trezi şi căuta să răzbată afară. 

Şi-a cunoscut păcatele, a înţeles că din propria sa vină a ajuns la acest trist deznodământ şi că 
nu avea pe cine să învinovăţească. De aceea, atitudinea duşmănoasă faţă de împlinitorii 
torturii - atitudine de care era cuprins tâlharul spânzurat de cealaltă parte a lui Hristos şi, la 
început, chiar şi el însuşi (Matei 27, 44) - s-a preschimbat într-un sentiment de smerenie şi de 
zdrobire de sine. El a simţit frică faţă de judecata lui Dumnezeu, care îl aştepta. Păcatul 
deveni pentru el groaznic şi respingător. In sufletul său, el nu mai era criminal. Dragostea de 
oameni şi milostivirea se treziră în el. In el se împleteau acum frica pentru soarta sufletului 
său şi dezgustul faţă de batjocorirea nevinovatului Patimilor. Cu siguranţă că auzise şi înainte 
de marele învăţător şi Făcător de minuni din Nazaret. Cele petrecute în Iudeea şi în Galileea 
erau obiectul multor discuţii şi comentarii în întreaga ţară. Mai înainte, ceea ce auzea despre 
El îi trecea pe lângă urechi. Acum, aflându-se împreună cu El şi în aceeaşi situaţie cu El, 
tâlharul începea să înţeleagă măreţia morală a Persoanei Sale. 

Lipsa de răutate, a-toate-iertarea şi rugăciunea lui Hristos îl zguduiră pe tâlhar. El a 
înţeles cu inima că alături nu se afla un om obişnuit. Să Se adreseze astfel lui Dumnezeu, în 
clipa morţii, ca Tatălui Său, nu putea decât Acela Care Se ştia pe Sine cu adevărat Fiul lui 
Dumnezeu. Să nu Se clatine în învăţătura Sa despre iubire şi atoateiertare, îndurând toată 
josnicia clevetirilor omeneşti şi răutatea celor cărora le făcuse bine, nu putea decât Cel aflat în 
cea mai strânsă părtăşie cu Izvorul iubirii, sau Cel Care era El însuşi Acel Izvor. 

Tâlharul îşi aminti tot ce auzise neobişnuit despre Cel Răstignit acum împreună cu el 
şi un cald simţământ de credinţă se înfiripă în inima lui. Da, neîndoielnic, El era Fiul lui 
Dumnezeu întrupat pe pământ, dar petrecând neîntrerupt în împărtăşire cu Tatăl Său, El era 
Fiul lui Dumnezeu, neprimit de pământ şi reîntorcându-Se în cer, Fiul lui Dumnezeu Care 
putea ierta păcatele oamenilor! In tâlhar S-a născut nădejdea că ar putea să scape de osândă la 
judecata de după moarte. Dacă Iisus Se roagă Tatălui Său pentru cei ce L-au răstignit, nu-1 va 
respinge nici pe cel răstignit împreună cu El. Lui trebuie să i se adreseze, pentru ca Cel cu 
Care împarte acum împreună soarta amarelor suferinţe să-1 primească la fericirea Sa. 

Este adevărat, cuvintele de iubire şi părtăşie pe care i le Va spune lui Iisus vor fi 
primite cu derâdere de gloata înnebunită din jur, care îl hulea. A-L recunoaşte pe Iisus ca 
drept şi ca Fiu al lui Dumnezeu însemna să atragă asupra sa atenţia şi mânia bătrânilor iudei. 
Cu toate că nu mai puteau să-i pricinuiască alte chinuri trupeşti, decât cele pe care le-a 
îndurat, ce greu va fi totuşi să simtă numai răutate în jur, cât de mult i se vor îngreuna 
suferinţele când şi pe el îl va batjocori mulţimea înfierbântată de gură-cască adunată aici! 

De altfel, ce este pentru el acum mânia stăpânitorilor pământeşti, ce sunt acum pentru 
el batjocurile oamenilor? Oricât de greu ar fi să fii respins de oameni, când eşti pe pragul 
morţii şi mai greu este să fii respins de Dumnezeu. El merge acum la judecata lui Dumnezeu 
şi numai de Dumnezeu trebuie să se teamă! Trebuie ca în ultimele clipe ale vieţii să facă tot 
ceea ce mai poate ca să implore bunăvoinţa lui Dumnezeu! 

Fie ca vorbele lui să uşureze măcar cât de cât suferinţele lui Hristos, fie ca măcar unul 
dintre hulitori să-şi vină în fire şi să nu-L mai ponegrească. Hristos, Care a făgăduit să 
răsplătească chiar şi pentru o cană de apă dată în numele Său, nu-1 va lăsa nici pe el fără 
răsplată pentru aceasta. Ponegritorii lui Hristos n-au decât să-1 ocărască şi pe el, împreună cu 
El! Aceasta îl va apropia şi mai mult de Hristos! Dacă va împărţi soarta cu Hristos aici, nici în 
slava Sa Hristos nu-1 va uita! 

Şi iată că, în vacarmul răsunător al batjocurilor, ponegririlor şi ocărilor, el începu să-L 
înduplece pe tovarăşul său, atârnat de partea stângă a lui Hristos, să înceteze a-L mai ponegri 
pe Iisus: „Nu te temi tu, oare, de Dumnezeu, căci pentru acelaşi lucru eşti osândit? Iar noi 
suntem osândiţi cu dreptate, căci am primit ceea ce-am meritat după faptele noastre. Pe când 
Acesta n-a făcut nici un rău". Apoi, din gura lui se auzi smeritul glas: „Pomeneşte-mă, 
Doamne, când vei veni întru împărăţia Ta!". Era strigătul fostului tâlhar, de-acum al noului 
ucenic al lui Hristos, care a crezut în Hristos atunci când ucenicii dinainte L-au părăsit. 

„Tâlharul a teologhisit, iar eu m-am lepădat" (sedealnă, glasul al 5-lea) - striga mai 
târziu cu durere Sfântul Apostol Petru. Şi toţi ceilalţi apostoli s-au îndoit de Domnul în 

vremea aceea. Chiar şi Sfântul Ioan Teologul, care îl urma nedespărţit pe învăţătorul său şi 
care stătea lângă Cruce pe Golgota, cu toate că a continuat să-I fie credincios lui Iisus, Care îl 
îndrăgise, nu a avut atunci credinţă deplină în dumnezeirea învăţătorului său: abia după 
înviere, intrând în mormântul gol, unde au rămas ştergarele şi mahrama cu care fusese 
înfăşurat Trupul mort al lui Hristos, Ioan „văzu şi crezu" că Hristos a înviat cu adevărat şi că 
este Fiul lui Dumnezeu. 

Apostolii s-au îndoit în credinţa lor în Iisus ca fiind Mesia, pentru că ei aşteptau şi 
voiau să vadă în El un împărat pământesc, în a cărui împărăţie ar putea să stea „de-a dreapta şi 
de-a stânga" Lui. Tâlharul a înţeles că împărăţia lui Iisus din Nazaret, Cel înjosit şi osândit la 
moarte ruşinoasă „nu este din lumea aceasta". Dar tocmai aceea era împărăţia pe care tâlharul 
o căuta acum: porţile vieţii pământeşti s-au închis în spatele lui şi i se deschidea veşnicia. 
Socotelile cu viaţa pământească şi le-a încheiat, el se gândea acum la viaţa veşnică. Şi, în 
pragul veşniciei, el a înţeles deşertăciunea slavei pământeşti şi a împărăţiilor pământului. El a 
înţeles că măreţia constă în dreptatea lui Dumnezeu, şi în dreptul Iisus chinuit fără de vină el 
L-a văzut pe împăratul dreptăţii. Nu slava unei împărăţii pământeşti I-o cerea, ci mântuirea 
sufletului său. 

Credinţa tâlharului, născută din îngenuncherea în faţa măreţiei morale a lui Hristos, s-a 
dovedit mai puternică decât credinţa apostolilor, cuceriţi de înălţimea învăţăturii lui Hristos, 
dar care au crezut în El mai mult pentru semnele şi minunile pe care le făcea El. Pe când acum 
Hristos nu a fost izbăvit în chip minunat de vrăjmaşii Săi, şi credinţa apostolilor se clătină. 

Dar răbdarea arătată de Hristos, a-toate-iertarea şi credinţa că este auzit de Tatăl Său 
cel Ceresc au arătat atât de convingător dreptatea lui Iisus şi înălţimea Lui morală, încât, 
crezând pentru aceasta în El, cel care îşi căuta propria renaştere duhovnicească şi morală nu se 
mai putea îndoi. Era tocmai ceea ce căuta cu însetare tâlharul care-şi cunoscuse profunda 
cădere. El nu I-a cerut lui Hristos să fie în împărăţia Lui „de-a dreapta sau de-a stânga Lui" ci, 
cunoscându-şi nevrednicia, a cerut smerit doar „să-1 pomenească în împărăţia Sa", să-i dea 
măcar ultimul loc. El L-a propovăduit deschis în faţa tuturor pe Hristos Cel Răstignit ca 
Domn şi l-a cerut miluire. 

Credinţa smerită în Hristos l-a făcut mărturisitor. Prin voinţa sa, el a fost chiar 
mucenic, căci, netemându-se să-L recunoască drept Domn al său pe respinsul de toţi „împărat 
al iudeilor" - asupra Căruia era concentrată întreaga ură a mulţimii nenumărate de popor, 
strânse la Ierusalim în zilele acelea din toate colţurile lumii, venite la sărbătoarea Paştelui şi 
care, împreună cu bătrânii şi cu preoţii săi, îl hulea pe Hristos -, desigur că nu s-ar fi temut 
nici să sufere pentru El. 

Astfel, adânca pocăinţă a tâlharului a născut în el smerenia, împreună cu care a format 
un reazem solid pentru o credinţă atât de puternică, cum nu avuseseră în acea vreme nici cei 
mai apropiaţi ucenici ai lui Hristos. Tâlharul care a crezut a arătat o nevoinţă de care nu a fost 
în stare până atunci nici unul dintre ucenicii lui Hristos. „ Oricine va mărturisi pentru Mine 
înaintea oamenilor, mărturisi-voi şi Eu pentru el înaintea Tatălui Meu, Care este în ceruri" 
(Matei 10, 32) - a spus Domnul Iisus Hristos. Tâlharul L-a mărturisit pe Hristos, L-a 
mărturisit în faţa mulţimii fără număr care îl batjocorea, L-a mărturisit atunci când nimeni nu 
se încumeta să o facă şi când puţinii ucenici şi femei care l-au rămas fideli îşi mărturiseau 
iubirea pentru El doar prin lacrimi amare. 

Tâlharul a făcut ceea ce făcuseră odinioară cei trei tineri din Babilon, care n-au vrut să 
se închine idolului de aur, pe care Nabucodonosor îl aşezase pe câmpia Deir şi căruia i se 
închinau „toate popoarele, neamurile şi limbile" (Daniel 3, 7). 

Tâlharul a crezut în Domnul aflat în suferinţă, „II mărturisi pe Dumnezeul Cel tăinuit, 
mai înaintea tuturor II cunoscu pe El şi puterea învierii Lui şi se făcu părtaş la patimile Lui, 
făcându-se asemenea cu El în moartea Lui (Fii. 3, 10), înţelese înaintea tuturor în ce constă 
împărăţia care nu-i din lumea aceasta, pricepu „ce este adevărul" (In. 18, 36-38). El este 
primul care a desluşit ce este împărăţia lui Hristos, de aceea este primul care intră în ea. El 
este primul care L-a văzut „pe Iisus Hristos, şi pe Acesta răstignit" (I Cor. 2, 2), este primul 

care L-a propovăduit „pe Hristos cel răstignit: pentru iudei, sminteală; pentru elini , 
nebunie. Dar pentru cei chemaţi, şi iudei şi elini: pe Hristos, puterea lui Dumnezeu şi 
înţelepciunea lui Dumnezeu" (I Cor. 1, 23-24). De aceea, el este primul care gustă puterea lui 
Dumnezeu şi înţelepciunea lui Dumnezeu, puterea iubirii împreună-pătimitoare şi 
renăscătoare a lui Hristos, este primul care „auzit-a vestea puterii Crucii, căruia i s-a deschis 
raiul" (Cântarea a 4-a la Canonul înălţării). 

Deplina pocăinţă pentru propriile crime şi păcate, adânca smerenie, credinţa puternică 
în Domnul Iisus Hristos Cel răstignit, Care S-a dat pe Sine pentru pătimire, şi mărturisirea Lui 
atunci când întreaga lume era împotriva Lui - iată din ce a fost împletită cununa care a 
încununat capul fostului tâlhar, acum biruitor şi erou, iată din ce a fost făurită cheia care i-a 
deschis uşile raiului! 

Mulţi păcătuiesc şi nădăjduiesc că se vor pocăi înainte de moarte, arătând spre pilda 
tâlharului înţelept. Dar cine este în stare de o nevoinţă asemenea lui? „Domnul l-a pomenit pe 
tâlhar în ultima clipă, pentru ca nimeni să nu deznădăjduiască. Dar numai pe unul singur, ca 
nimeni să nu nădăjduiască prea mult în milostivirea Sa" (Fericitul Augustin). 

„Acesta a fost sfârşitul lui. Dar care va fi al nostru, nu ştim; şi cu ce fel de moarte vom 
muri, nu avem cunoştinţă: va veni, oare, pe neaşteptate, sau cu vreo înştiinţare dinainte?" 
(Cuviosul Teodor Studitul, „învăţătură despre sfârşitul neaşteptat al unui frate"). 

Vom putea noi oare să renaştem moral într-o singură clipă şi să ne înălţăm cu duhul, 
asemeni „tovarăşului lui Hristos", care „puţină vorbă a rostit, dar mare credinţă a dobândit"? 
Oare nu ne va răpi moartea neaşteptată, lăsându-ne amăgiţi de nădăjduirea pocăinţei înainte 
de moarte? (Cuvântul Sfântului Chirii al Alexandriei despre Judecata de Apoi, tipărit în 
Ceaslovul Mare). 

De aceea: „Păcătosule! Nu-ţi amâna pocăinţa păcatelor, pentru ca nu cumva acestea să 
treacă împreună cu tine în cealaltă viaţă şi să nu te împovăreze cu povară din toate părţile" 
(Fericitul Augustin [în]: „Iliotropionul" Sfântului Ioan de Tobolsk, cartea a 4-a, capitolul al 
5-lea, paragraful 1). 

Pilda tâlharului înţelept să ne dea imboldul nu să amânăm pocăinţa, ci „să ne răstignim 
împreună cu Hristos" (Gal. 2, 20) şi „fierbinte să ne căim", ca şi noi să simţim „milostivirea 
împreună-pătimirii" (rugăciunea Sfântului Simeon Noul Teolog). Răstignindu-ne trupul 
împreună cu patimile şi cu poftele (Gal. 5, 24), să ne străduim spre o cât mai grabnică deplină 
îndreptare lăuntrică, predându-ne în întregime voii lui Dumnezeu şi cerându-i lui Hristos 
milostivire şi har. 

„Pocăinţa tâlharului dă-ne-o nouă, Unule Iubitorule de oameni, celor ce cu credinţă îţi 
slujim, Hristoase Dumnezeul nostru, şi care îţi cântăm: pomeneşte-ne şi pe noi în împărăţia 
Ta" (Fericita înviere, glasul al 4-lea). 

„Tâlharului celui înţelept, într-o singură clipă raiul i l-ai dăruit, Doamne, luminează- 
mă şi pe mine cu lemnul Crucii şi mă mântuieşte." 



Cuvânt de Sfintele Paşti 

Hristos a înviat! Unde ţi-e, moarte, boldul? Unde ţi-e, iadule, biruinţa? 

Veniţi, oameni, să-i cântăm şi să ne închinăm lui Hristos, să slăvim învierea Lui din 
morţi! 

Astăzi este mântuirea lumii: nimicitu-s-a şi s-a biruit vrăjmaşul cel temut şi neînfrânt 
până acum al neamului omenesc şi al întregii lumi - moartea. Omul a fost zidit nemuritor, dar 
păcatul l-a lovit cu moarte. 



In Biblia B.O.R.: „pentru neamuri". 



84 



Predici şi îndrumări duhovniceşti 

Mulţi oameni trăiau la începutul lumii cu sutele de ani, dar şi lor le venea sfârşitul. 
Erau bărbaţi puternici, care-şi învingeau toţi duşmanii, care supuneau ţări şi popoare, dar nici 
unul dintre ei nu a reuşit să biruie moartea. 

Alţii, prin înţelepciunea lor, se ridicau deasupra tuturor, se îmbogăţeau de cunoştinţe, 
descopereau tainele naturii, dar nimeni dintre ei nu a reuşit să omoare moartea. Chiar şi 
drepţii, cu întristare, se coborau cu sufletele în iad, simţind că totul în viaţă e deşertăciune şi 
chin sufletesc, care se prelungeşte până la moarte. 

Dar astăzi moartea a fost biruită. Căci Hristos a înviat. S-a ridicat Hristos, primul 
dintre cei înviaţi. Nu pentru Sine a gustat moarte şi a înviat Hristos, Fiul Dumnezeului veşnic 
viu ci, ca să biruie moartea în El însuşi 48 , iar nouă, oamenilor, să ne deschidă porţile vieţii 
veşnice, El a primit moartea şi îngroparea şi, înviind din morţi, a devenit biruitorul morţii. 

Singur înviindu-Se pe Sine cu puterea Sa dumnezeiască, El le dăruieşte tuturor celor 
ce merg către El şi în urma Lui viaţa veşnică şi nemurirea. El îi hrăneşte pe credincioşii Săi cu 
Trupul şi Sângele Său cel înviat, turnând în ei şuvoiul vieţii. El ne conduce spre viaţa plină de 
bucurie, spre raiul cel nou, plin de dumnezeiasca Lui slavă. 

Asemeni lui Hristos, Care doar pentru scurtă vreme a gustat moartea, mor şi astăzi 
oamenii, ca să învie din morţi şi să fie împreună cu El în împărăţia Lui. 

Astăzi e ziua învierii. Cu bucurie să o prăznuim, oameni buni! 

Se veselesc şi cei trecuţi în lumea cealaltă, părinţii şi fraţii noştri, văzând lumina 
învierii şi pregustându-şi propria înviere, când se vor sătura şi mai mult de slavă 
dumnezeiască. Bucuraţi-vă, toţi cei bolnavi, cei întristaţi şi suferinzi. Va veni şi pentru voi 
vremea unei vieţi pline de bucurie. Prăznuiţi, veseliţi-vă toţi oamenii, bătrâni şi tineri, bogaţi 
şi săraci, puternici şi neputincioşi, cei ce munciţi şi cei ce nu vă găsiţi de lucru, locuitori în 
oraşe, în sate şi în pustii, călători şi întemniţaţi! Toţi să ne bucurăm acum! Sărbătorim 
omorârea morţii, a iadului nimicire, începutul unei vieţi noi. 

Hristos a înviat din morţi, cu moartea pre moarte călcând şi celor din mormânturi viaţă 
dăruindu-le. Hristos a înviat! 



La început a fost Cuvântul şi Cuvântul era la Dumnezeu şi Dumnezeu era 

Cuvântul 

La Liturghie, în ziua Sfântei învieri se citeşte începutul Evangheliei lui Ioan despre 
Cuvântul cel dumnezeiesc. Când totul se umple de lumina învierii lui Hristos şi cerurile se 
unesc cu pământul în proslăvirea Biruitorului morţii, Evanghelia ne vesteşte Cine este El: „La 
început (în traducerea veche 49 - iskoni) era Cuvântul". 

Despre Cuvânt s-a vorbit încă din Vechiul Testament: „Cu cuvântul Domnului 
cerurile s-au întărit şi cu duhul gurii Lui toată puterea lor" (Ps. 32, 6), „ Trimis-a Cuvântul 
Său şi i-a vindecat pe ei" (Ps. 106, 20). Deosebit de viu şi de grăitor se vorbeşte despre 
puterea lucrării Cuvântului lui Dumnezeu în Cartea înţelepciunii lui Solomon. Dar oamenii 
Vechiului Testament subînţelegeau prin Cuvântul lui Dumnezeu doar manifestarea voinţei şi a 
lucrării lui Dumnezeu. Iar acum Ioan binevesteşte despre Cuvântul lui Dumnezeu că este 
însuşi Fiul lui Dumnezeu Cel Unul-Născut, a doua Persoană a Sfintei Treimi. 

De ce Fiul lui Dumnezeu este numit şi Cuvântul? Deoarece prin El Tatăl îşi exprimă 
voinţa. Cuvântul lui Dumnezeu nu este asemeni cuvântului omenesc. Omul îşi exprimă prin 
cuvânt gândurile şi dorinţele sale. Dar cuvântul rostit de om se stinge şi dispare. Dorinţa 
exprimată de el uneori se împlineşte, dar adesea rămâne neîmplinită. Cuvântul lui Dumnezeu 
este veşnic şi atotputernic. El este mereu la Dumnezeu. 



48 Referire la firea omenească a Mântuitorului. 

49 în limba slavona. 

50 în Biblia B.O.R.: „cuvântul". 

Cuvântul omului este o putere care îl ajută. Cuvântul lui Dumnezeu este a doua 
Persoană a Sfintei Treimi. El însuşi este Dumnezeu. Dumnezeu-Cuvântul este Fiul lui 
Dumnezeu şi îl iubeşte pe Tatăl şi face totul de bunăvoie după voia Lui. Mai precis, Ei au o 
singură voinţă. 

Dumnezeu-Tatăl îl iubeşte pe Fiul Său şi face totul prin El. Nimic nu a făcut Tatăl fără 
Fiul. „ Toate prin El s-au făcut"- toate prin El au început să fie şi fără El nimic nu a început să 
fie, din toate câte sunt: „ Toate prin El s-au făcut; şi fără El nimic nu s-a făcut din ce s-a 
făcut" (In. 1, 3) - aşa cum spune despre aceasta al doilea articol al Simbolului de credinţă. 

Când în Cartea Facerii se spune că atunci „a zis Dumnezeu: Să fie lumină!" şi „a zis 
Dumnezeu: să fie o tărie", înseamnă că Dumnezeu-Tatăl a voit să facă lumina, tăria şi 
celelalte, iar Cuvântul, Fiul Său, le-a adus la împlinire. 

Cuvântul lui Dumnezeu dă viaţă. El este Izvorul vieţii: „Intru El era viaţă şi viaţa era 
lumina oamenilor" (In. 1, 4). 

Cuvântul lui Dumnezeu este Lumină, prin El Dumnezeu-Tatăl Se arată pe Sine şi îşi 
vesteşte dumnezeiasca Sa voie: „ era Lumina cea adevărată care luminează pe tot omul, care 
vine în lume" (In. 1, 9). 

Acea Lumină nu poate fi acoperită de nici un întuneric: „lumina luminează în 
întuneric şi întunericul nu a cuprins-o " (In. 1, 5). 

întunericul păcatului a pus stăpânire pe omenire după căderea în păcat, dar nu a putut 
să acopere Lumina dumnezeiască. 

Potrivit voii Tatălui, Fiul lui Dumnezeu a sfinţit lumea, S-a coborât pe pământ şi S-a 
întrupat. "Şi Cuvântul S-a făcut trup şi S-a sălăşluit între noi" (In. 1, 14). 

Iar pentru a-I pregăti calea în inimile oamenilor, Dumnezeu 1-a trimis pe Ioan 
înaintemergătorul. El îl propovăduia pe Hristos şi chema oamenii să creadă în El, să creadă că 
El este Fiul lui Dumnezeu. 

Cu multă vreme înainte a fost dată Legea, prin Moise. Dar, limitând răul, Legea nu-i 
putea mântui pe oameni, împlinind Legea în cele din afară, oamenii rămâneau plini de răutate 
pe dinăuntru. De aceea, lumea nu-L cunoscu pe Ziditorul ei, Fiul lui Dumnezeu coborât pe 
pământ: „In lume era şi lumea prin El s-a făcut, dar lumea nu L-a cunoscut, întru ale Sale a 
venit, dar ai Săi nu L-au primit" (In. 1, 10-11). Păzitorii Legii nu l-au primit pe Cuvântul 
întrupat, căci nesuferită le era Lumina Lui. 

Dar Izvorul vieţii, pe care ei l-au predat morţii, S-a coborât la iad, l-a nimicit şi a 
risipit întunericul prin Lumina Sa dumnezeiască. 

înviind din morţi, Hristos a deschis porţile împărăţiei slavei Sale tuturor celor ce cred 
în El. Cei ce cred în Fiul lui Dumnezeu Cel întrupat şi L-au primit în suflete se fac cu inimile 
lor fii ai lui Dumnezeu. Harul lui Dumnezeu îi renaşte în duh, sălăşluindu-se în ei şi dându-le 
puterea să iubească Adevărul şi să facă voia lui Dumnezeu. „ Şi celor câţi L-au primit, care 
cred în numele Lui, le-a dat putere ca să se facă fii ai lui Dumnezeu " (In. 1, 12). 

Renăscuţi prin har, dacă până la sfârşitul vieţii pământene vor rămâne în har şi vor 
merge pe calea arătată de Hristos, de Lumina cea adevărată, se vor învrednici să primească de 
la El darul cel nou: se vor desfăta veşnic în împărăţia Tatălui Ceresc, privind la slava 
Unicului-Născut Fiu al Său, slavă care întrece totul în lume, bucurându-se totodată cu bucurie 
şi fericire de nedescris. 

Acelaşi Cuvânt de dinainte de veci al lui Dumnezeu, prin Care s-a zidit lumea, a 
mântuit şi a renăscut neamul omenesc spre o nouă viaţă plină de bucurie, prin întruparea şi 
învierea Sa. 

Luminoasa înviere este sărbătoarea lui Dumnezeu-Cuvântul, ziua biruinţei Lui asupra 
iadului şi a morţii, începutul vieţii celei noi şi a veseliei veşnice dăruite de El. 

„Cuvântul Cel dimpreună-fără-de-început cu Tatăl şi cu Duhul din Fecioară S-a născut 
pentru mântuirea noastră, să-L cântăm, credincioşilor şi să ne închinăm Lui, pentru Că a 
binevoit cu trupul să Se urce pe Cruce şi moarte să sufere şi pe morţi să-i învieze, prin slăvită 
învierea Sa." 

„Unule-Născut, Fiule şi Cuvântul lui Dumnezeu, Cel Ce eşti fără de moarte, cu 
moartea pre moarte ai călcat, Unul fiind din Sfânta Treime, împreună-slăvit cu Tatăl şi cu 
Duhul Sfânt, mântuieşte-ne pre noi!" 



Veniţi, credincioşilor, să ne închinăm dumnezeirii celei în trei Ipostasuri! 

Dumnezeu este Sfânta Treime. Treimea Cea de-o-fiinţă şi nedespărţită. De-o-fîinţă, 
adică o singură fiinţă, o singură fire. Treimea nedespărţită: niciodată Fiul nu S-a despărţit de 
Tatăl sau Duhul Sfânt de Tatăl sau de Fiul şi niciodată nu Se despart. 

Tatăl, Fiul şi Sfântul Duh nu sunt trei dumnezei, ci un singur Dumnezeu, întrucât au o 
singură fire, dar nu numai din această pricină. Şi oamenii au o singură natură, o singură fire. 
Dar nu putem spune despre oameni că doi sau trei oameni sunt unul singur, oricât ar fi de 
apropiaţi şi de buni prieteni între ei. Oamenii nu numai că au trupuri diferite, dar fiecare are şi 
voinţa lui proprie, gusturile lui, înclinaţiile lui. Oricât de asemănători ar fi uneori între ei 
oamenii, şi la trup, şi prin caracter, totuşi nu se poate ca totul să le fie comun, să aibă totul 
identic: pe când la Cele trei Persoane ale Sfintei Treimi totul este de obşte. Nemăsurata iubire 
a Tatălui faţă de Fiul, a Fiului faţă de Tatăl şi aceeaşi iubire dintre ei şi Duhul Sfânt face ca 
voinţa Lor şi toate lucrările Lor să fie comune. Ele au o singură voinţă, totul se săvârşeşte prin 
voinţa lor comună. De la ce îşi întoarce faţa Duhul Sfânt, de la aceea îşi întoarce faţa şi Tatăl. 
Ce iubeşte Fiul, aceea iubeşte şi Tatăl şi Sfântul Duh. 

Totul se săvârşeşte de către Sfânta Treime împreună. Despre Facerea Lumii se spune 
în Biblie: „Şi a zis Dumnezeu: Să fie lumină! Şi a fost lumină". Ce înseamnă „a zis", adică a 
spus? înseamnă că Dumnezeu-Tatăl zidea cu Cuvântul Său, cu acel Cuvânt despre Care 
vorbeşte Evanghelia: „La început era Cuvântul şi Cuvântul era la Dumnezeu şi Dumnezeu 
era Cuvântul" şi Care este Unicul-Născut Fiu al lui Dumnezeu. 

Pe toate le-a zidit Dumnezeu-Tatăl prin Cuvântul Său, altfel spus, pe toate le-a făcut 
prin Fiul Său. Nimic nu săvârşeşte Tatăl fără Fiul, iar împreună cu Tatăl şi cu Fiul întotdeauna 
conlucrează Duhul Sfânt. Despre Facerea Lumii se spune în Biblie: „ Şi Duhul lui Dumnezeu 
Se purta pe deasupra apelor". „Se purta" deasupra zidirii nu înseamnă că doar Se purta 
deasupra ei - acest cuvânt, care în limba slavonă nu are un echivalent exact, în originalul 
ebraic semnifică „a acoperi", „a încălzi", la fel cum cloşca, stând pe ouă, le aduce la viaţă cu 
căldura ei şi din ele ies fiinţe vii. 

„ Cu cuvântul Domnului cerurile s-au întărit şi cu duhul gurii Lui toată puterea lor " 
(Ps. 32, 6). Tot ceea ce este a fost făcut de Dumnezeu-Tatăl prin Fiul şi a fost adus la viaţă 
prin Duhul Sfânt. Sau, altfel spus: tot ce a voit şi voieşte Tatăl a fost împlinit imediat şi se 
împlineşte de către Fiul şi se înduhovniceşte de Duhul Sfânt. Aşa a fost creată lumea, aşa s-a 
făptuit totul prin iconomia lui Dumnezeu referitoare la lume şi la omenire. 

Ca să-1 mântuiască pe om, care prin căderea în păcat a căzut de la Dumnezeu şi a 
devenit muritor, după sfatul cel mai dinainte de veci al Sfintei Treimi, supunându-Se voii 
Tatălui, Fiul lui Dumnezeu S-a coborât pe pământ, S-a născut prin lucrarea Sfântului Duh de 
la Pururea Fecioara Măria, L-a vestit oamenilor pe Adevăratul Dumnezeu-Tată şi voinţa Sa 
dumnezeiască, i-a învăţat pe oameni adevărata închinare [la Dumnezeu], pătimind pentru 
păcatele noastre, S-a coborât cu sufletul la iad şi, eliberând de acolo sufletele morţilor, a înviat 
din morţi. 

încă înainte de patimile Sale, Hristos le-a făgăduit apostolilor Săi, aleşi de El dintre 
ucenicii Săi, să le dea puterea să hotărască şi să lege/să ierte păcatele oamenilor sau să le lase 
asupra lor. Acest dar al harului, după învierea Sa, Domnul nu l-a dat fiecăruia dintre apostoli, 
ci tuturor laolaltă: El Şi-a întemeiat Biserica, păstrătoarea acestui har şi i-a unit în ea pe toţi 
care cred în El şi-L iubesc. 

Făgăduindu-le apostolilor să-i acopere cu putere de sus - trimiţându-le pe Duhul Sfânt 
- şi împlinind toate cele pentru care venise pe pământ, Domnul Iisus Hristos S-a înălţat la cer, 

primind şi ca om slava şi cinstea pe care le avea şi până la Facerea Lumii, ca Fiu al lui 
Dumnezeu. 

Pogorât asupra ucenicilor lui Hristos, potrivit făgăduinţei, Duhul Sfânt i-a întărit în 
credinţa în Hristos şi Şi-a revărsat asupra lor, prin harul Său, darurile dumnezeieşti. El i-a 
întărit pentru propovăduire şi pentru împlinirea în viaţă a învăţăturii lui Hristos, pentru 
chivernisirea Bisericii, cea întemeiată de Hristos şi pusă în lucrare de Duhul Sfânt. 

Biserica stă cu temeliile pe pământ şi are ca întâistătător pe Cel ce sade de-a dreapta 
Tatălui, Fiul lui Dumnezeu, şi este condusă în mod tainic de Duhul Sfânt. Ea îi uneşte 
sufleteşte laolaltă pe fiii săi, pe care îi uneşte cu Dumnezeu. Prin Biserică, darurile harice ale 
lui Dumnezeu se revarsă peste cei ce râvnesc să meargă pe urmele lui Hristos, sfinţesc şi 
întăresc tot ce este bun în ei, îi curăţă de păcate şi de toată întinarea, fâcându-i vrednici a 
deveni vase ale strălucirii slavei şi puterilor dumnezeieşti. 

Prin Biserică omenirea se face părtaşă a fiinţei lui Dumnezeu, intrând în cea mai 
strânsă împărtăşire cu Sfânta Treime. Nu numai sufletul se sfinţeşte şi se împărtăşeşte cu 
Dumnezeu, ci şi trupul omului, prin cuminecarea cu Trupul şi Sângele lui Hristos, prin care se 
uneşte cu întreaga Sfântă Treime. Prin harul lui Dumnezeu, prin participarea propriei voinţe şi 
strădanii, omul se face făptură nouă, părtaşă a veşnicei împărăţii a lui Dumnezeu. 

Pentru împărăţia lui Dumnezeu ce va să vină se pregăteşte şi natura, pentru viitoarea 
curăţire prin foc de urmările păcatelor omeneşti şi ale blestemului ce apasă asupra ei. Ea 
primeşte începătura sfinţirii prin pogorârea asupra ei a Sfântului Duh la sfinţirea apelor care 
are loc de Bobotează şi prin multe alte ierurgii bisericeşti, pentru a deveni apoi cer nou şi 
pământ nou. 

Aceasta se va întâmpla când se vor împlini soroacele rânduite de Dumnezeu-Tatăl, şi 
când Fiul lui Dumnezeu va veni în slavă să judece lumea. Atunci cei ce L-au iubit pe 
Dumnezeu şi s-au unit cu El vor străluci de razele luminii dumnezeieşti şi se vor desfăta 
veşnic de lumina necreată a dumnezeirii treimice, a Celei de-o-singură-fîinţă, de-viaţă- 
făcătoare şi nedespărţite Treimi. 

Treimii, aşadar, lui Dumnezeu, Ziditorului şi Mântuitorului nostru I se cuvine slava, 
cinstea şi închinăciunea, în vecii vecilor: 

„Veniţi, oamenilor, să ne închinăm dumnezeirii triipostasiate, Fiului în Tatăl şi 
Sfântului Duh: Tatăl, Care fără de ani L-a născut pe Fiul, Care cu El de-a pururi împreună- 
fiinţează şi împreună-tronează, şi Duhul Sfânt Care în Tatăl cu Fiul este slăvit: o singură 
putere, o singură Fiinţă, o singură Dumnezeire. Lui închinându-ne cu toţii, să spunem: Sfinte 
Dumnezeule, Care pe toate le-ai făcut prin Fiul, prin împreună-lucrarea Sfântului Duh; Sfinte 
tare, prin Care L-am cunoscut pe Tatăl şi Care prin Duhul Sfânt ai venit în lume; Sfinte fără 
de moarte, Mângâietorul sufletelor, Care de la Tatăl purcezi şi în Fiul Te odihneşti: Treime 
Sfântă, slavă Tie!". 



Descoperirea Sfintei Treimi 
Stenogramă a predicii rostite de praznicul Sfintei Treimi 

In Vechiul Testament există numai indicii lipsite de limpezime referitor la 
dumnezeiasca taină a Sfintei Treimi. 

Sfânta Scriptură spune că, înainte de crearea omului, Dumnezeu a spus: „Să facem om 
după chipul şi asemănarea noastră" - prin asta se arată că Dumnezeu nu este o singură 
Persoană. Dar câte Persoane sunt în Dumnezeu şi cine sunt Aceşti împreună-vorbitori şi 
Impreună-Ziditori - despre aceasta indiciile lipsesc. 

Altă dată, ceva mai desluşit, dar tot numai sub chipul văzut a trei îngeri, 
Dumnezeiasca Treime i Se descoperă dreptului Avraam. 

In Noul Testament taina Sfintei Treimi se descoperă de trei ori: la Botez, la 
Schimbarea la Faţă şi la Pogorârea Sfântului Duh. 

în timpul Botezului s-a auzit glas dumnezeiesc: „Acesta este Fiul Meu Cel iubit", când 
Fiul lui Dumnezeu întrupat, Dumnezeu-Omul Şi-a început lucrarea mântuirii neamului 
omenesc. Aici se arată slava lui Dumnezeu-Tatăl şi bucuria Lui la vederea unui asemenea 
nevoinţe a iubirii. Dumnzeu-Fiul stă în chip de rob în repejunile Iordanului şi Dumnezeu- 
Duhul Sfânt în chip de porumbel întăreşte cuvântul Tatălui, mărturisitor al dumnezeirii Fiului, 
Care-Şi pleacă smerit capul sub dreapta înaintemergătorului. 

La Schimbarea la Faţă au răsunat iarăşi aceleaşi cuvinte dumnezeieşti, cu adăugirea: 
„Pe Acesta ascultaţi-L". Aici se arată slava Fiului lui Dumnezeu: în Dumnezeul-Om, firea 
omenească se luminează de slava lui Dumnezeu. El Se arată apostolilor ca un Stăpânilor 
atotputernic al viilor şi al morţilor, pentru ca apoi, văzându-L răstignit, apostolii să înţeleagă 
că Domnul Iisus Hristos a primit moartea de bunăvoie, pentru ca să înţeleagă slava iubirii lui 
Dumnezeu! 

Şi, în sfârşit, după înviere şi înălţare, când sfinţilor apostoli li se dezvăluie taina iubirii 
lui Dumnezeu şi căile mântuirii omului, atunci iarăşi se produce descoperirea Sfintei Treimi 
în arătarea lui Dumnezeu-Duhul Sfânt. Aici se arată slava Duhului Sfânt şi a atotputerniciei 
Sale, care-1 renaşte şi-1 transfigurează pe omul aflat pe dumnezeiescul drum al mântuirii. Aici 
Duhul Sfânt împlineşte făgăduinţa Fiului şi îşi desăvârşeşte lucrarea mântuitoare. 

Aşa s-a săvârşit descoperirea Sfintei Treimi: în slava lui Dumnezeu-Tatăl, în slava lui 
Dumnezeu-Fiul şi în slava lui Dumnezeu-Duhul Sfânt. Aşa s-a făcut descoperirea Sfintei 
Treimi Celei de-o-singură-fiinţă, de-o-singură-putere, de-o-singură-cugetare şi de-o-singură- 
slavă. 

Aşa Se descoperă Acela Care a spus „să facem" după asemănarea „Noastră". Taina 
Facerii lumii este taina Sfintei Treimi. 

Dumnezeu a creat lumea prin Cuvânt: „a zis şi s-a făcut". Prin „Cuvânt", Sfânta 
Scriptură îl numeşte pe Dumnezeu-Fiul. Cuvântul lui Dumnezeu nu este numai sunet, precum 
cuvântul nostru, ci este puterea divină creatoare, este arătarea pe faţă a înţelepciunii lui 
Dumnezeu: „La început a fost Cuvântul" şi „Cuvântul era Dumnezeu". 

Dumnezeu-Tatăl creează lumea prin Fiul. Dumnezeu-Fiul, Cuvântul lui Dumnezeu, 
creează lumea cu Duhul Sfânt, Duhul vieţii, după planul lui Dumnezeu-Tatăl. 

Sfânta Scriptură spune că atunci când a fost creată lumea, Duhul Sfânt „Se purta" pe 
deasupra lumii, care încă nu avea chip. Expresia slavonă „Se purta" nu redă în întregime 
expresia biblică. Din originalul ebraic trebuie să înţelegem nu doar faptul că Duhul Sfânt Se 
afla şi „Se purta" pe deasupra acelei lumi, ci şi faptul că El avea o atitudine specială faţă de 
acea lume, că o încălzea într-un anumit fel, ca o cloşcă ce îşi cloceşte puii. Lumea este iubită 
de Dumnezeu, ca fiind chemată să se facă părtaşă la viaţa şi la slava lui Dumnezeu - prin om. 

După cădere, toată lumea materială a suferit urmările acelui eveniment şi a împărtăşit 
pedeapsa omului. De aceea, când începe lucrarea mântuirii omului, atunci se pregăteşte şi 
înnoirea stihiilor lumii. 

La Iordan se pune temelia mântuirii omului: pocăinţa; iar stihia apei este chemată să 
slujească înnoirii omului. „Astăzi firea apelor se sfinţeşte" - cântă Biserica de Bobotează - 
adică întreaga lume materială, în chipul stihiei apei, este chemată să slujească vieţii celei noi. 
La început se sfinţeşte apa, întrucât în lumea cea dintâi cerurile şi pământul s-au închegat din 
apă şi prin apă (vezi II Petru 3, 5). 

La Schimbarea la Faţă este proslăvit Dumnezeu-Omul. Slava Lui nu e o simplă 
privelişte sau un simbol, ci e adevărata proslăvire şi transfigurare a firii omeneşti şi 
descoperirea vieţii celei noi. Schimbându-Se la faţă, Domnul a arătat slava împărăţiei Sale 
Cereşti şi slava firii Sale omeneşti îndumnezeite, pentru ca apostolii, văzându-i mai târziu 
suferinţele şi umilirile, să înţeleagă că aceasta este calea pe care şi ei trebuie să meargă, pentru 
ca la fel să strălucească şi ei în împărăţia lui Hristos, de lumina slavei dumnezeieşti. 

La Pogorârea Sfântului Duh, omul şi, prin el, întreaga lume sunt chemaţi să se 
împărtăşească de această viaţă şi slavă dumnezeiască. Se schimbă la faţă duhul omului, care a 
primit Duhul Sfânt şi doreşte viaţa cea nouă. Duhul Sfânt S-a pogorât peste apostoli, şi prin ei 

peste toţi cei ce merg pe calea mântuirii. El S-a pogorât în limbi de foc: puterea renăscătoare 
şi transfiguratoare a Sfântului Duh pârjoleşte tot ce este păcătos, şi lumea va începe o viaţă 
nouă, curăţindu-se prin foc. Duhul Sfânt îi dă omului puterea să primească viaţa cea nouă, 
făurită de Fiul lui Dumnezeu, îi dă puterea să se împărtăşească şi să se înrudească cu El. 

La zidirea lumii celei dintâi, la început a fost făcută lumea materială, apoi omul şi apoi 
i-a fost dat duhul cel asemenea lui Dumnezeu - „a suflat [Dumnezeu] în faţa lui suflare de 
viată". 

Tot aşa, la crearea lumii înnoite, la început a fost sfinţită apa - lumea materială - la 
Botez; apoi, firea omului - la Schimbarea la Faţă; şi, în sfârşit, s-a săvârşit renaşterea şi 
schimbarea la faţă a duhului omului - la Pogorârea Sfântului Duh. 

Mănăstirea Lesninsk, 1/14 iunie 1954 



Cuvânt la Schimbarea la Faţă a Domnului 

La Facerea Lumii Dumnezeu a zis: „Să facem om după chipul şi asemănarea noastră". 
Chipul lui Dumnezeu se arată în capacităţile minţii omului, în stăpânirea lui asupra naturii, în 
puterea şi capacitatea lui creatoare. Asemănarea cu Dumnezeu constă în calităţile morale ale 
omului, în năzuinţele lui duhovniceşti, în putinţa de a ajunge la sfinţenie. 

Chipul şi asemănarea lui Dumnezeu după care au fost creaţi strămoşii noştri se 
răsfrângeau în întregime în aceştia până la cădere. Păcatul însă le-a tulburat pe amândouă, cu 
toate că nu 1-a lipsit pe om de ele cu desăvârşire, în om au rămas gândirea şi toate celelalte, 
care erau chipul lui Dumnezeu, dar pentru dezvoltarea lor era nevoie, de-acum înainte, de mai 
multă strădanie, şi abia într-o mică măsură se putea ajunge la starea pe care strămoşii noştri au 
primit-o deplină la început. In om a rămas într-o oarecare măsură şi năzuinţa de a fi asemenea 
lui Dumnezeu, chiar dacă uneori cade atât de jos, încât ajunge de nerecunoscut. 

Pentru a-i da omului asemănarea cea dintru început cu Dumnezeu, S-a coborât pe 
pământ şi S-a întrupat Fiul lui Dumnezeu. El a luat asupra Sa toată firea omenească, S-a făcut 
întru toate asemeni omului, în afară de păcat. El a venit să refacă după chipul lui Dumnezeu 
frumuseţea noastră cea zidită dintru început. Dar dacă la început Dumnezeu L-a creat după 
chipul şi asemănarea Lui pe om, care până atunci încă nu existase, şi omul nu a participat în 
nici un fel la propria sa zidire, la refacerea chipului dintru început este nevoie şi de 
participarea directă a omului. Omul trebuie să năzuiască la desăvârşire, pentru ca, prin harul şi 
ajutorul lui Dumnezeu, să o dobândească. 

Prin învăţătura Sa, Domnul a arătat calea spre desăvârşire, a arătat-o prin exemplul 
Său. Aceasta este calea desăvârşirii morale, a lepădării de sine, a dorinţei de debarasare de tot 
ce este păcătos. 

Păcatul a pătruns adânc în firea omului, într-un fel, s-a contopit cu ea. Fiecare om se 
naşte cu un germene al păcatului şi eliberarea de el este un fel de luptă cu sine însuşi. De 
aceea, lupta aceasta este chinuitoare, dar e obligatorie pentru apropierea de Dumnezeu. 
„ Oricine voieşte să vină după Mine să se lepede de sine, să-şi ia crucea şi să-Mi urmeze 
Mie" - a spus Hristos. Crucea pe care trebuie să o luăm este tocmai lupta cu slăbiciunile, cu 
viciile şi cu păcatele noastre. Eliberându-se treptat de ele, omul se apropie de Dumnezeu, 
după chipul Căruia a fost creat. 

Omul singur nu are destule puteri pentru aceasta, dar îl ajută harul lui Dumnezeu, pe 
care Dumnezeu îl dă prin Biserica întemeiată de Fiul lui Dumnezeu întrupat. De aceea, S-a 
întrupat El, ca să restaureze chipul Său cel căzut. 

Pe Tabor, Hristos a arătat frumuseţea şi slava dumnezeirii Sale, pentru ca apostolii şi, 
prin ei, întreaga omenire să cunoască a Cui asemănare o are omul şi către ce se apropie când 
se înalţă duhovnic este. 

Pe măsura curăţirii omului de păcat şi a apropierii de Dumnezeu, slava lui Dumnezeu 
se reflectă în el tot mai mult. De aceea se şi numesc sfinţii cuvioşi „cei întocmai (asemenea) 
cu". Ca în oglindă se reflectă slava lui Dumnezeu în sufletele lor, umplându-i de strălucire. 

Atunci se sfârşeşte nevoinţa pământeană, se pecetluieşte definitiv treapta asemănării 
atinsă de fiecare. La venirea împărăţiei celei veşnice vor învia toţi oamenii, sufletele se vor 
întâlni cu trupurile lor, şi Atunci cei drepţi vor străluci ca soarele în împărăţia Tatălui lor" 
(Matei 13, 43), a spus însuşi Hristos. 



înălţarea Sfintei Cruci 

Crucea, care până la Hristos a fost unealtă de tortură, stârnind groază şi silă, după 
moartea lui Hristos pe Cruce a devenit arma şi semnul mântuirii noastre. Prin ea, Hristos 1-a 
sfărâmat pe diavol, de pe ea S-a coborât la iad şi, slobozindu-i de acolo pe cei ce se chinuiau, 
i-a adus în împărăţia Cerească. Imaginea Crucii este înfricoşătoare pentru demoni şi, ca semn 
al lui Hristos, este cinstită de creştini. 

Domnul i-a arătat-o pe cer împăratului Constantin, aflat în drum spre Roma, să se 
lupte cu tiranul care pusese mâna pe putere; fâurindu-şi un stindard în formă de cruce, 
împăratul Constantin a repurtat o victorie deplină. Fiind ajutat prin Crucea Domnului, 
împăratul a rugat-o pe mama sa, împărăteasa Elena, să caute Crucea de-viaţă-făcătoare; şi 
Cuvioasa Elena, îndreptându-se spre Ierusalim, după multe căutări, o găsi. 

Multe vindecări şi alte minuni s-au făcut şi se fac atât prin Crucea Domnului, cât şi 
prin imaginea ei. Prin ea, Domnul păzeşte poporul Său de toţi vrăjmaşii văzuţi şi nevăzuţi. 
Biserica Ortodoxă prăznuieşte cu multă solemnitate aflarea Sfintei Cruci, amintindu-şi 
totodată şi arătarea Crucii pe cer împăratului Constantin. 

In această zi şi în alte zile închinate Sfintei Cruci noi ne rugăm lui Dumnezeu să-Şi 
reverse milostivirile nu numai unor persoane în parte, ci şi întregii creştinătăţi, întregii 
Biserici. Foarte sugestiv vorbeşte despre aceasta troparul Sfintei Cruci, alcătuit în secolul al 
VUI-lea, când prietenul Cuviosului Ioan Damaschin, Sfântul Cosma, episcopul Maiumei, a 
scris toată rânduiala slujbei înălţării Sfintei Cruci. 

"Măntuieşte, Doamne, poporul Tău şi binecuvântează moştenirea Ta, biruinţă 
(binecredincioşilor) împăraţi asupra celor potrivnici dăruieşte şi cu Crucea Ta păzeşte pe 
poporul Tău. " 

începutul acestei rugăciuni este preluat din Psalmul 27. In Vechiul Testament, prin 
cuvântul „popor" se înţelegeau numai mărturisitorii credinţei adevărate, oamenii cei 
credincioşi lui Dumnezeu. „Moştenirea" era tot ce îi aparţine de fapt lui Dumnezeu, era avuţia 
lui Dumnezeu, aşa cum este Biserica lui Hristos în Noul Testament. Rugându-ne pentru 
mântuirea poporului lui Dumnezeu (a creştinilor) atât de muncile veşnice, cât şi de 
nenorocirile pământeşti, noi ne rugăm Domnului să binecuvânteze, să trimită harul Său şi 
darurile Sale întregii Biserici şi să o întărească lăuntric. 

Rugăciunea de a da „biruinţă împăraţilor", marilor ţiitori ai lumii acesteia, are ca punct 
de pornire Psalmul 143, stihul al 10-lea şi aminteşte de biruinţele repurtate de regele David, 
prin puterea lui Dumnezeu şi, de asemeni, de victoriile dăruite împăratului Constantin prin 
Crucea Domnului. Această arătare a Crucii i-a făcut pe împăraţii care până atunci îi prigoneau 
pe creştini să devină apărătorii Bisericii de vrăjmaşii cei din afară, de „episcopii din afară", 
după formula Sfântului împărat Constantin. 

Biserica, întărită pe dinăuntru de harul lui Dumnezeu şi îngrădită pe dinafară, este 
pentru creştinii ortodocşi „cetatea lui Dumnezeu", lăcaşul dumnezeiesc, de unde porneşte 



51 Troparul [înălţării] Sfintei Cruci, în (actuala) rânduiala a slujbelor Bisericii Ortodoxe Române: 
Binecredincioşilor creştini" (cf. Sinaxar şi Ceaslov, Editura Institutului Biblic şi de Misiune al B.O.R., 
Bucureşti, 1990). 

calea spre Ierusalimul ceresc. Felurite nenorociri au zguduit lumea, au dispărut popoare, au 
pierit oraşe şi state întregi, dar prigonita şi chiar sfâşiata pe dinăuntru Biserică stă neclintită, 
căci porţile iadului nu o vor birui. 

Astăzi, când strădaniile conducătorilor lumeşti de a stabili ordine pe pământ rămân 
neroditoare, singura armă de nădejde a lumii rămâne aceea despre care cântă Biserica: 

„ Crucea este apărătoarea întregii lumi, Crucea este înfrumuseţarea Bisericii, Crucea 
este puterea împăraţilor, Crucea este întărirea credincioşilor, Crucea este slava îngerilor şi 
rana demonilor". 



De ce rugăciunile către Crucea de viaţă dătătoare sunt unite cu rugăciunile 

pentru împăraţi? 

Ca armă a mântuirii noastre, Crucea Domnului a început să fie cinstită de creştini încă 
din vremurile apostolice. Insă, în timpul prigoanei creştinilor, ea putea fi cinstită numai pe 
ascuns. „Hristos Cel Răstignit" era sminteală pentru iudei şi nebunie pentru păgâni. De aceea, 
creştinii nu cinsteau Crucea în mod deschis, ca să nu o expună batjocurilor. Ei ascundeau 
imaginea Crucii sau o reprezentau astfel încât păgânii să nu-şi dea seamna că desenul 
respectiv reprezenta în mod ascuns Crucea. 

In anul 312, împăratul Constantin cel Mare, în timpul campaniei spre Roma a văzut pe 
cer imaginea unei cruci, cu inscripţia „N I K A", adică „biruieşte!". Făurindu-şi un steag de 
luptă în formă de cruce, împăratul Constantin a pornit la război, a înfrânt duşmanul şi a 
cucerit Roma. In amintirea acestei victorii, el a poruncit să fie aşezată la Roma o statuie a lui 
cu o cruce în mână, cu inscripţia: „Prin acest semn mântuitor am eliberat Roma de tiran". La 
scurtă vreme după aceasta, edictul de la Milan îngăduia mărturisirea creştină; însuşi împăratul 
Constantin a dat exemplu de cinstire a Crucii, poruncind să fie reprezentat cu o cruce în mână 
chiar şi pe monezi. 

De două ori a mai văzut împăratul Constantin Crucea pe cer, în campaniile lui 
ulterioare, ceea ce 1-a întărit şi mai mult în cinstirea Sfintei Cruci. 

După dorinţa împăratului, mama sa, Sfânta împărăteasă Elena, a întreprins o călătorie 
la Ierusalim şi a aflat acolo Sfânta Cruce de-viaţă-dătătoare. Ea a adus o parte a Crucii la 
Ţarigrad 52 şi împăraţii Bizanţului, când plecau în călătorii, o luau cu ei, nădăjduind să 
primească prin Cruce ajutor de la Dumnezeu. Iată de ce, în minunatele cântări bisericeşti care 
o proslăvesc, Sfânta Cruce este lăudată şi pentru ajutorul primit prin ea de împăraţii 
dreptcredincioşi. 

Totodată, Biserica Ortodoxă, urmând îndrumarea Sfântului Apostol Pavel, se roagă 
pentru împăraţi, chiar şi pentru cei păgâni, întrucât ei sunt apărătorii ordinii, iar nu prigonitorii 
credinţei, şi a înălţat mereu rugăciuni către Dumnezeu pentru ca puterea Crucii să-i ajute pe 
împăraţii care îşi pun nădejdea în ea. 

Slujbele Sfintei Cruci din fiecare miercuri şi vineri, zile în care sunt pomenite Patimile 
lui Hristos, şi din celelalte praznice ale de-viaţă-făcătoarei Cruci sunt pline de astfel de 
rugăciuni, în ele se spune: „Crucea este puterea împăraţilor", „cu tine se laudă credincioşii 
noştri împăraţi, căci prin puterea ta poporul lui Israel 53 cu putere a biruit", „biruinţă 
binecredincioşilor împăraţi asupra celor potrivnici dăruieşte şi cu Crucea Ta păzeşte pe 
poporul Tău", „lemn cinstit, dătător de biruinţă împăraţilor împotriva barbarilor"... De astfel 
de formule şi altele aşijderea sunt pline slujbele Sfintei Cruci. 



52 Constantinopol (n. Apologeticum). 



53 Posibilă greşeală în text unde apare scris Ismael: fiul patriarhului Avraam şi al slujnicei soţiei sale, egipteanca 
Agar. Fiii săi sunt consideraţi printre întemeietorii poporului arab (v. Fac. 17, 20). 

Este remarcabil că multe dintre aceste cântări au fost scrise de Sfinţi Părinţi care au 
pătimit crunt de pe urma împăraţilor iconoclaşti, dar ei nu şi-au curmat rugăciunile pentru ei, 
crezând cu tărie că acestor răi împăraţi le vor urma şi împăraţi binecredincioşi. 

Nici grecii ortodocşi, nici slavii din sud nu au schimbat aceste rugăciuni, chiar şi 
atunci când s-au aflat sub stăpânirea turcilor sau a altor stăpâniri străine, şi chiar dacă acestea 
erau de altă credinţă. 

Care este rostul rugăciunii pentru împăraţi din cuprinsul rugăciunilor Sfintei Cruci, 
când un popor ortodox poate că nici nu-şi are împăratul său? 

In primul rând, popoarele ortodoxe trebuie să se roage nu numai pentru conducătorii 
lor, ci - ca mădulare ale unui singur trup: trupul Bisericii - trebuie să se roage şi pentru alţi 
suverani dreptslăvitori. Cuceriţi de turci, grecii, sârbii, bulgarii şi românii se rugau pentru 
unicul împărat ortodox de atunci, acela al Rusiei. La fel, şi datoria ruşilor este să se roage nu 
numai pentru ai săi, ci şi pentru suveranii altora, cu atât mai mult cu cât emigranţii care trăiesc 
în ţările respective se bucură de protecţia lor. 

In al doilea rând, când înălţăm rugăciuni pentru împăraţi, nu ne rugăm doar pentru 
împăraţii de acum, ci şi pentru viitorii împăraţi dreptslăvitori, căci, după tâlcuirea Sfântului 
Ioan Gură de Aur, suveranii ortodocşi vor deţine puterea până la venirea lui Antihrist, 
îngrădind răspândirea răului. Iată de ce Biserica Ortodoxă nu încetează să se roage: „biruinţă 
binecredincioşilor împăraţi 54 asupra celor potrivnici dăruieşte". Aceste cuvinte se găsesc în 
rugăciunea Sfintei Cruci, care se foloseşte deosebit de des, fiind tropar, adică un fel de imn al 
zilelor Sfintei Cruci. 

Primele cuvinte ale acestei rugăciuni compun al 12-lea verset al Psalmului 27 al lui 
David, iar următoarele sunt preluate din Psalmul 143, scris de David cu ocazia luptei cu 
Goliat. La început ea a fost compusă ca o sedealnă a octoihului glasului 1, pentru cântarea de 
miercuri şi de vineri, între citirea catismelor Psaltirii. Apoi a început să fie folosită, de 
asemeni, şi ca tropar al acelor zile, al praznicelor înălţării Sfintei Cruci şi a altor zile închinate 
Sfintei Cruci. Ea se mai citeşte şi la începutul utreniilor de fiecare zi, se cântă la slujba 
agheasmei mici şi de multe alte ocazii. 

In Rusia şi în alte câteva ţări slave, în această rugăciune se introducea şi numele 
suveranului înscăunat, dar conţinutul ei principal a rămas întotdeauna textul neschimbat şi 
originar, cel pe care l-au scris Sfinţii Părinţi: „Mântuieste, Doamne, poporul Tău şi 
binecuvântează moştenirea Ta, biruinţă binecredincioşilor împăraţi asupra celor potrivnici 
dăruieşte şi cu Crucea Ta păzeşte pe poporul Tău ". 



54 Vezi nota de la predica precedentă. 

III. Cuvânt arhieresc 



PROSLĂVIREA SFINŢILOR 
BINEPLĂCUŢI LUI DUMNEZEU 

Sfinţenia nu înseamnă doar o viaţă dreaptă în ochii lui Dumnezeu 55 , pentru care drepţii 
se învrednicesc de desfătarea fericirii în împărăţia lui Dumnezeu, ci este o asemenea stare a 
trăirii dreptăţii lui Dumnezeu în care omul se preaumple atât de mult de har, încât acesta se 
revarsă din el şi asupra celor cu care intră în contact. Mare este fericirea acestor oameni, 
născută din vederea cu ochii lor a slavei lui Dumnezeu. Plini fiind şi de iubire faţă de oameni, 
izvorâtă din iubirea de Dumnezeu, ei sunt sensibili la problemele semenilor şi la rugăciunile 
lor şi sunt ajutătorii şi mijlocitorii lor în faţa lui Dumnezeu. 

Aşa au fost, mai întâi de toate, drepţii Vechiului Testament, pe care Hristos i-a eliberat 
din iad şi i-a adus în rai, aşa a fost şi „cel mai mare dintre cei născuţi din femeie", Ioan 
Botezătorul. Aşa au ajuns apoi şi apostolii, şi urmaşii lor direcţi. Nimeni dintre creştini nu se 
îndoia de sfinţenia lor, astfel încât după sfârşitul lor, cel mai adesea mucenicesc, erau imediat 
cinstiţi şi chemaţi în rugăciuni. In perioada de mare sporire duhovnicească, în primele veacuri 
ale prigoanelor creştine, la fel au fost şi mucenicii. însuşi sfârşitul mucenicesc era poarta către 
lăcaşurile cereşti, şi creştinii începeau imediat să-i cheme în rugăciuni, ca pe nişte sfinţi 
bineplăcuţi lui Dumnezeu. Semnele şi minunile întăreau această credinţă a creştinilor şi erau 
dovada sfinţeniei lor. La fel au început apoi a fi cinstiţi şi marii asceţi. Nimeni nu a hotărât 
cinstirea ca sfinţi a lui Antonie cel Mare, Macarie cel Mare, Vasile cel Mare, Grigorie 
Teologul, Nicolae Făcătorul de minuni şi a multora asemenea lor, ci şi Răsăritul, şi Apusul îi 
preamăresc deopotrivă şi doar cine nu crede în sfinţenie poate să le tăgăduiască sfinţenia. 
Ceata bineplăcuţilor lui Dumnezeu a sporit necontenit; oriunde erau creştini, apăreau şi noii 
lor nevoitori. 

Apoi însă nivelul duhovnicesc al vieţii creştinilor a început să scadă, arderea duhului a 
început să pălească şi nu mai exista acea simţire clară a dreptăţii dumnezeieşti. De aceea, nu 
întotdeauna conştiinţa comună a credincioşilor putea stabili cine este cu adevărat drept şi 
bineplăcut lui Dumnezeu, în unele locuri apăreau persoane îndoielnice, care prin false 
nevoinţe amăgeau o parte a turmei. De aceea, conducerea Bisericii a început să vegheze 
asupra cinstirii sfinţilor, îngrijindu-se să-şi păzească păstoriţii de credinţe deşarte. Vieţile 
nevoitorilor cinstiţi de credincioşi au început a fi cercetate, iar povestirile despre minunile lor 
erau verificate. Către vremea încreştinării Rusiei s-a stabilit deja că recunoaşterea unui nou 
sfânt se face de către conducerea Bisericii. Desigur că hotărârea conducerii bisericeşti era 
răspândită apoi în toată regiunea aflată sub oblăduirea ei, dar şi alte regiuni recunoşteau, de 
obicei, sfinţii proslăviţi într-un anumit loc, chiar dacă nu îi introduceau în sinaxarele lor, 
întrucât conducerea bisericească nu făcea decât să mărturisească sfinţenia. Drepţii deveneau 
sfinţi nu prin hotărârea conducerii bisericeşti pământene, ci prin mila şi prin harul lui 
Dumnezeu. Ocârmuirea Bisericii nu făcea decât să aprobe preamărirea în Biserică şi chemarea 
în rugăciune a noului sfânt. Care anume stăpânire era datoare şi putea să facă aceasta nu era 
clar stabilit, în orice caz era nevoie de puterea unui episcop. 

Au existat proslăviri făcute de înalta conducere eclezială a întregii Biserici a unei 
regiuni şi numele celor proslăviţi erau înscrise în sinaxarele întregii Biserici respective, alţii 
erau proslăviţi într-un loc anume şi cinstirea lor se răspândea treptat şi în alte locuri. De 
obicei, proslăvirea se făcea în locul în care a trăit sau a suferit nevoitorul respectiv. Dar putea 
fi şi altminteri. 

In textul rusesc: pravednosti. 

Astfel, tânărul Gheorghe din oraşul Kratov (Serbia), care în 1515 a fost chinuit de 
turci la Sofia (Sredeţ, Bulgaria), peste numai paisprezece ani era proslăvit la Novgorod. Cu 
toate că şi concetăţenii săi îl cinsteau ca pe un nou mucenic, iar duhovnicul lui chiar îi 
alcătuise o slujbă, ei nu au îndrăznit să-1 mărturisească deschis, de frica turcilor. De aceea, la 
Novgorod, oraş care se afla în relaţii comerciale cu acele locuri, în urma hotărârii 
arhiepiscopului, a fost alcătuită o slujbă şi a început să fie cinstită pomenirea Noului Mucenic 
Gheorghe, de unde cinstirea lui s-a răspândit în întreaga Rusie. Iar când Serbia şi Bulgaria s- 
au eliberat de sub robia turcească, ele s-au folosit de slujba alcătuită în Rusia, iar cea compusă 
iniţial la Sofia a rămas până azi un bun de bibliotecă. 

In ultimele două veacuri, Rusia a trăit în slavă şi în bunăstare, proslăvirile noilor sfinţi 
făcându-se, de obicei, cu mult fast, prin hotărârea înaltei ocârmuiri bisericeşti şi având loc 
uneori (dar nu întotdeauna) în întreaga Rusie şi cu deosebire în locul unde se aflau moaştele 
făcătoare de minuni. 

însă aceasta nu schimbă regula generală a Bisericii: dacă poporul rus, aflat sub jugul 
stăpânirii atee nelegiuite nu poate să proslăvească şi să cheme în rugăciune deschis pe un 
bineplăcut al lui Dumnezeu proslăvit de Dumnezeu, datoria părţii Bisericii Ruse neoprimate 
de jugul ateu este să proclame spre cinstire generală şi să cheme în rugăciune pe Făcătorul de 
minuni, cel asemenea Sfântului Nicolae, cinstit astăzi în întreaga lume 56 şi să se roage 
Sfântului şi dreptului Ioan 57 pentru îndreptarea vieţii noastre şi pentru încetarea nenorocirilor 
care, potrivit proorocirii lui, au cuprins patria noastră. 

Să dea Domnul să vină aşteptata zi, când de la Carpaţi şi până la Oceanul Pacific va 
răsuna: „Te mărim pe tine, dreptule părinte Ioane şi cinstim sfântă pomenirea ta, căci tu te 
rogi lui Hristos Dumnezeu pentru noi!". 



Despre cinstirea sfinţilor care au strălucit în Apus 
Raport către Sinodul Arhieresc din anul 1952 

„Stabilit-a hotarele limbilor după numărul îngerilor Săi şi a adunat de la risipiţii fii ai 
lui Adam Biserica Sa, înmulţind în ea sfinţii Săi, ca stelele pe cer, care au strălucit la Răsărit 
şi la Apus, la Miazănoapte şi la Miazăzi". 

Doar pentru o mică parte a sfinţilor au fost alcătuite cântări bisericeşti şi pomenirea lor 
se săvârşeşte pretutindeni în Biserică. Cete nenumărate de alţi sfinţi sunt cunoscute şi se 
cinstesc cu deosebire doar în anumite locuri, în alte locuri sunt indicaţi parţial, prin povestiri 
despre vieţile lor şi prin sinaxare, în alte locuri sunt însemnate doar zilele pomenirii lor. 
Sinaxarele, care au început să fie alcătuite de la jumătatea mileniului trecut, au fost compuse 
în mare măsură din propria iniţiativă a unor oameni şi importanţa lor depindea de încrederea 
şi deschiderea Bisericii faţă de alcătuitorul lor. Cu mult mai târziu au început să se alcătuiască 
Mineiele, culegerile de vieţi ale sfinţilor. 

Poporul rus îi cinstea pe bineplăcuţii lui Dumnezeu, atât pe cei care au strălucit pe 
pământul rusesc, cât şi pe cei pe care îi cunoştea din vieţile lor. La noi în Rusia şi sinaxarele, 
şi vieţile sfinţilor erau îndreptate şi completate în repetate rânduri, pe baza noilor date culese. 
Temelia actualelor culegeri ruseşti de vieţi ale sfinţilor sunt Mineiele compuse de Sfântul 
Dimitrie al Rostovului, acestea reprezentând una dintre lucrările lui de căpătâi. Ulterior, ele au 
fost editate cu adăugiri de Sfântul Sinod şi în limba rusă 58 . în vieţile sfinţilor din vechime se 
aminteşte şi de unii sfinţi a căror pomenire nu se mai prăznuieşte astăzi şi ale căror vieţi sunt 



56 Tarul Mucenic Nikolai al II-lea. 



57 Sfântul şi dreptul Ioan de Kronstadt, proslăvit în Rusia de Sinodul local al Bisericii Ortodoxe Ruse pe 7-8 
iunie 1990. 

58 Referire la limba rusă modernă, spre deosebire de cea slavonă, limba de cult a Bisericii Ruse. 

aproape necunoscute. Cel mai complet sinaxar din Rusia a fost alcătuit de arhiepiscopul 
Serghie de Vladimir, cuprinzând o mulţime de sfinţi din Răsărit şi din Apus. Oricât de ample 
erau în Rusia datele despre sfinţii care au strălucit pe pământul ei, când ruşii au plecat din 
patria lor în marele exod 59 , au aflat că în afara Rusiei mai exista o mulţime de sfinţi din alte 
ţări, necunoscuţi chiar cercetătorilor scrupuloşi ai vieţilor sfinţilor, după vieţile şi sinaxarele 
deţinute de ei. 

Chiar şi în ţările apropiate geografic, după duh şi după sânge s-a dovedit că există 
sfinţi necunoscuţi în Rusia, care au avut legături nemijlocite cu ea prin faptele şi viaţa lor. 
Astfel sunt ucenicii primilor învăţători ai slavilor, Sfinţii Chirii şi Metodie: Făcătorul de 
minuni Naum, Preasfinţitul Clement şi alţii, care prin învăţăturile lor au ajutat la traducerea 
cărţilor de cult în limba slavonă; Sfinţii Ioan Rusul şi Pahomie, originari din Rusia Mică, 
ajunşi prizonieri în secolul al XVIII-lea şi cinstiţi de Biserica Greacă, dar necunoscuţi în 
Rusia, cu toate că aparţin cetei sfinţilor ruşi. 

De asemeni, în ţările răsăritului există şi în afară de aceştia mulţi alţi nevoitori noi şi 
din vechime, rămaşi până azi necunoscuţi în alte locuri, întrucât acele ţări sunt ortodoxe şi 
sfinţii sunt proslăviţi de Bisericile Ortodoxe, nu pot fi dubii şi îndoieli cu privire la cinstirea 
acelor sfinţi în egală măsură cu sfinţii cunoscuţi deja în Rusia. Alături de locuitorii acelor ţări 
- Grecia, Serbo-Cernogorie (Serbia şi Muntenegru), Bulgaria şi România -, toţi ortodocşii 
trebuie să-i cheme în ajutor şi să-i cinstească. 

Mai complicată s-a dovedit situaţia în Apus. In primele secole, creştinismul a fost 
propovăduit aici în multe locuri chiar de apostoli. De-a lungul a multe veacuri, Ortodoxia a 
rămas neclintită şi mărturisitorii din răsărit chiar veneau aici pentru a căuta sprijin în timpul 
ereziilor (Sfinţii Atanasie şi Maxim Mărturisitorul). Aici au strălucit mulţi mucenici şi 
nevoitori, întărind Biserica. Dar, în acelaşi timp, îndepărtarea şi desprinderea Apusului de 
singura Biserică Universală a întunecat adevărul şi 1-a amestecat cu amăgirea. A fost nevoie 
să se stabilească cine anume dintre cei cinstiţi aici ca stâlpi şi luminători ai credinţei îşi merită 
cu adevărat numele. Această lucrare nu putea fi lăsată pe seama unor cercetători individuali, 
ci constituia o datorie a eparhiei şi aceasta era cea care trebuia să o duca la îndeplinire. 
Deciziile Consfătuirilor stareţilor ruşi cu privire la cinstirea sfinţilor din Apus nu reprezintă 
defel un act de canonizare a lor, ci o dispoziţie prin care un anumit nevoitor, care a fost cinstit 
ca sfânt până la desprinderea Apusului, este cinstit ca sfânt de Biserica Ortodoxă. 

Lipsa în Răsărit a cântărilor şi a mărturiilor despre un anumit sfânt nu înseamnă defel 
nerecunoaşterea sfinţeniei lui în Răsărit. Căci nici pentru sfinţii cinstiţi în Răsărit, care au 
strălucit acolo, nu au fost alcătuite pentru toţi slujbe bisericeşti. Aproape în fiecare zi, în 
sinaxar şi în Proloage sunt indicate pomenirile unor sfinţi, nu numai a celor cărora le este 
închinată slujba acelei zile, ci şi a altora. 

Iar mulţi sfinţi nu au stabilită o zi anume de pomenire, cu toate că sunt amintiţi în 
unele slujbe, bunăoară în Slujba sfinţilor care prin post au strălucit, întrucât, oricum, ei sunt 
cunoscuţi şi cinstiţi. Căci vieţile mucenicilor, ale asceţilor şi ale altor sfinţi numai lui 
Dumnezeu îi sunt cunoscute. Cu toţii sunt proslăviţi împreună în Săptămâna Tuturor Sfinţilor, 
aşa cum se spune în sinaxarul acelei zile. Sfinţii rămaşi până astăzi necunoscuţi (sau în 
prezent 60 ) în Răsărit, dar cinstiţi între hotarele Apusului, prin viaţa lor pământească aparţin 
unor veacuri diferite şi s-au proslăvit pe căi diferite. 

Astfel sunt martirii primelor veacuri, asceţii şi arhiereii. Ultimele două cinuri se 
contopesc parţial, întrucât mulţi asceţi au devenit, ulterior, episcopi. Cu privire la primii, adică 
la martiri, nu se nasc nici un fel de îndoieli. După suferinţele lor pentru Hristos, ei sunt martiri 
în aceeaşi măsură ca şi alţi martiri cinstiţi de Biserică, dintre care unii se află trecuţi chiar în 
sinaxarele ruseşti verificate; iar astăzi îi amintim numai pentru că sunt necunoscuţi celor mai 
mulţi dintre mireni, care se folosesc doar de sinaxarele şi de calendarele prescurtate. Astfel 



59 Referire la valurile de emigrări începute după prăbuşirea Imperiului ţarist. 

60 Neclaritate: referire ori la sfinţii uitaţi de-a lungul vremurilor, ori la sfinţii necunoscuţi ai zilelor noastre. 

este, de pildă, Preasfinţitul Pothinus, episcopul Lionului, şi ceilalţi mucenici ai Lionului. A 
trebuit să le atragem atenţia locuitorilor de azi ai meleagurilor pe care aceştia s-au nevoit şi 
unde odihnesc rămăşiţele sfintelor lor moaşte - să le atragem atenţia asupra nepreţuitelor 
comori duhovniceşti [pe care le deţin] şi să chemăm turma dreptcredincioasă să-i cinstească. 
Apusul este plin de asemenea mucenici. 

încă din primele decenii ale izgonirii noastre au început să se facă pelerinaje, din 
iniţiative personale, către locurile sfinte de aici, dar până în ziua de azi aceste sfinte locuri au 
rămas necunoscute pentru mulţi, cu toate că alte locuri demne de vizitat le sunt cunoscute. 

Deosebit de cinstit a fost la Marsilia în vremurile de demult Mucenicul Victor, care a 
pătimit împreună cu străjerii convertiţi de el: Alexandru, Felician şi Longhin. Deasupra 
mormintelor lor, Cuviosul Casian Romanul şi-a construit mănăstirea, în care şi-a avut metania 
şi a murit. In sinaxarul ortodox se află câţiva mucenici cu acelaşi nume Victor, dar, din 
descrierea suferinţelor lor, se vede că e vorba de alţi mucenici. 

Un mucenic la fel de cinstit în vremurile de demult a fost Sfântul Albanie de lângă 
Londra; moaştele lui se află la Londra până azi şi s-a păstrat o descriere amănunţită a faptelor 
lui. In unele cronici bisericeşti este amintită legiunea Sfântului Mauriciu care a pătimit pentru 
Hristos în munţii Elveţiei, la fel ca oştirea lui Andrei Stratilat, în Răsărit; acest Mauriciu are 
acelaşi nume cu un alt Mauriciu, care a pătimit împreună cu fiul său, Fotie, dar după locul 
unde s-a petrecut supliciul şi după felul acestuia se vede că este vorba de mucenici diferiţi. 

Episcopul Saturnin a sfinţit Toulouse-ul cu sângele său, târât pentru Hristos pe 
străzile oraşului la mijlocul veacului al IlI-lea. 

Toţi aceştia sunt martiri al căror sânge a fost sămânţa lui Hristos, pe care Biserica îi 
cântă aproape zilnic în diferite tropare şi stihire „muceniceşti" şi care sunt pomeniţi, de 
asemeni, în locurile unde au înflorit şi au rodit seminţele sângelui lor. Ei sunt ca nişte picături 
de sânge, ca şi sângele altor „mucenici din întreaga lume", care împodobeşte Biserica „ca şi 
cu o porfiră şi vison" (tropar în Săptămâna Tuturor Sfinţilor). Continuatorii martirilor întru 
întărirea credinţei în Răsărit, ca şi în Apus, au fost arhiereii şi cuvioşii. Monahismul timpuriu 
din Apus este strâns legat de cel din Răsărit. Mărturii despre el şi despre întemeietorii lui s-au 
păstrat în lucrările ucenicilor acestora sau ale altor scriitori trăitori în acele timpuri. 

Una dintre principalele livezi duhovniceşti ale Apusului a fost mănăstirea Lerin. 
Viaţa întemeietorului ei, Sfântul Honorie s-a păstrat în panegiricul ucenicului său Ilarie, 
episcopul oraşului Arles. Din acesta aflăm că Sfântul Honorie a călătorit împreună cu fratele 
său în Egipt şi Palestina, iar la întoarcere şi-a zidit în Lerin propria mănăstire. In timpul vieţii 
a săvârşit o serie de minuni. De această mănăstire au fost legaţi duhovniceşte Sfântul Paulin 
de Noian, la indicaţia căruia a venit acolo şi Sfântul Euherie, care a lăsat o serie de lucrări, 
dintre care „Viaţa Sfântului Mauriciu şi a sfinţilor mucenici ai legiunii Thebei", despre care 
am vorbit mai înainte. In această mănăstire a locuit câtăva vreme Cuviosul Casian, care şi-a 
construit mai târziu propriul lăcaş la Marsilia. Trebuie să remarcăm că Sfântul Casian, cinstit 
de întreaga Biserică Ortodoxă - cu toate că pomenirea lui e săvârşită o dată la patru ani -, în 
Biserica Catolică este considerat un sfânt cu venerare locală şi pomenirea lui se săvârşeşte - 
anual, e adevărat - doar la Marsilia, unde în biserica Sfinţitului Mucenic Victor odihnesc 
rămăşiţele moaştelor lui, păstrate după distrugerea lor în timpul Revoluţiei Franceze. In 
aceeaşi mănăstire şi-au avut metania Sfântul Vichentie de Lerin 61 , cinstit în Răsărit mai mult 
chiar decât în Apus, învăţător al Bisericii, care a murit în jurul anului 450 şi care ne-a lăsat o 
lucrare despre Sfânta Tradiţie. De asemeni, prin intermediul mănăstirii Lerin s-au legat de 
Răsărit Anglia şi Irlanda, întrucât Răsăritul s-a dovedit a fi un sprijin duhovnicesc pentru 
luminătorul Angliei, Cuviosul Augustin şi pentru cei ce s-au nevoit împreună cu el; a trăit 
acolo câtăva vreme şi luminătorul Irlandei, Sfântul Patrichie. 



61 Câteva amănunte la Pr. Prof. Dr. Ioan G. Coman, Patrologie, Sf. Mănăstire Dervent, 200, p. 164. (n. 
Apologeticum) 

Mănăstirea întemeiată în Irlanda de Sfântul Colomb se afla în legături şi relaţii cu 
mănăstirile răsăritului în secolul al Xl-lea şi, după datele existente, câtăva vreme după căderea 
Romei, după ruperea ei de Răsărit. Rămăşiţele acestei mănăstiri, împreună cu moaştele 
Cuviosului întemeietor al ei există până astăzi şi, cu puţină vreme în urmă, a fost făcut un 
pelerinaj în acele locuri, care, la fel ca şi viaţa amănunţită a Sfântului Colomb, lăsă o adâncă 
impresie pelerinilor. 

Urmaşii Cuviosului Colomb au fost Cuvioşii Columban, Fridolin şi Gali, care au 
sosit în Elveţia din Irlanda în secolul al VH-lea şi au contribuit la întărirea creştinismului în 
Galia şi în Italia de nord şi la apărarea dreptei credinţe de eretici. In timpul vieţii ei au săvârşit 
minuni şi au prevăzut viitorul. Vieţile lor amănunţite s-au păstrat în mănăstirile acelor locuri 
şi pomenirea lor e cinstită în regiunile de care au fost legaţi, până în zilele noastre. 

Printre cuvioşii francezi se remarcă Sfânta Genoveva şi Sfântul Clodoald, numit pe 
scurt şi Cloud. 

Cuvioasa Genoveva, născută în anul 423 şi adormită întru Domnul în 512, s-a 
remarcat din copilărie printr-o evlavie deosebită şi şi-a petrecut întreaga viaţă în rugăciune şi 
în înfrânarea cea mai aspră. Chemarea ei spre Dumnezeu a fost prevăzută din copilărie de 
Sfântul Gherman de Auxerres, care i-a dat binecuvântare să se afierosească Domnului. Ea a 
fost legată duhovniceşte de Cuviosul Simeon Stâlpnicul, care avea ştiinţă despre ea. A săvârşit 
multe minuni în timpul vieţii, dintre care deosebit de cunoscută este salvarea Parisului de 
Attila, prin rugăciunile ei. Amintirea acestei minuni este păstrată nu doar de tradiţie, ci este 
consemnată şi de o coloană ridicată pe locul până la care a ajuns Attila. Ea este considerată 
ocrotitoarea Parisului şi a Franţei; nici distrugerea moaştelor ei în timpul Revoluţiei, nici lupta 
împotriva credinţei nu au reuşit să-i curme cinstirea. 

Cuviosul Clodoald provenea dintr-o familie regală, pierită în timpul luptelor feudale. 
După ce a crescut şi a înţeles deşertăciunea slavei lumeşti, el nu a voit să lupte ca să-şi 
redobândească drepturile, ci a intrat în monahism şi a dus o viaţă de asceză deosebit de aspră. 
Câtăva vreme a petrecut în totală însingurare, apoi în jurul lui a fost ridicată o mănăstire, a 
cărei biserică îi păstrează moaştele până în ziua de azi. El a adormit întru Domnul la jumătatea 
veacului al Vl-lea. 

Cuviosul Clodoald a fost crescut de bunica sa, Sfânta Clotilda, care era regină a 
Franţei. Ea are pentru Franţa aceeaşi însemnătate ca şi Sfânta Olga pentru Rusia, ca Sfânta 
Liudmila pentru Cehia, sau ca Sfânta Elena pentru Imperiul Roman. Datorită ei, soţul ei 
Clovis s-a botezat, iar apoi s-a întărit definitiv în dreapta credinţă. Prin viaţa, învăţăturile şi 
rugăciunile ei, ea a propovăduit şi a întărit creştinismul în Franţa. După moartea soţului şi-a 
petrecut viaţa în înfrânare, îngrijindu-se de săraci şi de cei aflaţi în nevoi, înştiinţată de sus 
asupra sfârşitului ei cu treizeci de zile înainte, a plecat în pace la Domnul pe 3 iunie 533. 
Moaştele ei au fost păstrate şi purtate în procesiuni până la Revoluţia Franceză, când au fost 
arse şi au rămas numai părticele din ele. 

La consolidarea creştinismului în Franţa, care a fost propovăduit aici încă din zilele 
apostolilor, au contribuit mulţi episcopi ai secolelor următoare, care s-au luptat totodată şi cu 
ereziile care pătrundeau în ţară. Cu deosebire s-a proslăvit Sfântul Martin, episcopul de 
Tours. Viaţa lui se găseşte în Mine iele ruseşti, cu toate că este trecută la ziua de 12 
octombrie, iar nu la 11 noiembrie, când a adormit întru Domnul şi când i se prăznuieşte 
pomenirea. învăţătorul lui a fost peste tot slăvitul Sfântul Ilarie de Poitiers. 

Sfântul Martin, a cărui cinstire este larg răspândită, a contribuit nu numai la 
luminarea Galo-Franţei, ci şi a Irlandei, întrucât Sfântul Patrichie, luminătorul ei era ruda lui 
apropiată şi se afla sub influenţa lui duhovnicească. 

Sfântul Patrichie s-a remarcat printr-o viaţă foarte aspră şi, asemeni Sfântului Martin, 
îşi unea lucrările episcopale cu nevoinţe călugăreşti. In timpul vieţii s-a proslăvit prin multe 
minuni, care au netezit calea convertirii irlandezilor. El este cinstit ca sfânt din ziua morţii 
sale, care a avut loc în 491 sau 492 şi a fost însoţită de o serie de semne ce i-au mărturisit 
sfinţenia. 

Printre contemporanii care s-au ostenit, de asemeni, în Irlanda, unde se duceau pentru 
a lupta cu pelagianismul, au fost doi stâlpi ai Bisericii din Galia (Franţa): Preasfinţii Gherman 
de Auxerres şi Lup de Troyes. Ambii s-au proslăvit prin curajul cu care propovăduiau şi îşi 
ocroteau turmele de barbari, de asemeni şi prin multe minuni săvârşite atât în timpul vieţii, cât 
şi după moarte. 

Sfântul Gherman de Auxerres a adormit întru Domnul în anul 439. Moaştele lui s-au 
păstrat neputrezite de-a lungul multor veacuri, până le-au distrus calviniştii. Sfântul Lup, de 
care pomeneşte Sfântul Ioan, arhiepiscopul Cernigovului (ulterior, mitropolit de Tobolsk), în 
„Iliotropion", a intrat în viaţa monahală la mănăstirea Lerin şi s-a aflat atunci sub conducerea 
Sfântului Honorat, vrednicul succesor al Cuviosului Honorie, întemeietorul acelei mănăstiri. 
Ulterior, Sfântul Honorat a devenit episcop de Arles, unde a ridicat o biserică şi unde primul 
episcop a fost Sfântul Trofim, ucenicul Sfântului Apostol Pavel. 

Iar Sfântul Lup a fost ales episcop de Troyes, dar a continuat să ducă o aspră viaţă 
ascetică. Salvându-şi oraşul de Attila şi săvârşind o serie de minuni, el a murit în anul 479. 
Moaştele lui s-au păstrat până la Revoluţia Franceză, când au fost arse şi a rămas doar o mică 
parte din ele. 

Cu o sută de ani mai târziu a trăit Sfântul Gherman, episcopul Parisului. Viaţa lui a 
ajuns din vechime până la noi; din ea vedem că se remarca prin evlavie încă din primii ani ai 
copilăriei - copilărie care a fost grea pentru el. Intrând în monahism în mănăstirea Sfântului 
Simforian, a petrecut viaţa cea mai aspră, consacrând rugăciunii o parte însemnată a timpului 
său. Proslăvindu-se prin minuni, el a devenit mai târziu episcopul Parisului, unde a continuat 
să ducă acelaşi fel de viaţă, împletind nevoinţa ascetică cu treburile păstoririi şi cu fapte de 
milostenie. Ajungând la cinstite bătrâneţi, a fost înştiinţat de sus de sfârşitul său şi a plecat la 
Domnul pe 28 mai 576. Moaştele lui s-au păstrat vreme îndelungată, dar locul în care se 
găsesc acum n-a putut fi aflat. Numele său este purtat de o biserică rămasă până în ziua de azi, 
a cărei construire a început prin grija sa pe locul capiştei lui Isis, în cinstea Sfântului Mucenic 
Vichentie. Tot în vremea lui a fost construită şi biserica cu hramul Sfântului Gherman de 
Auxerres, pe care îl cinstea mult şi pe care şi-1 luase ca model. Activitatea şi viaţa lui au 
consolidat definitiv creştinismul în Franţa. 

In Franţa a strălucit o ceată întreagă de sfinţi arhierei şi nevoitori, stâlpi ai dreptei 
credinţe şi învăţători ai evlaviei pe acele meleaguri. 

Mai târziu a început luminarea creştină a Europei de nord-est. De aceasta sunt legate 
lucrările arhiereşti ale Preasfinţitului Ansgarie, episcopul Hamburgului şi apoi al 
Bremenului. Viaţa sfinţitului Ansgarie a fost descrisă de ucenicul său, arhiepiscopul Rimber 
şi a ajuns până în zilele noastre. Din ea citim că s-a născut în anul 801. La vârsta de şapte ani 
a avut o vedenie, prin care era chemat la slujirea lui Dumnezeu. Făcându-şi educaţia în 
mănăstire, la vârsta de doisprezece ani a primit tunderea. Vedeniile pe care le-a avut l-au 
îndemnat să ducă o severă viaţă ascetică, iar apoi (la vârsta de 21 de ani) a plecat să 
propovăduiască păgânilor din Europa de nord. începând cu Hamburgul, el a trecut apoi în 
Danemarca, unde 1-a botezat pe regele acesteia, împreună cu tot poporul său. De acolo s-a 
îndreptat spre Suedia. In anul 831 este sfinţit ca episcop al Hamburgului şi al tuturor 
popoarelor Nordului. Propovăduirea lui se întinde în Suedia, Danemarca şi la slavii polbeni 
(polbenskie 62 ), din actuala Germanie de nord. Era plin de râvnă şi gata să sufere pentru 
Hristos. întristat că nu primise cununa mucenicească, a fost mângâiat de o voce de sus şi a 
plecat în pace la Domnul pe 3 februarie 865. Ostenelile apostolice şi le-a împletit cu lucrarea 
desăvârşirii lăuntrice, din când în când plecând să se însingureze. Era foarte milostiv, 
întinzându-şi mâna darnică oriunde era nevoie şi nelimitând-se [să facă milostenie] într-un 
singur loc. Se îngrijea îndeosebi de cei aflaţi în bejenie, de văduve şi de orfani. 

Preafinţitul Ansgarie a săvârşit în timpul vieţii o mulţime de tămăduiri dar, din 
smerenie, se socotea păcătos. Faptele bune şi minunile încerca să le săvârşească în taină. Dar 



62 Probabil referire la slavii polabiţi (polabskie), de pe fluviul Elba (numit, în vechime, Laba). 

harul dumnezeiesc care sălăşluia în el era atât de vădit şi cinstirea lui era atât de mare, încât la 
doi ani după sfârşitul său el este deja numărat în rândul sfinţilor şi numele lui este prezent în 
Martiroloage încă din anul 870. Moaştele lui neputrezite s-au păstrat la Hamburg până la 
Reformă, când au fost îngropate în pământ şi s-a păstrat doar o parte din ele. Viaţa lui şi 
puterea harului dumnezeiesc, arătată prin el, ca şi slăvirea lui în rândul sfinţilor, pe când 
Apusul mai făcea încă parte din Biserica Ortodoxă Universală, nu trebuie să lase nici o 
îndoială că este un sfânt bineplăcut lui Dumnezeu. Arhiepiscopul Alexandru a strâns toate 
mărturiile existente despre el în limba germană, atât din surse catolice, cât şi din surse 
protestante, şi toate acestea întăresc tot ce am expus aici despre Preafinţitul Ansgarie, 
descriind atât ostenelile întru blândeţe şi virtuţile acestui mare bărbat, cât şi minunile lui. Am 
primit, de asemeni, şi o descriere amănunţită a vieţii lui în limba daneză. 

în legătură cu obiecţiunile făcute de un confrate de-al nostru, trebuie să spunem că 
acestea sunt nefondate. In primul rând, nu există nici un fel de date ca să presupunem că 
Preafinţitul Ansgarie ar fi fost o unealtă în mâinile tronului Romei pentru întărirea stăpânirii 
acesteia şi că s-ar fi făcut vehiculul acelor idei care au dus la despărţirea Romei. Toate 
strădaniile noastre de a găsi vreun indiciu în sursele existente nu au furnizat nici un fel de 
susţinere [a acestei ipoteze], dimpotrivă, ele ne conduc la concluzii contrare, întrucât, dacă ar 
fi fost aşa, catolicii de azi nu ar fi scăpat ocazia să se folosească de acest fapt şi să-1 
proslăvească pentru aceasta pe Preafinţitul Ansgarie. 

Sfinţenia Preasfinţitului Ansgarie nu poate fi pusă la îndoială datorită absenţei 
numelui său din sinaxarul grecesc şi din cărţile de cult bisericesc, întrucât acestea nu 
determină în nici un caz respingerea ei [a sfinţeniei] de către Biserica Răsăritului. 

Există contemporani ai Preasfinţitului Ansgarie, ai Sfinţilor Chirii şi Metodie, care nu 
au fost consemnaţi şi nu sunt consemnaţi până azi în sinaxarul şi în cărţile de cult greceşti, cu 
toate că erau binecunoscuţi la Ţarigrad. Iar Biserica Catolică îi comemorează mai mult decât 
pe Preafinţitul Ansgarie. Din cărţile de cult greceşti lipseşte luminătorul Bulgariei, Sfântul 
Boris-Mihail, care a fost botezat de greci, cât şi Sfânta Liudmila a Cehiei, botezată de 
Sfântul Metodie, cât şi Sfântul Viaceslav. Lipsesc şi Sfinţii Vladimir, şi Sfinţii Boris şi Gleb, 
proslăviţi cu binecuvântarea Patriarhului Constantinopolului, lipseşte şi Preasfînţitul Petru al 
Moscovei. Dintre toţi sfinţii ruşi, în Mineiele greceşti sunt pomeniţi în sinaxare, dar fără să li 
se închine o slujbă, numai Sfântul Ioan al Novgorodului şi Cuviosul Varlaam Hutînski. In 
Biserica Eladei este pomenită Fericita Cneaghină Olga, având acolo un alt tropar şi condac, 
decât la noi. Dar asta nu înseamnă nicidecum că nu trebuie să-i cinstim pe sfinţii care au 
strălucit pe pământul Rusiei, după cum nu dovedeşte nici respingerea lor de către greci. Există 
şi mulţi sfinţi greci ale căror nume nu sunt în mineie şi în sinaxare, dar pomenirea lor se 
săvârşeşte local şi tot local se ţin şi slujbele lor. 

Preasfînţitul Ansgarie nu a slujit scopurilor politice, ci lui Hristos şi pecetea 
apostolatului său sunt ţările aduse prin el la Hristos. Ruptura lor ulterioară [de la dreapta 
credinţă] nu-i micşorează lucrarea, după cum truda Sfântului Metodie nu e împuţinată de 
ruptura, pentru multe secole, a Moraviei şi a Panoniei. 

In colţuri diferite ale lumii drepţii lui Hristos au lucrat pentru Unicul Dumnezeu, au 
umblat într-un singur duh şi sunt împreună proslăviţi de El. Valul revoluţiilor şi al reformelor 
le-a distrus moaştele în Apus, la fel cum, ajungând până în patria noastră, s-a atins profanator 
şi de sfinţii ruşi. Acest val a încercat să le nimicească memoria, la fel cum şi Iulian Apostatul 
ardea sfintele moaşte ale cuvioşilor. Dar ei strălucesc în Biserica cerească, iar noi trebuie să le 
slăvim şi mai mult ostenelile, proslăvindu-L astfel pe Dumnezeu, Care prin ei săvârşeşte 
minuni. 

Dumnezeu este foc 

Dumnezeu este foc mistuitor (Evr. 12, 29). Când un obiect se atinge de foc, el se 
schimbă: ori arde, ori se căleşte. La fel şi omul, când se atinge de Dumnezeu, ori piere, ori se 
mântuieşte. Focul este întotdeauna foc! Dar vedem că din atingerea de el rezultă fie cenuşă, 
fie oţel, în funcţie de ceea ce se atinge. 

La fel se întâmplă şi cu omul, şi totul depinde de ce anume va aduce el focului 
dumnezeiesc, adică în ce stare este omul când se atinge de Dumnezeu. Dacă se ţine ca fierul, 
atunci puterea fierului va deveni de oţel. Dar dacă se coboară până la slăbiciunea paielor, va fi 
mistuit. 

Fiecare om, mai devreme sau mai târziu, este în mod inevitabil adus la Dumnezeu şi 
vai lui dacă nu se va pregăti pentru această întâlnire. Lev Tolstoi s-a apropiat de Dumnezeu cu 
neglijenţă, plin de sine, fără frică de Dumnezeu, s-a împărtăşit cu nevrednicie şi a ajuns 
apostat. Va veni ceasul când ne vom atinge de puterea lui Dumnezeu, indiferent dacă vrem 
sau nu acest lucru. 

Lopata este în mâinile Domnului. Cu lopata se aruncă seminţele şi paiele; paiele le 
împrăştie vântul, iar seminţele cad la picioarele Stăpânului şi sunt strânse în jitniţe, în timp ce 
paiele sunt lăsate deoparte sau arse. întâlnirea cu Domnul este inevitabilă şi trebuie să ne 
pregătim pentru ea. Păcatele noastre sunt paiele care sunt mistuite la această întâlnire. Trebuie 
ca, din vreme, să facem singuri judecată cu noi înşine şi noi înşine, pregătindu-ne pentru 
această întâlnire, trebuie să ne desprindem de paie, să mistuim paiele păcatelor prin pocăinţă. 
Ori se mistuie ele singure, ori împreună cu ele se mistuie şi omul, care s-a înrobit păcatului. 

Trebuie să ştim că vine Judecata de Apoi şi să ne raportăm cum se cuvine la acea zi şi 
la acel eveniment. Trebuie să ne curăţim sufletele şi să ne rugăm. Trebuie să ne raportăm la 
acel eveniment în mod limpede şi conştient, iar nu ca o jivină care-şi ascunde capul ca să nu 
vadă primejdia. 



Biserica este trupul lui Hristos 

„ El (Hristos) este capul trupului, al 
Bisericii" (Col. 1, 18), „ Care este trupul 
Lui, plinirea Celui ce plineşte toate întru toţi" 

(Efeseni 1, 23) 

Nu o singură dată, în Sfânta Scriptură, Biserica este numită Trupul lui Hristos. „Mă 
bucur în suferinţele mele pentru voi..., pentru trupul Lui, adică Biserica" (Col. 1, 24), scria 
despre sine Sfântul Apostol Pavel. Apostolii, proorocii, binevestitorii, păstorii şi învăţătorii - 
ne spune tot el - sunt daţi de Hristos „la lucrul slujirii, la zidirea trupului lui Hristos" 
(Efeseni 4, 12). 

In acelaşi timp, în Trupul şi Sângele lui Hristos se transformă pâinea şi vinul la 
dumnezeiasca Liturghie şi credincioşii se împărtăşesc cu ele. Aşa a rânduit însuşi Hristos, 
Care i-a împărtăşit pe apostolii Săi la Cina cea de taină, spunându-le: „Luaţi, mâncaţi, acesta 
este trupul Meu... Beţi dintru acesta toţi, că acesta este Sângele Meu, al Legii celei noi (Matei 
26,26-28). 

Cum se poate ca, în acelaşi timp, Trupul lui Hristos să fie şi Biserica, şi Sfintele 
Taine? Cum se poate ca, în acelaşi timp, credincioşii să fie mădulare ale Trupului lui Hristos - 
Biserica - şi, totodată, să se împărtăşească cu Trupul lui Hristos în Sfintele Taine? 



în Biblia B.O.R.: „de suferinţele mele" . 

In ambele situaţii, denumirea „Trupul lui Hristos" nu este folosită în sens figurat, ci în 
sensul cel mai propriu şi real al acestui cuvânt. Noi credem că Sfintele Taine, păstrând 
înfăţişarea pâinii şi a vinului, sunt adevăratul Trup şi adevăratul Sânge al lui Hristos. De 
asemeni, credem şi mărturisim că Hristos, Fiul Dumnezeului Celui Viu, venind în lume să-i 
mântuiască pe păcătoşi, a devenit Om adevărat şi carnea Lui, primită de la Fecioara Măria, a 
fost carne omenească adevărată; credem că, cu trupul şi cu sufletul, Hristos a fost Om 
adevărat, asemenea întru toate celorlalţi oameni, afară de păcat, rămânând în acelaşi timp şi 
Dumnezeu adevărat. Fiul lui Dumnezeu nu Şi-a împuţinat şi nu Şi-a schimbat firea 
dumnezeiească la întrupare, după cum nici firea omenească nu s-a schimbat, ci şi-a păstrat în 
întregime însuşirile ei omeneşti. 

Dumnezeirea şi omenitatea s-au unit neschimbător şi neamestecat, pe vecie, 
„neseparat şi nedespărţit", într-o singură persoană a Domnului Iisus Hristos. 

Fiul lui Dumnezeu s-a înomenit, pentru ca pe oameni să-i facă părtaşi dumnezeieştii 
firi (II Petru 1, 4), pentru ca pe omul căzut în păcat şi în moarte să-1 slobozească de acestea şi 
să-1 facă nemuritor. 

Unindu-ne cu Hristos, noi primim harul dumnezeiesc, care dă firii omeneşti putere de 
biruinţă asupra păcatului şi a morţii, Domnul Iisus Hristos, prin învăţătura Sa, le-a arătat 
oamenilor calea biruirii păcatului şi le-a dăruit viaţa veşnică, făcându-i, prin învierea Sa, 
părtaşi ai veşnicei Sale împărăţii. Ca să primim de la El acest har dumnezeiesc, este nevoie să 
fim în cea mai strânsă părtăşie cu El. Atrăgându-i la Sine pe toţi prin dragostea Sa 
dumnezeiască şi unindu-i cu Sine, Domnul i-a unit între ei pe cei ce L-au iubit şi au venit la 
El, reunindu-i într-o singură Biserică. 

Biserica este unitatea în Hristos, este unirea cea mai strânsă cu Hristos a tuturor celor 
ce cred cu dreptate în El şi îl iubesc şi este unirea tuturor acestora prin Hristos. 

Biserica este alcătuită dintr-o parte pământească şi o parte cerească. 

Fiul lui Dumnezeu a sosit pe pământ şi S-a făcut om, pentru ca pe om să-1 înalţe la cer, 
să-1 facă iarăşi locuitor al raiului, redându-i starea de neprihănire şi integritate dintru început 
şi ca să-1 unească cu Sine. Aceasta se înfăptuieşte prin lucrarea harului lui Dumnezeu, care 
este dat prin Biserică, dar este nevoie şi de strădania omului. Dumnezeu îşi mântuieşte creaţia 
căzută prin iubirea Sa faţă de ea, dar este necesară şi iubirea omului faţă de Ziditorul său, fără 
de care nu poate să se mântuiască. Năzuind către Dumnezeu şi lipindu-se de Domnul prin 
smerita lui iubire, sufletul omului primeşte o putere curăţitoare de păcate, care îl întăreşte în 
lupta cu păcatul până la biruinţa deplină. La această luptă ia parte şi trupul, care astăzi este vas 
şi armă a păcatului, dar este menit să devină armă a dreptăţii şi vas al sfinţeniei. 

Dumnezeu 1-a zidit pe om suflând duh asemeni celui dumnezeiesc 64 în trupul 
însufleţit, pe care 1-a zidit la început din pământ. Trupul trebuia să fie o armă a duhului supusă 
lui Dumnezeu. Prin trup, duhul omului se manifestă în lumea materială. 

Prin mijlocirea trupului şi a părţilor lui separate, duhul omului îşi descoperă însuşirile 
şi calităţile primite de la Dumnezeu, în calitatea lui de chip al lui Dumnezeu - fapt pentru care 
şi trupul, ca manifestare a chipului lui Dumnezeu, este şi se numeşte „frumuseţea noastră cea 
după chipul lui Dumnezeu zidită" (stihiră la înmormântare). 

Când primii oameni au căzut cu duhul de la Ziditorul lor, trupul, care până atunci era 
supus duhului, ascultându-i poruncile prin mijlocirea sufletului, nu s-a mai supus duhului şi 
voi să-şi fie singur stăpân. In locul Legii lui Dumnezeu, în om a pus stăpânire legea cărnii. 

Păcatul, care 1-a smuls pe om de la Izvorul vieţii -Dumnezeu, 1-a scindat şi pe om. 
Unitatea dintre duh, suflet şi trup s-a tulburat, moartea a pătruns în el. Sufletul, neadăpându-se 
din izvoarele vieţii, nu mai avea cum să le transmită pe acestea trupului. Astfel, trupul a 
devenit stricăcios, iar chinul a devenit soarta duhului. 

Hristos a venit pe pământ ca să restaureze chipul căzut al omului şi să-i redea unirea 
cu Acela al Cărui chip este. Unindu-1 cu Sine, Dumnezeu îl restaurează pe om în toată 

In textul rusesc: "Bogopodobnîi " 

plinătatea bunătăţii sale dintru început. Dăruind har şi sfinţire duhului, Hristos curăţeşte, 
întăreşte, vindecă şi sfinţeşte şi sufletul, şi trupul. „ Cel ce se alipeşte de Domnul este un duh 
cu El" (I Cot. 6, 17). 

Aşadar, trupul omului care s-a unit cu Domnul trebuie să fie o armă a Domnului, să 
slujească împlinirii voii Sale şi să devină parte a Trupului lui Hristos. Pentru deplina sfinţire a 
omului, trupul robului lui Dumnezeu trebuie să se unească cu Trupul lui Hristos, şi aceasta se 
săvârşeşte în Taina împărtăşirii. Adevăratul Trup şi adevăratul Sânge al lui Hristos, pe care le 
primim, se transformă într-o parte a marelui Trup al lui Hristos 65 . 

Desigur, pentru a ne uni cu Hristos nu este suficientă doar unirea trupului nostru cu 
Trupul lui Hristos. Gustarea Trupului lui Hristos este binefăcătoare atunci când omul îşi 
aţinteşte duhul către El şi se uneşte cu El. Primirea Trupului lui Hristos, în timp ce cu duhul îl 
respingem, este asemenea atingerii lui Hristos de cei care L-au bătut, L-au ocărât şi L-au 
răstignit. Atingerea lor de El nu le-a fost spre mântuire şi spre vindecare, ci spre osândă. 

Iar cei ce se împărtăşesc cu cucernicie, cu dragoste, fiind gata să vină şi să-i slujească, 
aceia se unesc strâns cu El şi devin armă a voinţei Lui dumnezeieşti. 

„ Cel ce mănâncă trupul Meu şi bea sângele Meu rămâne întru Mine şi Eu întru el" - 
grăit-a Domnul (In. 6, 56). Unindu-se cu Domnul cel înviat şi, prin El, cu întreaga Treime Cea 
Pururi-Fiitoare, omul absoarbe putere din Ea pentru viaţa veşnică şi devine el însuşi 
nemuritor. „Precum M-a trimis pe Mine Tatăl cel viu şi Eu viez pentru Tatăl, şi cel ce Mă 
mănâncă pe Mine va trăi prin Mine" (In. 6, 57). 

Toţi cei ce cred în Hristos şi s-au unit cu El, predându-se Lui şi primind harul lui 
Dumnezeu, alcătuiesc laolaltă Biserica lui Hristos, al cărei Cap este însuşi Hristos, iar cei care 
intră în ea sunt mădularele ei. 

Nevăzut ochiului trupesc, Hristos Se arată în mod real pe pământ prin Biserica Sa, aşa 
cum duhul nevăzut al omului se arată prin lucrările trupului său. Biserica este Trupul lui 
Hristos deoarece, în primul rând, părţile ei sunt unite cu Hristos prin dumnezeieştile Taine şi, 
în al doilea rând, întrucât prin ea Hristos lucrează în lume. 

Noi ne împărtăşim de Trupul şi sângele lui Hristos (în Sfintele Taine), pentru ca noi 
înşine să fim părţi ale Trupului lui Hristos (ale Bisericii). Acest lucru nu se produce dintr-o 
dată. Necontenita petrecere în Biserică arată deja o stare de biruire a păcatului şi de deplină 
curăţire de păcat. Tot ce este păcătos ne scoate, într-o anumită măsură, afară din Biserică şi ne 
îndepărtează de Biserică. Iată de ce, la rugăciunea pentru spovedanie, deasupra capului 
fiecărui om care se căieşte se citeşte: „Primeşte-1 şi uneşte-1 cu Sfânta Ta Biserică". Prin 
pocăinţă, creştinul se curăţeşte, se uneşte mai strâns cu Hristos în împărtăşirea cu Sfintele 
Taine, dar apoi iarăşi peste sufletul lui se aşterne praful păcatului şi-1 îndepărtează de Hristos 
şi de Biserică, motiv pentru care din nou este nevoie de pocăinţă şi de împărtăşanie. 

Cât timp nu se sfârşeşte viaţa pe pământ, chiar până la ieşirea sufletului din trup, în om 
continuă lupta dintre păcat şi dreptate. Oricât de înaltă ar fi starea duhovnicească şi morală la 
care ar ajunge cineva, este totuşi posibil ca, treptat sau fulgerător, să cadă adânc în bezna 
păcatului. De aceea, fiecăruia îi este de trebuinţă împărtăşania cu Sfântul Trup şi Sânge al lui 
Hristos, care ne întăresc comuniunea cu El şi ne udă cu şuvoaiele harului dătător de viaţă al 
Sfântului Duh, care curg prin trupul Bisericii. Cât de importantă este împărtăşania cu Sfintele 
Taine, ne arată viaţa Cuviosului Onufrie cel Mare, căruia, ca şi altor pustnici aflaţi în pustia 
aceea, îngerii îi aduceau sfânta împărtăşanie; ca şi viaţa Cuvioasei Măria Egipteanca, a cărei 
ultimă dorinţă, după mulţi ani de viaţă în însingurare, a fost să primească Sfintele Taine; sau 
ca viaţa Cuviosului Savatie al Soloveţului şi a multor altora. Căci nu degeaba grăit-a Domnul: 
„Adevărat, adevărat zic vouă, dacă nu veţi mânca trupul Fiului Omului şi nu veţi bea sângele 
Lui, nu veţi avea viaţă în voi" (In. 6, 53). 

împărtăşania cu Trupul şi Sângele lui Hristos este primirea în noi a Hristosului înviat, 
biruitorul morţii, Care le dăruieşte celor ce sunt cu El biruinţă asupra păcatului şi a morţii. 

Păstrând în noi darul haric al sfintei împărtăşanii, avem în noi zălogul şi începătura fericitei 
vieţi veşnice a trupului şi a sufletului. 

Lupta dintre păcat şi dreptatea lui Dumnezeu - atât în fiecare om, cât şi în întreaga 
omenire - se va continua chiar până în „Ziua lui Hristos", până la a doua Sa venire, până la 
Judecata întregii lumi. 

Biserica pământească îi reuneşte pe toţi cei renăscuţi prin botez, care şi-au luat în spate 
crucea luptei cu păcatul şi îi urmează începătorului nevoinţei acestei lupte, Care este Hristos. 

Dumnezeiasca Euharistie, aducerea Jertfei celei fără de sânge şi împărtăşirea cu ea îi 
sfinţeşte şi îi întăreşte pe cei ce participă la ea, fâcându-i pe cei ce gustă din Trupul şi Sângele 
lui Hristos mădulare adevărate ale Trupului Bisericii Sale. Dar abia o dată cu moartea omului 
se stabileşte dacă acesta a rămas până la ultima lui suflare mădular adevărat al Trupului lui 
Hristos, ori dacă păcatul a triumfat în el, izgonind harul primit în Sfintele Taine şi care îl lega 
de Hristos. 

Adormit întru har, ca un mădular al Bisericii pământeşti, omul trece din Biserica 
pământească în cea cerească, iar cel căzut din Biserica pământească nu va intra în Biserica 
cerească, întrucât partea pământească a Bisericii este calea spre cea cerească. 

Cu cât omul se află mai mult sub lucrarea harului sfintei împărtăşanii şi cu cât se 
uneşte mai strâns cu Hristos, cu atât mai mult se va desfăta de părtăşia cu Hristos şi în 
împărăţia Lui, ce va să vină. 

Dar întrucât păcatul continuă să lucreze în sufletul omului până la moarte, trupul său 
este supus urmărilor păcatului, purtând în sine sămânţa bolii şi a morţii de care se va elibera 
doar după moarte, când trupul se va descompune şi când, în fine, se va ridica eliberat de ele, 
la învierea obştească. 

Cel ce s-a unit cu duhul şi cu trupul cu Hristos în viaţa aceasta va fi împreună cu El cu 
duhul şi cu trupul şi în viaţa viitoare. Şuvoaiele harice ale de-viaţă-dătătoarelor Taine ale 
Trupului şi Sângelui lui Hristos sunt izvoarele bucuriei noastre veşnice în comuniunea cu 
Hristos Cel înviat şi în vederea faţă către faţă a slavei Sale. 

Aceleaşi urmări ale păcatului, încă neizgonit definitiv din seminţia omenească, 
lucrează nu doar individual, în fiecare om, ci, prin oameni, ele se manifestă şi în activitatea 
pământească a unor întregi părţi ale Bisericii. Tot timpul apar erezii, schisme, neorânduieli 
care îndepărtează o parte a credincioşilor. Neînţelegerile dintre Bisericile locale sau dintre 
unele părţi ale lor au tulburat din vechime Biserica, şi în timpul slujbelor auzim necontenit 
rugăciuni pentru încetarea lor. 

„Ne rugăm pentru împreună-cugetarea Bisericilor", „pentru unirea Bisericilor" 
(canonul treimic al învierii, glasul al 8-lea), „curmă schismele Bisericii", „Potoleşte 
despărţirile Bisericii" (slujba arhanghelilor, 8 noiembrie, 26 martie, 13 iulie) şi alte rugăciuni 
asemenea acestora sunt înălţate de Biserica Ortodoxă de-a lungul veacurilor. Chiar şi în 
Sâmbăta Mare, în faţa sfântului epitaf, Biserica înalţă chemarea: „Ceea ce ai născut Viaţa, 
Neprihănită, Preacurată Fecioară, linişteşte smintelile din Biserică şi pace dăruieşte -ne, ceea 
ce eşti bună" (sfârşitul paragrafului al 2-lea). 

Abia când Se va ivi Hristos pe nori va fi nimicit ispititorul şi vor dispărea toate 
înşelările şi amăgirile. Atunci se va încheia lupta dintre bine şi rău, dintre viaţă şi moarte, şi 
Biserica pământească se va contopi cu Biserica Triumfătoare, în care Dumnezeu va fi toate în 
toţi (ICor. 15, 28). 

In viitoarea împărăţie a lui Hristos nu va mai fi nevoie de împărtăşirea cu Trupul şi 
Sângele Domnului, întrucât toţi cei ce s-au învrednicit [de aceasta] vor fi în cea mai strânsă 
împărtăşire cu El şi se vor desfăta de preaveşnica lumină a Treimii Celei de-viaţă-începătoare, 
gustând o fericire cerească de negrăit cu cuvântul şi de necuprins cu mintea noastră cea slabă. 
De aceea, după împărtăşirea cu Sfintele Taine ale lui Hristos, după Liturghie, în altar se înalţă 
întotdeauna rugăciunea care se cântă în zilele Paştelui: „O, Pastile cele mari şi preasfinţite, 
Hristoase! Dă-ne nouă mai cu râvnă să ne împărtăşim cu Tine şi în ziua cea neînserată a 
împărăţiei Tale!". 

Cuvânt despre cele două ospeţe 



în numele Tatălui şi al Fiului şi al Sfântului Duh. 

Acum, în faţa ochilor minţii noastre se află două ospeţe, despre care ne vorbeşte 
pericopa evanghelică de astăzi. 

Unul dintre ospeţele descrise în pildă este dat de un împărat plin de bunăvoinţă şi 
milostiv 66 . însă când ospăţul era gata, cei chemaţi n-au venit. Ei au preferat să se ocupe unii 
cu cumpărături, alţii cu treburi gospodăreşti; iar alţii, prinzându-i pe soli, i-au batjocorit, iar pe 
unii chiar i-au omorât, împăratul, mâniat, pedepsindu-i aspru pe vinovaţi, îşi trimise iarăşi 
slugile sale să cheme la ospăţ pe oricine ar întâlni în cale. Se adună o mulţime de oameni, şi 
când împăratul veni să-i vadă, zări pe unul care nu era îmbrăcat în haine de sărbătoare. El îl 
întrebă de ce nu a venit îmbrăcat cum se cuvine, iar acela tăcu, arătându-şi astfel dispreţul faţă 
de împărat şi nedorinţa de a participa la sărbătoare, motiv pentru care a fost dat afară. Astfel, 
la acest ospăţ au fost mulţi chemaţi, dar puţini au fost şi aleşi, care au luat parte la cină. 

Al doilea ospăţ nu este o pildă, ci este real. Este banchetul nelegiuitului Irod 67 . Se vede 
că la acest banchet nici unul dintre cei chemaţi nu a refuzat să vină, toţi erau îmbrăcaţi de 
sărbătoare şi se desfătau după pofta inimii. El s-a petrecut în beţie, desfrâu nestăvilit de simţul 
ruşinii şi de conştiinţă şi s-a terminat cu o imensă crimă: uciderea lui Ioan Botezătorul. 

Aceste două ospeţe sunt chipurile a două feluri de viaţă, a două moduri de desfătare. 
Primul este închipuirea ospăţului duhovnicesc, a desfătării duhovniceşti. El este făcut de 
Domnul. Acest ospăţ este Biserica lui Hristos. Noi suntem invitaţi la acest ospăţ atunci când 
suntem chemaţi să participăm la slujbele bisericeşti, mai ales la dumnezeiasca Liturghie şi la 
împărtăşirea cu dumnezeiescul Trup şi Sânge al lui Hristos, [când suntem chemaţi] la fapte 
bune, la luare-aminte şi la trezvie. Noi refuzăm să mergem la acest ospăţ când nu venim la 
slujbele Bisericii, când, în loc de bine, facem rău, când preferăm grijile şi plăcerile lumeşti în 
locul vieţii în Dumnezeu. Noi nu venim în haine de nuntă când vieţii trăite în Dumnezeu îi 
aducem dispoziţii străine şi păcătoase. Fiecare dintre noi este chemat de multe ori pe zi la 
acest ospăţ şi de fiecare dată refuză când, în locul celor duhovniceşti şi dumnezeieşti, le 
preferă pe cele trupeşti şi păcătoase. 

Şi la banchetul lui Irod suntem chemaţi de multe ori pe zi. Adesea nu observăm 
imediat că răul ne ispiteşte. Păcatul începe întotdeauna cu lucruri mărunte. La început, Irod 
chiar îl asculta cu plăcere pe Ioan Botezătorul, el înţelegea păcatul faptei sale, dar nu s-a 
luptat cu păcatul şi a ajuns până la uciderea acestui mare drept. Noi mergem de fiecare dată la 
josnicul banchet al lui Irod când, în loc de bine, alegem răul, plăcerile trupeşti, păcătoase, 
nemilostivirea, neatenţia faţă de propriul suflet şi aşa mai departe. 

începând cu lucruri mărunte, este deja greu să te opreşti şi dacă apoi nu-ţi vii în fire la 
vreme şi nu te sileşti să te lupţi cu tine însuţi, poţi ajunge până la cele mai mari păcate şi 
crime, după care vor urma chinurile veşnice. 

Şi astăzi, Ioan Botezătorul îl cheamă pe fiecare dintre noi: „Pocăiţi-vă, că s-a apropiat 
împărăţia Cerurilor". Pocăiţi-vă, ca să vă desfătaţi în luminoasele şi veşnicele cămări ale cinei 
Mielului» junghiat pentru păcatele întregii lumi, şi ca să nu împărţiţi cu diavolul cina răutăţii 
şi a chinurilor tartarului (în gheenă), în întunericul de nepătruns. 



66 Mt. 22, 2-14; Luca 14,16-24. 
67 Lucal4, 16-24. 

învăţătură folositoare pentru tineri, din Pilda fiului risipitor 

Şi i-a spus tânărul tatălui său: „Tată, dă-mi partea ce mi se cuvine din avere!". In Pilda 
fiului risipitor (rătăcitor) este conţinută cea mai ziditoare lecţie pentru tineri. 

Intr- adevăr, în fiul risipitor vedem întregul tablou al tinereţii uşuratice: 
superficialitatea, neseriozitatea, patima independenţei - într-un cuvânt, tot ce caracterizează 
cea mai mare parte a tinerilor. Fiul cel mic a crescut în casa părintească. Ajungând la anii 
tinereţii, şi-a închipuit că deja casa părintească era prea strâmtă pentru el. I se părea neplăcut 
să trăiască sub conducerea tatălui şi sub supravegherea mamei, dorea să-şi imite colegii, care 
se dedau gălăgioaselor plăceri ale lumii. 

„Sunt moştenitorul unei mari averi - cugeta el. N-ar fi mai bine dacă mi-aş primi chiar 
acum partea cuvenită? Voi putea să-mi chivernisesc bogăţia altfel decât o face tatăl meu." Şi 
uşuraticul tânăr se lăsă amăgit de strălucirea înşelătoare a plăcerilor lumii şi hotărî să arunce 
de pe umerii săi jugul ascultării şi să plece din casa părintească. 

Oare nu sunt similare imboldurile care îi fac pe mulţi şi astăzi să părăsească, dacă nu 
casa părinţilor pământeşti, atunci casa Tatălui Ceresc, adică să iasă de sub ascultarea 
Bisericii? 

Minţilor necoapte, jugul lui Hristos li se pare greu şi poruncile Lui, anevoioase. Ei 
cred că nu există vreo nevoie anume ca să asculte ceea ce ne porunceşte Dumnezeu şi Sfânta 
Sa Biserică. Putem sluji lui Dumnezeu - li se pare lor - fără a refuza să slujim lumii. „Suntem 
destul de puternici - spun ei - ca să rezistăm tentaţiilor pierzătoare şi ispitelor. Putem şi singuri 
să rămânem fermi în adevăr şi în învăţătura cea sănătoasă. Daţi-ne să ne desăvârşim gândirea 
cu informaţii multilaterale! Daţi-ne posibilitatea să ne întărim singuri voinţa în mijlocul 
ispitelor şi al tentaţiilor! Şi fie ca simţurile noastre să se convingă prin experienţă nemijlocită 
de hidoşenia păcatului!". Cu ce sunt mai bune aceste dorinţe decât cererea necugetată pe care 
i-a făcut-o fiul cel mic tatălui său: „Tată, dă-mi partea ce mi se cuvine din avere"? 

Şi iată că fiul cel uşuratic încetează să mai asculte de legile şi de sfaturile Sfintei 
Biserici, încetează să mai studieze cuvântul lui Dumnezeu şi învăţăturile Sfinţilor Părinţi, ci 
îşi pleacă urechea la teoriile mincinoase ale falşilor învăţători şi îşi omoară cu astfel de 
ocupaţii cele mai bune ceasuri ale vieţii, începe să vină mai rar la dumnezeiasca biserică sau 
stă neatent, împrăştiat în biserică. Nu găseşte posibilitatea să se ocupe cum se cuvine cu 
lucruri evlavioase şi să se exerseze în fapte bune, întrucât cea mai mare parte a timpului o 
foloseşte ca să meargă la spectacole, la petreceri publice şi aşa mai departe. Cu alte cuvinte, 
cu fiecare zi se dedă tot mai mult lumii şi, în sfârşit, pleacă „în ţara îndepărtată". 

Unde se ajunge după o asemenea îndepărtare de Sfânta Biserică? Tot acolo unde 1-a 
adus pe fiul risipitor plecarea din casa părintească. Tinerii uşuratici îşi consumă foarte repede 
minunatele lor puteri şi capacităţi sufleteşti şi trupeşti şi distrug tot ce făcuseră bun mai 
înainte pentru vremea veşniciei. Iar între timp vine „o foamete mare în ţara aceea", apare 
pustiirea lăuntrică şi nemulţumirea - urmări inevitabile ale plăcerilor zgomotoase; apare setea 
de desfătări, care se întăreşte şi mai mult prin satisfacerea patimilor păcătoase şi devine, în 
sfârşit, de nepotolit. Şi cât de adesea se întâmplă că nefericitul petrecăreţ recurge, pentru 
satisfacerea patimilor sale, la îndeletniciri josnice şi ruşinoase, care nu-1 fac să-şi vină în fire, 
ca fiul risipitor, şi nu-1 întorc pe calea mântuirii, ci îi desăvârşesc pieirea, cea vremelnică şi 
cea veşnică! 

Zaheu 

Iisus a intrat în Ierihon şi trecea prin oraş. Şi iată că un oarecare Zaheu, mai-marele 
vameşilor, un om bogat, căuta să-L vadă pe Iisus, să vadă cine este. Nu putea vedea din 
spatele mulţimii, pentru că era mic de statură. Atunci, alergând înainte, s-a urcat într-un 
sicomor ca să-L vadă, pentru că Iisus urma să treacă pe acolo. Când ajunse în acel loc, Iisus, 

privind în sus, îl văzu şi îi spuse: „Zaheu, coboară mai repede, căci astăzi trebuie să fiu în casa 
ta". El coborî degrabă şi îl primi cu bucurie. Şi, văzând lumea acestea, a început să cârtească 
şi să murmure, că Iisus a intrat la un om păcătos. Iar Zaheu, stând, i-a spus Domnului: „Iată, 
jumătate din averea mea o dau săracilor şi, dacă am năpăstuit pe cineva cu ceva, întorc 
împătrit". Iar Iisus a zis: Astăzi s-a făcut mântuire casei acesteia, căci şi acesta este fiu al lui 
Avraam. Căci Fiul Omului a venit să caute şi să mântuiască pe cel pierdut" (Luca 19, 1-10). 

Cine este Zaheu? „Mai-marele vameşilor. " Obişnuita antiteză dintre vameşul smerit şi 
mândrul fariseu ne întunecă adesea în minte caracteristicile reale ale acestor două tipuri de 
personaje. Dar, ca să înţelegem corect Evanghelia, trebuie să ni-i imaginăm cu claritate. 

Fariseii erau într-adevăr drepţi. Dacă, pe buzele noastre, numele de „fariseu" sună ca o 
ocară. In zilele lui Hristos şi în primele decenii ale creştinismului nu era aşa. Dimpotrivă, 
Sfântul Apostol Pavel declară triumfător în faţa iudeilor: „Eu sunt fariseu, fiu de farisei" 
(Fapt. 23, 6). Apoi tot el le scrie creştinilor, fiilor săi duhovniceşti: „Sunt din neamul lui 
Israel, din seminţia lui Veniamin, evreu din evrei, după lege fariseu" (Fii. 3, 5). Şi, în afară de 
Sfântul Apostol Pavel, mulţi alţi farisei au devenit creştini: Iosif, Nicodim, Gămăliei. 

Fariseii (în ebraica veche, „perusim", în aramaică, „ferisim", ceea ce înseamnă „alţii", 
„separaţi") erau râvnitori ai Legii lui Dumnezeu. Ei „se odihneau în Lege", adică meditau la 
ea necontenit, o iubeau, se străduiau să o împlinească întocmai, o propovăduiau, o tâlcuiau. 

Rostul demascărilor repetate a fariseilor pe care le face Domnul este de a-i preveni că 
toată nevoinţa lor, toate silinţele lor cu adevărat bune, ei le compromit în ochii lui Dumnezeu, 
le fac de nimic, şi astfel îşi capătă osândă, iar nu binecuvântare de la Dumnezeu, datorită 
înălţării cu duhul, din pricina faptelor de dreptate pe care le săvârşesc, a orgolioasei păreri de 
sine şi, ce este mai grav, a osândirii aproapelui - pentru care îl avem ca exemplu grăitor pe 
fariseul din pildă, care spunea: „Dumnezeule, îţi mulţumesc că nu sunt ca ceilalţi oameni 
(Luca 18, 11). 

Dimpotrivă, vameşii erau cu adevărat păcătoşi, încălcători ai legilor fundamentale ale 
lui Dumnezeu. Vameşii erau cei ce strângeau birurile de la evrei pentru romani. Să nu uităm 
că evreii, cunoscându-şi bine situaţia de excepţie de aleşi ai lui Dumnezeu, erau vestiţi prin 
faptul că „Noi suntem sămânţa lui Avraam şi nimănui niciodată n-am fost robi" (In. 8, 33). 
Iar acum, în urma ştiutelor evenimente istorice, ei s-au trezit subjugaţi, înrobiţi de poporul 
mândru şi brutal, „de fier", al păgânilor romani. Şi jugul acestei înrobiri se îngreuna tot mai 
mult şi devenea tot mai apăsător. 

Semnul cel mai simţit şi mai grăitor al subjugării şi al supunerii evreilor de către 
romani era plata către cuceritorii lor a tot felul de biruri şi dăjdii. Pentru evrei, ca şi pentru 
toate popoarele antichităţii, plata birurilor era în primul rând un semn al supunerii. Iar 
romanii, neavând nici un fel de scrupule faţă de poporul cucerit, le pretindeau cu brutalitate şi 
neînduplecare atât birurile hotărâte, cât şi altele suplimentare. Desigur că evreii plăteau cu ură 
şi cu dispreţ. Nu degeaba, dorind să-L compromită pe Domnul în faţa poporului Său, 
cărturarii îl întrebau: „Se cuvine să dăm dajdie Cezarului sau nu?" (Matei 22, 17). Ei ştiau 
că, dacă Hristos va răspunde că nu, va fi uşor de învinuit în faţa romanilor, iar dacă va 
răspunde că da, atunci va fi compromis definitiv în ochii poporului Său. 

Atâta vreme cât romanii cârmuiau Iudeea prin intermediul domnitorilor locali, de felul 
lui Irod, Arhelau, Agripa şi alţii, această supunere faţă de Roma şi, în particular, 
obligativitatea plăţii birurilor se îndulcea pentru iudei prin faptul că ei se supuneau nemijlocit 
domnitorilor lor, cărora le plăteau tributul, iar aceia, la rândul lor, se supuneau şi plăteau 
Romei. 

Dar exact cu puţină vreme înainte de începerea propovăduirii Mântuitorului, s-a 
produs o schimbare în sistemul de conducere a Iudeii. Recensământul general, legat de 
evenimentul Naşterii lui Hristos, a fost primul pas pentru instaurarea tributului individual 
pentru toţi supuşii romani ai acestei regiuni, în anul 6 sau 7 după Naşterea lui Hristos, după 
înlocuirea lui Arhelau, când a fost introdusă dania personală pentru toţi locuitorii Palestinei, 

iudeii au răspuns la aceasta cu revolta fariseului Sadoc 68 şi a lui Iuda Galileianul (vezi Fapt. 5, 
37) şi cu mare greutate reuşi arhiereul Iazar 69 să liniştească atunci mulţimea. 

In locul domnitorilor locali, au fost numiţi la conducerea Iudeii şi a regiunilor 
învecinate procuratori romani. Pentru o mai eficientă colectare a tributului, romanii au apelat 
la un institut al vameşilor, existent deja de multă vreme la Roma. Dar, în timp ce la Roma şi 
în întreaga Italie vameşii se recrutau din respectabila pătură socială a călăreţilor, în Iudeea 
romanii erau nevoiţi să recruteze vameşi din renegaţii societăţii, din iudeii care acceptau să 
treacă în slujba lor şi să-şi constrângă confraţii la plata daniilor. 

Acceptarea unei asemenea slujbe era corelată cu cea mai profundă decădere morală. 
Ea era legată nu numai de trădarea naţională ci, în primul rând, de cea religioasă: ca să devii 
armă de înrobire a poporului ales de Dumnezeu de către nişte păgâni primitivi, trebuia să te 
lepezi de făgăduinţa lui Israel, de sfinţii lui, de speranţele lui, mai ales că romanilor nu le păsa 
de suferinţele sufleteşti ale agenţilor lor: acceptând această funcţie, vameşii trebuiau să facă 
jurământ păgânesc de credinţă împăratului şi să aducă jertfă păgânească spiritului său 
(geniului împăratului). 

Desigur că vameşii, strângând biruri de la fraţii lor de acelaşi sânge, nu urmăreau 
numai interesele Romei. Dar, urmărindu-şi scopurile egoiste, îmbogăţindu-se pe spinarea 
confraţilor înrobiţi, ei îngreunau şi mai mult, insuportabil de mult, jugul asupririi romane. 

Iată cine erau vameşii. Iată de ce erau înconjuraţi de ură îndreptăţită şi de dispreţ, ca 
trădători ai poporului lor, trădători nu ai unui neam oarecare, ci ai celui ales, arma lui 
Dumnezeu în lume, unicul popor prin care lumii îi putea veni renaşterea şi mântuirea. 

Toate acestea se referă în cel mai înalt grad la Zaheu, întrucât el nu era un vameş de 
rând, ci mai-marele vameşilor - arhitelonis. Fără îndoială că le făcuse pe toate: adusese 
jurământ păgânesc şi jertfa păgânească, îi jupuia fără milă de dăjdii pe confraţii săi, le mai şi 
mărea birurile în interesul lui propriu. Şi deveni, cum mărturiseşte Evanghelia, un om bogat. 

Desigur că Zaheu înţelegea bine că pentru el erau pierdute toate aşteptările lui Israel. 
Toate cuvintele pronunţate de prooroci, îndrăgite din copilărie, la auzul cărora fremăta de 
bucurie orice suflet credincios din vremea Vechiului Legământ, „cunoscător al strigătului 
proorocesc", nu erau pentru el. El era trădătorul, un renegat. El nu avea parte în Israel. 

Şi iată că ajung până la el zvonuri că Sfântul lui Israel, Mesia cel profeţit de prooroci, 
a venit deja pe pământ şi, împreună cu un mic grup de ucenici, trece prin câmpiile Galileei şi 
Iudeei, propovăduind Evanghelia împărăţiei şi săvârşind mari minuni, în sufletele 
credincioase se aprind, fremătător, speranţe pline de bucurie. Cum va reacţiona la aceasta 
Zaheu? 

Pentru el, personal, venirea lui Mesia este o catastrofă, înseamnă că stăpânirea romană 
se sfârşeşte şi desigur că biruitorul Israel se va răzbuna pe el pentru pierderile suferite din 
cauza lui, pentru jignirile şi strâmtorările pe care i le-a pricinuit. Dar chiar dacă nu este aşa, 
căci - după mărturia proorocului - Mesia vine drept, biruitor şi smerit (Zah. 9, 9) chiar şi 
atunci biruinţa lui Mesia nu îi va aduce decât cea mai mare ruşinare şi privarea de toată 
bogăţia şi situaţia pe care le-a dobândit cu înfricoşătorul preţ al trădării lui Dumnezeu, a 
poporului natal şi a tuturor aşteptărilor lui Israel. 

Dar poate că nu e tocmai aşa. Poate că noul prooroc nu e deloc Mesia. Nu toată lumea 
crede în El. Cei mai importanţi duşmani ai vameşilor şi, în particular, ai lui Zaheu - fariseii şi 
cărturarii - nu cred în El. Poate că toate acestea nu sunt decât scornelile deşarte ale lumii. 
Atunci poate continua să trăiască liniştit, ca şi mai înainte. 

Dar Zaheu nu vrea să rămână ţintuit de astfel de gânduri. El vrea să-L vadă pe Iisus, ca 
să se lămurească, să se lămurească cu certitudine cine este El. Şi Zaheu doreşte ca proorocul 



Acest nume, ca atare, nu există în Faptele Apostolilor şi în Evanghelie. 
69 Nici acest nume nu există în Faptele Apostolilor. Apare citat în acelaşi loc (Fapt. 5, 34) un „fariseu, anume 
Gămăliei", care a liniştit cu altă ocazie mulţimea (care voia să-i ucidă pe apostoli) şi care vorbeşte despre Iuda 
Galileianul. 

care trece pe lângă el să fie cu adevărat Mesia Hristosul. El doreşte să strige, împreună cu 
proorocii: „O, dacă ai desface cerurile şi ai coborî!" - chiar dacă asta ar însemna o catastrofă 
de moarte pentru el, Zaheu. Există, va să zică, în sufletul său astfel de adâncimi, pe care nici 
el însuşi nu şi le dibuise până acum, există în el o iubire aprinsă, arzătoare, mistuitoare, 
totalmente dezinteresată faţă de „aşteptarea popoarelor", faţă de chipul zugrăvit de profeţi al 
blândului Mesia, Care „a luat asupra Sa neputinţele noastre, şi a purtat durerile noastre". Şi, 
dacă s-a ivit ocazia de a-L vedea, Zaheu nu se mai gândeşte la sine. 

Pentru el personal, pentru Zaheu, biruinţa lui Mesia înseamnă dezastru şi moarte. Dar 
el nu se gândeşte la asta. El vrea să-L vadă măcar cu coada ochiului pe Acela pe Care L-au 
prevestit Moise şi proorocii. Şi iată că Hristos trece pe lângă el. El este înconjurat de mulţime. 
Zaheu nu poate să-L vadă, fiind mic de statură. Dar setea cu totul dezinteresată a lui Zaheu, 
dezinteresată până la totala lepădare de sine, ca măcar de departe să-L vadă pe Hristos, este 
atât de nemărginită, este de nebiruit, încât el - un om bogat, cu situaţie, funcţionar al 
Imperiului roman - neţinând seama de nimic, cuprins doar de dorinţa fierbinte de a-L vedea pe 
Hristos, în mijlocul mulţimii duşmănoase, care-1 urăşte şi-1 dispreţuieşte, încalcă toate 
convenţiile, toate cuviinţele formale, şi se suie în copac, într-un smochin - un sicomor, care 
crescuse în cale. 

Şi ochii marelui păcătos, căpetenia trădătorilor, se întâlniră cu ochii Sfântului lui Israel 
- Hristos-Mesia, Fiul lui Dumnezeu. 

Iubirea vede ceea ce nu îi este accesibil ochiului indiferent sau duşmănos. Iubind 
dezinteresat chipul lui Mesia, Zaheu a putut să recunoască imediat în învăţătorul aflat în 
trecere prin Galileea pe Domnul Hristos, iar Domnul, plin de iubire dumnezeiască şi 
omenească, a văzut în acest Zaheu, care îl privea din ramurile sicomorului, acele adâncimi 
sufleteşti pe care nici Zaheu nu şi le cunoscuse până atunci: Domnul a văzut că iubirea 
arzătoare pentru Sfântul lui Israel, neîntunecată câtuşi de puţin de vreun interes personal, a 
acestei inimi de trădător, poate să-1 renască şi să-1 înnoiască. 

Atunci răsună glasul dumnezeiesc: ,Zahee, coboară-te degrabă, căci astăzi în casa ta 
trebuie să rămân ". Şi renaşterea morală, mântuirea, înnoirea au venit la Zaheu şi la toată casa 
lui. 

Fiul Omului a venit cu adevărat să-i caute şi să-i mântuiască pe cei pierduţi. 

Doamne, Doamne, şi noi Te-am trădat odinioară, ca Zaheu, pe Tine şi lucrarea Ta, ne- 
am lipsit de partea noastră din Israel, ne-am trădat aşteptările! Dar, chiar de-ar fi întru 
ruşinarea noastră şi a celor ca noi, vie împărăţia Ta, biruinţa Ta şi sărbătoarea Ta! Ca să nu-şi 
bată joc vrăjmaşii Tăi de moştenirea Ta! Chiar dacă venirea Ta ne va aduce pieire şi osândă, 
după cum merităm pentru păcatele noastre, vino, Doamne, vino degrabă! Dar dă-ne să vedem, 
măcar de departe, biruinţa adevărului Tău, chiar dacă nu vom izbuti a-i fi părtaşi! Şi 
pomeneşte -ne, mai presus de aşteptările noastre, cum l-ai pomenit odinioară pe Zaheu! 

(Sfântul Clement Romanul relatează că, ulterior, Zaheu a devenit însoţitorul Sfântului 
Apostol Petru şi, împreună cu întâiul dintre apostoli, a propovăduit la Roma, unde şi-a primit 
mucenicescul sfârşit pentru Hristos, în timpul lui Nero. Le-a răsplătit romanilor creştineşte, cu 
cea mai mare binefacere pentru răul de moarte pe care au fost pe cale să i-1 pricinuiască, în 
mândra capitală a romanilor, care l-au ispitit şi l-au înrobit odinioară şi l-au silit să se lepede 
de tot ce-i era mai sfânt sufletului său, soseşte Zaheu, eliberat de harul Domnului nostru 
Iubitor de oameni, şi îi aduce Romei nu blestem, ci binecuvântare, dându-şi pentru aceasta 
chiar propria viaţă). 

Cuvânt despre zugrăvirea de icoane 

Rostit la deschiderea Societăţii susţinătorilor icoanei ruse ortodoxe din San Francisco 

Zugrăvirea de icoane a început din ziua când Domnul nostru Iisus Hristos Şi-a pus 
mahrama (adică un ştergar) peste faţa Sa şi pe ea s-a întipărit dumnezeiescul Său chip 
omenesc. După predanie, Sfântul evanghelist Luca a pictat chipul Maicii Domnului. Tot 
potrivit predaniei, există astăzi multe icoane pictate de Sfântul evanghelist Luca. Fiind pictor, 
el nu a pictat doar primele icoane ale Maicii Domnului, ci şi ale Sfinţilor Apostoli Petru şi 
Pavel, probabil şi altele, care n-au ajuns până la noi. De atunci a început meşteşugul zugrăvirii 
icoanelor. 

Apoi, pentru câtăva vreme, meşteşugul icoanelor s-a întrerupt. Creştinismul era crunt 
prigonit: orice imagine care amintea de Hristos era distrusă şi supusă batjocoririi. De aceea, în 
timpul prigoanelor, meşteşugul icoanelor nu s-a dezvoltat. Creştinii se străduiau să exprime 
ceea ce doreau să spună prin simboluri. Hristos era reprezentat sub chipul Bunului păstor, ori 
sub chipul unor personaje păgâne, mitologice. Mai era reprezentat şi sub forma viţei de vie, în 
amintirea cuvintelor Domnului: ,Eu sunt viţa cea adevărată, voi sunteţi mlădiţele" (In. 15, 1, 
5). De asemeni, se mai obişnuia ca Hristos să fie reprezentat sub formă de peşte. De ce sub 
formă de peşte? Pentru că, dacă scriem în greceşte „Iisus Hristos, Fiul lui Dumnezeu, 
Mântuitorul" şi punem cap la cap iniţialele cuvintelor, iese cuvântul „peşte". De aceea, 
creştinii reprezentau un peşte, amintind astfel cuvintele cunoscute de cei ce credeau în 
Mântuitorul. Păgânii au aflat acest lucru, de aceea desenele cu peşti erau şi ele urmărite. 

Dar când, după victoria împăratului Constantin cel Mare asupra lui Maxenţiu, 
creştinilor li s-a permis să practice liber creştinismul, acesta a înnoit duhovniceşte în mod 
grabnic Imperiul roman şi a înlocuit păgânismul, iar arta icoanei a ţâşnit dintr-o dată şi a 
început să se dezvolte cu toată puterea. Deja la primele Sinoade Ecumenice apar indicaţii 
asupra picturii de icoane, în cântările bisericeşti, folosite adesea în zilele noastre, se aminteşte 
de icoane. 

Ce anume erau, aşadar, icoanele? Icoanele erau tocmai unirea acelor simboluri care 
înlocuiau icoanele în perioada prigoanei cu pictura. Icoana nu este o simplă imagine, un 
portret, în ultimul se reprezintă doar aspectul trupesc, pe când icoana trebuie să le amintească 
oamenilor de aspectul duhovnicesc al persoanei reprezentate. Creştinismul este înduhovni- 
cirea lumii. Hristos a zidit Biserica Sa ca să înduhovnicească lumea, să o transfigureze, să o 
curăţească de păcate şi s-o aducă la starea în care va fi în veacul viitor. Creştinismul a fost 
creat pe pământ, îşi are temeliile pe pământ, dar cu pilonii săi se ridică până la cer. 
Creştinismul este podul şi scara pe care oamenii urcă de la Biserica pământească la cea 
cerească. De aceea, simpla reprezentare, amintind de însuşirile aspectului pământean al 
persoanei reprezentate, nu este o icoană. Chiar precizia reprezentării, în sensul alcătuirii fizice 
trupeşti, încă nu înseamnă nimic. Omul poate fi foarte frumos pe dinafară, dar poate, în 
acelaşi timp, să fie foarte rău. Dimpotrivă, poate fi total neaspectuos fizic dar, în acelaşi timp, 
să fie un model de viaţă dreaptă. Şi iată că icoana trebuie să zugrăvească ceea ce vedem cu 
ochii, păstrând trăsăturile aspectului trupesc - căci sufletul, în lumea aceasta, lucrează prin 
trup - şi, în acelaşi timp, să arate firea lăuntrică, duhovnicească. Iar sarcina iconarului este 
tocmai aceea de a transmite cât mai deplin trăsăturile duhovniceşti prin care [sfântul 
reprezentat] a dobândit împărăţia Cerească, prin care şi-a meritat de la Domnul cununa 
nestricăciunii. întrucât menirea Bisericii este mântuirea sufletului omenesc. Ceea ce este pe 
pământ, piere; când însoţim trupul la groapă, sufletul pleacă în altă parte. Când lumea va pieri, 
când va arde în foc, atunci va fi cer nou şi pământ nou - aşa cum spune Sfântul Apostol Ioan 
Teologul, căci el deja a prevăzut, cu ochiul său duhovnicesc, acest Nou Ierusalim, pe care 1-a 
zugrăvit atât de izbitor în Apocalipsă. Domnul a venit ca să pregătească întreaga lume pentru 
această renaştere morală. Ca să ne pregătim pentru această viitoare împărăţie trebuie să 

dezrădăcinăm din noi seminţele păcatului care, deformând firea harică dintru început, au 
pătruns în omenire o dată cu căderea strămoşilor noştri şi trebuie să semănăm în noi virtuţile 
pe care ei le-au pierdut odinioară, la cădere. 

Amintindu-ne despre sfinţi, despre nevoinţele lor, icoana nu este o simplă reprezentare 
a sfântului, aşa cum arăta el pe pământ. Icoana înfăţişează lupta sa lăuntrică duhovnicească, 
înfăţişează felul în care a ajuns să fie socotit înger pământesc, om ceresc. Exact aşa sunt 
reprezentările Maicii Domnului, ale lui Iisus Hristos. Ele trebuie să zugrăvească acea 
preaînaltă sfinţenie care era în Ei. Căci Domnul Iisus Hristos este unirea a tot ce e omenesc şi 
a tot ce e dumnezeiesc, şi când este zugrăvită o icoană a Mântuitorului, ea trebuie zugrăvită 
astfel încât să simţim că El este un Om, un om adevărat şi că, în acelaşi timp, El este mai 
presus de om, ca să nu ne apropiem de El, aşa cum ne apropiem de fiecare trecător, de fiecare 
cunoscut. Trebuie să simţim că El este Omul apropiat nouă şi Domnul nostru, Care ne este 
milostiv şi, în acelaşi timp, că este temutul Judecător, Care doreşte ca noi să-L urmăm şi vrea 
să ne aducă în împărăţia Cerească. De aceea, nu trebuie să ne înclinăm nici într-o parte, nici 
într-alta. Nu avem voie nici să zugrăvim doar aspectul duhovnicesc al sfântului, neglijând cu 
totul felul cum arăta pe când trăia pe pământ. Aceasta este tot o extremă. Toţi sfinţii trebuie 
zugrăviţi astfel încât, pe cât posibil, să le fie transmise trăsăturile reale: militarii se reprezintă 
în armurile lor militare, arhiereii, în veşmintele arhiereşti. Nu este corect când arhiereii 
primelor veacuri sunt reprezentaţi în sacos, ştiut fiind că în vremea aceea nu se purta sacos, ci 
felon. Dar aceasta nu este o greşeală prea mare. Mai bine este să îngăduim o greşeală în cele 
trupeşti, decât în cele duhovniceşti, adică să dispreţuim latura duhovnicească. 

Este însă cu mult mai rău când totul este corect din punct de vedere fizic, trupesc, iar 
sfântul arată ca un om obişnuit, de ca şi cum ar fi fost fotografiat, de ca şi cum n-ar fi fost în 
el nimic duhovnicesc. Aceea nu mai este o icoană. Uneori se dă mai multă importanţă cerinţei 
ca icoana să fie frumoasă. Dacă aceasta nu este în dauna duhovniciei, este bine. Dar dacă 
frumuseţea ne atrage privirea într-atât, încât uităm de ceea ce este mai important, că trebuie să 
ne mântuim sufletul, să ne înălţăm inima spre cer, atunci frumuseţea icoanelor este în dauna 
lor. Aceasta nu mai este o icoană, este un tablou. Icoana este acea imagine care ne înalţă la 
sfântul bineplăcut lui Dumnezeu, sau ne ridică la cer, sau ne stârneşte sentimentul pocăinţei, 
sentimentul umilinţei, starea de rugăciune, simţământul că trebuie să ne închinăm în faţa 
acestei imagini. Valoarea icoanei constă în aceea că, atunci când ne apropiem de ea, dorim să 
ne rugăm cu evlavie în faţa ei. Dacă imaginea din ea ne cheamă la aceasta, atunci este vorba 
de o icoană. 

Iată către ce se sileau iconarii noştri, iconarii de demult, care au fost mulţi şi înainte de 
încreştinarea Rusiei şi, în fine, iconarii noştri ruşi, începând cu Cuviosul Alipie al Pecerskăi, 
care a zugrăvit un şir de icoane ale Maicii Domnului, dintre care s-au păstrat câteva până 
astăzi. Sunt nişte icoane minunate, care continuă tradiţia bizantină şi care stârnesc smerită 
evlavie. Ele nu erau obligatoriu pictate în culori întunecate; adesea erau şi în culori vii, dar 
aceste culori atrăgeau: doreai să te rogi în faţa unei astfel de icoane. 

Preasfinţitul Petru, vlăstar al Galitiei, a ajuns apoi mitropolit al Kievului şi al întregii 
Rusii. S-au păstrat icoane pictate de el, care în ultima vreme s-au aflat la catedrala Uspensk (a 
Adormirii Maicii Domnului) din Moscova. In Novgorod s-a născut o întreagă şcoală de 
iconografie, sub conducerea Preasfinţitului Aleksie al Novgorodului, de la care s-a păstrat o 
serie întreagă de icoane pictate de el. Rubliov a pictat icoana Sfintei Treimi, care e astăzi 
cunoscută nu numai în lumea creştină, ci şi în cea semi-creştină 70 . 

Dar, din păcate, toată această tradiţie ortodoxă a început să fie încălcată din momentul 
în care în Rusia a început să pătrundă influenţa occidentală. Faptul că Rusia a făcut cunoştinţă 
cu Europa Apuseană a fost, din unele puncte de vedere, foarte folositor. Multe ştiinţe tehnice, 
multe alte cunoştinţe folositoare au venit de acolo. Se ştie că niciodată creştinismul nu s-a 
scârbit să cunoască lucruri venite din afară. Sfinţii Vasile cel Mare, Grigorie Teologul şi Ioan 



70 Referire sui-generis la civilizaţia europeană secularizată. 

Gură de Aur au învăţat în şcoli păgâneşti şi mulţi dintre cei mai buni teologi îi cunoşteau 
personal şi îndeaproape pe scriitorii păgâni, şi însuşi Sfântul Apostol Pavel, chiar în Sfânta 
Scriptură citează din poeţii păgâni. Dar nu tot ce era apusean îi era de folos Rusiei. Apusul îi 
aduse, de asemeni, un imens prejudiciu moral. Deoarece ruşii, alături de cunoştinţele 
folositoare, au început să accepte ceea ce era străin structurii noastre ortodoxe, credinţei 
ortodoxe. Rapid, societatea noastră cultivată s-a îndepărtat de viaţa poporului şi de Biserica 
Ortodoxă, în care totul era măsurat de rânduiala Bisericii. Apoi icoana a fost atinsă de 
influenţe străine. Au început să pătrundă reprezentări în variaţiuni apusene, care poate că erau 
frumoase din punct de vedere artistic, dar le lipsea cu desăvârşire orice sfinţenie: frumoase în 
sensul frumuseţii pământene, uneori chiar ademenitoare, dar lipsite de duhovnicie. Acestea nu 
mai erau icoane. Era o răstălmăcire, o neînţelegere a icoanei. 

Ţelul Societăţii noastre este, în primul rând, să dezvoltăm - în primul rând la 
compatrioţii noştri ruşi - înţelegerea icoanei autentice, în al doilea rând, să le sădim dragostea 
faţă de această icoană şi dorinţa ca bisericile şi casele noastre să fie înfrumuseţate de icoane 
adevărate, iar nu de unele tablouaşe occidentale, care nu ne spun nimic despre adevăr şi 
sfinţenie, ci doar sunt plăcute la înfăţişare. Desigur, există icoane pictate corect, din punctul 
de vedere al execuţiei. Poţi picta foarte corect sub aspect teoretic dar, în acelaşi timp, prost din 
punct de vedere practic. Asta nu înseamnă că, din punctul de vedere al principiilor icoanei, 
aceste icoane sunt rele. Şi invers, se poate întâmpla ca icoana să fie pictată frumos, dar 
ignorând cu desăvârşire regulile icoanei. Şi una, şi alta sunt dăunătoare. Trebuie să ne 
străduim să pictăm icoane care să fie bune şi ca principiu, şi ca metodă, şi ca execuţie. Pentru 
aceasta s-a înfiinţat Societatea noastră, ca să ajute populaţia ortodoxă de aici să-şi formeze o 
părere corectă asupra picturii bisericeşti, în sensul realizării sfintelor icoane, pentru a fi de 
folos, astfel, cauzei Bisericii noastre. 

Iată de ce ne-am împotrivit aici anumitor persoane şi tentativei lor de a zugrăvi 
biserici, întrucât ele nu au o bună aşezare, nu sunt corect orientate - oricât de bine ar merge 
locomotiva [dacă nu e corect orientată,] tot va deraia de pe şine şi se va produce catastrofa. 
Tot aşa se întâmplă cu cei care, sub aspect tehnic, poate că sunt buni executanţi, dar aşezarea 
lor greşită, concepţiile lor greşite îi conduc pe o cale greşită. 

Fie ca Domnul să ne ajute ca Societatea noastră să lucreze cu spor, cu folos pentru 
Biserica noastră. 

26 ianuarie 1965 



Despre talanţi şi pictura de icoane 

Domnul a rostit Pilda stăpânului care le-a împărţit talanţi robilor săi, ţinând seamă de 
înclinaţiile fiecăruia. După ce trecu câtăva vreme, el le-a cerut socoteală şi i-a răsplătit pe cei 
care au câştigat la fel de mult cât au primit. Dar pe acela care n-a făcut nimic şi a adus doar 
talantul pe care-1 primise, El 1-a pedepsit cu asprime. Acel Stăpân este Domnul Dumnezeu, 
talanţii sunt darurile Sale, iar robii sunt oamenii. Domnul dă daruri duhovniceşti, le dă şi 
oamenilor în parte, le dă şi popoarelor întregi. 

Până la venirea lui Hristos, cuvintele lui Dumnezeu i-au fost încredinţate lui Israel. 
Când Israel s-a clătinat în credinţă, când Iudeea a început să se prăbuşească, proorocul Baruh, 
ucenicul proorocului Ieremia a strigat: Aceasta este cartea poruncilor lui Dumnezeu şi legea 
care dăinuieşte în veac; toţi cei ce o ţin vor trăi, iar cei ce au părăsit-o vor pieri, întoarce-te, 
Iacove, şi te apucă de ea umblă în strălucirea luminii ei . Nu da altuia mărirea ta şi cele 
de folos ţie, celui de alt neam. Fericiţi suntem, Israele, că cele ce îi plac lui Dumnezeu ni s-au 
arătat" (Baruh 4, 1-4). 



71 în Biblia B.O.R.: „şi te teme de ea ". 

în Biblia B.O.R.: „umblă prin strălucire în preajma luminii ei". 

Dar Israel nu a rămas în Legea lui Dumnezeu şi, lepădându-se de Fiul lui Dumnezeu, a 
căzut de la Dumnezeu. Domnul Şi-a întemeiat Biserica Noului Legământ, în care au intrat 
multe popoare păgâne. După biruinţa creştinismului asupra păgânătăţii, un deosebit păstrător 
al Ortodoxiei a devenit Bizanţul, în care Sinoadele Ecumenice şi Sfinţii Părinţi ai Bisericii au 
stabilit o expunere precisă a dogmelor credinţei şi învăţătura ortodoxă. 

După căderea Bizanţului, credinţa ortodoxă a fost păstrată cu deosebire de poporul rus, 
care la acea vreme o absorbise deja în întregime. Traiul poporului şi legile statului, datina - 
toate îşi aveau ca fundament credinţa ortodoxă sau erau în acord cu ea. Una dintre 
întruchipările credinţei ortodoxe erau bisericile noastre - şi întregul pământ al Rusiei era 
acoperit de biserici. 

Templul însuşi este închipuirea Bisericii Universale nevăzute, despre care spunem în 
Simbolul Credinţei: „întru una singură, Sfântă, Sobornicească şi Apostolească Biserică". De 
aceea se numesc templele noastre biserici. Cupola care se ridică deasupra bisericii arată 
năzuinţa spre cer şi aminteşte de bolta cerească, sub care rugăciunea noastră se înalţă spre 
Dumnezeu. Ea aminteşte cerul nevăzut, împărăţia de sus a lui Dumnezeu. 

Bisericile se împodobesc cu icoane. Icoanele nu sunt o simplă reprezentare a vreunei 
persoane sau eveniment. Icoana este simbolul nevăzutului. Dacă avem posibilitatea de a vedea 
înfăţişarea lui Hristos şi a bineplăcuţilor Săi, icoana trebuie să le înfăţişeze şi chipul lăuntric: 
sfinţenia. Adesea, chiar şi reprezentările lumeşti înfăţişează o anumită idee. Să luăm, 
bunăoară, celebrul monument a lui Petru cel Mare din Petrograd, unde Petru cel Mare este 
reprezentat călare, ridicat foarte sus de calul său, ceea ce arată cât de sus a ridicat el Rusia în 
anumite privinţe. Multe alte monumente înfăţişează o idee sau alta. Dacă aşa se întâmplă în 
arta lumească, cu atât mai mult trebuie să fie în cea duhovnicească, unde sunt înfăţişate cele 
de sus, cereşti, duhovniceşti. 

Icoana nu este un portret; portretul înfăţişează numai aspectul pământesc al omului, pe 
când icoana înfăţişează şi starea lui lăuntrică. Şi chiar dacă am reprezenta doar aspectul 
exterior al omului în momente diferite, înfăţişările vor fi toate diferite. Preafericitul mitropolit 
Anastasie povestea cum, fiind student la Academia Teologică, împreună cu alţi colegi de 
vârsta lui a fost la Kronstadt, să asiste la o slujbă a dreptului părinte Ioan. Pe când părintele 
Ioan termina Sfânta Liturghie, el arăta ca înconjurat de o aureolă luminoasă, asemeni lui 
Moise când se cobora de pe muntele Sinai. Peste câtăva vreme, părintele Ioan i-a primit în 
chilia sa şi arăta ca un om obişnuit. Dar însuşi Domnul nostru Iisus Hristos ne-a arătat odată 
dumnezeiasca Sa slavă, pe muntele Tabor, iar în restul timpului părea un om obişnuit şi lumea 
se mira de unde avea aşa o putere şi cum de făcea minuni. 

Icoana trebuie să înfăţişeze nu numai viaţa din afară, ci şi pe cea lăuntrică, sfinţenia şi 
apropierea de cele cereşti. In principal, aceasta [viaţa lăuntrică] este redată de faţă şi de privire 
şi, potrivit cu acestea, trebuie pictat şi restul icoanei. Tocmai asupra zugrăvirii stării duhului, 
ascuns sub învelişul cărnii, era îndreptată toată atenţia iconarilor noştri ortodocşi. Cu cât 
reuşea mai bine, cu atât mai bună era icoana. Adesea se întâmpla ca, în acelaşi timp, să apară 
neajunsuri în reprezentarea unor părţi ale trupului, nu pentru că iconarii ar fi făcut aceasta 
înadins, ci întrucât atingerea ţelului principal nu le îngăduia întotdeauna să acorde destulă 
atenţie aspectelor secundare. De altfel, chiar dacă s-ar face fotografii obişnuite, mai ales 
instantanee [ale trupului omenesc], în multe trupul omenesc ar ieşi în poziţii nefireşti, pe care 
de obicei nu le observăm. 

Nu se poate picta o icoană reprezentând doar aspectul din afară al trupului, ci în ea 
trebuie să se reflecte nevoinţele nevăzute şi trebuie să strălucească slava cerească. Aceasta se 
poate face în mod desăvârşit doar de acela care trăieşte el însuşi o viaţă duhovnicească, care a 
înţeles bine şi se simte apropiat de vieţile sfinţilor. De aceea, meşterii noştri iconari din 
vechime făceau întotdeauna aşa şi se pregăteau pentru aceasta prin post şi rugăciune. Multe 
icoane pictate în acest fel au primit de la Domnul puterea facerii de minuni. 

Desigur că fiecare icoană, după sfinţire, trebuie cinstită şi nu avem voie să ne purtăm 
cu ea dispreţuitor şi fără respect, motiv pentru care ne vom abţine de la judecarea icoanelor 

care se află deja în biserici, dar întotdeauna trebuie să năzuim la mai bine, iar cel mai 
important este să fim atenţi nu atât la frumuseţea văzută a icoanelor, cât la duhovnicia lor. Iar 
icoanele care în mod evident nu împlinesc cerinţele icoanei ortodoxe nu trebuie aşezate în 
biserici şi, uneori, nici în casele noastre. 

Nu toţi cei ce stăpânesc artele şi au aptitudini la desen pot să picteze icoane. Adesea, 
starea celui care pictează icoana şi dorinţa de a-i sluji lui Dumnezeu au mai mare importanţă 
decât măiestria cu care este pictată, în Rusia, după Petru cel Mare, alături de lucrurile bune 
aduse din Apus, a pătruns şi o influenţă nouă, străină duhului ortodox, căruia i-a căzut pradă o 
parte însemnată a clasei ruse cultivate, care a început să introducă în creaţiile ei multe noutăţi 
nefolositoare, chiar dăunătoare. Această schimbare s-a regăsit, parţial, şi în arta icoanei, în 
locul imitării vechilor iconari ruşi, a început să domnească imitarea pictorilor apuseni, străini 
de Ortodoxie. Noile imagini, cu toate că erau foarte frumoase, nu corespundeau totuşi duhului 
icoanei. Un duh străin dreptei credinţe a început să se încuibeze în Rusia şi, treptat, a 
zdruncinat-o. 

Nouă ne sunt adresate acum cuvintele proorocului: Nu da altuia mărirea ta şi cele de 
folos ţie, celui de alt neam ". Trebuie să ne întoarcem şi în viaţă, şi în obiceiurile bisericii la 
principiile trainice şi curate pe care s-a clădit şi s-a ţinut Rusia. O reflectare a lor este şi 
iconografia noastră. Icoanele pentru bisericile noastre nu trebuie pictate într-un duh străin de 
Ortodoxie. Gândesc greşit cei ce susţin că icoanele ortodoxe trebuie pictate neapărat în culori 
întunecate şi în poziţii nefireşti ale trupului. Icoanele din vechime erau pictate în culori 
deschise şi aprinse şi s-au întunecat de-a lungul vremii, datorită trecerii timpului şi a prafului 
aşezat în atâtea veacuri. Dar, totodată, trebuie să ne amintim că mulţi sfinţi, ducându-şi viaţa 
în arşiţele pustiei, aveau într-adevăr pielea întunecată şi că mulţi aveau cu adevărat trupurile 
slăbănogite de îndelungatele nevoinţe. Ei nu aveau slava frumuseţii pământeşti, ci pe a celei 
cereşti. 

Fie ca ei să ne ajute cu rugăciunile lor ca bisericile noastre să fie o reflectare a slavei 
cereşti, iar turma noastră să se unească în căutarea împărăţiei lui Dumnezeu şi, atât prin 
biserica ei, cât şi prin viaţa ei să propovăduiască adevărul Ortodoxiei. 



Aştept învierea morţilor şi viaţa veacului ce va veni 

Neîmpăcată şi fără margini ne-ar fi fost suferinţa pentru moartea celor apropiaţi, dacă 
nu ne-ar fi dăruit Dumnezeu viaţa veşnică. Fără sens ne-ar fi fost viaţa, dacă s-ar fi sfârşit o 
dată cu moartea. Ce folos atunci de la virtuţi, de la faptele bune? Au atunci dreptate cei ce au 
spus: „Să bem şi să mâncăm, căci mâine vom muri!" (I Cor. 15, 32). 

Dar omul e făcut pentru nemurire, iar prin învierea Sa, Hristos le-a deschis celor ce 
cred în El şi trăiesc în dreptate porţile împărăţiei Cereşti, porţile fericirii veşnice. Viaţa 
noastră pământească este o pregătire pentru viaţa viitoare şi, prin moartea noastră, această 
pregătire se încheie. „Este rânduit oamenilor o dată să moară, iar după aceea să fie 
judecata" (Evr. 9, 27). Atunci omul îşi lasă toate grijile pământeşti, trupul se descompune, ca 
să se ridice din nou la învierea obştească. Dar sufletul continuă să trăiască şi nu-şi întrerupe 
existenţa nici pentru o singură clipă. 

Prin multe arătări ale celor ce au murit ni se dă să cunoaştem parţial ce se întâmplă cu 
sufletul când iese din trup. Când i se termină vederea cu ochii trupeşti, sufletului i se deschide 
vederea duhovnicească. Adesea, la muribunzi vederea duhovnicească începe încă înainte de a- 
şi da sfârşitul şi, văzându-i încă pe cei din jurul lor şi chiar vorbind cu ei, ei văd şi ceea ce alţii 
nu văd. Ieşind apoi din trup, sufletul se trezeşte printre alte duhuri, bune şi rele. De obicei el 
se îndreaptă către acelea care-i sunt mai înrudite după duh, iar dacă, aflându-se în trup, a fost 
sub influenţa unor duhuri, atunci rămâne sub influenţa lor şi după ce iese din trup, oricât de 
neplăcute ne-ar fi acestea la întâlnirea cu ele. 

In primele două zile sufletul se bucură de o relativă libertate, poate să viziteze locurile 
pe care le-a îndrăgit de pe pământ, iar în cea de-a treia zi se îndreaptă spre alte teritorii. Cu 
această ocazie el trece printr-o mulţime de duhuri rele, care îi barează drumul şi îl învinuiesc 
de felurite păcate, spre care chiar ele l-au îndemnat. Potrivit dezvăluirilor, există douăzeci de 
asemenea bariere, aşa-numitele vămi, şi la fiecare omul este tras la răspundere pentru un 
anumit păcat; trecând de o barieră, sufletul ajunge la următoarea şi, abia trecând cu bine de 
toate, el poate să-şi continue calea, fără să fie imediat aruncat în gheenă. Cât de groaznici sunt 
acei demoni şi vămile lor ne arată faptul că însăşi Preasfânta Născătoare, dinainte vestită de 
Arhanghelul Gavriil de apropiatul ei sfârşit, S-a rugat Fiului ei să o izbăvească de acei 
demoni; împlinindu-i rugămintea, însuşi Domnul Iisus Hristos S-a arătat din cer ca să 
primească sufletul Preacuratei Sale Maici şi să-1 ridice la cer. 

A treia zi este, de obicei, înfricoşătoare pentru sufletul celui adormit, şi atunci cu 
deosebire are nevoie de rugăciune. Trecând vămile cu bine şi închinându-se lui Dumnezeu, 
timp de încă treizeci şi şapte de zile sufletul vizitează lăcaşurile cereşti şi prăpăstiile iadului, 
neştiind încă unde se va afla şi abia în a patruzecea zi i se hotărăşte locul, până la învierea 
morţilor. 

Unele suflete se află în starea de pregustare a bucuriei şi a fericirii veşnice, iar altele în 
groaza veşnicelor chinuri, care vor începe pe de-a-ntregul după înfricoşata Judecată. Până 
atunci mai sunt încă posibile schimbări în starea sufletelor, mai ales prin aducerea pentru ele a 
Jertfei celei fără de sânge (adică prin pomenirea lor la Sfânta Liturghie), de asemeni şi prin 
alte rugăciuni. 

Cât este de importantă în acest timp pomenirea la Sfânta Liturghie ne arată următoarea 
întâmplare, înainte de descoperirea moaştelor Sfântului Teodosie al Cenigovului (în 1896), 
preotul care săvârşea reînvelirea moaştelor, fiind foarte ostenit, aţipi aşezat lângă moaşte şi îl 
văzu în faţa sa pe sfântul, care îi zise: „îţi mulţumesc că te-ai ostenit pentru mine. Te mai rog 
ca, atunci când vei săvârşi Sfânta Liturghie, să-i pomeneşti pe părinţii mei", şi le rosti numele 
(preotul Nichita şi Măria). „Cum de tu, Preasfinţite, ceri rugăciuni de la mine, când tu însuţi 
stai în faţa Tronului ceresc şi le împărţi oamenilor milostivirile lui Dumnezeu?", îl întrebă 
preotul. „Da, este adevărat - răspunse Sfântul Teodosie - dar pomenirea la Sfânta Liturghie 
este mai puternică decât rugăciunile mele." 

De aceea, pentru cei adormiţi sunt de folos şi parastasele, şi rugăciunile pentru 
adormiţi făcute acasă, şi faptele bune făcute în numele lor ca, de exemplu, milostenia, jertfele 
pentru biserică, dar cele mai folositoare sunt pentru ei pomenirile la dumnezeiasca Liturghie. 
Au existat multe arătări ale morţilor şi alte întâmplări care arată cât de binefăcătoare este 
pomenirea celor adormiţi. Mulţi adormiţi în pocăinţă, dar care nu au apucat să-şi manifeste 
căinţa în viaţă, s-au eliberat astfel de chinuri şi au primit împăcarea. In biserică se înalţă 
întotdeauna rugăciuni pentru împăcarea sufletelor celor adormiţi, şi chiar în ziua Pogorârii 
Sfântului Duh, când ne rugăm în genunchi la vecernie, există o rugăciune specială „pentru cei 
ţinuţi în iad". 

Aşadar, fiecare dintre noi, dorind să-şi arate dragostea faţă de cei adormiţi şi să le 
ofere un real ajutor, poate face cel mai bine acest lucru rugându-se pentru ei şi, cu deosebire, 
prin pomenirea lor la Sfânta Liturghie, când părticelele scoase pentru vii şi pentru morţi se 
cufundă în Sângele Domnului, cu cuvintele: „Ridică, Doamne, păcatele celor pomeniţi aici, cu 
cinstitul Tău Sânge şi prin rugăciunile sfinţilor Tăi". Nimic mai bun şi nimic mai mult nu 
putem face pentru cei adormiţi decât să ne rugăm pentru ei, dându-i să fie pomeniţi la 
Liturghie. Ei au nevoie întotdeauna de aceasta, dar cu deosebire în cele patruzeci de zile în 
care sufletul celui adormit parcurge drumul spre veşnicele lăcaşuri. Atunci trupul nu simte 
nimic, nu-i vede pe apropiaţii care s-au adunat pentru el, nu simte mirosul florilor, n-aude 
cuvântările de îngropare. Ci sufletul simte rugăciunile înălţate pentru el şi le este recunoscător 
celor care se roagă, simţindu-se duhovniceşte apropiat de aceştia. 

Rude şi apropiaţi ai celor adormiţi! Faceţi pentru ei ceea ce ei au nevoie şi ce este în 
puterile voastre. Cheltuiţi bani nu pentru înfrumuseţarea exterioară a sicriului şi a 

mormântului, ci pentru a-i ajuta pe oamenii nevoiaşi în numele apropiaţilor adormiţi, cheltuiţi 
pentru bisericile unde se înalţă rugăciuni pentru ei. Milostiviţi-vă de cel adormit, îngrijiţi-vă 
de sufletul lui! Pe toţi ne aşteaptă această cale; cât vom dori atunci să fim pomeniţi în 
rugăciune! Să fim şi noi înşine milostivi faţă de cei adormiţi. 

Imediat cum răposează cineva, chemaţi imediat preotul sau daţi-i de veste, ca să-i 
citească „Canonul pentru ieşirea sufletului", care se cuvine a fi citit deasupra capului fiecărui 
dreptcredincios, imediat după sfârşitul său. Străduiţi-vă ca, dacă se poate, slujba parastasului 
să aibă loc în biserică şi ca, până la parastas, la capul repausatului să se citească Psaltirea. 
Slujba parastasului poate să aibă loc şi fără mult ceremonial, dar e obligatoriu să fie făcută în 
întregime, fără prescurtări; nu vă gândiţi atunci la voi înşivă şi la comodităţile dumneavoastră, 
ci la cel adormit, de care vă luaţi rămas bun pentru vecie. Dacă în biserică se află mai mulţi 
răposaţi, nu refuzaţi ca slujba să fie făcută pentru toţi deodată. Este mai bine ca slujba 
parastasului să fie făcută pentru doi sau mai mulţi adormiţi deodată - cu atât mai fierbinte va fi 
rugăciunea celor adunaţi pentru ei - decât să li se facă slujbă separată şi preoţii, neavând 
destul timp şi putere, să scurteze slujba, când fiecare cuvânt al rugăciunii pentru adormit este 
ca o picătură de apă pentru cel însetat. 

Ingrijiţi-vă neapărat şi imediat de sărindar, adică de pomenirea zilnică la Liturghie, 
timp de patruzeci de zile. De obicei, în bisericile în care se slujeşte în fiecare zi, adormiţii 
cărora li s-a făcut parastas acolo sunt pomeniţi timp de patruzeci de zile şi mai mult. Dacă 
însă slujba parastasului se face într-o biserică fără slujire zilnică, apropiaţii celui adormit 
trebuie să se îngrijească singuri de sărindar şi să îl dea undeva unde se slujeşte zilnic. Este 
bine, de asemeni, să fie trimise pomelnice spre pomenire la mănăstiri şi la Ierusalim, unde se 
face rugăciune neîntreruptă la locurile sfinte. Dar sărindarul trebuie început imediat după 
sfârşitul omului, când sufletul are nevoie cu deosebire de ajutor prin rugăciune şi, de aceea, 
pomenirea trebuie începută în locul cel mai apropiat în care se săvârşeşte slujire zilnică. 

Să ne îngrijim de cei ce pleacă înaintea noastră spre lumea cealaltă, să facem pentru ei 
tot ce putem, ţinând minte că „Fericiţi cei milostivi, că aceia vor fi miluiţi" (Matei 5, 7). 

Cum putem să-i cinstim mai bine pe adormiţii noştri? 

Vedem adesea străduinţa rudelor celui mort de a face o înmormântare cât mai luxoasă 
şi de a ridica un mormânt cât mai bogat. Mai mulţi bani se cheltuiesc uneori pentru 
monumente fastuoase. Mulţi bani cheltuiesc rudele şi cunoscuţii pentru coroane şi flori şi, pe 
deasupra, florile trebuie scoase din sicriu înainte de închiderea lui, pentru ca acestea să nu 
grăbească descompunerea trupului. Alţii doresc prin anunţuri în presă să-şi exprime cinstirea 
faţă de cel adormit şi compătimirea faţă de rudele lui, cu toate că însuşi acest mod de 
manifestare a sentimentelor arată superficialitatea lor, adesea chiar falsitatea lor, întrucât cel 
aflat cu adevărat în suferinţă nu-şi va expune durerea în ochii celorlalţi, iar exprimarea 
condoleanţelor se poate face mult mai călduros, în mod personal. 

Dar orice am face din toate acestea, mortul nu va avea nici un folos. Trupului celui 
mort îi este indiferent dacă este aşezat într-un sicriu sărac sau bogat, într-un (mormânt luxos 
sau umil. El nu simte mirosul florilor aduse, nu are nevoie de exprimarea prefăcută a durerii. 
Trupul este dat putrezirii, sufletul trăieşte, dar nu mai simte senzaţiile pe care le primea mai 
înainte prin organele de simţ trupeşti. El începe o altă viaţă şi alte lucruri trebuie să-i dăm 
acum. 

Trebuie să-i facem acum celui adormit ceea ce îi este de folos, dacă îl iubim cu 
adevărat şi dorim să-i aducem darurile noastre. Ce anume îi va face bucurie sufletului celui 
mort? In primul rând, rugăciunile sincere pentru el, atât rugăciunile individuale, făcute în 
casă, cât şi, mai ales, rugăciunile de la biserică, unite cu Jertfa cea fără de sânge, adică 
pomenirea la Sfânta Liturghie. 

Multe arătări ale morţilor şi alte vedenii întăresc convingerea despre marele folos pe 
care îl primesc cei adormiţi de la rugăciunile făcute pentru ei şi din aducerea pentru ei a Jertfei 
fără de sânge. Un alt lucru care le aduce mare bucurie sufletelor celor adormiţi este milostenia 
făcută pentru ei. A hrăni un flămând în numele celui răposat, a ajuta un nevoiaş, este ca şi 
cum am face acelaşi lucru pentru cel răposat. 

Cuvioasa Atanasia (f 12 aprilie) a lăsat prin testament înainte de moarte ca, întru 
pomenirea ei, să fie hrăniţi cerşetorii vreme de patruzeci de zile, însă surorile din mănăstire, 
din neglijenţă, împliniră testamentul doar timp de nouă zile. Atunci sfânta le apăru însoţită de 
doi îngeri şi le spuse: „De ce aţi uitat de porunca mea? Să ştiţi că milostenia şi rugăciunile 
preoţilor aduse pentru suflet timp de patruzeci de zile îl milostivesc pe Dumnezeu: dacă 
sufletele răposaţilor au fost păcătoase, Domnul le dă iertare de păcate; iar dacă au fost drepte, 
atunci cei ce se roagă pentru ele vor fi răsplătiţi cu binefaceri". 

Mai ales în zilele noastre, grele pentru toată lumea, este o nebunie să cheltuim banii 
pentru obiecte şi gesturi nefolositoare când, folosindu-le pentru cei lipsiţi, putem face două 
fapte bune în acelaşi timp: şi pentru cel adormit, şi pentru cei care primesc ajutorul. 

Nu demult, la împlinirea unui an de la sfârşitul monahiei Marina, potrivit 
testamentului ei, din jertfele strânse de la voluntari, în grădina bisericii arhiereşti a fost 
organizată o masă pentru nevoiaşi. La anunţul acestei mese au sosit înjur de 150 de oameni, 
care au fost cu toţii săturaţi. O faptă mare s-a făcut în felul acesta! 

Iar dacă nu vom oferi un ajutor atât de mare, ci vom sătura doar câţiva flămânzi, sau 
numai pe unul singur, este, oare, puţin lucru? Şi nu e greu de făcut, depunând o sumă oarecare 
pentru pomenire, la Comitetul de ajutorare a săracilor de la biserica arhierească, la Casa de 
ajutor sau la Cantina socială. 

O dată cu rugăciunea pentru răposat, va fi dată şi hrană săracilor. Ei se vor sătura 
trupeşte, iar cel adormit se va sătura duhovniceşte. 

Săptămâna a 7-a după Paşti, Shanghai, 1941 

POVAŢUIRI, PASTORALE ŞI 
ÎNDRUMĂRI ALE EPISCOPULUI IOAN 



Despre pomenirea neortodocsilor 



Amintim sfinţiţilor preoţi că la dumnezeiasca Liturghie se săvârşeşte numai pomenirea 
celor care au aparţinut Bisericii Ortodoxe, întrucât acest fel de pomenire îl face pe cel pomenit 
să fie părtaş la sfânta slujbă, la care pot participa numai creştinii ortodocşi. De asemeni, nu 
pot fi pomeniţi sinucigaşii care au săvârşit această faptă în mod conştient, deoarece s-au 
lepădat de bunăvoie de Biserică. 

Trebuie, de asemeni, să mai spunem despre slujbele de parastas, panihide şi altele că 
sunt prevăzute pentru a fi săvârşite pentru cei dreptcredincioşi, ceea ce reiese din înseşi 
denumirile lor. Ca o excepţie în privinţa persoanelor care [nefiind ortodoxe] au arătat în 
timpul vieţii o înclinaţie faţă de credinţa şi Biserica ortodoxă şi au participat, după puterea lor, 
la viaţa ei: se poate face o rugăciune pentru sufletul celui adormit, care constă din cântarea sau 
citirea Catismei a 17-a (Psalmul 118), cu adăugarea unei scurte ectenii pentru împăcarea 
sufletului celui adormit şi „Veşnică pomenire". 

Iar în rugăciunile lor particulare, creştinii ortodocşi pot să se roage lui Dumnezeu 
pentru toţi, nădăjduind în mila lui Dumnezeu. 

Edictul nr. 39, 23 septembrie 1951 



Despre cinstirea sfinţilor de demult ai Apusului 

Trăind [noi] împrăştiaţi în ţări unde în vechime s-au ostenit şi s-au proslăvit, prin 
suferinţele lor sau prin alte nevoinţe, sfinţi bineplăcuţi lui Dumnezeu, cinstiţi din vechime de 
Biserica Ortodoxă a lui Hristos, se cade ca şi noi să-i cinstim cum se cuvine şi să alergăm la 
ajutorul lor, fără a ne răci, în acelaşi timp, nici faţă de sfinţii cuvioşi ai lui Dumnezeu la care 
alergam şi înainte în rugăciune. 

In diferite locuri ale vechii Galii - Franţa de astăzi - şi în alte ţări ale Europei 
Occidentale s-au păstrat până astăzi sfintele oseminte ale mucenicilor primelor veacuri şi ale 
următoarelor, care au fost mărturisitori ai credinţei ortodoxe. Ii chemăm pe părinţii slujitori ai 
Bisericii să-i pomenească la dumnezeieştile slujbe - la litie şi la alte rugăciuni - pe cuvioşii lui 
Dumnezeu, care sunt ocrotitorii locului sau ai ţării unde se desfăşoară slujba, ca şi pe cei 
cinstiţi cu deosebire, de asemeni şi la otpust. 

In particular, pe teritoriul Parisului se cuvine să fie pomeniţi: Sfinţitul Mucenic 
Dionisie, Cuvioasa Genoveva, de asemeni, Cuviosul Clodoald; la Lyon: Sfinţitul Mucenic 
Irineu; la Marsilia: Mucenicul Victor şi Cuviosul Casian; în zona Toulouse: Preasfmţitul 
Mucenic Saturnin, episcopul din Toulouse; la Tours: Sfinţitul Martin. 

In caz de neclarităţi şi nelămuriri, adresaţi-vă nouă, pentru lămuriri şi indicaţii. Şi 
chemaţi turma de credincioşi să-i cinstească pe aceşti bineplăcuţi ai lui Dumnezeu. 



Edictul nr. 223, 23 aprilie 1953 

Apel pentru ajutorarea Sfântului Pământ 

„De te voi uita, Ierusalime, uitată să fie dreapta Mea!" - a strigat prooroceşte Regele 
David, încă în zilele de prosperitate ale Sionului (Ps. 136, 5). Cu amărăciune cântau iudeii 
acest psalm în timpul robiei babiloniene. 

A iubit Ierusalimul Domnul Iisus Hristos, vărsând lacrimi pentru nenorocirile ce aveau 
să se abată asupra lui. Sfânt pentru iudeii Vechiului Testament, Ierusalimul a devenit şi mai 
sfânt pentru creştini, sfinţindu-se prin tălpile, iar apoi prin sângele dumnezeiescului nostru 
Mântuitor, Iisus Hristos. 

Imediat ce au încetat prigoanele împotriva creştinilor, spre Ierusalim porniră pelerini 
din toate ţările în care era slăvit numele lui Hristos, începând cu împărăteasa Elena, aflătoare a 
Crucii Domnului şi ziditoare a unui şir de măreţe biserici pe sfintele locuri ale drumului 
pământesc al lui Hristos. Acele locuri s-au umplut, de asemeni, şi de mănăstiri în care asceţii 
îşi căutau şi arătau şi altora calea mântuirii. 

înrobirea acelor ţări de popoare orientale de altă credinţă nu a micşorat cinstirea 
Sfântului Pământ de către creştini. Popoarele occidentale au întreprins campanii pentru 
eliberarea lor, însă nu şi-au atins scopul. 

O dată cu încreştinarea Rusiei, chiar de la începutul creştinismului în Rusia, porniră 
alţi pelerini. Biserica Rusă, chiar de la începuturile ei, s-a aflat în strânse legături cu Sfântul 
Pământ. Tot ce venea sau era adus de acolo era sfânt în ochii ruşilor. Iar dorinţa cea mai mare 
a oamenilor blagocestivi era să viziteze Sfântul Pământ. Persoanele particulare au reuşit să 
facă aceasta, chiar şi în perioada când acest lucru implica dificultăţi din cale-afară de grele; iar 
în secolul trecut, fluvii întregi de pelerini se curgeau într-acolo, aproape neîntrerupt. 

Pentru înlesnirea pelerinajului a fost creată Misiunea Duhovnicească Rusă la Ierusalim 
şi Societatea Palestinei, care au achiziţionat un şir de terenuri în locurile sfinte, pe care au fost 
ridicate lăcaşuri ruseşti. Pe de o parte, aceste lăcaşuri le dădeau posibilitatea ruşilor ajunşi 
acolo să aibă un adăpost în timpul vizitării şi închinării la locurile sfinte, iar doritorilor, chiar 
să rămână acolo până la sfârşitul vieţii. Pe de altă parte, graţie mijloacelor materiale ce se 
scurgeau din Rusia, aceste lăcaşuri aveau posibilitatea să desfăşoare o largă activitate 
educaţională în rândul populaţiei locale şi să acorde, în acest fel, un sprijin substanţial 
Patriarhiei locale a Ierusalimului. 

Toate acestea s-au schimbat o dată cu începerea vremurilor amare pentru Rusia. O 
dată cu începutul Primului război mondial, fluxul de pelerini şi de mijloace pentru susţinerea 
activităţii sfintelor noastre lăcaşuri a fost întrerupt. Iar o dată cu sfârşitul războiului, după 
prăbuşirea statului rus, starea lor s-a înrăutăţit şi mai mult. 

După Al doilea război mondial şi împărţirea Palestinei între Regatul Iordaniei şi nou- 
înfîinţatul stat Israel, au apărut noi necazuri şi primejdii. 

Lăcaşurile care aparţineau acum Israelului au fost lipsite de o parte din averea lor şi 
transferate sub administraţia Patriarhiei Moscovei. 

Lăcaşurile din Regatul Iordaniei au rămas în alcătuirea Bisericii Ruse din exil, în 
pofida încercărilor Patriarhiei Moscovei de a le supune; aceste lăcaşuri şi alte instituţii 
ortodoxe ruse din Iordania au refuzat să se supună Patriarhului Moscovei, pe motivul legăturii 
lui cu puterea sovietică. Aceasta din urmă încearcă să-şi supună şi să-şi lărgească influenţa 
asupra tuturor popoarelor, prin orice mijloace 73 . De aceea, luând în considerare importanţa de 



73 Referitor la atitudinea Fericitului arhiepiscop Ioan faţă de Patriarhia Moscovei şi problema despărţirii 
administrative a celor două Biserici Ruse Ortodoxe, trebuie să dăm un citat din articolul Preasfinţitului episcop 
Vasili (Rodzeanko), „ Cuvânt despre vlădica Ioan ": „[,..] I-am spus sincer şi deschis vlădicăi Ioan că nu mă lasă 
conştiinţa să arunc cu piatra, aşa cum făceau mulţi din exil, în Biserica Ortodoxă Rusă, în Patriarhul ei şi în 
ierarhi. Şi ştiţi ce mi-a răspuns ? Mi-a spus: «Eu în fiecare zi, la proscomidie, îl pomenesc pe Patriarhul Aleksei. 
Este patriarh. Şi rugăciunea noastră totuşi rămâne, în virtutea circumstanţelor, noi am ajuns despărţiţi, dar 

odinioară a Rusiei dreptmăritoare şi slava ei printre popoarele ortodoxe, statul sovietic, 
duşman al Bisericii şi al religiei, se erijează în ocrotitor al sfintelor lăcaşuri din Orientul 
Apropiat şi se străduieşte să extindă prin orice mijloace influenţa Patriarhului Moscovei, aflat 
în mâinile puterii sovietice, asupra Orientului Apropiat. 

Dacă n-ar fi existat reacţii la această acţiune, ea ar fi putut avea un mare succes, şi 
locurile cu nume dragi întregii lumi creştine ar fi devenit centre de propagandă anticreştină, 
însă, această intenţie şi acţiune se loviră de împotrivirea neclintită a săracelor şi cu adevărat 
sfintelor lăcaşuri şi a instituţiilor ortodoxe ruseşti de pe cuprinsul Sfântului Pământ. 

Cunoscând supunerea conducerii bisericeşti a Moscovei faţă de puterea sovietică, 
ştiind că Patriarhul Moscovei nu este un slujitor liber al lui Dumnezeu şi al Bisericii Sale, ci 
un prizonier al stăpânirii atee şi vrăjmaşe lui Dumnezeu, aceste sfinte lăcaşuri şi instituţii 
refuzară să-1 recunoască şi rămaseră sub ascultarea părţii libere a Bisericii Ruse - a Sinodului 
Arhieresc al Bisericii Ruse din exil, cu toate că, dacă s-ar fi supus, ar fi avut mai multe 
avantaje materiale. 

Lăcaşurile ruseşti de pe cuprinsul Sfântului Pământ sunt întruchiparea curatei 
conştiinţe creştine în Orientul Apropiat. Prezenţa lor şi mărturisirea lor de credinţă fereşte 
popoarele ortodoxe de acolo să-şi deschidă inimile influenţei puterii bisericeşti aflate sub 
controlul vrăjmaşului Bisericii şi al lui Dumnezeu. Nevoinţa curajoasei mărturisiri a 
adevărului de către aceste sfinte lăcaşuri ne stârneşte simţăminte de smerită evlavie şi este 
vrednică să ne înclinăm umili în faţa ei. 

Este firesc şi trebuie ca ruşii din străinătate să recunoască drept datorie a lor susţinerea 
morală şi materială a acestei măreţe nevoinţe a monahilor şi monahiilor vârstnice, care rabdă 
lipsuri în toate, dar rămân neclintiţi cu duhul. 

Pentru organizarea acestei acţiuni, Sinodul Arhieresc a instituit un Comitet al 
Palestinei, aflat sub preşedinţia mea. Purcezând la deschiderea de reprezentanţe ale 
Comitetului pe întreg teritoriul diasporei ruse, îi chem pe toţi ortodocşii să conlucreze cu el, 
iar lucrarea de ajutorare a lăcaşurilor şi a instituţiilor ortodoxe de pe cuprinsul Sfântului 
Pământ să o recunoască drept datorie sacră a lor, a Bisericii şi a Sfintei Rusii, care cu atâta 
deschidere a inimii şi evlavie cinstea Ierusalimul. 

De te voi uita, Ierusalime, uitată să fie dreapta Mea!" 



Posibilitatea participării clerului la viaţa obştească 

Având ca ţel principal renaşterea sufletească a oamenilor şi călăuzirea lor spre veşnica 
împărăţie a lui Dumnezeu, cei ce au primit darul preoţiei nu trebuie să se distragă de la 
lucrarea apostolică şi să piardă timpul cu treburi lumeşti. Ceea ce preotul le dă oamenilor nu 
le mai poate da nimeni altcineva şi nimic nu se poate compara cu acel veşnic bine spre care el 
îi călăuzeşte pe oameni. De aceea, un preot nu îndrăzneşte să se distragă de la îndatoririle sale 
directe, chiar să se ocupe cu treburi lumeşti folositoare, ţinând minte că el este paznicul 
sufletelor oamenilor şi că va da răspuns la înfricoşata Judecată a lui Dumnezeu pentru fiecare 
oaie cuvântătoare pierită din nepăsarea sa. 

Pildă pentru aceasta ne-au dat apostolii care, în timpul certurilor apărute în mijlocul 
ucenicilor lor, cu privire la împărţirea de ajutoare, au zis: „Nu este drept ca noi, lăsând 
deoparte cuvântul lui Dumnezeu, să slujim la mese" (Fapte 6, 2). Canoanele Bisericii interzic 
cu asprime clerului să se ocupe cu grijile lumeşti şi să-şi ia asupra răspunderi obşteşti, însă 
aceasta nu înseamnă că slujitorii Bisericii se pot abstrage cu desăvârşire de la toate treburile 
lumeşti. 



liturgic suntem una. Biserica Rusă, ca şi întreaga Biserică Ortodoxă, este unită euharistie, şi noi suntem cu ea şi 

în ea [...]»". 

120 



Predici şi îndrumări duhovniceşti 

Oamenii sunt alcătuiţi din suflet şi trup şi este imposibil ca, îngrijindu-te de suflet, să 
uiţi cu totul de cerinţele trupului. Domnul ne-a dat poruncă să ne arătăm dragostea faţă de 
aproapele prin fapte de milostenie, despre care ne va întreba la înfricoşata Judecată. Mulţi 
sfinţiţi arhierei şi cuvioşi au participat activ la evenimentele petrecute în vremea lor, uneori 
chiar au cârmuit împărăţii. Dar aceasta se întâmpla doar când situaţia o cerea în mod imperios. 
Când trebuie salvaţi oameni din catastrofe, când este inevitabilă participarea preotului ca să-i 
aducă pe calea cea dreaptă, atunci preotul nu are voie să stea cu mâinile în sân. El nu numai că 
poate, dar este dator să le vină în ajutor. Aceasta se referă atât la problemele particulare, cât şi 
la cele obşteşti. A însufleţi oamenii spre binefaceri şi, dacă e nevoie, a se aşeza în fruntea 
organizaţiilor de binefacere, a direcţiona desfăşurarea lucrurilor în acord cu duhul învăţăturii 
lui Hristos sunt datorii ale preotului. Dar, în toate aceste condiţii, el trebuie să rămână 
întotdeauna slujitor al Bisericii şi păstor. 

Este de neîngăduit intrarea în vreun partid şi aderarea la o disciplină de partid. De 
asemeni, este nepotrivită pentru un preot adâncirea în latura strict lumească a problemelor 
obşteşti. Tot ceea ce pot face mirenii trebuie lăsat în sarcina lor, iar preotul trebuie să se 
străduiască a se concentra pe probleme duhovniceşti, care sunt în misiunea sa. 

Preoţia este lumina lumii şi participarea ei la viaţa socială trebuie să constea în 
luminarea drumului vieţii personale, a vieţii sociale şi a celei de stat. Datoria unui slujitor al 
Bisericii este să indice principiile morale pe care trebuie să se întemeieze viaţa societăţii şi să- 
i însufleţească activitatea, săturând-o cu duhul învăţăturii lui Hristos. 

Fără a se afunda singur în hăţişul deşertăciunii lumeşti, păstorul trebuie să plutească 
deasupra turmei sale şi, supraveghind-o cu agerime, să se coboare, când este nevoie, să-i 
susţină pe cei slabi cu duhul sau cu trupul, să curme răul şi să-1 dea în vileag, să însufleţească 
spre fapte bune şi spre nevoinţe, să întărească în facerea binelui. 

Cel mai înalt şi mai important dar făcut societăţii de un slujitor al Bisericii este 
chemarea asupra ei şi aducerea binecuvântării lui Dumnezeu şi a harului - pentru care preotul 
trebuie să fie deosebit de sârguitor în rugăciune şi, ţinând minte că este, în primul rând, un 
slujitor al lui Dumnezeu, să fie „pildă credincioşilor cu cuvântul, cu purtarea, cu dragostea, 
cu duhul, cu credinţa, cu curăţia" (I Tim. 4, 12), cu rugăciunea, conducându-i prin exemplul 
şi povăţuirea sa spre împărăţia lui Dumnezeu. 



Despre participarea activă a enoriaşilor la sfânta slujbă 

Pentru o participare mai activă şi mai eficientă a credincioşilor la sfintele slujbe, 
părinţii parohi şi toţi slujitorii Bisericii sunt chemaţi să-i atragă pe mireni într-un număr cât 
mai mare, după putinţă, la citirea şi cântarea în strană, chiar pe copii şi pe tineri, şi la a ajuta la 
desfăşurarea sfintelor slujbe. Odată cu aceasta, dispunem a se introduce, după posibilităţi, 
cântarea unor părţi ale sfintei slujbe, sau chiar a întregii slujbe de către toţi credincioşii, 
urmând în aceasta exemplul Bisericii primare. Neîndoielnic, în toate duminicile şi sărbătorile 
trebuie să se cânte de către toată lumea: la Liturghie, „Crezul" şi „Tatăl nostru", iar la 
miezonoptică, când este rânduit, „învierea lui Hristos văzând". Pentru împlinirea acestora, 
este bine ca o parte din cântăreţi să stea atunci în mijlocul bisericii, iar diaconul sau 
conducătorul corului să dirijeze cântarea. 

Edictul nr. 70, 8 noiembrie 1951 

Despre posibilitatea preoţilor de a da informaţii în calitate de martori 

In situaţia în care autorităţile îi cer să dea informaţii în calitate de martor, slujitorul 
Bisericii trebuie să se ghideze după următoarele: 

Dacă i se cere să dea mărturie despre un eveniment la care a asistat întâmplător, în 
calitate de martor ocular sau de care are cunoştinţă în acelaşi fel ca şi alţi oameni, preotul 
poate şi este dator să dea mărturie. 

Dacă însă autorităţile îi cer să dea mărturie despre ceva care îi este cunoscut în virtutea 
poziţiei sau activităţii sale pastorale, în astfel de probleme preotul nu are voie să dea mărturie, 
întrucât oricine poate veni la el ca la un părinte duhovnicesc şi nu trebuie să se teamă că ceva 
din cele spuse ar ajunge la cunoştinţa altor persoane. 

In caz că autorităţile au nevoie de lămuriri în privinţa vreunui eveniment din viaţa 
publică sau bisericească şi îi cer preotului să dea informaţii despre acesta, preotul trebuie să 
declare că nu este împuternicit pentru aceasta şi să le sugereze să se adreseze conducerii 
bisericeşti, care va oferi întotdeauna lămuririle necesare. 

Edictul nr. 424, din 29 decembrie 1954 



Sfat pentru cler, referitor la pomenirea sinucigaşilor 

Li se aminteşte părinţilor slujitori ai Bisericii, spre respectare neabătută şi întocmai, că 
prin canoanele bisericeşti este oprită pomenirea sinucigaşilor la dumnezeiasca Liturghie, ca şi 
săvârşirea slujbelor de parastas şi a panihidelor pentru ei. 

Dacă persoana respectivă a fost mai înainte internată la un spital de boli mintale sau în 
alte situaţii ieşite din comun, cazul trebuie prezentat spre cercetare arhiereului şi, fără 
îngăduinţa lui, a nu se cuteza să se săvârşească ierurgia din proprie iniţiativă. 

Edictul nr. 489, din 8 octombrie 1955 



Despre oprirea de a fi naşi de botez a persoanelor heterodoxe 

întrucât la botez naşii sunt garanţii că cel botezat va rămâne în credinţa ortodoxă şi că 
îşi va asuma obligaţia de a respecta naşii de botez ca atare, ar fi lipsită de sens îngăduirea ca 
naş a unei persoane de altă credinţă. Doar o persoană ortodoxă poate fi naş. înscrierea ca naşi 
a unor persoane neortodoxe este lipsită de valabilitate, iar cel ce a ingăduit aceasta va fi tras la 
răspundere. 

Edictul nr. 490, din 8 octombrie 1955 



îndrumare pentru ajunul Naşterii Domnului 

Amintim şi clarificăm clerului şi păstoriţilor că scoaterea sfeşnicului în mijlocul 
bisericii în Ajunul praznicelor Naşterii lui Hristos şi al Botezului Domnului, după vecernie, 
care este, de obicei, „unită cu Liturghia Sfântului Vasile cel Mare, semnifică venirea pe 
pământ şi sălăşluirea printre oameni a Luminii celei Adevărate, a Soarelui Dreptăţii, cel vestit 
de stea, a Cărui Lumină a luminat oamenii (vezi troparul Naşterii Domnaului şi condacul 
Sfintei Cruci). In acest sens, însăşi sfeşnicul, închipuind tainic această Lumină Nevăzută, 
ascunsă sub trupul Dumnezeului-Om, este un fel de icoană şi nu este nevoie să îl aşezăm 

atunci în faţa altei icoane, ci trebuie să-1 aşezăm în mijlocul bisericii şi, în faţa lui, să-L slăvim 
pe Hristos. 

24 decembrie 1951 



îndrumări cu privire la Vinerea Mare 

Aducem la cunoştinţa clerului şi păstoriţilor că înmormântarea lui Hristos este 
pomenită la vecernie, fapt pentru care vecernia din Vinerea Mare se săvârşeşte în mijlocul 
zilei, când, după moartea pe Cruce a lui Hristos, trupul Lui a fost coborât de pe Cruce şi 
înmormântat de Iosif şi de Nicodim, ceea ce este închipuit prin scoaterea sfântului epitaf la 
sfârşitul vecerniei. 

Canonul care se citeşte apoi la pavecerniţă închipuie durerea şi plângerea Maicii 
Domnului lângă mormânt. 

La utrenia din Sâmbăta Mare se cântă şederea lui Hristos cu trupul în mormânt şi 
coborârea Lui cu sufletul la iad, care a zdruncinat temeliile iadului şi a slobozit sufletele 
chinuite, aflate în aşteptarea lui Hristos. Durerea pentru moartea Mântuitorului se uneşte, deja, 
cu bucuria triumfătoare a nimicirii iadului de către Hristos şi a pregustării biruinţei asupra 
morţii. Procesiunea (prohodul) de la sfârşitul utreniei, după slavoslovia mare, închipuie 
tocmai coborârea biruitoare în iad şi aducerea sufletelor eliberate în împărăţia Cerească, unde 
Hristos nu a încetat să şadă pe tronul Său, împreună cu Tatăl şi cu Duhul; fapt pentru care, 
după înconjurarea bisericii cu sfântul epitaf, acesta este adus la uşile împărăteşti, cu strigarea: 
„înţelepciune, drepţi!" şi prohodul se încheie. 

Având doar o oarecare asemănare exterioară cu o înmormântare, acest înconjur cu 
sfântul epitaf, ca şi toată rânduiala utreniei din Sâmbăta Mare nu este, de fapt, deloc aşa ceva. 
Vecernia Sâmbetei Mari, unită cu Liturghia, este o adâncire plină de evlavie în taina izbăvirii 
de păcat a neamului omenesc, săvârşită de Hristos, şi o pregătire pentru proslăvirea învierii 
din morţi a lui Hristos, înviat la începutul zilei următoare. Asemuindu-se mironosiţelor, care 
aşteptau zorii primei zile de după sâmbătă pentru a unge trupul lui Hristos, creştinii sunt 
chemaţi să lepede grijile lumeşti şi să se pregătească duhovniceşte ca, în loc de mir, cântare 
să-i aducă Stăpânului, Care urmează să Se scoale din mormânt. 

O dată cu miezonoptica, suferinţa se sfârşeşte, cântarea deasupra mormântului lui 
Hristos se încheie, căci după miezul nopţii, în zorii primei zile, îngerul a adus deja vestea 
învierii lui Hristos. 

Nu se cunoaşte cu precizie ora învierii lui Hristos, evangheliştii descriu doar repetatele 
sosiri ale mironosiţelor la mormântul Domnului. Se cunoaşte cu precizie doar că ea s-a 
petrecut în miez de noapte, înainte de zorii primei zile, aşa cum reiese din confruntarea 
relatărilor evanghelice şi cum a preluat şi a păstrat de la început Sfânta Biserică, fapt despre 
care mărturisesc Sfinţii Părinţi ai primelor veacuri. 

De aceea, bucuria universală a învierii lui Hristos începe o dată cu Utrenia Luminată, 
care în diferite Biserici locale începe la ore diferite, dar nicicum înainte de miezul nopţii. 
Miezul nopţii, fiind începutul următoarei zile, desparte, în Noaptea Luminată, bucuria de 
durere şi pune început zilei luminoase şi mântuitoare, în care lumina învierii luminează 
inimile şi sufletele tuturor credincioşilor şi, de aceea, utrenia săvârşită la miezul nopţii sau în 
zori este oglindirea învierii lui Hristos, iar dumnezeiasca Liturghie a acelei măreţe zile ne 
uneşte în modul cel mai strâns cu Hristosul înviat din morţi. 

21 martie 1958 

Despre împărtăşirea de Sfintele Paşti 

Am gustat Mielul lui Dumnezeu în sfânta şi luminoasa noapte a învierii. Pentru 
aceasta ne rugăm, încă de când începem să ne pregătim pentru post şi apoi, în repetate rânduri, 
în decursul Marelui Post: ca Domnul să ne învrednicească să ne împărtăşim în noaptea 
Sfintelor Paşti. Atunci harul lui Dumnezeu lucrează cu deosebire asupra sufletelor oamenilor. 
Atunci ne împărtăşim de Hristosul Cel înviat, ne facem părtaşi învierii Sale. Desigur că 
trebuie, în prealabil, să postim şi, după ce ne-am mai împărtăşit deja în timpul Marelui Post, 
să ne împărtăşim iarăşi cu Sfintele Taine, înainte de Liturghia pascală nu este vreme să ne 
spovedim cu de-amănuntul, acest lucru trebuie făcut înainte. 

Iar în Noaptea Luminată, primind dezlegare generală, să ne apropiem de Mielul 
Dumnezeiesc - începătura învierii noastre, Fie ca nimeni să nu iasă din biserică înainte de 
vreme, grăbit să guste din carnea animalelor, în loc de a gusta Preacuratul Trup şi Sânge al lui 
Hristos. 



Despre schimbarea datei de ţinere a sărbătorilor 

Amintim clerului şi păstoriţilor că, încă din vremea Vechiului Testament, prin porunca 
lui Dumnezeu au fost rânduite zile de sărbătoare - „pe care Dumnezeu le-a ales şi le-a sfinţit" 
-, ca şi zile de post şi de plângere. 

Domnul Iisus Hristos, învăţându-ne să desluşim sensul adevărat al sărbătorii, prin 
aceasta nu a anulat, ci a întărit respectarea sărbătorilor; şi Biserica lui Hristos, a Noului 
Legământ, încă de la începuturile ei a respectat zilele sfinte. 

Rânduind şirul anual al sfintelor slujbe, Biserica a stabilit zilele de sărbătoare, 
evidenţiind dintre ele cu deosebire pe acelea în care au avut loc manifestări măreţe ale Proniei 
dumnezeieşti şi în care se revarsă astăzi harul lui Dumnezeu. In afară de acestea, ni se 
porunceşte să cinstim şi alte zile, în care se pomenesc evenimente importante din viaţa 
Mântuitorului şi a Maicii Domnului, semnele îndurării lui Dumnezeu şi memoria cuvioşilor 
lui Dumnezeu. 

Biserica a stabilit cu precizie semnificaţia şi ordinea prăznuirii lor, ca şi zilele în care 
se săvârşeşte prăznuirea, de asemeni şi mutarea lor în alte zile, în anumite situaţii. După 
posibilitate, se respectă pomenirea în acelaşi timp a sfintelor evenimente şi a sfinţilor, pentru 
ca toţi creştinii ortodocşi să se unească într-un singur cuget şi într-o singură simţire, înălţând 
într-un singur suflet rugăciuni şi laude - ceea ce nu exclude însă anumite prăznuiri locale a 
unor evenimente sau a unor sfinţi, cunoscuţi sau cinstiţi cu deosebire numai într-o anumită 
regiune. 

Printre zilele importante ale fiecărei biserici se numără şi praznicul altarului ei, adică 
prăznuirea sfintelor evenimente sau a sfântului căruia îi este închinată. Prin rânduiala 
bisericească, praznicele de hram se consideră egale ca importanţă cu marile praznice ale 
Domnului şi ale Născătoarei de Dumnezeu şi se sărbătoresc cu o slujbă corespunzătoare, 
prevăzută special pentru acea zi, care este zi de sărbătoare şi de bucurie sfântă pentru cei ce se 
roagă în biserică şi pentru obştea de enoriaşi. 

De aceea, nu este îngăduită mutarea samavolnică a praznicului de hram, din 
considerente lumeşti. Atât preotul, cât şi mirenii trebuie să înţeleagă bine că schimbarea datei 
sărbătoririi în altă zi nu transformă acea zi în praznic de hram, la fel cum şi un praznic de 
hram nesărbătorit nu îşi micşorează astfel semnificaţia duhovnicească şi rămâne ceea ce este, 
indiferent de felul cum îl tratează clerul şi enoriaşii. 

Clerul şi enoriaşii trebuie să se străduiască în orice chip să cinstească cum se cuvine 
praznicul lor de hram, după putinţă, printr-o participare cât mai râvnitoare la slujba acelei zile 

din biserica lor. Cei ce nu au posibilitatea să intre atunci în biserică nici măcar pentru câteva 
clipe, să fie prezenţi cu mintea şi cu sufletul acolo, ca să primească cel puţin în acest fel razele 
harului, revărsate atunci asupra ei [a bisericii]. 



Despre oprirea participării la distracţii în ajunul zilelor de duminică şi al 

sărbătorilor 74 

Sfânta pravilă ne face cunoscut ca în ajunurile zilelor de sărbătoare creştinii să 
petreacă în rugăciune şi în cucernicie, pregătindu-se pentru a participa sau a asista la Sfânta 
Liturghie. Dacă toţi creştinii ortodocşi sunt chemaţi la aceasta, atunci cu atât mai mult cei ce 
iau parte nemijlocit la dumnezeiasca slujbă. Participarea lor la distracţii în ajunul sărbătorilor 
este un mare păcat. In legătură cu aceasta, cei care, în ajunul unei duminici sau al unei 
sărbători, au fost la un bal sau la alte distracţii de acest fel nu au voie, în următoarea zi, să 
cânte în cor, să ajute în biserică, să intre în altar sau să stea în strană. 



îndrumări către cler şi cântăreţii bisericeşti 

Se cuvine să ţinem minte întotdeauna şi să înţelegem: cântarea bisericească este o 
rugăciune şi cântarea rugăciunilor trebuie să se facă cu evlavie, pentru însufleţirea spre 
rugăciune a celor aflaţi în biserică. Nu sunt îngăduite intonările şi cântatul doar pentru 
îndulcirea auzului şi care, prin conţinut sau prin modul de execuţie, nu îndeamnă la rugăciune, 
precum şi dacă sunt necorespunzătoare slujbei respective sau evenimentului celebrat de 
Biserică, zilei sau canonului bisericesc. De asemeni, comportamentul cântăreţilor trebuie să 
fie cucernic şi potrivit înaltei chemări a cântăreţilor bisericeşti, care îşi unesc vocile lor cu 
vocile îngerilor. 

Grija pentru aceste lucruri sta în sarcina conducătorilor corului şi a preotului care 
săvârşeşte dumnezeiasca slujbă, ale cărui indicaţii trebuie împlinite întocmai. 



Despre neîngăduirea atingerii icoanelor cu buzele rujate 

Trasăm ca sarcină clerului şi, cu deosebire, parohilor de biserici, să ia aminte ca 
persoanele cu buzele rujate să nu se atingă de icoane, de cruce şi de nici un obiect sfinţit, 
lăsând pe acestea urme de vopsea. Referitor la aceasta, se vor pune afişe la intrarea în biserică 
şi se va explica la predică, de repetate ori, cât de mare este păcatul persoanelor care, printr-o 
atingere necurată, pângăresc un sfânt odor, motiv pentru care persoanele care merg la biserică 
trebuie să-şi şteargă rujul sau să nu se atingă de nimic şi, în orice caz, să nu se împărtăşească 
cu Sfintele Taine ale lui Hristos fără a-şi fi spălat bine buzele. 



74 Emis în anul 1964, după ce păstoriţii Fericitului Ioan au fost surprinşi, în ajunul unei duminici, participând la 
sărbătoarea americană Hallowen. 

Ospăţul credinţei 

TRIUMFUL SFINŢENIEI, PRIN OCHII UNUI PELERIN 
înaintea urcuşului 

Cinstirea arhiepiscopului Ioan, luminător şi făcător de minuni, a început încă din 
timpul vieţii sale. Chiar şi după moartea sa, mulţi au primit vindecări de la Dumnezeu prin 
mijlocirea lui şi au mărturisit despre un alt fel de ajutor minunat - de acum, al Arhipăstorului 
Bisericii Triumfătoare. Au fost pictate icoane ale vlădicăi, sfânta sa pomenire se cinsteşte în 
întreaga lume, iar rămăşiţele neputrezite ale trupului său mărturisesc că sufletul cuviosului lui 
Dumnezeu petrece curat şi neprihănit în lăcaşurile drepţilor. 

Acum, când vremea se tot scurtează, ademenindu-i pe credincioşi de pe calea cea 
îngustă pe cărările lumii acesteia, proslăvirea Preasfînţitului Ioan este o mare întărire pentru 
oastea slăbănogită a lui Hristos, ale cărei rânduri se subţiază atât de fulgerător. Unor 
contemporani ai vlădicăi le era greu să se obişnuiască cu gândul că, iată, un om pe care îl 
cunoscuseră în timpul vieţii, care a umblat printre ei, acum va fi proslăvit în rândul sfinţilor şi 
că i se vor înălţa rugăciuni. Biserica Rusă mai cunoaşte şi alte proslăviri grabnice: au trecut 
mai puţin de 10 ani de la moartea sfinţilor cneji răbdători de chinuri, Boris şi Gleb, şi până la 
proslăvirea lor; Cuviosul Chirii Belozerski a fost proslăvit la 13 ani după sfârşitul său, iar 
Cuviosul Antonie Siiski, la 23 de ani; putem numi şi alţi cuvioşi ai lui Dumnezeu, grabnic 
proslăviţi, atât în Rusia, cât şi dincolo de hotarele ei. 

In anul 1992, la Sinodul Arhieresc al Bisericii Ruse din exil s-a analizat problema 
pregătirii pentru proslăvirea Luminătorului Ioan, iar la Sinodul Arhieresc desfăşurat în luna 
mai 1993 s-a stabilit ca proslăvirea să aibă loc pe 19 iunie/2 iulie 1994, la San Francisco, cu 
ocazia aniversării a 28 de ani de la cinstita adormire a dreptului lui Dumnezeu. 

In eparhia nord-americană a fost instituit un Comitet de organizare. El era însărcinat să 
hotărască cum să distribuie clerul în altar, să găsească locuri pentru înveşmântarea slujitorilor 
bisericeşti, să organizeze sfânta slujbă (cine să aibă grijă de lumânări, bunăoară) şi să facă 
ordine şi în afara bisericii, să comande cantitatea necesară de prescuri, să asigure hrănirea 
pelerinilor, să organizeze o trapeză la sfârşitul ceremoniei, să le dea posibilitatea tuturor 
pelerinilor să participe la oficierea slujbei. De aceea, încă din toamna anului trecut şedinţele 
Comitetului, care organizase, de asemeni, şi ceremoniile de proslăvire a Luminătorilor 
Inochentie şiNikolai, se desfăşurară săptămânal. [...] 

Cu o săptămână înainte de ceremonie, la San Francisco au început să sosească 
arhiereii, să se scurgă şiruri de credincioşi evlavioşi, astfel încât deja spre ziua de joi, pe 
bulevardul Ffarrie pe care se afla catedrala şi unde locuiau mulţi ruşi, prezenţa ortodocşilor 
deveni sensibil simţită. 

Au sosit oameni din lumea întreagă, în special oameni care participă la viaţa Bisericii 
şi care sunt receptivi la evenimentele trăite de ea şi, de aceea, aveam impresia că s-a strâns 
laolaltă o singură mare familie ortodoxă. Poate că, de aceea, toate ceremoniile se desfăşurară 
atât de liniştit. 

Un preot a spus: „Vlădica Ioan, care aparţine acum Bisericii Cereşti, Triumfătoare, îşi 
continuă păstorirea începută pe pământ: prin proslăvirea sa, el îi cheamă pe toţi cei veniţi aici 
să se spovedească şi să se împărtăşească, adică spre ce i-a chemat şi în decursul întregii sale 
vieţi pământeşti". 

In suflet trăiam sentimentul că ne aştepta urcuşul unui munte, ale cărui piscuri aveam 
să le atingem abia vineri. De dimineaţa până seara pelerinii trebuiau să petreacă în biserică, la 
fel ca în Săptămâna Patimilor. 

In aceste ultime zile dinaintea proslăvirii, în cripta de sub catedrală, unde se afla 
vlădica, preoţii sosiţi săvârşeau neîncetat panihide, iar credincioşii se spovedeau. Un şir 
nesfârşit de închinători evlavioşi se scurgea încontinuu spre criptă. Iar aici, după un obicei 
stabilit, se săvârşeau slujbe şi Preasfinţitului Ioan de Tobolsk, strămoşul şi ocrotitorul ceresc 
al vlădicăi. 

Oamenii aşază icoane pe cavou pentru sfinţire. Unele icoane, aduse din diferite 
parohii, sunt pictate anul acesta şi sunt excepţionale ca aspect. Ieromonahul Benedict, sosit de 
la mănăstirea Noul Sarov din Texas „împreună cu pelerinii", le dădea credincioşilor ca 
binecuvântare reproduceri pe hârtie după o icoană pictată special pentru ocazia proslăvirii de 
Iuri Sidorenko, un pictor iconar trăitor în Alaska. Părintele Victor Potapov, sosit din 
Washington cu mai mult de şaizeci de enoriaşi, a adus o icoană a Preasfinţitului Ioan şi 
împărţea, de asemeni, copii pe hârtie ale icoanei. 



17/30 iunie 1994 

La orele 3 după-amiază, într-o sală de pe lângă catedrală, pentru credincioşii sosiţi a 
avut loc o prelegere despre vlădica Ioan, ţinută de preotul Aleksandr Krasovski. Am reţinut 
cuvintele părintelui Aleksandr - participant la prima cercetare a moaştelor Preasfinţitului Ioan 
- despre neobişnuitul sentiment de pace instaurat în suflet la atingerea de moaştele vlădicăi. 

Joi seara, la orele 5.40, a avut loc întâmpinarea icoanelor Maicii Domnului Ivirita- 
Izvorâtoarea de mir şi a Maicii Domnului din Vladimir, cea refăcută în chip minunat, din 
mănăstirea de călugăriţe a Maicii Domnului- Vladimir din San Francisco. La orele 5.45 a fost 
adusă icoana Maicii Domnului Kursk-Korennaia. Din biserică în pridvor ies unul după altul, 
pentru întâmpinarea întâiului Ierarh al Bisericii Ruse din exil, mitropolitul Vitalie şi peste o 
sută de preoţi şi ierarhi. [...] 

Către momentul întâmpinării mitropolitului, catedrala, care are o capacitate de peste o 
mie de persoane, era plină. Imediat după întâmpinarea întâiului Ierarh a început parastasul - 
vecernia cu litia şi utrenia. [...]. 

Credincioşii au primit, într-adevăr, mare milostivire de la Dumnezeu, având 
posibilitatea să se atingă de icoanele Maicii Domnului Kursk-Korennaia, Ivirita-Izvorâtoarea 
de mir şi a Maicii Domnului din Vladimir şi să simtă astfel atingerea harului împărăţiei 
Cereşti, înalt Preasfinţitul i-a uns pe toţi cu mir de la icoana Ivirită. S-a observat că, în timpul 
ceremoniei, icoana a izvorât mir din abundenţă. [...] 

O credincioasă venită la ceremonia proslăvirii, O.N. Kulikovskaia-Romanova 
povesteşte: „După moartea soţului meu, Tihon Nikolaevici, mi-era foarte greu să aud cântarea 
«Cu drepţii odihneşte». Dar când întreaga biserică tună într-un glas «Cu drepţii odihneşte», a 
fost prima dată după un an şi jumătate când parcă m-am înviorat, parcă clocoteam, într-atât de 
puternică era trăirea mea". Aici aveai un alt sentiment decât la cântarea condacului la o slujbă 
obişnuită pentru morţi. 

După citirea Ceasului 1, preoţii au coborât în criptă, unde mitropolitul Vitalie sluji litia. 

La sfârşitul slujbei - era trecut de ora 1 noaptea - a fost oferită trapeza. Pelerinii se 
împrăştiară să doarmă care pe la hoteluri, care pe la cunoscuţi şi la enoriaşii bisericii. 

Bunii enoriaşi oferiră găzduire multor închinători - oameni pe care nu-i cunoscuseră 
niciodată până atunci. Pentru aceasta avem mare recunoştinţă faţă de ei şi faţă de Comunitatea 
de femei a catedralei, care i-au hrănit, neobosite, pe toţi cei veniţi la vlădica Ioan. Unii 
pelerini au dormit în automobilele lor, în jurul catedralei, alţii în microbuze, asemeni fiilor de 
demult ai Sfintei Rusii, care îşi petreceau nopţile la porţile bisericilor şi mănăstirilor, în 

aşteptarea Dumnezeieştii Trapeze - aşa cum se mai poate vedea şi azi în multpătimitoarea 
noastră patrie. 



18 iunie/l iulie 1994 

Vineri, la orele 8 dimineaţa, după întâmpinarea mitropolitului Vitalie, a început 
Liturghia de parastas. Clericii s-au înveşmântat în clasele gimnaziului Sfinţilor Chirii şi 
Metodie, aflat lângă catedrală, special pregătite pentru aceasta, întrucât în altar nu era 
îndeajuns loc. întreaga catedrală cântă într-un singur glas „Crezul", mărturisind credinţa 
ortodoxă, de asemeni toţi credincioşii cântară rugăciunea domnească „Tatăl nostru". 

înainte de împărtăşania mirenilor, ieromonahul Roman, care a crescut în San 
Francisco şi, copil fiind, slujise pe lângă vlădica, în liniştea catedralei pline de credincioşi, 
rosti cu o voce puternică, întreruptă de emoţia momentului, următorul cuvânt: 

„în numele Tatălui şi al Fiului şi al Sfântului Duh. 

Iubiţi fraţi şi surori! «De este cineva binecredincios şi iubitor de Dumnezeu, să se 
îndulcească de acest praznic bun şi luminos.» Aşa ne cheamă Sfântul Ioan Gură de Aur în 
noaptea Sfintelor Paşti. Să mai repetăm o dată aceste cuvinte, căci astăzi Domnul ne dă o mare 
milă. A sosit momentul mult-aşteptat - marele nostru luminător Ioan este trecut în rândul 
sfinţilor. Vor trece doar câteva ore şi sfintele lui moaşte neputrezite vor fi mutate din criptă, 
aici şi vom putea să cădem încă o dată cu lacrimi la vlădica Ioan şi să sărutăm cinstitul său 
trup. Dar nu cu lacrimi de întristare şi de durere, aşa cum a fost cu 28 de ani în urmă, ci cu 
lacrimi de bucurie şi de împăcare, căci Domnul 1-a proslăvit. 

Biserica cerească şi cea pământească se află într-o strânsă comuniune. Imediat ce 
vlădica Ioan şi-a dat sfârşitul, am început să-1 chemăm în rugăciune, căci noi, creştinii, 
credeam că Domnul îi va auzi rugăciunile, şi credinţa noastră nu a fost ruşinată. Câte minuni s- 
au săvârşit şi se săvârşesc prin sfintele sale rugăciuni! Iar acum Domnul dă mărturie despre 
sfinţenia vlădicăi Ioan şi ne arată neputrezitele sale moaşte. Acest lucru nu poate să nu aibă o 
înrâurire asupra noastră, şi nu vom pleca din faţa sfintelor moaşte fără să ne fi schimbat pe 
dinăuntru. 

Lucrul cel mai trist şi mai neplăcut pentru vlădica Ioan era când turma sa, când 
păstoriţii săi nu se înţelegeau între ei, când se certau şi se duşmăneau. El suferea din pricina 
asta şi plângea, căci vedea şi înţelegea că prin această vrăjmăşie satana se bucură şi îşi bate joc 
de om, cununa creaţiei lui Dumnezeu, şi de însuşi Dumnezeu. La fel, vlădica vedea cum 
demonul îi încurcă pe oameni în plasele lui ucigătoare. Iar cel mai mult îl bucura atunci când 
oamenii trăiau în pace, în unitate, când îşi iertau supărările unii altora. Aşadar, fraţi şi surori, 
să-1 întâmpinăm pe iubitul şi marele nostru Luminător aşa cum se cuvine creştinilor ortodocşi, 
având dragoste unii faţă de alţii. 

Slujba de astăzi este asemenea Marii Sâmbete, întrucât simţim că stăm în pragul a 
ceva tainic şi măreţ. La fel ca înainte de Paşti, ne pregătim prin curăţare duhovnicească şi prin 
iertare, după cuvintele stihirei pascale: «Să ne luminăm cu prăznuirea şi unul pre altul să ne 
îmbrăţişăm; şi să zicem, fraţilor, şi celor ce ne urăsc pe noi să le iertăm toate, pentru înviere». 
Şi numai aflându-ne într-o asemenea stare sufletească putem nădăjdui să-1 întâmpinăm pe 
Preasfmţitul Ioan aşa cum se cuvine şi să ne împărtăşim de această măreaţă sărbătoare. Amin". 

într-adevăr, starea de spirit era ca în ajunul Sfintelor Paşti. Aveam senzaţia că 
participanţii se găseau în pragul a ceva important, măreţ, care urma să se împlinească în 
următoarea zi. Această senzaţie nu-i părăsea pe credincioşii care umpluseră catedrala până la 
refuz, în aceste clipe ale ultimei Liturghii slujite pe pământ pentru împăcarea sufletului 
neuitatului vlădică Ioan. 

La orele 2 după amiaza, arhiepiscopii Antonie, Lavru, Marcu, episcopul Ilarion şi vreo 
douăzeci de preoţi au coborât în cripta vlădicăi Ioan. Totul era pregătit pentru mutarea din 
sicriu a sfintelor moaşte în raclă, începu litia pentru împăcarea sufletului celui adormit. A fost 

scos capacul sarcofagului în care se afla sicriul; arhiepiscopul Antonie ridică pecetea 
eparhială, cu care fusese pecetluită racla, în timpul cântării „Cu drepţii odihneşte", a fost scos 
capacul sicriului şi cei prezenţi văzură moaştele neputrezite ale vlădicăi, mărturisind tainica 
măreţie a puterii lui Dumnezeu, care se împlineşte în neputinţa omenească. Egumenul Luca şi 
ieromonahul Roman, prezenţi în criptă, povestesc despre puterea duhovnicească de nedescris, 
care ieşea din sfintele moaşte, resimţită de ei în aceste momente. Arhiepiscopul Antonie a 
ridicat sfântul aer de pe faţa Preasfinţitului. Se aşternu o tăcere plină de evlavie. Nimeni nu se 
gândea la nimic, gândurile încremeniră. Mitropolitul Ciprian, episcopii lui şi toţi participanţii 
la această tainică atingere de Dumnezeu, minunat întru sfinţii Săi, plângeau. Timpul parcă nu 
mai era. In aceste clipe de taină, prin negrăita milă a lui Dumnezeu, participanţii s-au 
împărtăşit de împărăţia Cerească, au simţit-o, aflându-se cu duhul pe muntele Tabor. 
„Doamne, bine este să fim noi aici... " (Matei 17, 4). Toţi se atinseră de mâna vlădicăi Ioan. 
După litie, însoţite de cântarea „Miluieşte-ne, Doamne, miluieşte-ne", cinstitele moaşte au 
fost mutate din sicriu în racla pregătită, care fu acoperită cu o sticlă şi cu un capac şi apoi 
încuiată. Apoi, racla a fost acoperită cu o cuvertură, peste care fu aşezată mantia, care nu 
fusese deloc atinsă de trecerea vremii: cu ea fusese acoperit sicriul în urmă cu douăzeci şi opt 
de ani, la înmormântarea vlădicăi. Cinstitele moaşte erau de culoare maroniu-închis, asemeni 
moaştelor cuvioşilor şi asceţilor Răsăritului de la Lavra Pecerska a Kievului. [...] Capul 
Preasfinţitului Ioan odihneşte pe o permită, în care este cusută o listă cu numele tuturor 
ierarhilor şi preoţilor Bisericilor Ruse din exil şi a celei din patrie, împreună cu casnicii lor. 

Arhiereii plecară în catedrală pentru pregătirea procesiunii, în criptă au rămas preoţii, 
ca să ajute la susţinerea raclei, în timpul mutării ei. Procesiunea, pornită din catedrală, ajunge 
la criptă. Racla este ridicată şi, în timp ce se cântau irmoasele Canonului mare „Ajutor şi 
Acoperitor..." (care se cântă la înmormântarea preoţilor), procesiunea se îndreptă spre 
catedrală. 

Racla este aşezată în mijlocul catedralei, cu faţa spre altar, şi în faţa ei fu slujită litia. 
Imediat, sfântul odor a fost înconjurat de un ocean de lumânări. Toată vata pusă lângă Icoana 
izvorâtoare de mir era pătrunsă de mirul sfânt. După litie a fost citită pravila pentru sfânta 
împărtăşanie şi s-a cântat Acatistul Maicii Domnului. Apoi a început ultima panihidă pentru 
în veci-pomenitul vlădica Ioan, înainte de care episcopul Ambrozie Bebeiski a rostit un 
cuvânt despre semnificaţia rugăciunii „Veşnică pomenire": 

„Dacă Domnul nu voieşte să ne pomenească în faţa Tronului Său, înseamnă că suntem 
daţi uitării. Iată de ce, când îi însoţim pe adormiţii noştri [pe ultimul drum], îi cerem lui 
Dumnezeu veşnică pomenire pentru ei. Aceasta nu înseamnă că noi nu-i vom uita pe adormiţii 
noştri, ci că îl rugăm pe Dumnezeu ca El să nu-i uite niciodată. Cei care sunt în veşnică 
pomenire la Dumnezeu, aceia sunt veşnic cu Dumnezeu. Şi dacă astăzi îi vestim, pentru ultima 
oară, veşnică pomenire în veci-pomenitului arhiepiscop Ioan, nu este pentru că ne -am mândri 
că nu l-am uitat în decursul a douăzeci şi opt de ani, ci pentru că vlădica aşa L-a mărturisit pe 
Domnul în faţa oamenilor, încât şi Domnul astăzi îl mărturiseşte pe el în faţa întregii lumi. 
Vlădica Ioan nu numai că nu este uitat la Dumnezeu, dar are şi mare îndrăzneală la El...". 

Preoţii stăteau pe câte şase rânduri, de fiecare parte a raclei. La sfârşitul panihidei 
racla a fost aşezată de-a lungul soleiei [altarului]. După cum se vede din acest, la prima 
vedere, nesemnificativ amănunt, fiecare mişcare petrecută în sfânta biserică este plină de 
înţelepciune şi pe deplin întemeiată: după ce a fost adusă din criptă, racla a fost aşezată ca un 
sicriu (cu faţa spre altar), iar acum, înainte de proslăvire, este aşezată ca o icoană sau ca 
sfântul epitaf. 

Nu toţi credincioşii au reuşit să pătrundă în catedrală, mulţi se rugau în sala de pe 
lângă catedrală şi în faţa pridvorului, urmărind slujba pe ecranele fixate în faţa bisericii şi în 
sală. In faţa ecranelor din sală erau aşezate sfeşnice şi credincioşii participau pe de-a-ntregul 
la slujbă: se închinau, aprindeau lumânări, făceau metanii. 

La sfârşitul parastasului, după o scurtă pauză, a început miezonoptica. La „Doamne, 
strigat-am către Tine" au răsunat pentru prima dată stihirele adresate Preasfinţitului Ioan, 
arhiepiscopul de Shanghai şi San Francisco - trei stihire compuse de arhiepiscopul Antonie de 
San Francisco: 

„Pe Preasfmţitul lui Hristos, Ioan, să îl cântăm, rugătorul dăruit nouă de Dumnezeu, 
care Sfânta Liturghie în fiecare zi o săvârşea, de împărtăşirea Preasfîntelor Taine fiind întărit, 
şi cu vioiciune la lucrarea sa ieşea, în neîncetată rugăciune petrecând, şi spre casele 
suferinzilor şi saloanele spitalelor către bolnavii deznădăjduiţi se grăbea - toate acestea 
facându-le, pe de-a-ntregul sfinţit şi milostiv s-a arătat, darul vindecării şi al înainte -vederii de 
sus dobândind, acest îndrăzneţ mijlocitor la Dumnezeu pentru mântuirea sufletelor noastre". 

La litie, racla cu sfintele moaşte, încă acoperită cu mantia, este deodată ridicată 
deasupra mulţimii şi, pe umerii preoţilor, scoasă afară pentru procesiunea de înconjurare a 
catedralei. Toată ziua a fost ceţoasă şi rece şi doar în timpul procesiunii au strălucit câteva 
raze de soare. [...] Toată vecernia a fost slujită fără lumină artificială. Slujba se desfăşura 
calm, liniştit. După toate cele petrecute, aşteptam apropierea unui eveniment neobişnuit. La 
utrenie, la sfârşitul Catismei a 2-a, deja simţeam că ne-am apropiat foarte mult de acesta, 
înainte de polieleu, vlădica Antonie le-a povestit credincioşilor despre ultimele zile ale vieţii 
pământeşti ale Preasfinţitului Ioan. 

Toată atenţia ne este atrasă de ceea ce se întâmplă în biserică. Prin uşile împărăteşti ies 
ierarhii, preoţii şi ajutoarele lor, îndreptându-se spre racla cu de Dumnezeu dăruitele moaşte - 
această fereastră spre împărăţia Cerească. Biserica este cădită de înalt Preasfinţitul mitropolit. 
Aşteptăm deschiderea moaştelor. Rumoare şi linişte. Este scos vălul de pe icoana 
Preasfinţitului. [...] Icoana este ridicată de doi preoţi în faţa mulţimii. La vederea chipului 
Preasfinţitului, un suspin de bucurie şi de smerită evlavie traversează întreaga biserică. 
Mitropolitul Vitalie scoate mantia de pe raclă şi imediat o descuie şi ridică capacul. Cu o voce 
puternică, protodiaconul rosteşte spre toţi credincioşii: „O metanie până la pământ!" - şi toţi 
închinătorii dinăuntrul şi din afara catedralei, cu sfântă frică şi entuziasm, cad la pământ. 
Preoţii, apoi şi credincioşii încep să-i cânte Preasfinţitului cântarea de laudă, şi iată că întreaga 
biserică, lumea pământească şi cea cerească, toţi cântă într-un singur glas: „Pe tine te lăudăm, 
Preasfînţite părinte Ioane...". Cu adevărat, har peste har! 

La rugăciunea „Mântuieşte, Doamne, poporul Tău", care se citise până atunci la litie, 
printre numele altor arhierei a fost rostit şi slăvitul nume al Preasfinţitului şi făcătorului de 
minuni Ioan. Esenţa momentelor trăite a fost deosebit de profund subliniată de prochimenul 
dinainte de citirea Evangheliei: „Cinstită este în faţa Domnului moartea cuvioşilor Săi". 
Pericopa evanghelică a Sfântului Apostol Ioan Teologul ne vestea despre viaţa Preasfinţitului, 
care a mers pe calea pe care începătorul Preoţiei, Hristos, îi cheamă pe slujitorii Săi: 

„Eu sunt păstorul cel bun. Păstorul cel bun îşi pune sufletul pentru oile sale. Iar cel 
plătit şi cel care nu este păstor, şi ale cărui oi nu sunt ale lui, vede lupul venind şi lasă oile şi 
fuge; şi lupul le răpeşte şi le risipeşte. Dar cel plătit fuge, pentru că este plătit şi nu are grijă 
de oi. Eu sunt păstorul cel bun şi cunosc pe ale Mele şi ale Mele Mă cunosc pe Mine. Precum 
Mă cunoaşte Tatăl şi Eu cunosc pe Tatăl. Şi sufletul îmi pun pentru oi. Am şi alte oi, care nu 
sunt din staulul acesta. Şi pe acelea trebuie să le aduc, şi vor auzi glasul Meu şi va fi o 
turmă şi un păstor". (In. 10, 11-16). 



75 în Biblia de la 1688 şi varianta în limba rusă, citată în text: nu sunt; în Biblia B.O.R.: sunt. Diferenţa apare în 
ediţia tipărită cu banii protestanţilor de la Societatea Biblică şi răspândită după anul 1989. In ediţia Noului 
Testament din 1983, apărut cu binecuvântarea Prea Fericitului Părinte IUSTIN, textul este corect conţinând 
cuvintele: nu sunt, ca şi în ediţia de la 1688 şi cele ruseşti. 

Din viaţa vlădicăi Ioan cunoaştem că oriunde s-ar fi aflat, renunţând desăvârşit la viaţa 
sa personală, făcea tot ce îi stătea în puteri ca să-şi călăuzească turma pe calea ce duce spre 
împărăţia Cerească, manifestând, în acelaşi timp, o grijă neobosită şi de trebuinţele trupeşti 
ale turmei sale. Faptul că vlădica s-a aflat în locuri diferite ale lumii reflectă misiunea 
Bisericii Ruse din exil în ansamblu care, de pe toate drumurile pe care a fost împrăştiată, 
aduce în staulul lui Hristos şi oile „care nu sunt din turma aceasta". 

Cuvintele Preasfinţitului Ioan mărturisesc cum nu se poate mai bine despre el însuşi: 
„Biserica Ortodoxă este aceea despre care Hristos a spus: «Voi zidi Biserica Mea şi 
porţile iadului nu o vor birui» (Matei 16, 18). Acest lucru a fost adeverit şi întărit de multe 
semne, săvârşite încă de la întemeierea Bisericii şi care nici astăzi nu au încetat să se arate cu 
putere în Biserica Ortodoxă, ca şi de minuni, nu doar ale sfinţilor cuvioşi care au strălucit în 
vechime, ci şi ale celor din vremuri apropiate de ale noastre". 

Vlădica Ioan, ca un fiu credincios al Bisericii Ruse din exil, suferind alături de 
arhipăstorii cei într-un duh cu el din pricina diferitelor neorânduieli, considera că, în general, 
Biserica Ortodoxă continuă să meargă pe calea dintotdeauna a turmei celei mici a lui Hristos. 
Mărturie pentru aceasta sunt scrierile lui, care ne dezvăluie profilul limpede al unui smerit- 
cugetător arhiereu al Bisericii Ruse, iar nu al vreunui cutezător samavolnic, care închide ochii 
în faţa încălcătorilor disciplinei bisericeşti, aşezat deasupra tuturor îngrădirilor jurisdicţionale. 
Vlădica Ioan a fost hirotonit de Biserica Rusă, izgonită pentru adevăr din patria sa, a slujit în 
mijlocul ei şi a plecat către Domnul, iar acum este proslăvit de această Biserică, mărturisind 
necesitatea credinţei nestrămutate a creştinilor în cuvintele Apostolului: „ Ca nişte amăgitori, 
deşi iubitori de adevăr... ca fiind pe pragul morţii, deşi iată că trăim " (II Cor. 6, 8-9). 

Arhiereii începură mirungerea, pe care o continuară preoţii la capul raclei. Din nou 
credincioşii s-au învrednicit de o mare milostivire, pentru întărirea lor duhovnicească: să se 
atingă de sfintele icoane ale Stăpânei noastre, în a cărei biserică 76 se petrecea proslăvirea, şi 
de sfintele şi minunatele moaşte ale vlădicăi. După ce se atingea de sfintele moaşte, fiecare 
primea [...] câte o mică reproducere pe hârtie a icoanei Preasfinţitului, pictată de ieromonahul 
Andrei. 

După cântarea irmoaselor „Deschide-voi gura mea", a început citirea Canonului 
„Bucuria tuturor necăjiţilor" şi a Canonului Preasfinţitului Ioan, citit cu însufleţire chiar de 
autorul său, arhiepiscopul Antonie: 

„Bine este să-i lăudăm pe cuvioşii lui Dumnezeu, din rândul cărora cu bucurie ne 
luminează Sfântul Ioan, mângâindu-i şi tămăduindu-i pe cei care-1 cheamă în ajutor, prin pilda 
mult-înc ere atei sale vieţi învăţându-ne să ne silim a-i ajuta pe cei aflaţi în nevoi" (troparul 
primei cântări). 

Miezonoptica s-a sfârşit în jur de orele 1 1 noaptea şi mulţi au rămas lângă catedrală, 
ca să aştepte începerea, la orele 2 noaptea, a Trapezei Cereşti. Pelerinii se pregăteau pentru 
Dumnezeiasca Liturghie, se plimbau în jurul catedralei, se atingeau de sfintele moaşte, şi se 
părea că toate acestea se întâmplă undeva, în Pravoslavnica Rusie. In biserică intrau şi cei ce 
nu reuşiseră să ajungă la slujbă în timpul zilei. Pelerinii simţeau liniştita bucurie care iradia de 
la fiecare. 

Starea de aşteptare care domnea în suflete era asemeni celei din ajunul Sfintei învieri a 
Domnului, şi domnea o pace de nedescris, fără nici o adiere de tulburare şi oboseală, când 
toate grijile şi amăgirile lumii acesteia nu au putere asupra omului. 



76 Catedrala este închinată icoanei Maicii Domnului „Bucuria tuturor necăjiţilor". 

19-20 iunie/2-3 iulie 1994 

La orele 2 noaptea, Dumnezeiasca Liturghie a fost slujită de episcopul Ambrozie 
Bebeiski în altarul lateral stâng, închinat Sfântului şi dreptului Ioan de Kronstadt. împreună cu 
vlădica Ambrozie au mai slujit douăzeci şi opt de preoţi şi şase diaconi. Ceasurile, Fericirile şi 
alte cântări au fost cântate de pelerini în limba engleză [...], iar altă parte a credincioşilor a 
cântat în slavonă. Trei sute optzeci şi opt de credincioşi s-au împărtăşit cu Sfintele Taine ale 
lui Hristos. 

Preotul David Moser, parohul bisericii Cuviosului Serafim din oraşul Boysie, statul 
Idaho, s-a adresat celor adunaţi cu un cuvânt puternic, plin de însufleţire, al cărui conţinut, pe 
scurt, a fost următorul: 

„De ce Biserica îl proslăveşte pe Preasfmţitul Ioan? Pentru minunile lui? Nu. Pentru 
nevoinţele şi tămăduirile săvârşite de el? Nu. Pentru posturile şi privegherile lui? Nu. II 
proslăvim pentru că el L-a iubit cu adevărat pe Dumnezeu. Iar toate nevoinţele şi faptele lui 
erau urmarea acestei iubiri, şi fără ea toate aceste lucruri n-ar fi avut nici un fel de importanţă. 
Noi, cei ce asistăm la proslăvire, nu putem săvârşi minunile pe care le săvârşea vlădica Ioan, 
nu putem împlini nevoinţele şi tămăduirile lui, dar putem să-L iubim pe Dumnezeu mai presus 
de orice şi, prin aceasta, îl vom urma pe vlădica Ioan. Căci toate celelalte fapte sunt doar o 
urmare a acestei iubiri". 

La Liturghia care a început la orele 5 dimineaţa în altarul lateral închinat Sfântului 
Nicolae Făcătorul de minuni s-au împărtăşit două sute şaptezeci şi nouă de persoane. 
Au slujit doisprezece preoţi şi şase diaconi. Protoiereul Mihail Konstantinov a spus în predica 
sa că toţi creştinii sunt chemaţi la ceea ce a atins vlădica Ioan: la sfinţenie... El a fost postitor - 
dacă vrem să ne mântuim, trebuie neapărat să postim. El îi vizita pe bolnavi - la fel trebuie să 
facem şi noi. Aşa, pe cât putem, trebuie să urmăm calea Preasfinţitului Ioan - calea sfinţeniei. 

Orele 7.30 dimineaţa. Catedrala este plină de oameni, în afara ei este, de asemenea, 
mulţime de credincioşi. Este aşteptat înalt Preasfinţitul. Preoţii ies într-o coloană lungă din 
altar. 

Slujirea dumnezeieştii Liturghii în altarul central al catedralei a fost condusă de 
mitropolitul Vitalie, cu care au împreună-liturghisit treisprezece arhierei, şaizeci şi doi de 
preoţi şi douăzeci şi patru de diaconi, în faţa icoanelor Maicii Domnului, prezente pe toată 
durata ceremoniilor proslăvirii. 

Altarul din stânga a slujit ca jertfelnic, unde, pe rând, preoţii săvârşeau proscomidia. 
La Fericiri au fost cântate tropare din Canonul Preasfinţitului Ioan. [...] La cântarea „Veniţi, să 
ne închinăm" racla este ridicată de preoţi şi, pe umerii lor, trece lin prin porţile împărăteşti 
spre locul cel mai înalt, unde rămâne până la sfârşitul Liturghiei. Mergând înaintea clerului, 
Preasfinţitul Ioan se află în fruntea vohodului mic. [...] 

In pofida mulţimii de oameni, nimeni nu simţea înghesuială sau oboseală şi tot ce 
simte de obicei omul când se află în aglomeraţie. [...] Mulţi clerici şi mireni povesteau despre 
bucuria creată de sentimentul unirii într-o singură familie duhovnicească, despre sentimentul 
născut din conştiinţa faptului că lângă tine se roagă un frate de-al tău întru Hristos, care a 
venit aici, la Preasfinţitul, ca acesta să-i ajute în drumul pe calea mântuirii. Privind spre 
credincioşii atenţi la slujbă, mă gândeam că aceasta este corabia Bisericii lui Hristos, aţintită 
spre împărăţia Cerească. Unii dintre pelerini a participat la toate cele trei Liturghii. „Aş fi 
dorit ca această sfântă slujbă să continue veşnic - a spus un preot -, îmi doream să mă rog." 
Preoţii, ale căror condiţii de slujire erau diferite în Rusia şi în diaspora, s-au simţit acum un 
singur trup: Hristos mai presus de orice! 

Acum, când, după proslăvire, pelerinii se întâlnesc între ei, probabil că ei simt ceva 
care îi uneşte, la fel ca cei ce au fost împreună la Sfântul Pământ - este „cu adevărat harul 
Sfântului Duh cel ce ne-a adunat". 

înainte de împărtăşanie, protoiereul mitrofor Valeri Lukianov, hirotonit de vlădica 
Ioan, se adresă mulţimii cu un cuvânt care mişcă multe inimi, din care spicuim câteva 
gânduri: 

„Doresc să încep cu cuvintele «Hristos a înviat!»... Vlădica Ioan ne-a adunat aici; 
fiecare a venit la el ca să dobândească ceva: bolnavii să primească vindecare, tinerii şi tinerele, 
binecuvântare pentru întemeierea unei familii creştine. Mulţi şi-au plâns astăzi păcatele 
întregii vieţi... Dar şi noi trebuie să aducem ceva Bisericii: să ne rânduim bine viaţa în ea [...]. 
Proslăvirea va fi un moment hotărâtor pentru Biserica noastră şi pentru întreaga lume". 

împărtăşirea cu Sfintele Taine s-a făcut din cinci potire în biserică şi dintr-unul în sala 
de lângă biserică, care era plină de credincioşi. După terminarea Sfintei Liturghii preoţii au 
ridicat racla cu sfintele moaşte şi, în timpul cântării Psalmului 33: „Bine voi cuvânta pe 
Domnul în toată vremea... ", au scos-o afară din altar. [...] La procesiune au participat peste o 
sută cinci zeci de clerici, purtând icoanele făcătoare de minuni şi pe cea a Preasfinţitului Ioan. 
Corul era compus din două sute de persoane. A început cântarea rugăciunii către Preasfinţitul. 
Procesiunea a ieşit afară din catedrală şi a pornit încet în jurul cartierului, făcând opriri din loc 
în loc, stropind cu apă sfinţită şi însemnând cu sfintele icoane. Şapte diaconi tămâiau. „Se 
sfinţeşte oraşul San Francisco." Străzile din vecinătatea catedralei erau barate de lanţuri ale 
poliţiei. Un val de mulţime curgea în urma raclei. Era o adevărată biruinţă a Ortodoxiei, din 
acelea despre care auzim din vieţile sfinţilor şi din descrierea ceremoniilor de la Sarov, de 
mutare a moaştelor Cuviosului Serafim. Cuvintele prooroceşti ale Cuviosului Serafim cu 
privire la mutarea moaştelor sale: „Va fî Paşte în mijlocul verii" s-au împlinit astăzi şi pentru 
Preasfinţitul Ioan de San Francisco. Procesiunea se desfăşura liniştit, fiecare preot avea 
posibilitatea să ducă racla cu cinstitele moaşte ale Preasfinţitului. S-a observat că, în ciuda 
faptului că era o zi răcoroasă, deasupra raclei zburau albine. Se vedea că întreaga făptură se 
veselea de proslăvirea bineplăcutului lui Dumnezeu. 

înainte de reintrarea în catedrală, pe supraaglomeratul bulevard Harrie a fost citită 
Evanghelia. Intrând în biserică, vlădica Antonie şi întreaga mulţime au îngenuncheat în 
rugăciune în faţa Preasfinţitului Ioan [...]. După ce sărutară crucea, pelerinii s-au îndreptat 
spre masă. în timpul mesei, un student al seminarului Sfintei Treimi a dat glas unui „Cuvânt 
de laudă la proslăvirea celui între sfinţi, părintelui nostru Ioan, arhiepiscop de Shanghai şi San 
Francisco": 

„Bucură-te astăzi, Biserică Rusă! Căci trebuie să ne bucurăm din tot sufletul, având în 
faţa ochilor noştri sfinţita raclă care a primit în sine un vas al Duhului Sfânt - neputrezitele 
moaşte ale dreptului arhiepiscop Ioan, care cu toată inima I-a iubit pe Dumnezeu şi pe chipul 
Său, răsfrânt în aproapele nostru, creat după chipul şi asemănarea lui Dumnezeu. 

Măreţe cu adevărat sunt faptele şi nevoinţele săvârşite de acest vrednic urmaş al 
marilor Ioani din istoria Sfintei Biserici! Asemeni lui Ioan Botezătorul, prin bunele sale 
purtări, el dădea în vileag păcatele oamenilor, pe mulţi chemându-i la pocăinţă şi la 
îndreptare, în sinea lui socotindu-se însă primul dintre nelegiuiţi. La fel ca Sfântul Apostol 
Ioan Teologul, a nutrit o iubire deosebită faţă de Preabinecuvântata Fecioară Măria, ridicând 
în cinstea ei catedrale măreţe şi adormind întru Domnul în faţa icoanei ei făcătoare de minuni, 
Kursk-Korennaia. Tot el, asemuindu-i-se lui Ioan Gură de Aur, pe mulţi înstrăinaţi de viaţa 
lui Dumnezeu (Efes. 4, 18) i-a adus, prin învăţăturile sale înalt-ziditoare şi prin scrierile 
folositoare de suflet, la minunata Lumină a lui Hristos, care «pe toţi îi luminează»... Ca şi Ioan 
Scărarul, el s-a războit cu gândurile, a împuţinat patimile, şi-a zidit casă duhovnicească şi, 
urcând pe scara virtuţilor, a dobândit din belşug harul lui Dumnezeu, care să-1 ajute în asprele 
nevoinţe ale vieţii călugăreşti. 

... Legându-se cu nevoinţa misionară, pe mulţi i-a adus la turma cea aleasă a 
credincioşilor, aprinzând în inimile lor lumina nestricăcioasă a înţelepciunii îndumnezeite. 
Fiind râvnitor la înţelepţitul de Dumnezeu Ioan Damaschinul, a apărat credinţa şi Sfânta 
Biserică a lui Hristos de năvălirile ereticilor şi necinstitorilor apostaţi, apărând turma ce i-a 
fost încredinţată de toate lucrurile vătămătoare potrivnice Ortodoxiei, căci râvna casei 
Domnului l-a mâncat (vezi Ps. 68, II ). 

«Fie ca cerurile să se veselească, iar pământul să se bucure», căci acest preacucernic 
arhiereu al lui Dumnezeu mijloceşte astăzi în mod deschis pentru noi, păcătoşii, în faţa Celui 
Ce are cerul şi pământul ca sprijin al picioarelor Sale! Şi nu de astăzi l-a învrednicit Domnul 
de neveştejita cunună a sfinţeniei, ci din ziua mutării lui în palatele cereşti. 

Să ne îndulcim cu toţii de acest ospăţ al credinţei şi, împreună cu întreaga Biserică, să 
mulţumim grijii preabune a lui Dumnezeu, care ridică la vreme potrivită astfel de stâlpi ai 
credinţei, mai cu seamă în secolul nostru, al apostaziei mondiale! Alături de mulţumiri, să 
înălţăm şi sporitele noastre rugăciuni lui Dumnezeu şi Preasfinţitului Ioan, sărutând cu 
cucernicie cinstitele sale moaşte, nesecate izvoare de tămăduiri tuturor credincioşilor, pentru 
ca, prin fierbintea lui mijlocire, să se întărească Biserica şi credinţa în mult încercata noastră 
patrie şi în toată lumea!". 

La terminarea trapezei, Preasfinţitul Marcu i-a anunţat pe cei prezenţi că Biserica 
Sârbă, la Sinodul ei ordinar, a luat act de proslăvirea de către Biserica Rusă din diaspora a 
Sfinţiţilor Inochentie, Nikolai şi Ioan şi a hotărât introducerea numelor lor în Dipticele ei. De 
asemeni, Preasfinţitul Marcu a înştiinţat adunarea că sfinţenia vlădicăi Ioan era cinstită nu 
numai de marele luminător al Bisericii Sârbe şi Universale, Preasfinţitul Nikolai 
(Velimirovici) (încă de pe când acesta era ieromonah), ci şi de ocrotitorul curăţiei credinţei 
ortodoxe, vrednicul de veşnică pomenire, arhimandritul Iustin (Popovici), mentorul 
duhovnicesc al arhiepiscopului Marcu. 

înainte de slujba miezonopticii, moaştele au fost mutate din mijlocul bisericii în tinda 
pregătită pentru a le găzdui. Acum sfântul odor se odihneşte la vedere şi fiecare se poate 
atinge de el. După aşezarea moaştelor în tindă, Preasfinţitul Antonie rosti: „Cu rugăciunile 
celui dintre sfinţi, părintelui nostru Ioan, arhiepiscopul de Shanghai şi San Francisco, 
Doamne, Iisuse Hristoase, Dumnezeul nostru, miluieşte-ne pe noi". 

Pe de o parte, se simţea că în aceste zile de iulie ale proslăvirii se concentraseră, parcă, 
evenimentele unor luni întregi, pe de altă parte, că aceste zile zburau atât de repede, de parcă 
timp n-ar mai fi existat. Este greu să cuprindem toată înălţimea acestui preasfânt eveniment al 
Bisericii lui Hristos, în mijlocul căruia ne-a învrednicit Domnul să ne aflăm. Acum, în 
catedrala de la San Francisco se află şi odihnesc moaştele rugătorului şi mijlocitorului în faţa 
lui Dumnezeu pentru Biserica Rusă, la fel cum odihneau moaştele în catedralele Sfintei Rusii, 
păstrătoare a dreptei credinţe. Acestea sunt primele moaşte întregi, ale primului sfânt ieşit din 
sânul Bisericii Ruse din exil. 

A doua zi, în Săptămâna Tuturor Sfinţilor care au strălucit pe pământul Rusiei, 
dumnezeiasca Liturghie a fost condusă de arhiepiscopul Marcu. „In iconostasul sfinţilor ruşi, 
aici, în această sfântă biserică, am aşezat o nouă icoană", au fost cuvintele predicii sale. 

Iulie, luna sfinţilor ruşi, s-a completat cu încă o dată în calendar. După sfârşitul sfintei 
Liturghii a fost săvârşită o rugăciune către Preasfmţitul Ioan, la încheierea căreia vlădica 
Antonie s-a adresat credincioşilor cu aceste vorbe de mângâiere şi binecuvântare: 

„Oamenii au sosit aici, la limanul cel liniştit, cu amărăciunile lor, pentru ca să şi le 
stingă cu harul izvorât din moaştele Preasfinţitului Ioan. Spuneţi-le celor ce-1 cinstesc pe 
vlădica Ioan că aici, la San Francisco, Domnul a descoperit lumii un izvor de apă vie. Veniţi, 
luaţi şi beţi din izvorul care este harul din belşug revărsat în vlădica Ioan. Domnul ne-a spus 

în Biblia B.O.R.: „ Că râvna casei Tale m-a mâncat". 

prin apostolii Săi să împărţim pâine,- iar acum, prin vlădica Ioan, se împarte har şi ajutor 
tuturor celor care cer cu credinţă. Vă aşteptăm în această sfântă biserică să veniţi din toate 
colţurile lumii. Prin voi, cei care aţi fost martori la această sărbătoare, Preasfmţitul Ioan le 
trimite binecuvântarea sa tuturor celor care nu au putut veni aici". 



Nădăjduind la ajutorul Preasfinţitului Ioan 

Adesea suntem nemulţumiţi de vremurile noastre, de răcirea duhovnicească, de lipsa 
unor descoperiri minunate vizibile, pentru întărirea creştinilor. Dar nu este, oare, o mare 
minune descoperirea moaştelor Preasfinţitului şi făcătorului de minuni Ioan? Nu este oare o 
minune că atâta lume a putut veni la proslăvire, să se spovedească şi să se împărtăşească la 
sfintele moaşte ale vlădicăi şi să-şi descopere, în acest fel, într-o minunată unitate de simţire, 
năzuinţa comună spre viaţa veşnică? Exemple ale ajutorului Preasfinţitului Ioan dat celor ce 
cu credinţă aleargă la el sunt nenumărate şi se văd peste tot. 

Doamna M.Z. a vrut să meargă la proslăvire, dar nu avea bani îndeajuns şi iată că a 
sunat la aeroport şi i s-a spus că există un singur bilet până la San Francisco şi, pe deasupra, la 
un preţ incredibil de mic, încât funcţionarul a fost nevoit să verifice de mai multe ori şi să 
telefoneze şefului său, ca să se încredinţeze că preţul era cel corect. 

Câteva călugăriţe doreau să meargă la proslăvire, dar nu aveau bani şi deodată au 
primit exact atâţia bani de câţi era nevoie pentru biletele de drum. 

Oameni care, în condiţii obişnuite, nici nu visau la o călătorie în America, şi-au strâns 
fiecare bănuţ pe care-1 aveau ca să ajungă aici. Unui om din America de Sud nu i se aproba 
concediu pentru această călătorie şi el hotărî să-şi dea demisia, cu toate că ştia că îi va fi greu 
să-şi găsească apoi de lucru, numai ca să ajungă la Preasfinţitul, întrucât avea încredere că el 
va aranja totul. 

Preotul Andrei Kensis relatează că, după miezonoptica proslăvirii, pelerinul pe care îl 
găzduia în zilele acelea, împreună cu băiatul său îi povesti ce tocmai i se întâmplase: pe când 
se ruga pentru fiul său în faţa iconiţei Preasfinţitului, primite după închinarea la sfintele 
moaşte, fiul se trezi şi, ridicându-se în pat în capul oaselor, deschise ochii, îşi împreună 
mâinile pentru binecuvântare şi rosti: „Vlădică, binecuvântaţi!". Primind blagoslovenia, 
băiatul se culcă la loc şi adormi. 

Unui bărbat care trebuia să plece la război în Vietnam, episcopul Nectarie i-a dat o 
icoană de botez de-a vlădicăi Ioan: îl reprezenta pe Sfântul Arhistrateg Mihail; omul a purtat- 
o pe toată durata războiului. El o păstrează şi azi, ca pe o mare sfinţenie, în timpul proslăvirii 
ea a început treptat, dar vizibil, să se înnoiască singură. 

Starea sănătăţii fiului nou-născut al preotului Gheorghi Lardas din Huston (Texas) era 
atât de alarmantă pentru medici, care presupuneau că pruncul are gastrită, încât a fost luată 
hotărârea să fie botezat imediat. Taina se săvârşi în spital, exact în timp ce, la San Francisco, 
avea loc miezonoptica proslăvirii. Pruncul a fost botezat în cinstea Preasfinţitului Ioan. 
Sâmbătă, spre orele 6 dimineaţa, copilul se înzdrăveni îndeajuns, ca să suporte operaţia. Apoi, 
imediat după prima rugăciune făcută Preasfinţitului, medicul le telefona părinţilor ca să-i 
înştiinţeze de rezultatele pozitive ale analizelor. De asemeni, şi operaţia a reuşit cu bine, 
pruncul a început să se însănătoşească şi acum este perfect sănătos. 

La proslăvire au sosit oameni din diferite colţuri ale Americii Latine, Europei, Rusiei 
şi Australiei, au sosit preoţi însoţiţi de enoriaşii lor. Se puteau observa grupuri mari din 
Toronto, Lakewood, Washington şi Pennsylvania. La ceremoniile proslăvirii a participat şi 
protopresbiterul Ilia Wenn, în vârstă de 97 de ani, care slujise cu vlădica Ioan în China. 
Trebuie neapărat să amintim şi de arhimandritul Metodie, care i-a bucurat pe participanţii la 
ceremonial prin însăşi prezenţa sa: înfăţişarea stareţului, sprijinit în toiag, cu picioarele 
bolnave, dar care a parcurs întregul drum al procesiunii, era o mângâiere pentru pelerini. Au 

sosit egumenele ambelor mănăstiri ruseşti de la Ierusalim, însoţite de câteva măicuţe. [...] Din 
păcate, nu-i putem numi pe toţi cei care, cu greutate, au reuşi să vină aici. 

Printre pelerini erau şi colaboratori a diverse periodice bisericeşti din întreaga lume 
[...], posturi de radio şi edituri din Rusia. 



Revenirea pe pământ 

„Preasfântă Născătoare de Dumnezeu, miluieşte-ne pe noi", „Preasfinţite părinte 
Ioane, roagă-te lui Dumnezeu pentru noi"... O stradă micuţă, coborând de la catedrală, plină 
de credincioşi. O procesiune cu icoane şi steaguri, cu arhierei, şiruri de preoţi şi o mulţime de 
alţi slujitori bisericeşti, cântăreţi... şi procesiunea se îndepărtează de noi tot mai departe, în 
negura vremii. 

Unde s-au întâmplat toate acestea? A fost aievea, sau a fost în cer? A fost pe un 
pământ străin? La San Francisco? Nu, a fost în Sfânta Rusie, cea din afara timpului şi a 
spaţiului. Şi aceşti oameni, adunaţi aici, în această zi răcoroasă şi neînsorită, au fost purtaţi de 
duhul dragostei lor pentru Hristos, duh în care a trăit Sfânta Rusie. 

La proslăvirea „sărmanului Serafim", s-au adunat trei sute de mii de oameni din toată 
Rusia, iar acum, pentru proslăvirea Preasfinţitului lor, s-au putut strânge mai mult de trei mii 
de oameni din toată diaspora rusă şi din patrie. Dar duhul care i-a împins să vină aici este 
acelaşi cu cel din Sarov. 

Căci, cinstindu-i pe sfinţii lui Dumnezeu, în ei îl cinstim pe Domnul Dumnezeu, 
pentru Care ei au lucrat întreaga lor viaţă şi pe care Domnul i-a făcut vase binecuvântate ale 
Duhului Sfânt. 

Din vremuri străvechi, după moartea sfinţilor, creştinii veneau la smeritele lor 
morminte, la rămăşiţele lor pământeşti care, ca un vas păstrător de mir înmiresmat, păstrează 
pentru totdeauna buna mireasmă a sfinţeniei lor. Această bună mireasmă îi întăreşte pe 
credincioşii care, în lupta lor cu păcatul, caută mijlocire în faţa lui Dumnezeu la sfinţii care 1- 
au biruit. 

„Sfinţenia nu este numai o viaţă dreaptă în ochii lui Dumnezeu, pentru care drepţii se 
învrednicesc de desfătarea fericirii în împărăţia lui Dumnezeu - ne spune Prea-sfmţitul Ioan de 
Shanghai şi San Francisco -, ci este o asemenea înălţime a dreptăţii lui Dumnezeu, încât omul 
se preaumple într-atât de har, că acesta se revarsă din el şi asupra celor cu care intră în contact. 
Mare le este fericirea acestor oameni, provenită din vederea cu ochii lor a slavei lui 
Dumnezeu. Plini fiind şi de iubire faţă de oameni, izvorâtă din iubirea de Dumnezeu, ei sunt 
sensibili la problemele semenilor şi la rugăciunile lor şi sunt ajutătorii şi mijlocitorii lor în faţa 
lui Dumnezeu." 

Intâiul-ierarh, înalt Preasfinţitul mitropolit Vitalie, ne cheamă în predicile sale la 
rugăciune, pentru ca Domnul să dăruiască un conducător poporului rus. Oare faptul că l-am 
primit în dar pe grabnicul ajutător şi apărător, pe Preasfinţitul Ioan, nu este răspunsul 
duhovnicesc la aceasta cerere? Căci, dacă vom pune în capul unghiului vieţii noastre 
mântuirea, pe calea arătată de Preasfinţitul, atunci el va deveni călăuzitorul nostru şi ne vom 
îndrepta spre o singură ţintă: dobândirea iubirii de Dumnezeu, adică vom merge de calea 
Sfintei Rusii. 

Lumea înconjurătoare privea cu nepăsare şi neînţelegere la procesiunea desfăşurată pe 
străzile ei. Cât de departe este probabil această lume de Sfânta Rusie şi de înţelesurile veşnice 
pentru fiecare „vlăstar al acestui pământ" - de cinstirea Ziditorului nostru, Domnul 
Dumnezeu, de devotamentul faţă de Biserica pe care El ne-a dăruit-o „pentru noi, oamenii, şi 
pentru a noastră mântuire"! 

„Această ceremonie trebuie s-o purtăm cu noi până la mormânt - a spus preotul 
Konstantin Busîghin, venit din Brazilia - s-o purtăm în toate zilele cenuşii ale vieţii noastre, 
pentru ca acest har să le lumineze. Dacă am primit acest dar, acest talant dăruit de Dumnezeu, 
nu avem dreptul să îl pierdem odată cu trecerea acestei prime perioade de înălţare 
duhovnicească - aşa cum scria înalt Preasfînţitul mitropolit Filaret în testamentul său: „ţine ce 
ai" (Apoc. 3, 1 1). Nu avem dreptul să ne întoarcem acasă sau oriunde, chiar şi la mănăstire, şi 
să lăsăm acest foc să se stingă. Nu avem voie să îngăduim ca toată această ceremonie, această 
sărbătoare, acest har să devină o simplă pagină din cartea vieţii noastre. Nu! Această 
ceremonie trebuie să fie întărirea noastră. Căci timpurile în care trăim grele sunt şi, fără harul 
lui Dumnezeu, fără ajutor de sus, fără mijlocirea sfinţilor nu ne vom putea îndura creştineşte 
soarta vieţii pământeşti. Trebuie să încălzim în noi harul pe care l-am primit". 

în loc de cuvânt de încheiere 



DESPRE CINSTIREA PREASFINTITULUI IOAN IN RUSIA 



Preasfinţitul Ioan, arhiepiscop de Shanghai şi San Francisco, ca arhiereu al 
Dumnezeului Celui Viu, socotea Biserica Rusă din diaspora ca fiind partea din afara ţării a 
Bisericii Ortodoxe Ruse, desprinsă de ea din motive binecunoscute. Arhiepiscopul Ioan încă 
nu a fost proslăvit în rândul sfinţilor de Biserica Ortodoxă Rusă, dar nenumăratele minuni 
atestă faptul că Făcătorul de minuni al vremurilor din urmă mijloceşte în faţa Domnului nu 
numai pentru „drept-slăvitorii fii ai suferindei Rusii, risipiţi în lume", ci le trimite ajutor 
ceresc şi celor „aflaţi în patrie", pe pământul părinţilor lor. Rusia este patria strămoşilor săi, 
dintre care Preasfinţitul Ioan de Tobolsk este canonizat din iniţiativa personală a ţarului 
mucenic Nikolai al II-lea; acesta, în lucrările sale, a luminat nedesluşitele căi ale Proniei 
dumnezeieşti. „Sfinţii îşi urmăresc cu agerime urmaşii", obişnuia să spună Cuviosul 
Varsanufie al Optinei. 

Vom ilustra ajutorul rugător al Preasfinţitul Ioan dat credincioşilor ortodocşi din Rusia 
prin câteva povestiri despre cinstirea Preasfinţitului de către rudele şi apropiaţii protoiereului 
Leontie Nikiforov (care din 1951 a slujit la Taşkent, iar din 1963 a fost numit paroh al 
bisericii „Schimbării la Faţă" din satul Nijnie Prîski, de pe lângă Pustia Optinei, unde slujeşte 
şi astăzi). 



Evgheni Lukianov 



Povesteşte părintele Leontie 

Preasfinţitul Ioan este Nicolae Făcătorul de minuni al vremurilor noastre. Am citit 
cartea Fericitul Ioan, Făcătorul de minuni şi am fost cutremurat până în străfundul inimii şi i- 
am mulţumit lui Dumnezeu, că ne-a mai trimis în acest veac un aşa mare făcător de minuni, la 
fel ca Nicolae Făcătorul de minuni din vremurile de demult. Da, a fost un om extraordinar, 
adesea alerg la el în rugăciune şi îi cer să se roage pentru noi, binecuvântare şi ajutor. Am 
acatistul său: „Spuneţi lumii că, cu toate că am murit, sunt viu" (Condacul al 13-lea) - este 
cutremurător, căci, cu adevărat, este viu! Trebuie doar să ai mare evlavie la el, să ai dispoziţie 
sufletească şi Domnul te va milui pentru rugăciunile lui. 



Povesteşte Tamara Ivanovna, mama părintelui Leontie 

Prima persoană din casa noastră care a citit cartea Fericitul Ioan, Făcătorul de minuni 
a fost fiica noastră, Olia. A citit-o şi ne spune: „E o carte nemaivăzută, nu poţi povesti în 
cuvinte - trebuie să simţi [ce e scris acolo]!". Apoi a sosit o prietenă de-a noastră, Irina 
Nikolaevna, care cântă în strană la noi în biserică, şi spuse: „Dă-mi-o şi mie, Olecika, s-o 
citesc!" 

Noi - cu toate că abia-1 cunoscusem, cu toate că era de undeva din străinătate -, ne- am 
lipit sufleteşte de vlădica nu mai puţin ca, de pildă, de Sfântul Nicolae. Aşa că, în colţişorul 
nostru, Preasfinţitul Ioan este ajutătorul nostru, nu mai putem acum fără el. Iconiţa lui stă în 

colţişorul sfânt al casei, iar acatistul său îl citim într-una - mi-e dor să-i citesc acatistul. Dacă 
n-avem timp să citim întreg acatistul, spunem măcar o scurtă rugăciune. 

Eu mă rog Preasfinţitului, am evlavie la el, îl iubesc. Şi, când îmi este greu, mă apropii 
de icoană şi îl rog şi văd că mă ajută. Să vă dau cel mai mic exemplu. 

Anul trecut m-am îmbolnăvit foarte rău: am răcit şi am zăcut toată iarna, pe toată 
durata Marelui Post. Deja se apropie Pastele, mai sunt câteva zile şi eu nu pot să merg la 
biserică. Ce să mă fac? M-am aşezat pe marginea patului şi am izbucnit în plâns. Am plâns cât 
am plâns şi am început să vorbesc direct cu vlădica Ioan. II rog să mă ajute, să-mi dea puteri: 
mâine-poimâne vine Pastele, şi cum se va chinui părintele: cu cine să cânte, cu cine să 
citească, şi trebuie să conducă şi slujba, şi tot aşa. Şi ce credeţi? Am luat acatistul, n-am 
aşteptat, pur şi simplu am citit acatistul şi am simţit că, spre prânz, îmi revin puterile. Aşa, pe 
neobservate, dar simt că deja mă pot mişca, pot umbla, pot face chiar câte ceva prin casă. 
Apoi m-am sculat, am început să umblu, să deretic, să pregătesc masa. Apoi mi-am zis că 
diseară o să mă duc la biserică, la citirea celor douăsprezece Evanghelii. Şi, de necrezut, m- 
am dus la biserică! Aşa am petrecut şi la slujba de Paşti. 

Nu e asta, oare, a minune, când nu-ţi poţi urni capul de pe pat şi iată că, dintr-o dată, 
fără să ştii cum, îţi vin puterile?! Vlădica mă ajută foarte mult, în multe lucruri. Familia 
noastră îl cinsteşte pe Preasfinţitul Ioan, la fel ca pe Sfântul Nicolae. Şi suntem bucuroşi că 
Domnul ni 1-a trimis, suntem bucuroşi că a venit la noi în Rusia, ca să se roage pentru noi, 
păcătoşii. 



Povesteşte Olga Leontievna, fiica părintelui Leontie 

In 1981 m-am măritat cu un bărbat care, prin serviciul pe care-1 avea, călătorea mult în 
străinătate. Şi iată că, în anul aniversării a o mie de ani de la încreştinarea Rusiei, soţul meu a 
avut ocazia să viziteze catedrala „Bucuria tuturor necăjiţilor" din San Francisco, a fost în 
criptă şi a adus „Letopiseţul cinstirii arhiepiscopului Ioan (Maximovici)", cu fotografiile 
sfântului. De la primele pagini l-am îndrăgit pe vlădica, iar mai târziu am descoperit că prima 
mea întâlnire cu viitorul meu soţ fusese în ziua adormirii vlădicăi Ioan, pe 2 iulie. Şi îl cinstim 
ca pe ocrotitorul nostru şi ca pe ajutorul cel mai apropiat. 

La scurtă vreme după ce am citit cartea, în primele luni de sarcină cu cel de-al patrulea 
copil, am ridicat o ladă grea cu legume, motiv pentru care a început să mă doară rău mijlocul. 
Sunt bolnavă cronic de rinichi, de aceea m-am speriat foarte tare de urmările care ar fi putut 
să apară, dar, după ce m-am rugat la vlădica, am simţit o uşurare. Băiatul care s-a născut ne 
bucură prin caracterul său frumos şi prin minţişoara lui înţeleaptă şi întotdeauna când citim 
acatistul vlădicăi, participă şi el până la sfârşit, parcă nici n-ar obosi. Acum băiatul merge pe 
şase ani. 

Acum cinci ani ne-am mângâiat sufleteşte, primind o bucăţică din mantia vlădicăi 
Ioan, care ne-a fost trimisă. Iar acum doi ani le-am cumpărat copiilor cruciuliţe-relicvar şi am 
pus în ele câte o bucăţică din mantie, deoarece cei trei copii mai mari merg neînsoţiţi la 
şcoală, cu metroul, trebuind să facă două transbordări la ore de maximă aglomeraţie, aşa că i- 
am încredinţat vlădicăi. Peste câteva zile băiatul cel mare, întorcându-se cu întârziere de la 
şcoală, mi-a spus din prag: „Mamă, scuză-mă, dar am nimerit sub o maşină şi m-a adus tatăl 
unui coleg". Aşadar, Vania traversa strada vizavi de şcoală şi, împiedicându-se pe banda des- 
părţitoare [a celor două sensuri de circulaţie], a căzut cu capul sub roţile unei maşini în viteză. 
Şi doar printr-o minune maşina nu i-a sfărâmat capul. Prin mila lui Dumnezeu, a scăpat doar 
cu o comoţie cerebrală. Nu m-am îndoit nici pentru o clipă că acesta fusese ajutorul vlădicăi, 
căruia îmi încredinţasem copiii, aşa cum, la vremea mea, mama mea m-a încredinţat Maicii 
Domnului Ivirile, lăsându-mă să merg singură la şcoală la Moscova. 

La începutul iernii lui 1995 am primit o bucată de pământ. Maica noastră 
duhovnicească ne-a dat binecuvântare să ne construim o casă la ţară, întrucât cămăruţele 

minuscule ale datchei 78 noastre şi cele trei sute de metri pătraţi de pământ deveniseră cu totul 
strâmte pentru şapte oameni. Nu aveam bani pentru construirea casei - abia ne ajungeau 
pentru mâncare. Atunci i-am spus, pur şi simplu, vlădicăi: „Ajută-mă să-mi împlinesc 
ascultarea!". Şi am început zilnic, cu toată familia, să citim acatistul vlădicăi Ioan. Atunci, 
dintr-o dată, totul începu să meargă cu spor. Am primit bani cu împrumut, iar apoi, pe 
neaşteptate, am reuşit să vindem repede partea noastră din casa cea veche şi, în plus, ne-a 
ajutat şi mătuşa noastră, fără să ne ceară nimic în schimb. Spre mirarea noastră, lucrările de 
construcţie mergeau bine, constructorii erau mulţumiţi cu lucrul lor şi, în două luni, a fost 
ridicată o căsuţă foarte dichisită, ne-au pus chiar şi gard. 

Nici nu pot înşira toate exemplele de ajutor minunat. Odată l-am ocărât pe fiul 
mijlociu pentru una dintre notele de 2 la limba rusă, iar peste câtăva vreme am văzut că citea 
cu lacrimi acatistul vlădicăi; asta m-a mişcat nespus de mult, deoarece m-am convins că, la 
zece ani, copilul deja ştia la cine trebuia să se adreseze într-un moment de cumpănă. Şi, într- 
adevăr, după citirea acatistului, băiatul pricepu perfect tema dificilă pe care-o avea la limba 
rusă. 

Poate că cineva va privi cu scepticism povestirea mea - iertaţi-mă dacă nu am putut să 
redau în cuvinte ceea ce am trăit. Dar faptul că, din când în când, îl simt pe Preasfinţitul ca pe 
un membru principal al familiei noastre, aceasta este o realitate. Adesea este îndeajuns să te 
plângi pentru vreo ispită şi imediat simţi mângâiere şi răspuns la ceea ce nu înţelegeai. Noi, cu 
copiii, în fiecare zi terminăm rugăciunile de seară cu un tropar şi o laudă închinate vlădicăi 
Ioan. Şi adesea aud de la copii, în greutăţile zilnice: „Citeşte acatistul vlădicăi Ioan". 

întreaga noastră familie îi este nesfârşit recunoscătoare marelui cuvios, Făcătorului de 
minuni al vremurilor din urmă (poate de aceea ne este atât de apropiat) - Preasfinţitului Ioan. 
Am dori foarte mult să-i slujim rugăciuni de mulţumire - după proslăvirea vlădicăi în America 
nu mi se mai ridică mâna să-i scriu numele pe pomelnicul pentru adormiţi -, întrucât suntem 
mai mult decât încredinţaţi că este un sfânt viu şi că este întotdeauna cu noi. 



Povesteşte istoricul de artă pensionar, 
Irina Nikolaevna Soloviova-Volînskaia 

In primăvara anului 1994 fiica părintelui Leontie, preotul nostru din satul Nijnie Prîski 
din regiunea Kaluga, mi-a dat să citesc cartea Fericitul Ioan, Făcătorul de minuni - Mărturii 
preliminare despre viaţa şi minunile arhiepiscopului Ioan Maximovici , scrisă de 
ieromonahul Serafim Rose şi de egumenul Gherman (Podmoşenski). Trebuie să recunosc că 
priveam povestirile despre minuni cu o anumită doză de scepticism, ştiind înclinaţia 
oamenilor de a conferi un sens mistic întâmplărilor obişnuite; dar, cu cât citeam mai mult, cu 
atât simţeam mai puternic neobişnuita forţă de atracţie a acestui sfânt. Tot timpul doream să 
arunc o privire asupra feţei lui (cartea avea multe fotografii). Viaţa lui ascetică, minunile 
săvârşite, nesfârşita iubire de oameni m-au cutremurat până-n adâncul sufletului şi m-am 
adâncit în lectura memoriilor despre el şi minunile lui, cu încredere şi evlavie. Apoi le-am citit 
şi rudelor cartea, cu voce tare, şi am pus-o pe raft lângă icoane: de acolo vlădica ne privea, 
parcă era viu, întrucât pe copertă era fotografia lui. Rugându-mă, alergam la ajutorul său. 

A sosit toamna. Vecinii mei de la datcha care, la fel ca şi mine, soseau la ţară 
primăvara şi se întorceau la Moscova toamna târziu, la sfârşitul sezonului îşi terminară de pus 
la punct gospodăria, lucrare care le luase câţiva ani. Şi deodată, pe 7 septembrie, când, 
împreună cu fiica mea cea mică, care este invalidă, ne rugam înainte de culcare, am auzit din 



78 Localitate rurală, fără structură administrativă de tip sătesc şi, de obicei, fără o populaţie stabilă, în care 
orăşenii din Rusia (şi din fosta U.R.S.S.) îşi petrec concediile de vară. 

Apărută în România sub titlul „O sută de minuni ale Fericitului Ioan Maximovici" , la Editura Schimbarea la 
Faţă, 1999. 

direcţia fermei vecine zgomote ciudate, asemănătoare unor împuşcături. „Ce să fie?" - mă 
întrebă fata, speriată. Am ridicat perdeaua de la fereastră şi am asistat la un spectacol 
înfricoşător: focul se ridicase ca un zid, acoperind tot câmpul vizual al ferestrei, încât la 
început am crezut că ardea terasa noastră. Ca să nu sperii fata, i-am spus foarte liniştită: „Este 
un incendiu, Nadenka. 

Pune-ţi jacheta, să luăm icoanele, actele, banii şi să ieşim cât mai repede din casă". 

Ieşind afară, am văzut că ardea întreaga casă a vecinilor mei, una după alta se 
desprindeau foliile de ardezie de pe acoperiş. Flacăra se ridica deasupra copacilor şi tăciunii 
aprinşi erau aruncaţi peste ei, căzând tot mai departe în jur, împrăştiindu-se în mii de scântei. 
Oamenii alergară la mine, oferindu-se să mă ajute să scot lucrurile afară. „Dacă voi scoate 
lucrurile afară, nu voi mai putea să mă rog" -mi-a trecut prin gând. Strângând la piept cartea 
despre vlădica Ioan, dându-le femeilor să-mi ţină icoanele, am îngenuncheat în întuneric pe 
pământ şi am strigat cu putere: „Fericite Ioane, dragă vlădică, ajută-mi, la fel cum şi pe alţii i- 
ai ajutat să stingă incendii, păzeşte -ne pe noi!". Aşa repetam, stând în genunchi şi rugându-mă 
când Fericitului Ioan, când Maicii Domnului, între timp sosiră pompierii, dar nu le-a ajuns 
apa. Deodată, flacăra se făcu dreaptă ca o lumânare, vântul se potoli, în casa vecină erau nişte 
materiale inflamabile, multă vreme nu reuşiră să stingă focul, au ars copacii din jurul casei, 
dar vechiul meu gard de lemn n-a fost nici măcar pârlit. „V-a salvat faptul că n-a fost vânt - 
îmi spuneau consătenii a doua zi dimineaţă - mai bine zis, faptul că vântul s-a potolit", dar eu 
nu mă îndoiam că ne-a salvat Fericitul Ioan, cu rugăciunile lui. Iar despre mine începu să se 
vorbească în sat ca despre „femeia, căreia sfânta icoană i-a oprit incendiul". 

Am fost nevoită să returnez cartea. Revenind la Moscova, le-am rugat pe toate rudele 
mele să se intereseze de această carte prin magazinele bisericeşti, dar nu se găsea nicăieri. 
Arzând de dorinţa de a o avea, m-am rugat chiar vlădică! şi am pornit în căutarea ei. Chiar la 
prima biserică în care am ajuns, cartea era la vânzare şi, în plus, aveau şi acatistul, editat ca 
broşură separată. Nu pot să vă spun cât am fost de fericită. 



Povesteşte fiica cea mare a Irinei N. 

Soloviova-Volînskaia, Olga Mihailova Alihanova, 

medic oculist 

Multă vreme mi-am dorit să am o fiică, dar nu aveam decât doi băieţi. Şi iată că, în 
sfârşit, am rămas însărcinată a treia oară şi speram foarte mult că va fi o fetiţă. Dar peste 
câtăva vreme, într-un stadiu de sarcină timpurie, mi s-a declanşat o hemoragie, adică a început 
un avort spontan, şi am ajuns la spital. Speranţe de păstrare a sarcinii erau puţine, şi am 
început să mă rog lui Dumnezeu, Maicii Domnului şi vlădicăi Ioan, pentru ajutor. La 
examenul cu ultrasunete mi s-a spus că fătul era viu, dar că bătăile inimii sunt foarte rare: se 
părea că fătul este foarte slab şi se putea naşte cu malformaţii sau să moară. Mi s-a propus să 
fac un avort. Am refuzat, continuând să nădăjduiesc în ajutorul lui Dumnezeu şi al vlădicăi 
Ioan. 

Trebuie să vă spun că tocmai atunci citisem pentru prima dată despre viaţa şi 
ajutoarele minunate săvârşite de vlădica Ioan. Şi am simţit cumva într-un mod neobişnuit că 
vlădica este undeva pe-aproape, este chiar lângă mine, căci a şi trăit, practic, în vremurile 
noastre. Apoi mi s-a adus ulei sfinţit din cripta vlădicăi, de care mă foloseam în mod regulat 
cu multă evlavie, căci ameninţarea avortului persistă pe toată perioada sarcinii. 

In sfârşit, în aprilie 1995, în Săptămâna Luminată mi s-a născut mult-aşteptata fetiţă, 
perfect sănătoasă, prin mila lui Dumnezeu şi - pentru mine e neîndoielnic - prin ajutorul 
minunat al vlădicăi Ioan. 

Povesteşte Galina Vasilievna Maliţeva, 
pensionară (fostă casieră a unui parc de taximetre) 

Din fericire pentru mine, Domnul Dumnezeu mi-a trimis cartea despre viaţa şi 
minunile sfântului vlădică şi am devenit unul dintre miile de oameni care-1 iubesc şi îl cinstesc 
pe arhiepiscopul Ioan. Cu doi ani în urmă, am plecat cu maşina împreună cu soţul meu la 
înmormânatea fratelui meu. Răposatul se afla în casă, în comuna Redkino din regiunea 
Moscovei. Acolo era periculos să laşi maşina singură: huliganii demontau totul de pe maşini, 
şi am hotărât să lăsăm maşina în satul vecin, la prietena mea, unde era în siguranţă. 

Când am plecat cu maşina împreună cu soţul meu spre satul vecin, se mai afla cu noi 
cumnata fratelui meu. Trebuia să traversăm un câmp, dar câmpul era pe jumătate îngheţat: era 
luna martie. „Volga" este o maşină grea şi când am cotit-o spre câmp, s-a înţepenit: ambele 
roţi din spate s-au împotmolit în mocirlă. 

Soţul îmi spune: „Du-te după un tractor!". Dar de ce tractor putea fi vorba, când era 12 
noaptea, iar soţul avea gripă, cu temperatură 39°? O oră întreagă ne-am chinuit cu maşina asta 
şi n-am reuşit nimic - roţile din spate s-au înfundat de tot şi nu se mai vedeau deloc. Şi 
deodată m-am luminat. Mi-am amintit de vlădica Ioan şi i-am spus soţului: „Aşază-te la 
volan", iar eu cu cumnata am ieşit în spatele maşinii. Vă scriu şi nu îmi pot opri lacrimile. 

Am început să strig de răsuna câmpul, mi-a izbucnit de undeva din străfundul 
sufletului: „Doamne şi sfinte vlădică, ajută-ne să scoatem maşina, ce putem face noi, soţul 
este bolnav şi avem înmormântare. Doamne şi sfinte vlădică, ajută-ne! Vindecătorul meu 
ceresc, ajută-mă! Sfinte vlădică, ajută-mă!". Aşa strigam peste tot câmpul, aşa plângeam, şi 
deodată maşina se săltă puţin şi ieşi singură lin şi uşor. M-au trecut fiori peste tot trupul, aşa 
de tare plângeam în hohote şi nu vedeam nimic în jur, ci doar mă rugam lui Dumnezeu şi 
Sfântului Vlădică Ioan, când m-am aşezat în maşină. Soţul meu şi cumnata amuţiră şi spuneau 
numai: „Doamne, miruieşte!". Aşa ceva nu se uită niciodată. 

24 martie 1997 

